תקנות ניירות ערך (דיווח בשפה האנגלית), תשפ"א-2020

משפט פרטי וכלכלה – תאגידים וניירות ערך – ניירות ערך

תוכן ענינים

|  |  |  |  |
| --- | --- | --- | --- |
| סעיף 1 | הגדרה | [Go](#Seif1) | 2 |
| סעיף 2 | דיווח של תאגיד המנפיק לראשונה לציבור באנגלית | [Go](#Seif2) | 2 |
| סעיף 3 | החלפת שפת הדיווח | [Go](#Seif3) | 2 |
| סעיף 4 | תחילה | [Go](#Seif4) | 2 |

תקנות ניירות ערך (דיווח בשפה האנגלית), תשפ"א-2020[[1]](#footnote-1)\*

בתוקף סמכותי לפי סעיפים 17, 36 ו-56 לחוק ניירות ערך, התשכ"ח-1968 (להלן – החוק), לפי הצעת הרשות ובאישור ועדת הכספים של הכנסת, אני מתקין תקנות אלה:

1. בתקנות אלה, "דוח מיידי" – כמשמעותו בסעיף 36(ה) לחוק.

הגדרה

2. תאגיד המציע ניירות ערך שלו לראשונה לציבור בישראל רשאי לערוך תשקיפים ודוחות רק בשפה האנגלית, ובלבד שהתאגיד ציין זאת בתשקיף ההצעה הראשונה לציבור.

דיווח של תאגיד המנפיק לראשונה לציבור באנגלית

3. (א) תאגיד מדווח רשאי לשנות את שפת הדיווח מהשפה העברית לשפה האנגלית ולהפך; החלטה על שינוי שפת הדיווח טעונה אישור של דירקטוריון התאגיד.

החלפת שפת הדיווח

(ב) התקבלה החלטה כאמור בתקנת משנה (א), יגיש על כך התאגיד דוח מיידי; הדוח המיידי יכלול את הנמקות הדירקטוריון להחלטה.

(ג) החלטת הדירקטוריון לפי תקנת משנה (א), לא תיכנס לתוקף אם מחזיק ניירות ערך של התאגיד, אחד או יותר, המחזיק שני אחוזים לפחות מההון המונפק או מזכויות ההצבעה בתאגיד או מסדרת תעודות התחייבות מונפקות של התאגיד, הודיע על התנגדותו להחלפת שפת הדיווח, ובלבד שההתנגדות הוגשה לתאגיד בכתב לא יאוחר מארבעה עשר ימים מהיום שבו הגיש התאגיד דוח מיידי לפי תקנת משנה (ב).

(ד) הוגשה התנגדות כאמור בתקנת משנה (ג), תיכנס החלטת הדירקטוריון לתוקף אם קיבלה הסכמה ברוב קולותיהם של מחזיקי ניירות הערך, למעט בעלי השליטה בתאגיד, המשתתפים בהצבעה, באסיפות מחזיקי ניירות הערך לסוגיהם שכינס התאגיד לעניין זה.

(ה) החלפת שפת הדיווח לא תקדם לתום 30 ימים מהמועד האחרון להגשת התנגדות לפי תקנת משנה (ג), או מיום פרסום תוצאות כל האסיפות שכינס התאגיד לפי תקנת משנה (ד), לפי המאוחר משניהם; התאגיד יפרסם דוח מיידי לעניין מועד תחילת הדיווח בשפה האחרת.

4. תחילתן של תקנות אלה שלושה חודשים ממועד פרסומן.

תחילה

י"ז בחשוון התשפ"א (4 בנובמבר 2020) ישראל כ"ץ

שר האוצר

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשפ"א מס' 8904](https://www.nevo.co.il/law_word/law06/tak-8904.pdf) מיום 17.11.2020 עמ' 482. [↑](#footnote-ref-1)