תקנות ניירות ערך (ייצוב מחירים), תשע"ג-2012

משפט פרטי וכלכלה – תאגידים וניירות ערך – ניירות ערך

משפט פרטי וכלכלה – כספים – שוק ההון

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | חזקה לעניין העדר תרמית | [Go](#Seif2) | 2 |
| סעיף 3 | דיווח על אודות הייצוב | [Go](#Seif3) | 3 |
| סעיף 4 | שמירת מסמכים ותיעוד | [Go](#Seif4) | 3 |
| סעיף 5 | דיווח מיידי של המנפיק | [Go](#Seif5) | 3 |
| סעיף 6 | סיום ייצוב במהלך תקופת הייצוב | [Go](#Seif6) | 3 |
| סעיף 7 | תחילה | [Go](#Seif7) | 4 |

תקנות ניירות ערך (ייצוב מחירים), תשע"ג-2012[[1]](#footnote-1)\*

בתוקף סמכותי לפי סעיפים 36 ו-56(א) ו-(ג)(3) לחוק ניירות ערך, התשכ"ח-1968 (להלן – החוק), בהתייעצות עם שר המשפטים ועם הרשות, ובאישור ועדת הכספים של הכנסת, אני מתקין תקנות אלה:

1. בתקנות אלה –

הגדרות

"גוף מקורב" – כהגדרתו בתקנות החיתום;

"יחידת הנפקה" – כהגדרתה בתקנה 15(א)(5) לתקנות החיתום;

"ייצוב" – פקודת קנייה בבורסה של נייר ערך לשם מניעה או האטה של ירידה במחירו;

"משתתף במכירה" – כל אחד מהמשתתפים בהליך המכירה לציבור, לרבות חתם, מפיץ, מנפיק או מציע, המשתתפים במכירה או גוף מקורב אליו;

"תקנות החיתום" – תקנות ניירות ערך (חיתום), התשס"ז-2007.

2. חזקה כי ייצוב אינו השפעה בדרכי תרמית על תנודות השער של ניירות ערך, כאמור בסעיף 54(א)(2) לחוק, אם התקיימו כל אלה:

חזקה לעניין העדר תרמית

(1) ניירות ערך נושא הייצוב אינם חלק מיחידת הנפקה, כהגדרתה בתקנה 15(א)(5) לתקנות החיתום, או שהם חלק מיחידת הנפקה כאמור, אשר נקבע בשלו מחיר תקרת ייצוב בהתאם לפסקה (5)(א);

(2) המייצב הוא החתם המתמחר; היה יותר מחתם מתמחר אחד, רשאי לייצב רק אחד מהחתמים המתמחרים כפי שנקבע בתשקיף, בלא שינוי במהלך תקופת הייצוב (להלן – החתם המייצב);

(3) הייצוב נעשה בפרק הזמן החל בסיום התקופה להגשת הזמנות ולא יאוחר מתום 30 ימים לאחר מכן, בכל משך הזמן האמור או בחלקים ממנו (להלן – תקופת הייצוב);

(4) זהותו של מוכר נייר הערך נושא פקודת הקניה אינה ידועה לחתם המייצב;

(5) מחיר הייצוב לא עלה על הנמוך מבין אלה:

(א) מחיר המכירה לציבור – מחיר המכירה בהצעה אחידה או מחיר המכירה בהצעה לא אחידה, כמשמעותם בתקנות 2 ו-11(ב) לתקנות ניירות ערך (אופן הצעת ניירות ערך לציבור), התשס"ז-2007, לפי העניין; היו ניירות הערך נושא הייצוב חלק מיחידת הנפקה – המחיר שנקבע כתקרת הייצוב במסגרת התשקיף ובלבד שלא עולה על המחיר האפקטיבי של אותם ניירות ערך ושמחיר כאמור מוגדר לפי תקנון הבורסה והנחיותיה;

(ב) המחיר בעסקה האחרונה בבורסה, ובלבד שלמיטב ידיעת החתם המייצב המחיר האמור לא נקבע בעסקה שמשתתף במכירה צד לה, במישרין או בעקיפין;

לעניין פסקה זו, "מחיר" – בכפוף להתאמות מותרות לשערי בסיס לפי תקנות הבורסה והנחיותיה;

(6) הייצוב לא נעשה כנגד מכירת ניירות ערך למשתתף במכירה או כנגד מכירה לאחר שמשתתף במכירה גרם לה;

(7) משתתף במכירה, או אחר מטעמו או בעבורו, לא זיכה, אף אדם בטובת הנאה, בקשר עם הייצוב; לעניין זה, "טובת הנאה" – לרבות שיפוי ומעט תשלום עמלת חיתום קבועה, סבירה ומקובלת שנקבעה בתשקיף, אשר עשויה להיגזר מהאפשרות לביצוע ייצוב על ידי החתם המייצב ובלבד שזו קבועה מראש ואינה נגזרת מאירועים שלאחר מועד ההנפקה, לרבות מפעולות שיבצע החתם המייצב או גוף מקורב אליו, במישרין או בעקיפין לאחר סיום ההנפקה; לא יראו תקבוליים המתקבלים בידי החתם המייצב מאת החתמים האחרים שהתחייבו בהתחייבות חיתומית בהנפקה כטובת הנאה, לעניין זה, ובלבד שהחתמים האחרים לא ייטלו חלק בהחלטות הייצוב ובייצוב עצמו ושהכללים ביחס להסכמה כאמור יפורטו בתשקיף;

(8) ניתן גילוי בתשקיף בדבר –

(א) אפשרות ייצוב בנייר הערך; היו ניירות הערך נושא הייצוב חלק מיחידת הנפקה – המחיר שנקבע כתקרת הייצוב כאמור בפסקה (4);

(ב) זהות החתם המייצב;

(ג) מועד תחילת תקופת הייצוב האפשרית על פי תקנות אלה ומועד סיומה;

(ד) משמעות הייצוב, באשר לאפשרות השפעתו על מחיר נייר הערך נושא הייצוב;

(ה) תנאי הייצוב, ובכלל זה עובדת יכולתו של החתם המייצב להפסיק ולחדש את הייצוב במהלך תקופת הייצוב;

(ו) אופן הגילוי השוטף בדבר הייצוב, כמפורט בפסקה (10);

(ז) מידע נוסף בקשר עם הייצוב ככל שידוע במועד התשקיף, לרבות היקף פעילות הייצוב הצפויה, או שיש ביחס אליה התחייבות ולרבות כמות ניירות ערך שבכוונת החתם המייצב לרכוש או סך הכסף שבכוונתו להשקיע ברכישות כאמור;

(9) החתם המייצב דיווח על אודות הייצוב בהתאם לתקנה 3;

(10) החתם המייצב לא מסר לאחר כל מידע הקשור לייצוב שביצע או שבכוונתו לבצע, זולת בדרך של פרסום דוח מיידי.

3. (א) במהלך כל תקופת הייצוב – יגיש החתם המייצב, לא יאוחר משעה אחת ממועד סיום כל יום מסחר, דוח מיידי ובו פירוט כל הפעולות שביצע בניירות הערך שהוצעו בהנפקה או בניירות ערך אחרים זהים לאלה שהוצעו בהנפקה, הן בבורסה והן מחוצה לה; כמו כן יפורטו כל העסקאות שביצע בקשר לניירות ערך אחרים שנייר הערך נושא הייצוב הוא נכס בסיס שלהם; לעניין זה –

דיווח על אודות הייצוב

"נייר ערך" – כהגדרתו בסעיף 52 לחוק;

"נכס בסיס" – הנכס נושא ההתחייבות בנייר ערך.

(ב) בימי המסחר שבהם הגיש החתם המייצב פקודת ייצוב – על החתם המייצב לפרט במסגרת הדוח המיידי המוגש לפי תקנת משנה (א), ובאופן נפרד, את כל פקודות הייצוב שהגיש באותו יום; ביחס לכל פקודה יפורטו זמן הגשתה, המחיר והכמות שנקבעו בה, המחיר והכמות שבוצעו בפועל וכן הזמן שבו נענתה הבקשה במלואה (להלן – מועד סיום הבקשה); לא נענתה הבקשה במלואה ביום המסחר שבו ניתנה, יצוין כמועד סיום הבקשה סוף אותו יום מסחר; כמו כן תצוין בדוח הכמות המצטברת של כל פקודות הייצוב שהוגשו עד לאותו מועד ביחס לאותה מכירה לציבור.

(ג) בדוח מיידי כאמור בתקנה זו, ייכללו גם פרטים נוספים, לפי דרישת הרשות.

ת"ט תשע"ג-2012

מיום 20.11.2012

**ת"ט תשע"ג-2012**

[ק"ת תשע"ג מס' 7183](http://www.nevo.co.il/Law_word/law06/tak-7183.pdf) מיום 20.11.2012 עמ' 208

(ג) בדוח מיידי ~~כאמור בתקנה 15~~ כאמור בתקנה זו, ייכללו גם פרטים נוספים, לפי דרישת הרשות.

4. (א) חתם מייצב ינהל רישום של כל ייצוב שביצע; הרישום יכלול את כל פרטי הייצוב וייערך במועדים אלה:

שמירת מסמכים ותיעוד

(1) בסמוך לפני ביצוע הייצוב – מועד הגשת פקודת הייצוב, מחיר הפקודה והכמות הקבועה בה;

(2) בתוך זמן סביר לאחר ביצוע הייצוב – כל פרט נוסף ביחס לייצוב, לרבות כמויות שרכש בפועל.

(ב) החתם המייצב ישמור רישומים כאמור לתקופה של שבע שנים.

5. הוגש דוח מיידי לפי תקנה 3(ב) יגיש התאגיד שניירות ערך שלו הם נושא הייצוב, עד תחילת יום המסחר העוקב אחרי יום הגשת הדוח על ידי החתם המייצב, דוח מיידי בדבר הגשת הדוח האמור על ידי החתם המייצב, תוך ציון שמו של החתם המייצב ושאר פרטיהם הכלולים בדוח האמור.

דיווח מיידי של המנפיק

6. חתם מייצב רשאי לפרסם דוח מיידי במהלך תקופת הייצוב ובו להודיע על כך, שעל אף האמור בתשקיף, הוא חדל מלבצע ייצוב ומפסיק לדווח בהתאם לתקנות אלה, ולפיכך החזקה הקבועה בסעיף 54(א)(2) לחוק, לא מתקיימת לגביו עוד.

סיום ייצוב במהלך תקופת הייצוב

7. תחילתן של תקנות אלה 30 ימים מיום פרסומן.

תחילה

כ"א בחשוון התשע"ג (6 בנובמבר 2012) יובל שטייניץ

שר האוצר

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ג מס' 7182](http://www.nevo.co.il/Law_word/law06/TAK-7182.pdf) מיום 18.11.2012 עמ' 193.

   ת"ט [ק"ת תשע"ג מס' 7183](http://www.nevo.co.il/Law_word/law06/TAK-7183.pdf) מיום 20.11.2012 עמ' 208. [↑](#footnote-ref-1)