תקנות נמל חיפה (אגרות לסחורה בהעברה), תשי"ז-1957

משפט פרטי וכלכלה – מסחר – סחר

רשויות ומשפט מנהלי – תשתיות – ספנות ונמלים

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | תחולה | סעיף 2 |
| 2 | [Go](#Seif2) | אגרת העברה | סעיף 3 |
| 2 | [Go](#Seif3) | אגרת רציף | סעיף 4 |
| 2 | [Go](#Seif4) | אגרת אחסנה | סעיף 5 |
| 2 | [Go](#Seif5) | אגרה לגבי סחורה שהוצאה מתחום הנמל | סעיף 6 |
| 3 | [Go](#Seif6) | שמירת סמכויות | סעיף 7 |
| 3 | [Go](#Seif7) | תחילה | סעיף 8 |
| 3 | [Go](#Seif8) | הוראות מעבר | סעיף 9 |
| 3 | [Go](#Seif9) | השם | סעיף 10 |

תקנות נמל חיפה (אגרות לסחורה בהעברה), תשי"ז-1957[[1]](#footnote-1)\*

בתוקף סמכותי לפי הסעיפים 4, 10 ו-17 לפקודת הנמלים, והסעיפים 14(א) ו-2(ד) לפקודת סדרי השלטון והמשפט, תש"ח-1948, אני מתקין תקנות אלה ומצווה לאמור:

1. בתקנות אלה -

הגדרות

"המנהל" - מנהל נמל חיפה;

"סחורה בהעברה" - כל סחורה, שאינה סחורה בצובר (in Bulk) שנועדה להעברה בנמל חיפה ושנתמלאו בה שלושה תנאים אלה:

(1) הוצהרה כסחורה בהעברה לפני פריקתה;

(2) לא נארזה מחדש מזמן פריקתה ועד להטענתה מחדש;

(3) לא הוצאה מתחום הנמל, אם על ידי בעליה או על פי כל דין;

"העברה" - העברת סחורה בהעברה מאניה לאניה על ידי פעולת סבלות או באמצעות סירות או בשניהם גם יחד;

שאר המונחים - כמשמעותם בתקנות נמל חיפה (סיראות וסבלות), 1946.

2. הוראות תקנות אלה יחולו על שירותים הניתנים בנמל חיפה.

תחולה

3. (א) האגרה בעד העברה תהיה בשיעור של 5 לירות לכל 1000 ק"ג ברוטו, אם הסחורה נפרקה לדוברה, לרציף או למחסני הנמל.

אגרת העברה

(ב) האגרה בעד העברה תשולם באופן יחסי לגבי כל חלק מהסחורה בתנאי שלא תפחת מסך 750 פרוטה לכל משלוח.

(ג) אגרת העברה תכלול את השימוש במנופים שכוח הנפתם אינו עולה על 18 טונות במידה שהשימוש כאמור דרוש לצרכי סבלות בלבד.

(ד) בעד העברה בימי מנוחה שנקבעו בפקודת ימי מנוחה, תש"ח-1948, או ביום העצמאות כאמור בחוק יום העצמאות, תש"ט-1949, תשולם האגרה בשיעור שנקבע, בתוספת של 100%.

(ה) בעד העברה כשהאניה ממנה פורקים או שעליה מטעינים נמצאת מחוץ למעגן הסגור, תשולם האגרה בשיעור שנקבע, בתוספת של 15%.

(ו) אגרת העברה כמפורט בתקנה זו אינה כוללת את אגרת הסוורות או אגרות בעד שירותים אחרים הניתנים לגבי סחורה בהעברה.

4. אגרת רציף לגבי סחורה בהעברה בשעת פריקתה ולרבות בשעת טעינתה לאניה אחרת, תהיה בשיעור של לירה אחת לכל 1000 ק"ג ברוטו.

אגרת רציף

5. (א) אגרת אחסנה לגבי סחורה בהעברה תהיה בשיעורים המפורטים בתקנות נמל חיפה ויפו (מסי החסנה), 1943, ובלבד שלענין התקנות האמורות יראו שהייתה של סחורה בהעברה בדוברה כאחסנה.

אגרת אחסנה

(ב) תקופת האחסנה לגבי הסחורה בהעברה לענין תקנה זו תתחיל מהיום בו נסתיימה פריקתה לדוברה או לרציף, הכל לפי התאריך המוקדם יותר.

6. (א) הוראות תקנות אלה אינן באות לגרוע מהחובה לשלם אגרות אחרות שהיו חלות על הסחורה הנדונה, אלמלי התשלומים לפי תקנות אלה, אם סחורה בהעברה הוצאה מתחום הנמל, ובלבד שבחישוב האגרות כאמור יובאו בחשבון התשלומים ששולמו לפי תקנות אלה.

אגרה לגבי סחורה שהוצאה מתחום הנמל

(ב) הוראות תקנה 15 לתקנות נמל חיפה (אגרות קשירה, אגרות מינגש ואגרות רציף), יחולו על כל הפרש המגיע בהתאם לתקנת משנה (א).

(ג) הוצאה סחורה בהעברה מתחום הנמל על פי הוראות המנהל לפי תקנה 5 לתקנות נמל חיפה ויפו (מסי החסנה), 1943, יראו על אף האמור בתקנת משנה (א), את אגרת ההעברה ששולמה לפי תקנות אלה כבאה במקום אגרת השירות כמשמעותו בצו נמל חיפה (אגרות העברת מטענים), תשי"ד-1954,שהיתה מגיעה מהסחורה הנדונה בשעת פריקתה מן האניה.

7. תקנות אלה באות להוסיף לסמכות של המנהל לגבי סחורות שברשות הנמל ולגבי גביית אגרות, ולא לגרוע מסמכויות אלה.

שמירת סמכויות

8. תחילתן של תקנות אלה היא ביום י"א בכסלו תשי"ז (15 בנובמבר 1956).

תחילה

9. סחורה בהעברה שפורקה לפני י"א בכסלו תשי"ז (15 בנובמבר 1956) ולא הוטענה מחדש לאניה עד לאותו יום, לא יחולו לגביה הוראות תקנות אלה והאגרות שישולמו יהיו בשיעור שהיה בתוקף לפני כן לגבי סחורה כאמור.

הוראות מעבר

10. לתקנות אלה ייקרא "תקנות נמל חיפה (אגרות לסחורה בהעברה), תשי"ז-1957".

השם

כ"ז בטבת תשי"ז (31 בדצמבר 1956) משה כרמל

שר התחבורה

1. \* פורסמו [ק"ת תשי"ז מס' 669](http://www.nevo.co.il/Law_word/law06/TAK-0669.pdf) מיום 17.1.1957 עמ' 713.

   התקנות יחולו בנמל עכו מכוח תקנות נמל עכו (הטלת חיקוקים), תשכ"ג-1963, אך לא יחולו בנמל חיפה מכוח תקנה 291 לתקנות הנמלים, תשל"א-1971. [↑](#footnote-ref-1)