תקנות סדר הדין הפלילי (היוועדות חזותית) (הוראת שעה), תשפ"ב-2022

בתי משפט וסדרי דין – סדר דין פלילי – ניהול ההליך הפלילי

עונשין ומשפט פלילי – סדר דין פלילי

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | חדר היוועדות חזותית במקום המעצר או בבית הסוהר שבו מוחזק העצור או האסיר | [Go](#Seif2) | 2 |
| סעיף 3 | ערכת היוועדות חזותית באולם הדיונים בבית המשפט | [Go](#Seif4) | 2 |
| סעיף 4 | קיום דיון בדרך של היוועדות חזותית | [Go](#Seif5) | 3 |
| סעיף 5 | התייעצות העצור או האסיר עם בא כוחו | [Go](#Seif6) | 3 |
| סעיף 6 | התאמות נגישות לאנשים עם מוגבלות | [Go](#Seif7) | 4 |
| סעיף 7 | היוועדות חזותית בדיוני ועדת שחרורים | [Go](#Seif8) | 4 |
| סעיף 8 | תחילה ותוקף | [Go](#Seif9) | 4 |
| סעיף 9 | תחולה | [Go](#Seif3) | 4 |

תקנות סדר הדין הפלילי (היוועדות חזותית) (הוראת שעה), תשפ"ב-2022[[1]](#footnote-1)\*

בתוקף סמכותי לפי סעיף 133ד לחוק סדר הדין הפלילי [נוסח משולב], התשמ"ב-1982 (להלן – החוק), בהסכמת השר לביטחון הפנים, ובאישור ועדת החוקה חוק ומשפט של הכנסת, אני מתקין תקנות אלה:

1. בתקנות אלה –

הגדרות

"איש קשר מטעם שירות בתי הסוהר" – סוהר אשר יהיה נוכח בבית המשפט ותפקידו לקשר בין אולם בית המשפט לבין מקום המעצר או בית הסוהר שבו מוחזר העצור או האסיר;

"היוועדות חזותית" – תקשורת בין כמה מוקדים המאפשרים העברת תמונה וקול בזמן אמת;

"טלפון נייד ייעודי" – מכשיר טלפון נייד שיספק שירות בתי הסוהר, שאמצעותו ניתן לקיים שיחה פרטית וחסויה לצורך התייעצות של העצור או האסיר עם בא כוחו.

2. (א) דיון בעניינו של עצור או אסיר בדרך של היוועדות חזותית יתקיים בחדר היוועדות חזותית במקום המעצר או בבית הסוהר שבו הוא מוחזק; החדר יכלול את כל הפריטים האלה:

חדר היוועדות חזותית במקום המעצר או בבית הסוהר שבו מוחזק העצור או האסיר

(1) שולחן;

(2) כיסא;

(3) מחשב שעליו מותקנת תוכנה ייעודית המאפשרת קיום דיון בדרך של היוועדות חזותית;

(4) מסך שמידותיו לא יפחתו מ-22 אינץ';

(5) תאורה המאפשרת לראות את העצור או האסיר באופן מיטבי;

(6) מצלמת רשת בעלת מיקרופון מובנה, שבאמצעותם מתאפשר לראות ולשמוע את העצור או האסיר באופן מיטבי;

(7) רמקולים המאפשרים שמע באיכות טובה, ואוזניות המאפשרות שמע באיכות טובה;

(8) טלפון נייד וטלפון נייד ייעודי;

(9) מערכות מיזוג אוויר;

(10) גודל חדר ההיוועדות החזותית לא יפחת מ-3 מ"ר;

(11) אחד מאלה:

(א) חלון המאפשר צפייה בעצור או באסיר, מחוץ לחדר ההיוועדות החזותית;

(ב) חלון או אמצעי אחר המאפשר פיקוח על תנועותיו של האסיר או העצור בעת קיום שיחת התייעצות חסויה עם בא כוח, מחוץ לחדר ההיוועדות החזותית, לפי תקנה 5.

(ב) סוהר שהסמיך נציב בתי הסוהר יאשר בכתב כי מקום מעצר או בית סוהר ערוך ומותאם לקיום דיונים בדרך של היוועדות חזותית לאחר שווידא כי מתקיים האמור בתקנה 2(א); אישור כאמור יינתן מראש ויחודש מדי שנה בשנה.

3. (א) בכל אולם דיונים בבית משפט שבו מתקיים דיון בעניינו של עצור או אסיר בדרך של היוועדות חזותית, תוצב ערכת היוועדות חזותית; הערכה האמורה תכלול את כל הפריטים האלה:

ערכת היוועדות חזותית באולם הדיונים בבית המשפט

(1) מחשב שעליו מותקנת תוכנה ייעודית המאפשרת קיום דיון בהיוועדות חזותית;

(2) מסך שמידותיו לא יפחתו מ-55 אינץ';

(3) רמקולים המאפשרים שמע באיכות טובה בכל חלקי האולם;

(4) מיקרופון באיכות טובה בעבור כלל המשתתפים בדיון המשפטי באולם הדיונים;

(5) שתי מצלמות רחבות זווית המופעלות במקביל המאפשרות לעצור או לאסיר לראות את השופט, בעלי הדין, הסניגור, השוטר או התובע, מתורגמן אם נדרש, וכל אדם שנוכחותו דרושה לדיון בעת שהוא נשמע לפני בית המשפט;

(6) טלפון נייח.

(ב) עובד שהסמיך מנהל בתי המשפט יאשר כי בית המשפט ערוך ומותאם לקיים דיונים בדרך של היוועדות חזותית לאחר שווידא כי מתקיים כל האמור בתקנה 3(א); אישור כאמור יינתן מראש ויחודש מידי שנה בשנה.

4. (א) טרם תחילת הדיון יוודא סוהר את קיומם של התנאים המפורטים בתקנה 2(א) בחדר ההיוועדות החזותית ותקינותם.

קיום דיון בדרך של היוועדות חזותית

(ב) עם תחילת הדיון יוכנס העצור או האסיר לחדר ההיוועדות החזותית בבית המעצר או בבית הסוהר שבו הוא מוחזק ויזדהה לפני בית המשפט בשמו ובמספר מזהה לפי תעודת זהות, דרכון או אמצעי זיהוי אחר.

(ג) בתחילת הדיון יוודא בית המשפט שהעצור או האסיר רואה ושומע את משתתפי הדיון, לרבות את המתורגמן אם נדרש, ואם הוא אדם עם מוגבלות – שבוצעו ההתאמות הנדרשות.

(ד) במהלך הדיון בעניינו, עצור או אסיר לא יהיה כבול בחדר ההיוועדות החזותית אלא אם כן סוהר סבר שקיים יסוד לחשש שהעצור או האסיר עלול לעשות אחד מאלה:

(1) להימלט או לסייע לאחר להימלט;

(2) לגרום נזק לגוף או לרכוש;

(3) לפגוע בראיות או להעלימן;

(4) לקבל או למסור חפץ שעשוי לשמש בביצוע עבירה או לפגוע בסדרי מקום המשמורת.

(ה) בדיון שבו נדרש לתרגם לעצור או לאסיר את הנאמר בדיון, יתבצע התרגום בידי מתורגמן הנוכח באולם הדיונים בבית המשפט ובאמצעות מיקרופון המחובר לערכת ההיוועדות החזותית; התרגום כאמור יהיה עוקב ורציף, כדי להבטיח כי העצור או האסיר מבין את הנאמר בדיון.

(ו) במהלך הדיון לא יועבר המיקרופון של העצור או האסיר למצב "השתק" אלא אם כן הורה על כך בית המשפט מטעמים שיירשמו; חיווי בדבר העברת המיקרופון של העצור או האסיר למצב "השתק" יופיע על גבי המסך המצוי באולם הדיונים בבית המשפט ועל גבי המסך המצוי בחדר ההיוועדות החזותית במקום המעצר או בבית הסוהר.

(ז) הורה בית המשפט על קיום הדיון באמצעות שיחה טלפונית לפי סעיף 16ד לחוק סדר הדין הפלילי (סמכויות אכיפה – מעצרים), התשנ"ו-1996 (להלן – חוק המעצרים), יתקיים הדיון בשיחה טלפונית שתתקיים תוך שימוש בטלפון המצוי באולם הדיונים ובטלפון נייח או בטלפון נייד ייעודי המצוי בחדר היוועדות חזותית במקום המעצר או בבית הסוהר שבו מוחזק העצור או האסיר.

(ח) בתום הדיון ימסור בית המשפט את פרוטוקול הדיון והחלטות בית המשפט, בלא שיהוי, לאיש הקשר מטעם שירות בתי הסוהר, לצורך העברתם לעצור או לאסיר בהקדם האפשרי ולא יאוחר מ-24 שעות ממועד הדיון בעניינו.

5. (א) שיחת התייעצות חסויה בין העצור או האסיר לבין בא כוחו לפני הדיון, במהלכו ואחריו, תתבצע באמצעות טלפון, לרבות באמצעות הטלפון האישי של בא כוחו אל הטלפון הנייד הייעודי המצוי בחדר היוועדות חזותית במקום המעצר או בבית הסוהר שבו מוחזק העצור או האסיר; בכל מהלכה של שיחת התייעצות חסויה תהיה מערכת השמע בערכת ההיוועדות החזותית במצב "השתק" והשימוש בווידאו יופסק, כדי להבטיח שהשיחה בין העצור או האסיר לבא כוחו תתקיים ביחידות ובסודיות.

התייעצות העצור או האסיר עם בא כוחו

(ב) שיחת ההתייעצות החסויה כאמור בתקנת משנה (א) תיעשה ביחידות ובתנאים המבטיחים את סודיות הדברים הנאמרים בשיחה, אך באופן המאפשר פיקוח על תנועותיו של העצור או האסיר.

6. (א) בקשה להתאמות נגישות בדיון שייערך בדרך של השתתפות עצור או אסיר בהיוועדות חזותית תוגש לבית המשפט בכתב, או בעל פה במעמד הדיון יחד עם הבקשה להשתתפות בדיון בדרך של היוועדות חזותית שתוגש לפי סעיף 133א(ג) לחוק ולפי סעיף 16ב(ב) לחוק המעצרים, לפי העניין, וזאת בהתאם להוראות תקנה 47 לתקנות שוויון זכויות לאנשים עם מוגבלות (התאמות נגישות לשירות), התשע"ג-2013 (להלן – תקנות נגישות השירות); בקשה כאמור תועבר להתייחסות שירות בתי הסוהר, לפי הצורך.

התאמות נגישות לאנשים עם מוגבלות

(ב) הוגשה בקשה להתאמות נגישות כאמור בתקנת משנה (א), שירות בתי הסוהר יהיה האחראי בהתאמות כלהלן, בהתאם לצרכיו של העצור או האסיר:

(1) אספקת מושב מותאם לפי תקנה 45(11) לתקנות נגישות השירות, בשינויים המחויבים;

(2) קיום הדיון במקום נגיש לפי תקנה 45(9) לתקנות נגישות השירות, בשינויים המחויבים;

(3) מערכת עזר ניידת לשמיעה, לפי תקנה 44(1)(א) לתקנות נגישות השירות, בשינויים המחויבים.

(ג) ניתנה החלטה כאמור בתקנת משנה (א) בבקשה להתאמות נגישות המפורטות בתקנת משנה (ב), פחות מ-48 שעות לפני מועד הדיון, או ניתנה החלטה בדבר התאמות שאינן מנויות בתקנת משנה (ב), שירות בתי הסוהר יספק את ההתאמות כאמור, ככל הניתן; הודיע שירות בתי הסוהר כי לא ניתן לספק את ההתאמות כאמור, מטעמים שיפורטו, יתקיים הדיון בנוכחות העצור או האסיר באולם בית המשפט.

7. תקנות אלה יחולו, בשינויים המחויבים, על דיוני ועדת השחרורים; בתקנות אלה, "ועדת שחרורים" – ועדת שחרורים כהגדרתה בחוק שחרור על תנאי ממאסר, התשס"א-2001, או ועדת שחרורים מיוחדת שמונתה לפי סעיף 33(ב) לחוק האמור.

היוועדות חזותית בדיוני ועדת שחרורים

8. (א) תחילתה של תקנה 2(א)(11)(ב) שנה מיום פרסומן של תקנות אלה.

תחילה ותוקף

(ב) תקנות אלה יעמדו בתוקפן עד תום תקופת הוראת השעה כמשמעותה בסעיף 133ו לחוק.

9. (א) תקנה 2(א)(1) ו-(11)(א) תחול לגבי חדרי היוועדות חזותית שבנייתם החלה לאחר יום פרסומן של תקנות אלה.

תחולה

(ב) תקנה 2(א)(11)(ב) לא תחול לגבי חדרי היוועדות חזותית שבנייתם החלה לאחר יום פרסומן של תקנות אלה.

כ"ז בניסן התשפ"ב (28 באפריל 2022) גדעון סער

שר המשפטים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשפ"ב מס' 10157](https://www.nevo.co.il/law_word/law06/tak-10157.pdf) מיום 15.5.2022 עמ' 2886. [↑](#footnote-ref-1)