תקנות פעוטות בסיכון (הזכות למעון יום) (דרכי הפנייה לוועדה וסדרי פעולתה), תשע"ו-2016

רשויות ומשפט מנהלי – שרותי רווחה – מעונות – מעונות יום לפעוטות בסיכון

בריאות – שרותי רווחה – מעונות – מעונות יום לפעוטות בסיכון

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | פנייה לוועדה | [Go](#Seif2) | 2 |
| סעיף 3 | פרטים נוספים | [Go](#Seif3) | 2 |
| סעיף 4 | מועד כינוס הוועדה | [Go](#Seif4) | 2 |
| סעיף 5 | סימון לדיוני הוועדה | [Go](#Seif5) | 2 |
| סעיף 6 | המניין החוקי | [Go](#Seif6) | 2 |
| סעיף 7 | מהלך הדיון בוועדה | [Go](#Seif7) | 2 |
| סעיף 8 | קבלת החלטות על ידי הוועדה | [Go](#Seif8) | 3 |
| סעיף 9 | חובת יעוד ומסירה | [Go](#Seif9) | 3 |
| סעיף 10 | סדרי דין וראיות | [Go](#Seif10) | 3 |
| סעיף 11 | תחילה | [Go](#Seif11) | 3 |
|  | תוספת ראשונה | [Go](#med0) | 3 |
|  | תוספת שנייה | [Go](#med1) | 4 |

תקנות פעוטות בסיכון (הזכות למעון יום) (דרכי הפנייה לוועדה וסדרי פעולתה), תשע"ו-2016[[1]](#footnote-1)\*

בתוקף סמכותי לפי סעיף 5 לחוק פעוטות בסיכון (הזכות למעון יום), התש"ס-2000 (להלן – החוק), ובאישור ועדת העבודה הרווחה והבריאות של הכנסת, אני מתקין תקנות אלה:

1. בתקנות אלה, "אחראי" – אחד או יותר מאלה:

הגדרות

(1) הורה;

(2) אפוטרופוס.

2. פנייה לוועדה לצורך קביעתה אם פעוט הוא פעוט הנמצא במצב סיכון (להלן – פעוט בסיכון) תוגש באמצעות עובד סוציאלי במחלקה לשירותים חברתיים שבמקום מגוריו של הפעוט; עובד סוציאלי כאמור ימלא את פרטי הפנייה לפי טופס 1 שבתוספת הראשונה, בצירוף המסמכים המפורטים בטופס האמור, לפי העניין.

פנייה לוועדה

3. יושב ראש הוועדה רשאי לדרוש מהאחראי, בטרם הדיון בוועדה או במהלכו, נוסף על הפרטים והמסמכים כאמור בתקנה 2, פרטים נוספים וכן כל מסמך נוסף העשויים לסייע לוועדה.

פרטים נוספים

4. (א) התקבלה בוועדה פנייה בצירוף מסמכים כאמור בתקנה 2 ובכלל זה פרטים נוספים או מסמך נוסף, אם נדרשו כאמור בתקנה 3, תתכנס הוועדה לדיון ראשון בפנייה שקיבלה לפי תקנות אלה, בתוך תקופה שלא תעלה על 15 ימי עבודה מיום קבלת הפנייה והמסמכים הנדרשים.

מועד כינוס הוועדה

(ב) על אף האמור בתקנת משנה (א), יושב ראש הוועדה רשאי במקרים חריגים ובהחלטה מנומקת בכתב –

(1) לכנס את הוועדה גם בלי שהושלמו כל הפרטים או המסמכים הנדרשים לפי תקנה 2 או 3;

(2) לדחות את כינוס הוועדה למועד אחר בהקדם האפשרי.

5. (א) עד 7 ימים לפני מועד כינוסה הראשון של הוועדה כאמור בתקנה 4, יזמין יושב ראש הוועדה או מי מטעמו לדיוני הוועדה את כל אלה:

סימון לדיוני הוועדה

(1) חברי הוועדה;

(2) האחראי;

(3) כל אדם אחר העשוי לסייע לוועדה, לפי הצורך.

(ב) הוזמן האחראי לדיון בוועדה, וביקש לדחות את מועדה, ידחה היושב ראש את מועד הדיון למועד אחר בהקדם האפשרי, זולת אם הוא קבע, בהחלטה מנומקת בכתב, שלא ניתן לדחות את הדיון.

(ג) הוזמן האחראי לדיון בוועדה ולא הגיע, רשאית הוועדה לדון בפנייה בהעדרו; סבר יושב ראש הוועדה כי לא ניתן לקיים את הדיון בלא נוכחות האחראי, ידחה את הדיון למועד אחר בהקדם האפשרי, ואליו יוזמן האחראי.

(ד) נבצר מאחד מחברי הוועדה להשתתף בדיון, רשאי יושב ראש הוועדה לדחות את מועד הדיון למועד אחר בהקדם האפשרי.

6. המניין החוקי בדיוני הוועדה יהיה יושב ראש הוועדה, העובד הסוציאלי המטפל במשפחה ומדריך ראש צוות הממונה עליו.

המניין החוקי

7. יושב ראש הוועדה ינהל את הדיון ויציג למשתתפים את הפנייה והמסמכים שצורפו לה; יושב ראש הוועדה ייתן הזדמנות למשתתפים להשמיע את דבריהם; קבעה הוועדה כי הפעוט הוא פעוט בסיכון, תמציא הוועדה לאחראי אישור על זכות הפעוט למעון יום, לצורך רישום הפעוט למעון על ידו; הוועדה תחליט על דרכי הטיפול המומלצות על ידה כדי לסייע למניעת הוצאת הפעוט מביתו וכן תחליט מיהם הגורמים האחראים ליישום ולמעקב אחר קביעתה והמלצותיה.

מהלך הדיון בוועדה

8. קביעת הוועדה והחלטותיה יתקבלו ברוב דעות של החברים המשתתפים באותו דיון; היו הדעות שקולות, תכריע דעת יושב ראש הוועדה.

קבלת החלטות על ידי הוועדה

9. (א) יושב ראש הוועדה או מי מטעמו יתעד בכתב לפי טופס 2 שבתוספת השנייה את אלה והתיעוד כאמור ייחתם בידי כל חברי הוועדה המשתתפים בדיון:

חובת יעוד ומסירה

(1) עיקרי הדיון בוועדה;

(2) קביעת הוועדה אם הפעוט הוא פעוט בסיכון ונימוקיה;

(3) אם נקבע כי הפעוט הוא פעוט בסיכון –

(א) החלטת הוועדה לגבי דרכי הטיפול המומלצות על ידה;

(ב) החלטת הוועדה לגבי הגורמים האחראים ליישום ולמעקב כאמור בתקנה 7;

(4) דעת מיעוט, אם ישנה, לעניין קביעת הוועדה או החלטותיה כאמור בפסקאות (2) ו-(3).

(ב) יושב ראש הוועדה או מי מטעמו, ימסור לאחראי עותק מהתיעוד כאמור בתקנת משנה (א) בתוך 10 ימי עבודה ממועד הדיון בוועדה וכן יתייקו בתיק הוועדה ובתיק המשפחה שבמחלקה לשירותים חברתיים.

10. הוועדה לא תהיה קשורה בדיני הראיות ובסדרי הדין הנהוגים בבתי המשפט, והיא תפעל בדרך הנראית לה מועילה ביותר לבירור השאלות העומדות לדיון.

סדרי דין וראיות

11. תחילתן של תקנות אלה 90 ימים מיום פרסומן.

תחילה

תוספת ראשונה

(תקנה 2)

טופס 1

**טופס פנייה לוועדה לפי חוק פעוטות בסיכון (הזכות למעון יום), התש"ס-2000 (להלן – החוק)**

**חלק א': כללי**

תאריך:

שם הרשות המקומית:

**חלק ב': פרטים**

**פרטי הפעוט:**

שם פרטי:       שם משפחה:       מס' זהות:

תאריך לידה:      ; גיל הפעוט ב-1 בספטמבר של שנת הלימודים המבוקשת:      ;

מתגורר עם:       כתובת מגורים:

טל' בבית:       טל' נייד:

מין: 1) זכר 2) נקבה

**פרטי האחראי:**

**אב**: שם פרטי ושם משפחה:

מס' זהות       כתובת:

**אם**: שם פרטי ושם משפחה:

מס' זהות       כתובת:

**אחראי אחר**: שם פרטי ושם משפחה:       מס' זהות

כתובת:       קשר לפעוט:

**פרטים נוספים:** (נא להקיף בעיגול)

האם עניינו של הפעוט נדון לפני הוועדה בעבר? לא/כן, בתאריך      ;

האם הפעוט שהה במעון יום? כן/לא;

**חלק ג': מצב/י הסיכון הנטען/ים (נא סמן את מצב הסיכון)**

סעיף 3(1) לחוק: לפי דעתו של עובד סוציאלי ועל סמך חוות דעת רפואית הפעוט מוכה, או שצרכיו ההתפתחותיים אינם נענים עקב הזנחה מתמשכת;

סעיף 3(2) לחוק: אחד מהורי הפעוט אינו מתפקד כראוי מחמת אלימות במשפחה, הפרעה נפשית, מחלת נפש, אלכוהוליזם, התמכרות לסמים, פיגור, נכות קשה, זנות, עבריינות או מחלה כרונית של אחד מבני המשפחה;

סעיף 3(5) לחוק: הפעוט מעוכב התפתחות, על סמך אישור רופא ילדים בעל ניסיון בתחום התפתחות הילד או פסיכולוג התפתחותי וקיימות נסיבות משפחתיות שבשלהן יש חשש ממשי להתפתחותו התקינה של הפעוט;

**חלק ד': מסמכים**

לפנייה מצורפים המסמכים האלה (סמן):

|  |  |  |
| --- | --- | --- |
| טור ב'  סעיפי החוק | טור ג'  הגדרת מצב הסיכון | טור ד'  המסמכים הנדרשים |
| 3(1) | הפעוט מוכה | חוות דעת עובד סוציאלי +  חוות דעת רפואית |
| 3(1) | פעוט שצרכיו ההתפתחותיים אינם נענים עקב הזנחה מתמשכת | חוות דעת עובד סוציאלי +  חוות דעת רפואית |
| 3(2) | אחד מהורי הפעוט אינו מתפקד כראוי מחמת: אלימות במשפחה, אלכוהוליזם, התמכרות לסמים, זנות, עבריינות | חוות דעת עובד סוציאלי |
| 3(2) | אחד מהורי הפעוט אינו מתפקיד כראוי מחמת: הפרעה נפשית, מחלת נפש, נכות קשה, מחלה כרונית של אחד מבני המשפחה | חוות דעת עובד סוציאלי +  חוות דעת רפואית או סיכום מידע רפואי |
| 3(2) | אחד מהורי הפעוט אינו מתפקד כראוי מחמת פיגור | חוות דעת עובד סוציאלי +  החלטת ועדת אבחון לפי סעיף 7 לחוק הסעד (טיפול במפגרים), התשכ"ט-1969 |
| 3(5) | הפעוט מעוכב התפתחות וקיימות נסיבות משפחתיות שבשלהן יש חשש ממשי להתפתחותו התקינה של הפעוט | חוות דעת עובד סוציאלי +  אישור רופא ילדים בעל ניסיון בתחום התפתחות הילד או  אישור של פסיכולוג התפתחותי |
|  |  | מסמכים נוספים, אם קיימים, שהוגשו לעובד הסוציאלי, העשויים לסייע לוועדה: |

הערות:

שם העובד הסוציאלי \_\_\_\_\_\_\_\_\_\_\_\_\_\_\_\_\_

חתימה

תוספת שנייה

(תקנה 9)

טופס 2

**תיעוד החלטות הוועדה לפי חוק פעוטות בסיכון (הזכות למעון יום), התש"ס-2000 (להלן – החוק)**

**חלק א': כללי**

תאריך:

שם הרשות המקומית:

**חלק ב': פרטים**

פרטי הפעוט: שם פרטי:       שם משפחה:

מס' זהות:

פרטי האחראי:

1. שם פרטי ושם משפחה:       תעודת זהות       קשר לפעוט

2. שם פרטי ושם משפחה:       תעודת זהות       קשר לפעוט:

האם האחראי השתתף בישיבת הוועדה (סמן): 1) כן 2) לא

אם האחראי לא השתתף – סיבת אי-ההשתתפות:

סוג הדיון (סמן): ראשון / חוזר שמספרו       / חירום / אחר

**חלק ג': מסמכים**

לפני הוועדה הונחו המסמכים האלה (נא הקף בעיגול):

(1) טופס 1 – פנייה לוועדה באמצעות העובד הסוציאלי

(2) המסמכים האלה (סמן):

|  |  |  |
| --- | --- | --- |
| טור ב'  סעיפי החוק | טור ג'  הגדרת מצב הסיכון | טור ד'  המסמכים שהוגשו |
| 3(1) | הפעוט מוכה | חוות דעת עובד סוציאלי +  חוות דעת רפואית |
| 3(1) | פעוט שצרכיו ההתפתחותיים אינם נענים עקב הזמנה מתמשכת | חוות דעת עובד סוציאלי +  חוות דעת רפואית |
| 3(2) | אחד מהורי הפעוט אינו מתפקד כראוי מחמת אלימות במשפחה, אלכוהוליזם, התמכרות לסמים, זנות, עבריינות | חוות דעת עובד סוציאלי |
| 3(2) | אחד מהורי הפעוט אינו מתפקד כראוי מחמת הפרעה נפשית, מחלת נפש, נכות קשה, מחלה כרונית של אחד מבני המשפחה | חוות דעת עובד סוציאלי +  חוות דעת רפואית או סיכום מידע רפואי |
| 3(2) | אחד מהורי הפעוט אינו מתפקד כראוי מחמת פיגור | חוות דעת עובד סוציאלי +  החלטת ועדת אבחון לפי סעיף 7 לחוק הסעד (טיפול במפגרים), התשכ"ט-1969 |
| 3(5) | הפעוט מעוכב התפתחות וקיימות נסיבות משפחתיות שבשלהן יש חשש ממשי להתפתחותו התקינה של הפעוט | חוות דעת עובד סוציאלי +  אישור רופא ילדים בעל ניסיון בתחום התפתחות הילד או  אישור של פסיכולוג התפתחותי |
|  |  | מסמכים נוספים, ככל שקיימים, שהוגשו לעובד הסוציאלי העשויים לסייע לוועדה: |

**חלק ד': עיקרי הדיון**

נקודות עיקריות שהועלו בדיון:

**חלק ה': קביעת הוועדה ודרכי הטיפול המומלצות על ידה**

1. **קביעת הוועדה**: (סמן)

הפעוט הוא פעוט בסיכון לפי סעיף:

3(1) לחוק

3(2) לחוק

3(5) לחוק

תוקף הקביעה והזכות למעון יום היא למשך:

המצאת אישור על זכות הפעוט למעון יום לאחראי:

מסירה במעמד הדיון

מסירה לאחר הדיון

הפעוט אינו פעוט בסיכון מהנימוקים האלה:

2. **דרכי הטיפול**:

|  |  |  |  |  |
| --- | --- | --- | --- | --- |
| סוג הטיפול | למי מיועד | הגורם נותן הטיפול | מועד לתחילת הטיפול | הגורם האחראי ליישום/מעקב |
|  |  |  |  |  |
|  |  |  |  |  |
|  |  |  |  |  |

הגורם האחראי ליישום ומעקב אחר המכלול של קביעת הוועדה והמלצותיה:

דעת מיעוט, אם קיימת:

**חברי הוועדה שהשתתפו בדיון**:

|  |  |  |
| --- | --- | --- |
| שם ושם משפחה | תפקיד | חתימה |
|  |  |  |
|  |  |  |
|  |  |  |

שם ממלא הטופס תפקיד \_\_\_\_\_\_\_\_\_\_\_\_\_\_\_\_

חתימה

האחראי/ת רשאי/ת לערור על החלטה זו בתוך 30 ימים לפני ועדת ערר על פי חוק שירותי הסעד, התשי"ח-1958, שמענה:

העתק:

האחראי על הפעוט

תיק משפחה

כ"ה בתמוז התשע"ו (31 ביולי 2016) חיים כץ

שר הרווחה והשירותים החברתיים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ו מס' 7709](http://www.nevo.co.il/Law_word/law06/tak-7709.pdf) מיום 6.9.2016 עמ' 2210. [↑](#footnote-ref-1)