תקנות צער בעלי חיים (הגנה על בעלי חיים) (החזקה של עגלי חלב),   
תשס"ו-2006

חקלאות טבע וסביבה – בע"ח – צער בע"ח – הגנה על בע"ח

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | החזקת עגלי חלב | סעיף 2 |
| 2 | [Go](#Seif2) | תאי החזקה וגודלם | סעיף 3 |
| 2 | [Go](#Seif3) | אוורור | סעיף 4 |
| 3 | [Go](#Seif4) | מצע | סעיף 5 |
| 3 | [Go](#Seif5) | תאורה | סעיף 6 |
| 3 | [Go](#Seif6) | הזנה | סעיף 7 |
| 3 | [Go](#Seif7) | מי שתיה | סעיף 8 |
| 3 | [Go](#Seif8) | רמות המוגלובין | סעיף 9 |
| 3 | [Go](#Seif9) | עונשין | סעיף 10 |
| 3 | [Go](#Seif10) | תחילה | סעיף 11 |
| 3 | [Go](#Seif11) | הוראת מעבר | סעיף 12 |

תקנות צער בעלי חיים (הגנה על בעלי חיים) (החזקה של עגלי חלב),   
תשס"ו-2006[[1]](#footnote-1)\*

בתוקף סמכותי לפי סעיף 19(1) לחוק צער בעלי חיים (הגנה על בעלי חיים), התשנ"ד-1994, באישור ועדת החינוך והתרבות של הכנסת, ובהתחשב בצורכי החקלאות, אני מתקין תקנות אלה:

1. בתקנות אלה –

הגדרות

"טפחות" – רצועות מחומר קשיח שמשמשות למדרך עגלים שביניהן קיימים רווחים לניקוז הפרשות העגלים;

"מחזיק" – מי שעגל חלב נמצא בחצריו או ברשותו;

"ממ"ר" – מטר מרובע;

"עגל בוגר" – עגל חלב שגילו עולה על חודשיים או שמשקלו עולה על תשעים קילוגרם;

"עגל חלב" – עגל שמגודל לצורך ייצור בשר והוא מוזן במזון שבסיסו חלב או תחליפי חלב;

"עגל צעיר" – עגל חלב שגילו פחות מחודשיים ומשקלו פחות מתשעים קילוגרם;

"קבוצה" – עגלים שמוחזקים יחדיו בתא אחד;

"קבוצת גיל" – קבוצת עגלים שהפרש הגילים ביניהם אינו עולה על שלושה חדשים.

2. לא יחזיק אדם עגלי חלב, אלא בהתאם להוראות תקנות אלה.

החזקת עגלי חלב

3. (א) לא יוחזקו עגלים צעירים בתאים מבודדים אלא אם כן יש אפשרות לקשר ראיה ביניהם, ואולם עגלים צעירים מיובאים לא יוחזקו בתאים מבודדים.

תאי החזקה וגודלם

(ב) עגלים בוגרים ובריאים יוחזקו בקבוצות של ארבעה עגלים לפחות מאותה קבוצת גיל.

(ג) שטח המחיה בתאים שבהם מוחזקים עגלי חלב יאפשר לכל עגל לשכב, להיעמד וללקק את עצמו בלא קושי ובלבד שמידותיו המזעריות של השטח בתא שבו מוחזקים עגלים בוגרים לא יפחתו מ-

(1) 1.5 ממ"ר לכל עגל בקבוצת עגלים שבה משקלו של כל עגל אינו עולה על מאה וחמישים קילוגרם לכל היותר;

(2) 1.8 ממ"ר לכל עגל בקבוצת עגלים שבה משקלו של כל עגל הוא בין מאה וחמישים קילוגרם למאתיים ועשרים קילוגרם;

(3) 2 ממ"ר לכל עגל בקבוצת עגלים שבה משקלו של כל עגל הוא מעל 220 קילוגרם.

(ד) עגל חלב שמוחזק בבידוד יוחזק בתא שאורכו יהיה כפול לפחות מאורך העגל, ורוחבו לא יפחת מגובה שכמות העגל.

4. (א) אוורור מבנה שבו מוחזקים עגלי חלב יהיה כמפורט להלן:

אוורור

(1) האוויר חייב להתפזר באופן אחיד בכל חלקי המבנה;

(2) במבנה יותקנו מאווררים, ויכוונו באופן שימנע משב של רוח חזקה על העגלים ובאופן שהאוויר הקיים במבנה יצא מפתח אחד באותו זמן שאוויר נקי ייכנס אליו מפתחים נגדיים;

(3) החלפת האוויר במבנה לא תפחת מ-

(א) פעמיים בשעה בתקופה שבין 1 באוקטובר ועד 31 במאי;

(ב) ארבע פעמים בשעה בתקופה שבין 1 ביוני ועד 30 בספטמבר.

(ב) תקנת משנה (א) לא תחול על מבנה שיש לו חצר צמודה שבה יכול העגל לשהות, ובלבד שבמבנה כאמור לא יוחזק אלא עגל בודד שגילו אינו עולה על 12 שבועות ובלבד ששטח החצר הצמודה לא יפחת משטח המבנה כאמור.

5. (א) עגלי חלב יוחזקו על גבי מצע סופג או טפחות; היתה רצפת התאים מטפחות, יותקנו בהן אמצעים למניעת החלקה, גירוי וחדירת גפיים ביניהן.

מצע

(ב) עגלי חלב חולים הנמצאים בבידוד, יוחזקו בתאים שמרופדים בחומר סופג או בחומר אחר שמאפשר ניקוז שימנע הצטברות נוזלים בתא.

6. במשך שעות האור ביממה תסופק לעגלי חלב תאורה בעצמה שלא תפחת מארבעים לוקס.

תאורה

7. (א) ניתן להזין עגלי חלב שגילם אינו עולה על ארבעה שבועות בחלב או בתחליפי חלב כמזון בלעדי.

הזנה

(ב) חובה לספק במנת המזון היומית של עגלי חלב שגילם עולה על ארבעה שבועות אך אינו עולה על חמישה עשר שבועות מאה גרם לפחות של תערובת מוצקה, ואם גילם של עגלי החלב עולה על חמישה עשר שבועות חובה לכלול במנת המזון היומית שלהם מאתיים וחמישים גרם לפחות של תערובת מוצקה.

8. (א) חובה לספק לעגלי חלב, מים לשתיה באופן חופשי.

מי שתיה

(ב) האמור בתקנת משנה (א) לא יחול במשך השעה שלאחר כל ארוחה ובמשך השעה שלפניה, ובלבד שלא תימנע מהעגלים שתיה במשך זמן מצטבר העולה על ארבע שעות ביממה.

9. מחזיק עגלי חלב יספק לעגלים מזון בכמות ובהרכב תזונתי מתאים באופן שרמת ההמוגלובין הממוצעת בדם עגלי חלב לא תפחת מ-7.3 גרם לדציליטר (4.5 mmol לליטר).

רמות המוגלובין

10. העושה אחת מאלה, דינו – קנס כאמור בסעיף 61(א)(1) לחוק העונשין, התשל"ז-1977, או שישה חודשי מאסר –

עונשין

(1) מחזיק עגלי חלב בניגוד להוראות תקנות 3 עד 6;

(2) מזין עגלי חלב שבהחזקתו בניגוד להוראות תקנה 7(ב);

(3) אינו מספק לעגלי חלב שבהחזקתו מים בהתאם להוראות תקנה 8;

(4) אינו מספק לעגלי חלב שבהחזקתו מזון בהתאם להוראות תקנה 9; נמצא בבדיקה קובעת שרמת ההמוגלובין הממוצעת פחותה מ-7.3 גרם לדציליטר (4.5 mmol לליטר) יהווה הדבר ראיה לכאורה שהמחזיק לא סיפק מזון כנדרש בתקנה 9 כל עוד לא הוכח אחרת;

לענין זה, "בדיקה קובעת" – בדיקה של רמת המוגלובין ממוצעת בדם עגלי חלב שהורה עליה הממונה או מי מטעמו שנעשתה בעשרה אחוזים לפחות מן העגלים המוחזקים באותו אתר גידול ואשר גילם בין שנים עשר לעשרים וארבעה שבועות ובלבד שמספרם לא יפחת מחמישה עשר.

11. תחילתן של תקנות אלה שישה חודשים מיום פרסומן (להלן – יום התחילה).

תחילה

12. על אף האמור בתקנות אלה, בתקופה שעד תום 3 שנים מיום התחילה לא יחולו הוראות תקנות 3 ו-4 על החזקת עגלי חלב במבנים שהוקמו ערב יום התחילה.

הוראת מעבר

י"ד בכסלו התשס"ו (15 בדצמבר 2005)

ישראל כ"ץ

שר החקלאות ופיתוח הכפר

1. \* פורסם [ק"ת תשס"ו מס' 6457](http://www.nevo.co.il/Law_word/law06/tak-6457.pdf) מיום 30.1.2006 עמ' 416. [↑](#footnote-ref-1)