תקנות רישוי עסקים (אבטחה מפני שוד והתפרצות בבנקים), תשנ"ו-1996

רשויות ומשפט מנהלי – רישוי – רישוי עסקים

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרה | סעיף 1 |
| 2 | [Go](#Seif1) | מנוי אחראי בטחון | סעיף 2 |
| 2 | [Go](#Seif2) | דגמי תכניות אבטחה מוצעים | סעיף 3 |
| 2 | [Go](#Seif3) | דגמי תכניות אבטחה מאושרים | סעיף 4 |
| 2 | [Go](#Seif4) | תכנית לאבטחת סניפים חדשים | סעיף 5 |
| 2 | [Go](#Seif5) | נהלי ביצוע אבטחה | סעיף 6 |
| 2 | [Go](#Seif6) | תוקף אישור דגם תכנית אבטחה | סעיף 7 |
| 3 | [Go](#Seif7) | שינוי דגם תכנית האבטחה | סעיף 8 |
| 3 | [Go](#Seif8) | עיון חוזר | סעיף 9 |

תקנות רישוי עסקים (אבטחה מפני שוד והתפרצות בבנקים), תשנ"ו-1996[[1]](#footnote-1)\*

בתוקף סמכותי לפי סעיף 11 לחוק רישוי עסקים, תשכ"ח-1968, לאחר התייעצות עם נגיד בנק ישראל ובאישור ועדת הפנים ואיכות הסביבה של הכנסת, אני מתקין תקנות אלה:

1. בתקנות אלה –

הגדרה

"בנק" - תאגיד בנקאי בעל רשיון בנק לפי סעיף 4(א)(1)(א) לחוק הבנקאות (רישוי), תשמ"א-1981 (להלן - חוק הרישוי);

"סניף" - כהגדרתו בחוק הרישוי, למעט מקום המשמש למינהלת הבנק והנהלתו בלבד, שאין מבצעים בו עסקאות במזומנים;

"קצין משטרה מוסמך" - קצין משטרה בדרגת סגן ניצב ומעלה, מן המטה הארצי של המשטרה, שהוסמך בידי המפקח הכללי לצורך תקנות אלה.

2. בנק ימנה אדם שיהיה אחראי לבטחון סניפי הבנק (להלן - אחראי בטחון).

מנוי אחראי בטחון

3. (א) בנק ידאג לכך שאחראי הבטחון יכין דגמי תכניות לאבטחת כל סניפי הבנק; דגם תכנית יכלול אמצעי אבטחה מבין האמצעים המפורטים בתוספת, וזאת על פי מקום הימצאו, היקף עסקיו ואופי עסקיו של הסניף (להלן - דגמי תכניות האבטחה המוצעים).

דגמי תכניות אבטחה מוצעים

(ב) אחראי הבטחון יגיש, תוך 180 ימים מיום תחילתן של תקנות אלה, את דגמי תכניות האבטחה המוצעים ביחס לכל סניפי הבנק לאישורו של קצין משטרה מוסמך, וכן יגיש לוח זמנים ליישום דגמי תכניות האבטחה, ובלבד שתחילת ביצוען יהיה עם אישור דגמי התכניות והשלמת יישומן, ביחס לכל סניפי הבנק, לא תעלה על שנה מיום אישורן.

4. קצין משטרה מוסמך רשאי לאשר את דגמי תכניות האבטחה המוצעים ולוח הזמנים המוצע ליישומם, כלשונם, או להתנות את אישורו בנקיטת אמצעים אחרים או נוספים, והכל מבין אלה המפורטים בתוספת, או לדרוש שינוי בלוח הזמנים, ככל שנדרש על פי מיקום סניפי הבנק, היקף העסקים בהם ואופיים.

דגמי תכניות אבטחה מאושרים

5. (א) עומד בנק לפתוח סניף חדש לאחר מועד אישור דגמי תכניות האבטחה כאמור בתקנה 4, יגיש אחראי הבטחון בו לאישור קצין משטרה מוסמך את דגם התכנית לאבטחת אותו סניף על פי אחד מדגמי תכניות האבטחה שאושרו.

תכנית לאבטחת סניפים חדשים

(ב) קצין משטרה מוסמך רשאי לאשר את דגם תכנית האבטחה שהוצע או לדרוש אבטחה על פי דגם תכנית אבטחה אחר שאושר כאמור בתקנה 4, וזאת תוך 30 ימים ממועד קבלת דגם תכנית האבטחה של אותו סניף כאמור בתקנת משנה (א).

(ג) הבנק אחראי לכך כי לא יפתח סניף לאחר אישור דגמי האבטחה כאמור בתקנה 4, בלא שתיושם לגביו תכנית האבטחה על פי דגם שאושר כאמור בתקנת משנה (ב).

6. בנק יהיה אחראי לפעול בהתאם לדגמי תכניות האבטחה שאושרו ביחס לכל סניפיו, ויקבע נהלים לביצועם.

נהלי ביצוע אבטחה

7. אישור דגם תכנית אבטחה יהיה בתוקף למשך 5 שנים, כפוף לאמור בתקנה 8(ב). לאחר המועד האמור יהיה קצין משטרה מוסמך רשאי לחזור ולאשרו או להתנות אישורו מחדש בנקיטת אמצעים אחרים או נוספים והכל מבין אלה המפורטים בתוספת, וזאת לתקופה נוספת של 5 שנים בכל פעם.

תוקף אישור דגם תכנית אבטחה

8. (א) אחראי בטחון רשאי מזמן לזמן לבקש אישור קצין משטרה מוסמך לשינוי דגם תכנית אבטחה שאושר או להוסיף דגם תכנית האבטחה חדש או לשנות את דגם תכנית אבטחה שאושרה ביחס לסניף; ביקש אחראי הבטחון כאמור, יאשר קצין המשטרה המוסמך את בקשתו או ידחה אותה, תוך 30 ימים ממועד קבלתה.

שינוי דגם תכנית האבטחה

(ב) קצין משטרה מוסמך רשאי לדרוש שינוי של דגם תכנית אבטחה או דגם תכנית אבטחה לסניף שאושר לפני עבור תקופת 5 השנים כאמור בתקנה 7, אם השינוי נדרש למניעת סכנה ממשית ודחופה של שוד והתפרצות לבנקים.

9. תוך 30 ימים ממועד קבלת החלטת קצין המשטרה המוסמך רשאי אחראי בטחון לבקש עיון חוזר בדרישה בידי ראש אגף המבצעים של המשטרה או סגנו, שהחלטתו תבוא במקום החלטת קצין משטרה מוסמך.

עיון חוזר

**תוספת**

(תקנה 3(א), 4 ו-7)

**אמצעי אבטחה**

1. עריכת סריקות במבנה ובסביבותיו בעת פתיחת סניף בנק וסגירתו, ובמהלך הפעילות בו.

2. העסקת שומרים והפעלתם בביצוע פעולות הדרושות לאבטחה.

3. התקנת אמצעי מיגון ואתרעה כגון שריון ונעילת דלתות לקופות וחדרי אוצר; מערכות אזעקה וגלאים, חיבור למוקד בקרה אלקטרוני.

4. הדרכת עובדים בשימוש באמצעי אתרעה ומיגון המותקנים בסניף ובהתמודדות באירועי שוד או התפרצות או גניבה.

5. קביעת אופן החזקת כספים ודברי ערך בבנק והובלתם אל הבנק וממנו.

ה' בטבת תשנ"ו (28 בדצמבר 1995) משה שחל

השר לבטחון הפנים

1. \* פורסמו [ק"ת תשנ"ו מס' 5734](http://www.nevo.co.il/Law_word/law06/TAK-5734.pdf) מיום 1.2.1996 עמ' 525. [↑](#footnote-ref-1)