תקנות רישוי עסקים (תנאי תברואה נאותים למקוואות טהרה), תשנ"ט-1999

רשויות ומשפט מנהלי – רישוי – רישוי עסקים – תנאי תברואה

בריאות – תברואה

רשויות ומשפט מנהלי – רבנות ושירותי דת

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 3 |
| סעיף 1 | הגדרות | [Go](#Seif1) | 3 |
|  | פרק ב': רשיון | [Go](#med1) | 3 |
| סעיף 2 | תנאים כלליים לאישור רשיון | [Go](#Seif2) | 3 |
|  | פרק ג': המבנה | [Go](#med2) | 4 |
| סעיף 3 | המבנה | [Go](#Seif3) | 4 |
| סעיף 4 | מחיצות פנימיות | [Go](#Seif4) | 4 |
| סעיף 5 | ציפוי הקירות | [Go](#Seif5) | 4 |
| סעיף 6 | רצפה | [Go](#Seif6) | 4 |
| סעיף 7 | דלתות | [Go](#Seif7) | 4 |
| סעיף 8 | חלונות | [Go](#Seif8) | 4 |
| סעיף 9 | אוורור | [Go](#Seif9) | 4 |
| סעיף 10 | תאורה | [Go](#Seif10) | 4 |
| סעיף 11 | ברזי שתיה | [Go](#Seif11) | 4 |
| סעיף 12 | חדר הרחצה | [Go](#Seif12) | 5 |
| סעיף 13 | חדרי הלבשה | [Go](#Seif13) | 5 |
| סעיף 14 | חדרי שירותים | [Go](#Seif14) | 5 |
| סעיף 15 | מיתקן לרחיצת ידיים | [Go](#Seif15) | 5 |
| סעיף 16 | רהיטים וציוד | [Go](#Seif16) | 5 |
| סעיף 17 | עזרה ראשונה | [Go](#Seif17) | 6 |
| סעיף 18 | טיפול לא רפואי בגוף האדם | [Go](#Seif18) | 6 |
| סעיף 19 | מיתקני חימום של המבנה | [Go](#Seif19) | 6 |
|  | פרק ד': בור הטבילה | [Go](#med3) | 6 |
| סעיף 20 | מבנה בור הטבילה | [Go](#Seif20) | 6 |
| סעיף 21 | מדרגות | [Go](#Seif21) | 6 |
| סעיף 22 | מערכת חימום המים | [Go](#Seif22) | 6 |
|  | פרק ה': אוצרות המים | [Go](#med4) | 6 |
| סעיף 23 | אוצרות המים | [Go](#Seif23) | 6 |
| סעיף 24 | אוצר מי גשם | [Go](#Seif24) | 6 |
|  | פרק ו': המים, הספקתם ואיכותם בבור הטבילה ובאוצרות המים | [Go](#med5) | 6 |
| סעיף 25 | אספקת המים | [Go](#Seif25) | 6 |
| סעיף 26 | איכות מי בור הטבילה | [Go](#Seif26) | 6 |
| סעיף 27 | חיטוי מי בור הטבילה | [Go](#Seif27) | 7 |
| סעיף 28 | חיטוי מי אוצר ההשקה | [Go](#Seif28) | 7 |
| סעיף 29 | דיגום ובדיקות בקטריולוגיות | [Go](#Seif29) | 7 |
|  | פרק ז': הפעלה, תחזוקה וניקיון | [Go](#med6) | 7 |
| סעיף 30 | הפעלה | [Go](#Seif30) | 7 |
| סעיף 31 | תברואה | [Go](#Seif31) | 7 |
| סעיף 32 | יומן רישום | [Go](#Seif32) | 7 |
| סעיף 33 | הרקת בור הטבילה | [Go](#Seif33) | 8 |
| סעיף 34 | סילוק השפכים | [Go](#Seif34) | 8 |
| סעיף 35 | ניקיון המבנה, החצר, הריהוט והציוד | [Go](#Seif35) | 8 |
|  | פרק ח': המבקרים במקווה | [Go](#med7) | 8 |
| סעיף 36 | מספר הטובלים המרבי | [Go](#Seif36) | 8 |
| סעיף 37 | מקלחת חובה | [Go](#Seif37) | 8 |
| סעיף 38 | כניסה לחדרי רחצה ולבור טבילה | [Go](#Seif38) | 8 |
| סעיף 39 | שילוט | [Go](#Seif39) | 8 |
| סעיף 40 | הפקדת עותק | [Go](#Seif40) | 8 |
| סעיף 41 | תחילה | [Go](#Seif41) | 8 |
| סעיף 42 | הוראת מעבר | [Go](#Seif42) | 8 |

תקנות רישוי עסקים (תנאי תברואה נאותים למקוואות טהרה), תשנ"ט-1999[[1]](#footnote-1)\*

בתוקף סמכותי לפי סעיף 10(א) לחוק רישוי עסקים, תשכ"ח-1968, ובהתייעצות עם השר לאיכות הסביבה, ובאישור ועדת הפנים ואיכות הסביבה של הכנסת לפי סעיף 48(א) לחוק-יסוד: הממשלה, וסעיף 2(ב) לחוק העונשין, תשל"ז-1977, אני מתקין תקנות אלה:

פרק א': פרשנות

1. בתקנות אלה –

הגדרות

"אוצר השקה" - בור או מכל לאגירת מי גשמים, המחובר ישירות לבור הטבילה;

"אוצר זריעה" - בור או מכל לאגירת מים מרשת הספקת מי שתיה;

"אוצר מי גשם" - בור לאגירת מי גשמים;

"אוצרות מים" - אוצר מי גשם, אוצר זריעה ואוצר השקה;

"בור טבילה" - בריכת מים במקווה המיועד לטבילת בני אדם;

"הל"ת" - הוראות למיתקני תברואה, תש"ל-1970, כהגדרתן בתקנה 1 לתקנות התכנון והבניה (בקשה להיתר, תנאיו ואגרות), תש"ל-1970 (להלן - תקנות התכנון והבניה), שהעתק מהן הופקד בכל לשכת בריאות מחוזית ונפתית;

"המנהל" - המנהל הכללי של משרד הבריאות או מי שהוא הסמיכו לענין תקנות אלה, כולן או מקצתן;

"חיטוי" - תהליך של השמדת מיקרואורגניזמים;

"כלור או ברום חופשי נותר" - כמות הכלור או הברום, לפי הענין, הזמינה לחיטוי מי בור הטבילה שלא הגיבה עם אמוניה, תרכובות חנקן וחומרים אחרים;

"מהנדס בטיחות" - בעל אישור כשירות כהגדרתו בתקנות ארגון הפיקוח על העבודה (ממונים על בטיחות), תשנ"ו-1996;

"מעבדה מוכרת" - מעבדה שהכיר בה המנהל לענין תקנות בריאות העם (איכותם התברואית של מי שתיה), תשל"ד-1974 (להלן - תקנות איכות מי שתיה), לביצוע בדיקות מיקרוביולוגיות או כימיות, לפי סוג הבדיקה;

"מקווה" - מקום שבו נעשית טבילה לצורכי טהרה, שהוא עסק טעון רישוי לפי פרט 7.4ד בצו רישוי עסקים (עסקים טעוני רישוי), תשנ"ה-1995.

פרק ב': רשיון

2. (א) לא יאושר לאדם רשיון למקווה ולא ינהל אותו, אלא אם כן הוא ממלא אחר הוראות תקנות אלה, להנחת דעתו של המנהל.

תנאים כלליים לאישור רשיון

(ב) לבקשה לקבלת רשיון למקווה יצרף המבקש את התכניות שהגיש למוסד התכנון לפי חוק התכנון והבניה, תשכ"ה-1965, לקבלת היתר בניה וכן יצרף תכניות נוספות כמפורט להלן:

(1) תרשים של הסביבה בקנה מידה 1:2,500 ובו תיאור וזיהוי של הרחובות הסמוכים והמבנים השכנים, הקיימים והמתוכננים, לפי תכנית בנין עיר;

(2) תרשים של המגרש בקנה מידה 1:250 בציון דרכי הגישה אליו עם רכב, המדרגות שייבנו בו, מיקום מכלי אשפה וחיבורם למים ולביוב;

(3) תכנית בניה של המבנה בקנה מידה 1:100;

(4) תכנית סניטרית מפורטת של המקווה בקנה מידה 1:50, שמהנדס בטיחות אישר בחתימתו, ושצוינו בה כל אלה:

(א) רוחבו, אורכו ועומקו של כל בור טבילה;

(ב) מיקומם וגודלם של אוצרות המים;

(ג) פרטי המיתקנים שבשטח המקווה, לרבות מערכת חימום המים ומערכת חימום חלל בור הטבילה, חדרי הרחצה וההלבשה;

(ד) מיקומם ומידותיהם של צינורות אספקת המים לבור הטבילה והצינורות להרקתו, לרבות מקומו של מז"ח כהגדרתו בתקנות בריאות העם (התקנת מכשיר מונע זרימת מים חוזרת), תשנ"ב-1992;

(ה) פירוט חומר הציפוי של הקרקעית והדפנות של כל בור טבילה וצבעו;

(ו) מיקומם ומידותיהם הפנימיות של כל פתחי האוורור הטבעיים, ופירוט מיתקני האוורור המלאכותי, לרבות הספקיהם;

(ז) שיפוע הרצפות בחדרים ושיפוע המדרגות המובילות לבור הטבילה;

(ח) נקודות ניקוז בחדרי רחצה וחדרי בור טבילה;

(ט) חתך דרך בריכת הטבילה ואוצרות המים;

(י) סימון קבועות סניטריות ואבזרים, צינורות הספקת המים, צינורות השפכים ואופן סילוק השפכים;

(יא) פרשה טכנית של הפעלת המקווה.

(ג) הסימון של הקבועות הסניטריות ומערכת הספקת המים יהיה בהתאם להל"ת.

(ד) מצא המנהל כי קנה המידה של תרשים או תכנית מן הקבוע בתקנת משנה (ב) אינה משקפת די הצורך את הפרטים בה, הוא רשאי לדרוש כי יהיו בקני מידה אחרים.

פרק ג': המבנה

3. (א) מבנה המקווה, לרבות כל מבנה עזר, יהיה יציב ובנוי בטון, לבנים, בלוקי מלט או כל חומר בניה קשיח אחר שאישר המנהל, ולמעט אסבסט.

המבנה

(ב) כל חלקי המבנה יהיו אטומים וימנעו חדירת רטיבות לתוכם או מתוכם.

4. המחיצות הפנימיות בין כל תאי המקלחת ובין כל תאי השירותים יותקנו עם מרווח של 25 סנטימטרים מהרצפה.

מחיצות פנימיות

5. הקירות בחדרי ההלבשה, בחדרי הטבילה והרחצה ובתאי השירותים יהיו מצופים באריחי קיר שלמים, חלקים ובצבע בהיר עד לגובה 180 סנטימטרים לפחות.

ציפוי הקירות

6. (א) רצפת המקווה תהיה בלא שקעים או סדקים ותהיה מרוצפת במרצפות בצבע בהיר, או בחומר בהיר אחר שאישר המנהל.

רצפה

(ב) הרצפה תהיה בנויה בשיפוע לנקודות ניקוז.

(ג) הרצפה בחדרי הטבילה והרחצה תהיה מצופה באריחים המונעים החלקה, בדרגת חספוס מתאימה.

7. (א) הדלתות החיצוניות במקווה יהיו אטומות לחדירת מים ומזיקים.

דלתות

(ב) משקופי הדלתות יהיו עמידים בפני שיתוך (קורוזיה), ובלתי חדירים למים ויהיו צבועים בצבע בהיר.

(ג) הדלתות הפנימיות יהיו מחומרים הניתנים לרחיצה במים ויותקנו כך שיותירו מרווח של 25 סנטימטרים מהרצפה.

8. החלונות במקווה יאפשרו אוורור ותאורה נאותים, להנחת דעתו של המנהל.

חלונות

9. חדרי השירותים, ההלבשה, הטבילה והרחצה, והפרוזדורים  המוליכים אליהם, יהיו מאווררים היטב, להנחת דעתו של המנהל.

אוורור

10. תאי השירותים, ההלבשה, הטבילה והרחצה, והפרוזדורים המוליכים אליהם, יהיו מוארים היטב באור טבעי או מלאכותי.

תאורה

11. במקווה יותקנו ברזים למי שתיה, באזור נפרד מהשירותים, שמתקיימים בהם דרישות הל"ת; מספר הברזים ייקבע לפי יחס של ברז אחד לפחות לכל 50 מבקרים.

ברזי שתיה

12. הקבועות הסניטריות במקווה, מערכת המים, הביבים ואבזריהם יעמדו בדרישות הל"ת ומספרם ייקבע על פי הטבלאות להלן:

חדר הרחצה

(1) המספר המזערי של הקבועות הסניטריות בחדרי השירות לנשים ייקבע לפי מספר בורות הטבילה כדלקמן:

מספר בורות טבילה מספר אסלות מספר כיורים מספר אמבטיות

1 2  2  2

2 3  3  3

3 4  4  4

4 5  5  5

לכל בור טבילה נוסף יותקנו אסלה, כיור ואמבטיה נוספים.

(2) המספר המזערי של תאים ומיתקנים בחדרי השירות לגברים ייקבע לפי מספר המבקרים כדלקמן:

מספר המבקרים מספר אסלות מספר משתנות מספר כיורים מספר מקלחות

1-10 1 - 1  2

11-20 1 1  1 4

21-30 2 2  2  6

31-40 2 2  2  8

41-50 3 2  2  10

51-60 3 3  3  12

61-70 4 3  3  14

71-80 4 4  4  16

לכל 20 נוספים 1 1  1  2

13. (א) חדרי ההלבשה ימוקמו באופן שתתאפשר גישה נוחה אל חדרי השירותים ואל חדרי הרחצה.

חדרי הלבשה

(ב) חדרי ההלבשה יכילו תאים נאותים לשמירת הבגדים וכן ספסלים או כיסאות במספר מספיק למספר המבקרים; על הקירות או צמוד לספסלים יותקנו מתלים, במרחק של 60 סנטימטרים לפחות זה מזה.

(ג) לענין תקנה זו ותקנות 11 ו-12(2), יחושב מספר המבקרים לפי מספר הטובלים המרבי כאמור בתקנה 36, כשהוא מוכפל ב-2.

14. מיקום חדרי השירותים יהיה בין חדרי ההלבשה לבין חדרי הרחצה.

חדרי שירותים

15. (א) בכל כיור יהיה ברז למים חמים וקרים.

מיתקן לרחיצת ידיים

(ב) ליד כל כיור המשרת את חדרי השירותים יותקן מיתקן לסבון נוזלי, שיכיל סבון כאמור בכל עת; לכל 5 כיורים יותקן מיתקן אחד למגבות נייר חד פעמיות ומיתקן חשמלי לייבוש ידיים.

16. (א) הרהיטים והציוד יהיו עשויים או מצופים חומר הניתן לרחיצה ולחיטוי, עמיד בפני שיתוך ובלתי חדיר למים.

רהיטים וציוד

(ב) ארונות ודרגשים יותקנו על רגליים, באופן שיישאר רווח בינם ובין הרצפה, המאפשר את ניקוי הרצפה בנקל.

(ג) במקווה יוקצה מקום נפרד להחזקת כבסים נקיים ומקום נפרד נוסף לאיסוף כבסים מלוכלכים.

(ד) במקווה יוקצה ארון לאחסון חומרי ניקוי וחיטוי בלבד וארון לאחסון הכלים והחומרים לתחזוקת המקווה.

(ה) לא יימצאו בחדרי המקווה שטיחים למניעת החלקה וספיגת רטיבות מכל סוג שהוא.

17. בחדר ההמתנה במקווה או במקום מתאים אחר, יותקן ארגז או ארון לעזרה ראשונה שיכיל את הפרטים המפורטים בתוספת.

עזרה ראשונה

18. לא ייעשה במקווה טיפול לא רפואי בגוף האדם, מן המנויים בתקנה 2 לתקנות רישוי עסקים (תנאי תברואה נאותים לעסקים לא רפואיים לטיפול בגוף האדם), תשנ"ג-1992, אלא אם כן ניתן לכך רשיון לפי התקנות האמורות ובהתאם להוראותיהן.

טיפול לא רפואי בגוף האדם

19. מיתקני החימום של המקווה –

מיתקני חימום של המבנה

(1) יוצבו בחדר נפרד;

(2) תותקן בהם צנרת לפליטת מזהמים אל מחוץ למבנה;

(3) לא יגרמו למטרדי רעש, ריח או עשן לשכנים.

פרק ד': בור הטבילה

20. בור הטבילה ייבנה כמפורט להלן:

מבנה בור הטבילה

(1) דפנותיו ורצפתו יהיו חלקים, ללא סדקים ומצופים באריחים בהירים או בחומר אטום אחר שאישר המנהל;

(2) פינות החיבורים שבין דופנות בור הטבילה ובין הקרקעית יהיו מעוגלות, כדי שניקוין יתאפשר בנקל;

(3) שפת בור הטבילה תהיה גבוהה ממפלס הרצפה, ב-10 סנטימטרים לפחות.

21. מדרגות בור הטבילה יהיו כמפורט להלן:

מדרגות

(1) מדרגות בור הטבילה לא יהיו לולייניות;

(2) רומה של כל מדרגה לא יעלה על 17 סנטימטרים;

(3) השלח של כל מדרגה לא יפחת מ-24 סנטימטרים;

(4) לאורך המדרגות ומסביב לבור הטבילה יהיה מעקה, עשוי מתכת אל-חלד או חומר אחר העמיד בפני מים, להנחת דעתו של המנהל.

22. (א) מערכת חימום המים בבור הטבילה, תאושר בידי מהנדס בטיחות.

מערכת חימום המים

(ב) גוף חימום המים יהיה עשוי חומר עמיד בפני חומרי החיטוי, המאושרים לפי תקנות 27 ו-28 לחיטוי מקוואות.

פרק ה': אוצרות המים

23. (א) אוצרות המים יהיו בנויים בטון או חומר בנין יציב אחר, אשר אינו סופג רטיבות ואינו חדיר למים.

אוצרות המים

(ב) קירות אוצרות המים ורצפותיהם יהיו חלקים, בלא סדקים ובצבע בהיר.

(ג) לאוצרות המים יהיה פתח עם מכסה שמידותיו 60 d 40 סנטימטרים לפחות, או קוטר של 50 סנטימטרים לפחות אם הוא עגול; המכסה יאטום באופן מוחלט את אוצר המים וימנע חדירה של מים ולכלוך אליו; המכסה יהיה ניתן לפתיחה בנוחות.

(ד) אוצרות המים ינוקו ביסודיות פעם בשנה לפחות, לקראת עונת הגשמים.

24. החלק של גג המקווה, המיועד לאיסוף מי הגשם, יצופה בחומר המאפשר את ניקויו היסודי.

אוצר מי גשם

פרק ו': המים, הספקתם ואיכותם בבור הטבילה ובאוצרות המים

25. המים המוזרמים למקווה יהיו באיכות מי שתיה לפי תקנות איכות מי שתיה, אך רשאי המנהל להתיר הזרמת מים באיכות אחרת בתנאים שיורה, ובלבד שהם יוזרמו לתוך בור הטבילה בלבד.

אספקת המים

26. במי בור הטבילה יתקיימו תנאים אלה:

איכות מי בור הטבילה

(1) ערך ההגבה (pH) שלהם יהיה בין 7 ל-8;

(2) עכירותם לא תעלה על יחידה נפלומטרית אחת, אלא אם כן אישר המנהל רמה גבוהה יותר;

(3) לא יימצאו ב-100 מיליליטרים שלהם –

(א) יותר מ-10 חיידקי קוליפורמים כלליים;

(ב) יותר מ-2 חיידקים מקבוצת Staphylococcus Aureus בשתי בדיקות רצופות;

(ג) שום חיידק Pseudomonas Aeruginosa.

27. חיטוי מי בור הטבילה ייעשה כמפורט להלן:

חיטוי מי בור הטבילה

(1) המים יחוטאו באמצעות כלור, ברום או חומר חיטוי אחר שאישר המנהל;

(2) ריכוז הכלור החופשי הנותר במים יהיה בין 1.5 ל-3 מיליגרם לליטר (מג"ל); ריכוז הברום החופשי הנותר יהיה בין 3 ל-6 מג"ל;

(3) ריכוז של כל חומר חיטוי אחר יהיה שווה ערך לריכוז הכלור;

(4) ריכוז חומר החיטוי במים ייבדק פעם אחת ביום לפחות ויירשם ביומן הרישום האמור בתקנה 32, בידי מי שבעל הרשיון מינה לכך.

28. חיטוי מי אוצר ההשקה ייעשה כמפורט להלן:

חיטוי מי אוצר ההשקה

(1) המים יחוטאו באמצעות כלור, ברום או חומר חיטוי אחר שאישר המנהל;

(2) ריכוז הכלור החופשי הנותר במים יהיה 0.8 מג"ל לפחות; ריכוז הברום החופשי הנותר יהיה 1.6 מג"ל לפחות;

(3) ריכוזו של כל חומר חיטוי אחר יהיה שווה ערך לריכוז הכלור;

(4) ריכוז חומר החיטוי במים ייבדק פעם בחודש.

29. (א) בעל רשיון המקווה ידאג לבצע, פעם בחודש לפחות, בדיקות של התאמת המים לדרישות תקנות אלה, באמצעות מעבדה מוכרת; המנהל רשאי להורות על תדירות בדיקות שונה לבור טבילה או לאוצר מים, שהתנאים בהם מחייבים זאת לדעתו.

דיגום ובדיקות בקטריולוגיות

(ב) דיגום מי בור הטבילה לצורך בדיקות ייעשה בשעות פעילות המקווה, בידי אדם בעל הכשרה כאמור בתקנה 15(א) לתקנות איכות מי השתיה.

(ג) בעת הדיגום ייבדק ויירשם ריכוז חומר החיטוי הפעיל הנותר, רמת ההגבה והעכירות.

(ד) בעל רשיון המקווה יעביר את תוצאות הבדיקות למנהל, באמצעות מעבדה מוכרת, בתוך שבוע מיום ביצוען ובמקרה של תוצאות חריגות מהאמור בתקנה 27, בתוך 24 שעות.

(ה) המנהל רשאי להורות על אופן נטילת דגימות המים לשם ביצוע הבדיקות ועל ביצוע בדיקות מים נוספות במעבדה מוכרת, לגילוי חיידקים אחרים או חומרים אחרים המזיקים לבריאות.

(ו) נמצאו בבדיקה כאמור בתקנת משנה (ה), חיידקים או חומרים אחרים שעלולים להזיק לבריאות, רשאי המנהל להורות לבעל רשיון המקווה לנקוט אמצעים כדרוש, דרך כלל או באופן חד-פעמי, למניעת הימצאותם.

פרק ז': הפעלה, תחזוקה וניקיון

30. (א) המקווה יופעל בהתאם למפורט בפרשה הטכנית שהומצאה עם הבקשה לרשיון לפי תקנה 2(ב)(4)(יא).

הפעלה

(ב) המנהל רשאי להוסיף הנחיות או תנאים נוספים להפעלה תקינה של המקווה, לפי שיקול דעתו.

(ג) פעולות חיטוי של מי בור הטבילה והחזקת המקווה ייעשו באחריות אדם בעל הכשרה טכנית שאישר המנהל.

31. בכל שעות פעילות המקווה יהיה נוכח במקום אדם שעבר הדרכה שהכיר בה המנהל, בנושאי תברואה ועזרה ראשונה.

תברואה

32. בעל רשיון המקווה ידאג לניהול יומן שבו יירשמו מספר הטובלים בו ביום, שעת הכנסת חומר החיטוי למי בור הטבילה וריכוזו, וביצוע כל בדיקה אחרת שהורה המנהל.

יומן רישום

33. (א) פעם אחת ביום לפחות ירוקן בור הטבילה ממימיו וינוקה ביסודיות.

הרקת בור הטבילה

(ב) המנהל רשאי להורות על ריקון המים בתדירות שונה, אם ראה כי פעולה זו דרושה לשיפור איכות מי הבור.

34. (א) מי בור הטבילה ואוצרות המים, מי השטיפה של המסננים ושפכים אחרים, יסולקו למערכת ביוב ציבורי באופן שלא יגרמו להצפת ביבים.

סילוק השפכים

(ב) סילוק השפכים יהיה דרך מרווח אוויר כמפורט בהל"ת, או דרך אמצעי אחר שימנע זרימה חוזרת מהביבים למקווה, או מהמקווה לרשת המים העירונית.

(ג) שפכים שאין אפשרות לסלקם למערכת הביוב הציבורי, יטופלו ויסולקו ובהתאם להוראות המנהל, באופן שלא יסבו נזק או מפגע לחצרי המקווה ולסביבתו.

35. (א) כלים וחומרים הדרושים לתחזוקת המקווה ולביצוע פעולות ניקוי וחיטוי בו יימצאו, בכל עת, למעט בשעת השימוש בהם, בארון המיועד להם בלבד.

ניקיון המבנה, החצר, הריהוט והציוד

(ב) חדרי המקווה, המיתקנים, הציוד, חדרי השירות, הרצפות, וכן חצר המקווה יהיו נקיים וראויים לשימוש נאות, כל זמן שהמקווה פתוח למבקרים.

(ג) מגבות, חלוקים, נעליים וחפצים לשימוש חוזר ולא חד-פעמי, יכובסו, ינוקו ויחוטאו אחרי כל שימוש בהם.

פרק ח': המבקרים במקווה

36. במקווה של גברים לא יעלה מספר הטובלים בעת ובעונה אחת על טובל אחד לכל 400 ליטרים נפח מים של בור הטבילה.

מספר הטובלים המרבי

37. על טובל במקווה להתקלח במים חמים ובסבון לפני הטבילה.

מקלחת חובה

38. (א) אדם שיש לו מחלת עור, פצעים מוגלתיים, הצטננות, דלקת עיניים או מחלה מידבקת אחרת (להלן - חולה), לא יטבול במקווה.

כניסה לחדרי רחצה ולבור טבילה

(ב) על אף האמור בתקנת משנה (א), במקווה של נשים תותר כניסה של חולה למים, ובלבד שאחרי טבילתה יוחלפו מי הטבילה, והבור ינוקה ויחוטא.

39. בעל רשיון המקווה יציב במקומות בולטים לעין שלטים להדרכת הטובלים, ובהם הוראות בנוסח המפורט להלן:

שילוט

(1) כל טובל חייב להתקלח במים חמים ובסבון לפני כניסתו לבור הטבילה;

(2) אנשים החולים במחלת עור, בפצעים מוגלתיים, בהצטננות, בדלקת עיניים או במחלה מידבקת אחרת לא יטבלו במקווה;

(3) אישה חולה תודיע לבלנית על מחלתה.

40. עותק של תקנות אלה יהיה מופקד במקווה, לעיון המבקרים בו.

הפקדת עותק

41. תחילתן של תקנות אלה, שנה מיום פרסומן (להלן - יום התחילה).

תחילה

42. המנהל רשאי לפטור מקווה שפעל ערב יום התחילה מקיום הוראות תקנות אלה, כולן או מקצתן, לתקופה שעליה יורה, ובלבד שתובטח, להנחת דעתו, איכותם הנאותה של מי בור הטבילה.

הוראת מעבר

**תוספת**

(תקנה 17)

הפריט הכמות

1. תחבושות אישיות סטריליות 4

2. פד סטרילי 3x3 ס"מ 8

3. צמר גפן 100 גרם

4. אגד 7.5 ס"מ 4

5. אגד מדבק 10

6. כלורהקסידין תמיסה לחיטוי 30 סמ"ק

7. מספריים לחומר עם כפתור 1

8. ספלנית נייר גליל אחד

9. נתיב אוויר 1

י"ב באדר תשנ"ט (28 בפברואר 1999) יהושע מצא

שר הבריאות

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשנ"ט מס' 5971](http://www.nevo.co.il/Law_word/law06/TAK-5971.pdf) מיום 13.5.1999 עמ' 752. [↑](#footnote-ref-1)