תקנות רישוי שירותים ומקצועות בענף הרכב (הפחתה של סכומי העיצום הכספי), תשע"ז-2017

רשויות ומשפט מנהלי – רישוי – תעבורה – רכב

רשויות ומשפט מנהלי – רישוי – רישוי בעלי מקצוע

רשויות ומשפט מנהלי – תעבורה – רכב

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הפחתת סכומי העיצום הכספי | [Go](#Seif2) | 2 |
| סעיף 3 | הפחתה של נסיבות אישיות | [Go](#Seif3) | 2 |
| סעיף 4 | הפחתה בשל כמה נסיבות | [Go](#Seif4) | 2 |
| סעיף 5 | הפחתה בשל מחזור עסקאות | [Go](#Seif5) | 2 |

תקנות רישוי שירותים ומקצועות בענף הרכב (הפחתה של סכומי העיצום הכספי), תשע"ז-2017[[1]](#footnote-1)\*

בתוקף סמכותי לפי סעיף 208 לחוק רישוי שירותים ומקצועות בענף הרכב, התשע"ו-2016 (להלן – החוק), בהסכמת שרת המשפטים ובאישור ועדת הכלכלה של הכנסת, אני מתקין תקנות אלה:

1. בתקנות אלה –

הגדרות

"אגודה שיתופית" – אגודה רשומה כהגדרתה בפקודת האגודות השיתופיות;

"אישור" – כל אחד מאלה:

(1) לעניין מי שחייב לפי דין במינוי רואה חשבון מבקר כהגדרתו בחוק החברות, התשנ"ט-1999 – אישור שנתן רואה החשבון המבקר שמונה כאמור, המבקר את הדוחות הכספיים השנתיים;

(2) לעניין מי שהוא אגודה שיתופית – אישור לפי פסקה (1) או אישור של מי שביקר את חשבונותיה לפי פקודת האגודות השיתופיות;

(3) לעניין מי שאינו כאמור בפסקאות (1) או (2) – אישור שנתן רואה חשבון או אישור תואם לאמור במסמך שהוגש במסגרת פעולת הייצוג של יועץ מס מייצג;

"יועץ מס מייצג" – כהגדרתו בחוק הסדרת העיסוק בייצוג על ידי יועצי מס, התשס"ה-2005;

"מחזור עסקאות" – כהגדרתו בחוק מס ערך מוסף, התשל"ו-1975.

2. המנהל רשאי להפחית למפר את סכום העיצום הכספי, בשיעורים שלהלן, אם התקיימה אחת או יותר מנסיבות אלה:

הפחתת סכומי העיצום הכספי

(1) המפר לא הפר כל הוראה מהוראות החוק או לפיו בשלוש השנים שקדמו להפרה (להלן – הפרה ראשונה) – 50%; לא הפר את אותה הוראה בשלוש השנים שקדמו להפרה – 25%;

(2) המפר הפסיק את ההפרה מיוזמתו ודיווח עליה ועל הפסקתה למנהל – 30%;

(3) המפר נקט פעולות למניעת הישנות ההפרה ולהקטנת הנזק, להנחת דעתו של המנהל – 30%.

3. ראה המנהל, לגבי מפר שהוא יחיד, שההפרה נגרמה בשל נסיבות אישיות המצדיקות הפחתה של העיצום הכספי או שהתקיימו נסיבות אישיות קשות המצדיקות שלא למצות את הדין עם המפר, רשאי הוא להפחית למפר את סכום העיצום הכספי בשיעור של 35%.

הפחתה של נסיבות אישיות

4. התקיימו לגבי מפר כמה נסיבות כאמור בתקנות 2 ו-3 רשאי המנהל להפחית למפר מסכום העיצום הכספי את השיעורים המנויים לצד אותן נסיבות במצטבר, ובלבד ששיעור ההפחתה לא יעלה על 90% מסכום העיצום הכספי הקבוע בשל אותה הפרה אם היתה זו הפרה ראשונה, ועל 75% ממנו, אם היתה זו הפרה שאיננה הפרה ראשונה.

הפחתה בשל כמה נסיבות

5. (א) מצא המנהל שסכום העיצום הכספי עולה על 20% ממחזור העסקאות הכולל של המפר, רשאי הוא להפחית את הסכום ל-20% ממחזור העסקאות הכולל שלו; ואולם מפר שהמחזור העסקאות שלו אינו עולה על 10 מיליון שקלים חדשים, רשאי המנהל להפחית את סכום העיצום הכספי שלו ל-5% ממחזור העסקאות הכולל שלו.

הפחתה בשל מחזור עסקאות

(ב) תקנת משנה (א) תחול בין אם הופחת סכום העיצום הכספי לפי תקנות 2 ו-3 ובין אם לאו.

(ג) מפר המבקש הפחתה של סכום העיצום הכספי לפי תקנה זו, יגיש למנהל אישור, לעניין גובה מחזור העסקאות שלו, בתוך 30 ימים ממועד מסירת ההודעה על הכוונה להטיל עליו עיצום כספי.

כ"ד בניסן התשע"ז (20 באפריל 2017) ישראל כ"ץ

שר התחבורה והבטיחות בדרכים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ז מס' 7824](http://www.nevo.co.il/Law_word/law06/tak-7824.pdf) מיום 12.6.2017 עמ' 1206. [↑](#footnote-ref-1)