תקנות שיקים ללא כיסוי (סייגים לתחולת החוק), תשע"ד-2014

משפט פרטי וכלכלה – מסחר – אמצעי תשלום – שיקים

תוכן ענינים

|  |  |  |  |
| --- | --- | --- | --- |
| סעיף 1 | גריעת שיק שסורב | [Go](#Seif1) | 2 |
| סעיף 2 | אסמכתה מרשות צבאית | [Go](#Seif2) | 2 |
| סעיף 3 | ביטול הגבלה | [Go](#Seif3) | 2 |

תקנות שיקים ללא כיסוי (סייגים לתחולת החוק), תשע"ד-2014[[1]](#footnote-1)\*

בתוקף סמכותי לפי סעיף 21(ב) לחוק שיקים ללא כיסוי, התשמ"א-1981 (להלן – החוק), ובאישור ועדת החוקה חוק ומשפט של הכנסת, אני מתקינה תקנות אלה:

1. (א) נקרא אדם לשירות מילואים בנסיבות חירום או לשירות מילואים במצב מיוחד, לפי סעיף 8 או 9 לחוק שירות המילואים, התשס"ח-2008 (להלן – מגויס), בקשר למצב מיוחד בעורף שהוכרז עליו לפי סעיף 9ג לחוק ההתגוננות האזרחית, התשי"א-1951, ביום י' בתמוז התשע"ד (8 ביולי 2014), וסורב שיק בחשבונו, ייגרע אותו שיק ממניין השיקים לעניין סעיף 2(א) לחוק, אם היום שסורב בו חל בתקופה שבה שהה בשירות מילואים כאמור, עד חמישה עשר ימים מתום תקופת המילואים.

גריעת שיק שסורב

(ב) תקנה זו תחול גם על שיק שסורב שנמשך על חשבון של שותפות או של חברת מעטים אם המגויס הוא בעל מניות בחברה או שותף בשותפות וכן מורשה חתימה בחשבון הבנק של החברה או השותפות; בתקנת משנה זו –

"חברת מעטים" – חברה שהיא בהחזקתם של חמישה בני אדם לכל היותר שאינם תאגיד; לעניין זה ייחשבו אדם וקרובו לאדם אחד;

"קרוב" – בן זוג, אח, אחות, הורה, הורי הורה, צאצא וצאצאי בן הזוג, ובן זוגו של כל אחד מאלה.

2. מגויס המבקש גריעת שיק מהמניין או ביטול הגבלה לפי תקנות אלה, ימציא לבנק אסמכתה מאת רשות צבאית, המאשרת כי שירת שירות מילואים בנסיבות חירום או במצב מיוחד, בציון התקופה שבה שירת.

אסמכתה מרשות צבאית

3. (א) הגבלה לפי סעיף 2(א) לחוק שהתמלאו בה התנאים לפי תקנות אלה – בטלה.

ביטול הגבלה

(ב) על ביטול הגבלה לפי תקנה זו ידווח הבנק לבנק ישראל, ובנק ישראל יעביר לכל בנק את הפרטים בדבר ביטול ההגבלה, הכול כפי שקבע המפקח לפי סעיף 13 לחוק.

כ"ו בתמוז התשע"ד (24 ביולי 2014) ציפי לבני

שרת המשפטים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ד מס' 7402](http://www.nevo.co.il/law_word/law06/tak-7402.pdf) מיום 30.7.2014 עמ' 1561. [↑](#footnote-ref-1)