תקנות שירות ביטחון (אמות מידה לגיבוש רשימה של ישיבות), תשע"ח-2017

בטחון – צה"ל – שירות בטחון – פטור

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
|  | פרק א': הגשת בקשה להיכלל ברשימה לפי החוק | [Go](#med0) | 2 |
| סעיף 2 | הגשת בקשה | [Go](#Seif2) | 2 |
| סעיף 3 | בחינת הבקשה | [Go](#Seif3) | 3 |
|  | פרק ב': הכללה ברשימה | [Go](#med1) | 3 |
| סעיף 4 | הכללה ברשימת הישיבות | [Go](#Seif4) | 3 |
| סעיף 5 | מספר מזערי של תלמידים | [Go](#Seif5) | 3 |
| סעיף 6 | תנאים להכרה בישיבת הסדר | [Go](#Seif6) | 5 |
| סעיף 7 | חובות ישיבה המנויה ברשימה לפי החוק | [Go](#Seif7) | 5 |
| סעיף 8 | סיום פעילותה של הישיבה | [Go](#Seif8) | 5 |
|  | פרק ג': ביטול או התליה של רישום ברשימה לפי החוק | [Go](#med2) | 5 |
| סעיף 9 | הסרה מרשימה לפי החוק או התלייתה | [Go](#Seif9) | 5 |
| סעיף 10 | הוראות מעבר | [Go](#Seif10) | 6 |

תקנות שירות ביטחון (אמות מידה לגיבוש רשימה של ישיבות), תשע"ח-2017[[1]](#footnote-1)\*

בתוקף סמכותי לפי סעיפים 22א, 22ד ו-26כד לחוק שירות ביטחון [נוסח משולב], התשמ"ו-1986 (להלן – החוק), ובאישור ועדת החוץ והביטחון של הכנסת, אני מתקין תקנות אלה:

1. בתקנות אלה –

הגדרות

"איגוד" – ועד הישיבות בארץ ישראל לעניין ישיבות לפי פרק ג'1 לחוק, איגוד הישיבות הגבוהות הציוניות לעניין ישיבות גבוהות ציוניות או איגוד ישיבות ההסדר לעניין ישיבות ההסדר;

"בקשה" – בקשה לפי תקנה 2;

"דחוי שירות" – מיועד לשירות ביטחון שקיבל צו דחיית שירות לפי סעיף 22ב או פרק ג'1 לחוק או שעומד בתנאים לדחיית שירות לפי הסעיפים האמורים והוא בן שש עשרה שנים לפחות;

"חוק דחיית שירות" – חוק דחיית שירות לתלמידי ישיבות שתורתם אומנותם, התשס"ב-2002;

"היום הקובע" – י"ב באב התשע"ב (31 ביולי 2012);

"ישיבה" – ישיבת הסדר, ישיבה גבוהה ציונית או ישיבה לפי פרק ג'; לחוק;

"כולל" – ישיבה המיועדת בעיקר לאברכים נשואים או בעלי משפחות;

"המשרד" – משרד הביטחון;

"רשימת הישיבות ביום הקובע" – רשימת הישיבות לפי סעיף 8 לחוק דחיית שירות העומדת בתוקפה לפי הוראות סעיף 18(ב) לחוק שירות ביטחון (תיקון מס' 19), התשע"ד-2014;

"שנת לימודים" – תקופת לימודים בישיבה המתחילה בכל שנה ביום א' באלול ומסתיימת ביום ל' באב של השנה העברית העוקבת;

"השר" – שר הביטחון;

"תאגיד" – עמותה לפי חוק העמותות, התש"ם-1980, או חברה לתועלת הציבור שנרשמה בפנקס החברות לתועלת הציבור לפי חוק החברות, התשנ"ט-1999;

"תלמידים" – כלל התלמידים בישיבה לרבות מי שאינם דחויי שירות.

פרק א': הגשת בקשה להיכלל ברשימה לפי החוק

2. (א) ישיבה המבקשת להיכלל ברשימת הישיבות לפי החוק, תגיש בקשה בכתב לשר לא יאוחר משישים ימים לפני תחילת הלימודים בישיבה, כמפורט להלן:

הגשת בקשה

(1) עד יום א' בתמוז לשם תחילת הלימודים בישיבה ביום א' באלול;

(2) עד יום א' באלול לשם תחילת הלימודים בישיבה ביום א' בחשוון;

(3) עד יום א' באדר לשם תחילת הלימודים בישיבה ביום א' באייר.

(ב) בקשה תיחתם ביד ראש הישיבה.

(ג) לבקשה יצורפו מסמכים המעידים כי בישיבה מתקיימים התנאים האמורים בפרק ד' כמפורט להלן:

(1) הצהרה של ראש הישיבה כנדרש לפי תקנה 4(א)(4);

(2) לגבי ישיבה שמפעיל תאגיד – תעודת ההתאגדות של התאגיד;

(3) לגבי ישיבת הסדר – הפרטים הנדרשים לפי תקנה 6;

(4) רשימת שמות התלמידים הלומדים בישיבה, לצדם יצוין מי הוא דחוי שירות, ומספר הזהות של כל תלמיד –

(א) בישיבה שנכללה ברשימת הישיבות ביום הקובע – תצורף רשימת שמות התלמידים במועד הבקשה;

(ב) בישיבה שלא נכללה ברשימת הישיבות ביום הקובע – תותנה ההכרה בהצגת רשימת שמות התלמידים עד עשרה ימים לאחר מועד תחילת הלימודים בישיבה, כפי שאושר על ידי השר;

(5) המלצת האיגוד, לפי סוג הישיבה, אם ניתנה.

3. (א) השר יבחן את הבקשה להיכלל ברשימה לפי החוק או את התנייתה והוא רשאי, אם התקיימו נסיבות מיוחדות המצדיקות זאת, להזמין את נציגי הישיבה להופיע לפניו.

בחינת הבקשה

(ב) השר רשאי לדרוש מנציג הישיבה כל מידע או מסמך נוסף הדרוש לו לשם גיבוש החלטתו לפי תקנות אלה.

(ג) לא נמסר לשר המידע שהתבקש לפי תקנת משנה (ב) בתוך זמן סביר בנסיבות העניין, רשאי השר לגבש את החלטתו על יסוד המידע הקיים לפניו.

(ד) לא צורפה לבקשה המלצה של האיגוד, לפי סוג הישיבה, יפנה השר בתוך 14 ימים לגוף האמור לשם קבלת המלצתו; לא נמסרה המלצה כאמור בתוך 21 ימי עבודה מיום פנייתו של השר, יכריע השר בבקשה בלי להתחשב בהמלצה כאמור.

פרק ב': הכללה ברשימה

4. (א) השר רשאי לכלול ישיבה ברשימת הישיבות לפי החוק אם מצא כי מתקיימים בה כל אלה:

הכללה ברשימת הישיבות

(1) הבקשה הוגשה לפי תקנה 2, ונכללו בה כל המסמכים הדרושים לפי אותה תקנה;

(2) במועד ההכללה ברשימת הישיבות, מספר התלמידים בישיבה הוא המספר המזערי לפי תקנה 5, לפחות;

(3) ראש הישיבה לא הורשע בעבירה פלילית שמפאת מהותה, חומרתה או נסיבותיה אינו ראוי לשמש בראש מוסד חינוכי;

(4) ראש הישיבה הצהיר כי בישיבה מתקיימים לימודים תורניים והיא מחנכת להתנהלות בדרכי נועם;

(5) בנוגע לישיבת הסדר – היא עומדת בתנאים שבתקנה 6.

(ב) הכללה של ישיבה או כולל כאמור בתקנות 5(א)(2) ו-5(א)(4), תהיה מותנית בעמידה במספר המזערי ביום י' באייר, ביום י' באלול או ביום י' בחשוון של שנת הלימודים, לפי העניין.

(ג) השר רשאי לאשר את הבקשה, לדחותה או לאשרה בתנאים והוא יודיע למגיש הבקשה על החלטתו, בכתב, בתוך 60 ימים מיום הגשת הבקשה.

(ד) אישור להכללה ברשימת הישיבות יינתן לתקופה שלא תעלה על חמש שנים.

(ה) על בקשה לחידוש הכללה ברשימת הישיבות יחולו הוראות אלה:

(1) הגישה ישיבה בקשה לחידוש הכללתה ברשימת הישיבות לקראת תום חמש השנים, יודיע השר על החלטתו בתוך 60 ימים מיום הגשת הבקשה;

(2) השר רשאי, בנסיבות מיוחדות, להאריך את המועד האמור בפסקת משנה (1) בשישים ימים נוספים (להלן – תקופת ההארכה); החליט השר כאמור, יודיע על כך בכתב לישיבה, והישיבה תמשיך להיכלל ברשימת הישיבות במשך תקופת ההארכה, עד להחלטת השר בעניינה;

(3) השר רשאי לדרוש מנציג הישיבה כל מידע או מסמך נוסף הדרוש לו לשם גיבוש החלטתו לפי תקנות אלה; דרש השר כאמור, יחל מניין הימים לפי פסקה (1) החל ביום שבו נמסר לו המידע או המסמך שדרש.

5. (א) מספר מזערי של תלמידים ובכללם דחויי שירות בישיבה, לעניין תקנה 3 יהיה כמפורט להלן:

מספר מזערי של תלמידים

(1) בישיבה שנכללה ברשימת הישיבות ביום הקובע –

(א) עד יום ל' באב התשע"ט – 35 תלמידים, מתוכם 25 לפחות דחויי שירות;

(ב) מיום א' באלול התשע"ט – 40 תלמידים, מתוכם 25 לפחות דחויי שירות;

(2) בישיבה שלא נכללה ברשימת הישיבות ביום הקובע –

(א) בשתי שנות הלימודים הראשונות שאחרי ההכללה ברשימת הישיבות – 20 תלמידים, מתוכם 10 לפחות דחויי שירות;

(ב) משנת הלימודים השלישית שאחרי ההכללה ברשימת הישיבות – 40 תלמידים, מתוכם 10 לפחות דחויי שירות;

(3) בכולל שנכלל ברשימת הישיבות ביום הקובע –

(א) עד יום ל' באב התשפ"ב – 15 תלמידים, מתוכם 5 לפחות שהם דחויי שירות או 18 תלמידים, מתוכם 10 לפחות שהם דחויי שירות או ששירותו בשירות סדיר;

(ב) מיום א' באלול התשפ"ב – 15 תלמידים, מתוכם 7 לפחות שהם דחויי שירות או 18 תלמידים, מתוכם 10 לפחות שהם דחויי שירות או ששירתו בשירות סדיר;

(4) בכולל שלא נכלל ברשימת הישיבות ביום הקובע –

(א) בשתי שנות הלימודים הראשונות שאחרי ההכללה ברשימת הישיבות – 15 תלמידים, מתוכם 5 לפחות שהם דחויי שירות או 18 תלמידים, מתוכם 10 לפחות שהם דחויי שירות או ששירתו בשירות סדיר;

(ב) משנת הלימודים השלישית שאחרי ההכללה ברשימת הישיבות – 15 תלמידים, מתוכם 7 לפחות שהם דחויי שירות או 18 תלמידים, מתוכם 10 לפחות שהם דחויי שירות או ששירתו בשירות סדיר;

(5) בישיבת הסדר שנכללה ברשימה ביום הקובע – 40 תלמידים, מתוכם 25 לפחות המשרתים בשירות משולב;

(6) בישיבת הסדר שלא נכללה ברשימה ביום הקובע –

(א) בשנת הלימודים הראשונה שאחרי ההכללה ברשימה – 15 תלמידים המשרתים בשירות משולב;

(ב) בשנת הלימודים השנייה שאחרי הכללה ברשימה – 25 תלמידים המשרתים בשירות משולב;

(ג) משנת הלימודים השלישית שאחרי ההכללה ברשימה – 40 תלמידים, מתוכם 25 לפחות המשרתים בשירות משולב.

(ב) על אף האמור בתקנת משנה (א), התגייסו אחד או יותר מבין תלמידי הישיבה דחויי השירות לצה"ל או לשירות לאומי-אזרחי כהגדרתו בפרק ג'1 לחוק, במהלך שנת לימודים, ימשיכו אלה להיספר כתלמידי הישיבה עד תום שנת הלימודים שבה התגייסו.

(ג) על אף האמור בתקנת משנה (א)(1) ו-(2), בישיבה טכנולוגית יהיה המספר המזערי לעניין תקנה 3 כמפורט להלן:

(1) בשנת הלימודים הראשונה שאחרי ההכללה ברשימה – 15 תלמידים, מתוכם 10 לפחות שהם דחויי שירות;

(2) החל בשנת הלימודים השנייה שאחרי ההכללה ברשימה – 30 תלמידים, מתוכם 20 לפחות שהם דחויי שירות;

(3) בתקנת משנה זו, "ישיבה טכנולוגית" – ישיבה גבוהה הפועלת במסגרת מוסד חינוך מוכר בעל מגמה טכנולוגית המופיע בצו שירות ביטחון (מוסד לימוד חרדי), התשע"ה-2014, המקיימת לבוגרי מוסד החינוך לימודים טכנולוגיים במסגרת מכללה טכנולוגית מוכרת כהגדרתה בחוק ההנדסאים והטכנאים המוסמכים, התשע"ג-2012, ובהתאם לסעיף 26יג לחוק.

(ד) על אף האמור בתקנת משנה (א) רשאי השר לקבוע רשות מקומית המדורגת באשכולות 1 עד 3 במדד הפריפריאליות של הלשכה המרכזית לסטטיסטיקה שבה לא תחול הוראות תקנת משנה (א) ותוכר בו ישיבה אף אם אינה עומדת בהוראות התקנה האמורה; השר יודיע על קביעתו כאמור לוועדת החוץ והביטחון של הכנסת.

(ה) לעניין כולל שלומדים בו תלמידים לפי תקנה 10 לתקנות שירות ביטחון (תנאים נוספים לדחיית שירות לתלמידי ישיבות והוראות שונות), התשע"ז-2017 (להלן – תקנות תנאים נוספים) תידרש עמידה של הכולל במספר המזערי של תלמידים בכל שלב ביום שבו מתקיימים לימודים בכולל.

(ו) ירד מספר התלמידים בישיבה מהמספר המזערי במהלך שנת הלימודים, לא יראו בכך אי-עמידה במספר המזערי המחייב את הישיבה, אלא עד לאחר תום החופשה הקרובה מהישיבה כקבוע בתקנה 5 לתקנות תנאים נוספים, מיום שירד מספר התלמידים בישיבה מתחת למספר המזערי.

(ז) ירד מספר התלמידים בישיבה מהמספר המזערי במהלך שנת הלימודים, תודיע על כך הישיבה לתלמידים, בכתב, ובמקביל תשלח הודעה למשרד הביטחון.

6. נוסף על האמור בתקנה 4, על ישיבת הסדר יחולו תנאים נוספים כמפורט להלן:

תנאים להכרה בישיבת הסדר

(1) ראש הישיבה הצהיר כי בישיבה תנאי לימוד פיזיים הולמים ומתאימים ללימודים, לרבות מבחינה בטיחותית וסניטרית, והולמים את מספר התלמידים הנקוב ברשימת התלמידים שהוגשה בבקשה;

(2) תכנית הלימודים של ישיבת הסדר תכלול, נוסף על שעות הלימוד הקבועות בחוק, גם הכנה ועידוד לשירות צבאי משמעותי.

7. על ישיבה שנכללה ברשימת הישיבות לפי תקנה 4, יחולו ההוראות אלה:

חובות ישיבה המנויה ברשימה לפי החוק

(1) כל עוד היא כלולה ברשימת הישיבות לפי החוק, היא עומדת בתנאי תקנה 4;

(2) על הישיבה להודיע בתוך 21 ימים לשר, בכתב, על כל שינוי שחל בפרט מהפרטים שמסרה לפי תקנה 2, ובכלל זה לעניין שינוי במספר התלמידים הלומדים בישיבה, לפי תקנה 5.

8. ישיבה המבקשת להפסיק את פעילותה באופן זמני או לצמיתות, לפני תום התקופה שבה היא נכללת ברשימת הישיבות לפי החוק, תודיע על כך לשר בכתב, לא יאוחר מ-14 ימים לפני הפסקת הפעילות.

סיום פעילותה של הישיבה

פרק ג': ביטול או התליה של רישום ברשימה לפי החוק

9. (א) השר רשאי להסיר ישיבה מרשימת הישיבות או להתלות רישום כאמור, אם מצא שהתקיים אחד מאלה:

הסרה מרשימה לפי החוק או התלייתה

(1) חדל להתקיים בישיבה תנאי מן התנאים לפי פרק ד';

(2) ההכללה ברשימת היישבות ניתנה על יסוד מידע כוזב;

(3) אי-קיום חובות דיווח של ראש הישיבה לפי החוק, ובכלל זה לפי פרק ד';

(4) שיעור של 20% מקרב התלמידים דחויי השירות בישיבה שהם מיועדים לשירות ביטחון, אינו מתייצב לרישום ולבדיקה רפואית לפי סעיפים 3 ו-5 לחוק, ולעניין כולל – שיעור כאמור ובלבד שמדובר בשני תלמידים לפחות;

(5) לעניין ישיבת הסדר – קריאה של הנהגת הישיבה הבכירה לאלימות נגד חיילי צה"ל או חדל להתקיים בישיבה תנאי מהתנאים האמורים בתקנה 6(2).

(ב) השר רשאי לדרוש מנציג הישיבה כל מידע או מסמך נוסף הדרוש לו לשם גיבוש החלטתו לפי סעיף זה; לא נמסר לשר המידע כאמור בתוך זמן סביר בנסיבות העניין, רשאי הוא לגבש את החלטתו על יסוד המידע הקיים לפניו.

(ג) השר לא יפעיל את סמכותו לפי סעיף קטן (א) אלא לאחר שהודיע לישיבה בהודעה מנומקת בכתב על כוונתו להסירה מרשימת הישיבות; הודיע השר לישיבה כאמור בסעיף קטן (ג), רשאית הישיבה להגיש את תגובתה לשר, בכתב, בתוך 15 ימים.

(ד) השר רשאי, בטרם יחליט על הסרת ישיבה מרשימת הישיבות לפי סעיף קטן (א), לשקול נקיטת צעדים חלופיים להסרה, במטרה למנוע פגיעה בתלמידי הישיבה.

(ה) השר יכלול בהחלטתו לעניין סעיף קטן (א) את פירוט הטעמים והנימוקים להחלטה כאמור.

(ו) השר יודיע לישיבה על החלטתו בכתב, בתוך 7 ימים מיום קבלת ההחלטה.

10. על אף האמור בתקנות 2(ג)(4), 4(ד) ו-4(ה) –

הוראות מעבר

(1) ישיבה שנכללה ברשימת הישיבות ביום הקובע, יראו אותה כאילו נכללה ברשימת הישיבות החל מיום פרסומן של תקנות אלה ועד יום א' באלול התשע"ח; על ישיבה כאמור להגיש את הבקשה להיכלל ברשימת הישיבות עד יום א' בחשוון התשע"ח, ועל השר להודיע על החלטתו בבקשה בתוך 180 ימים מיום שהוגשה לו;

(2) הגישה ישיבה שלא נכללה ברשימת הישיבות ביום הקובע בקשה להיכלל ברשימת הישיבות שתקופה שעד יום א' באייר התשע"ח, יודיע השר על החלטתו בבקשה בתוך 180 ימים מיום שהוגשה לו.

ח' באב התשע"ז (31 ביולי 2017) אביגדור ליברמן

שר הביטחון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ח מס' 7868](http://www.nevo.co.il/Law_word/law06/tak-7868.pdf) מיום 26.9.2017 עמ' 5. [↑](#footnote-ref-1)