תקנות שירות ביטחון (הרכב הוועדה לבחינת פטור מטעמי הכרה דתית וסדרי הדין בה) (הוראת שעה), תשע"ח-2018

בטחון – צה"ל – שירות בטחון – פטור

תוכן ענינים

|  |  |  |  |
| --- | --- | --- | --- |
| סעיף 1 | הרכב הוועדה | [Go](#Seif1) | 2 |
| סעיף 2 | ניגוד עניינים | [Go](#Seif2) | 2 |
| סעיף 3 | הרכב חסר | [Go](#Seif3) | 3 |
| סעיף 4 | בקשה לביטול הפטור | [Go](#Seif4) | 3 |
| סעיף 5 | הזמנת הצדדים לדיון | [Go](#Seif5) | 3 |
| סעיף 6 | כתב תשובה | [Go](#Seif6) | 3 |
| סעיף 7 | תגובה לכתב התשובה | [Go](#Seif7) | 4 |
| סעיף 8 | הוראות המצאה | [Go](#Seif8) | 4 |
| סעיף 9 | חזרת הפוקד מהבקשה לביטול הפטור | [Go](#Seif9) | 4 |
| סעיף 10 | טיעון לפני הוועדה | [Go](#Seif10) | 4 |
| סעיף 11 | מסמכים שלא צורפו | [Go](#Seif11) | 4 |
| סעיף 12 | החלטה בלא כתב תשובה או בהעדר התייצבות | [Go](#Seif12) | 4 |
| סעיף 13 | פרוטוקול | [Go](#Seif13) | 4 |
| סעיף 14 | החלטה | [Go](#Seif14) | 5 |

תקנות שירות ביטחון (הרכב הוועדה לבחינת פטור מטעמי הכרה דתית וסדרי הדין בה) (הוראת שעה), תשע"ח-2018[[1]](#footnote-1)\*

בתוקף סמכותי לפי סעיף 40ג לחוק שירות ביטחון [נוסח משולב], התשמ"ו-1986 (להלן – החוק), בהתייעצות עם שר המשפטים ובאישור הוועדה המשותפת לוועדת החוץ והביטחון ולוועדת החוקה חוק ומשפט של הכנסת, אני מתקין תקנות אלה:

1. (א) שר הביטחון ימנה את חברי הוועדה, כהגדרתה בסעיף 40א(א) לחוק, וכן ימנה להם ממלאי מקום, ובלבד שממלא המקום יעמוד בתנאים שבהם עמד חבר הוועדה, לרבות קבלת ההמלצות בעניין מינוים, כאמור בסעיף קטן (ג).

הרכב הוועדה

(ב) שלושה לפחות מבין חברי הוועדה יהיו נשים; מונתה חברת ועדה אישה, רשאי שר הביטחון למנות לה ממלא מקום אישה בלבד.

(ג) בוועדה יכהנו –

(1) מי שכיהן כשופט של בית משפט שלום, ויצא לקצבה, לפי הצעת שר המשפטים, והוא יהיה היושב ראש;

(2) שני נציגי ציבור, בין שהם עובדי ציבור ובין שאינם, בצבא הגנה לישראל בדרגה של רב סרן לפחות;

(3) נציג ציבור לפי המלצת הרבנים הראשיים; לא המליצו הרבנים הראשים כאמור, בתוך 60 ימים, ימנה שר הביטחון נציג ציבור הכשיר להתמנות רב עיר לפי תקנות שירותי הדת היהודיים (בחירות רבני עיר), התשס"ז-2007;

(4) נציג ציבור שכיהן כרב צבאי.

(ד) מינוי ועדה יכול שיהיה לכל הארץ או לאזור מסוים שיקבע שר הביטחון.

(ה) שר הביטחון יפרסם הודעה על מינוי חברי הוועדה וממלאי מקומם, מענה ואזור שיפוטה ברשומות ובאתרי האינטרנט של משרד הביטחון ואגף כוח אדם בצבא הגנה לישראל.

(ו) בלי לגרוע מהוראות תקנה 1(ג)(3), שר הביטחון ימנה את חברי הוועדה ואת ממלאי מקומם בתוך 90 ימים.

2. (א) לא יתמנה ולא יכהן כחבר ועדה מי שעלול להימצא, במישרין או בעקיפין, באופן תדיר במצב של ניגוד עניינים בין תפקידו כחבר הוועדה ובין עניין אישי שלו.

ניגוד עניינים

(ב) חבר הוועדה לא ישתתף בדיון בוועדה בבקשה מסוימת, אם מצא, מיוזמתו או לבקשת אחד הצדדים, כי הוא עלול להימצא בניגוד עניינים בין תפקידו כחבר הוועדה ובין עניין אישי שלו; מצא כן – יודיע על כך ליושב ראש הוועדה ולחבריה בהודעה מנומקת, ואם החלו הדיון – גם לצדדים, ויימנע מלהשתתף בדיון באותה בקשה; הודעתו תירשם בפרוטוקול הישיבה.

(ג) התעורר אצל חבר הוועדה, לרבות היושב ראש, ספק בשאלה אם הוא מנוע מלהשתתף בדיון בבקשה מסוימת מפאת ניגוד עניינים, או טען אחד הצדדים שחבר הוועדה מנוע כאמור, יחליט בדבר יושב ראש הוועדה והחלטתו המנומקת תירשם בפרוטוקול.

(ד) לא תישמע טענה של אחד הצדדים כי חבר ועדה מנוע מלהשתתף בדיון בבקשה מסוימת בשל ניגוד עניינים, אלא אם כן נטענה בתחילת הדיון או מיד לאחר שנודעה לו עילת ניגוד העניינים.

(ה) בתקנה זו –

"עניין אישי" – לרבות עניין אישי של קרוב של חבר הוועדה, או עניין של גוף שחבר הוועדה או קרובו הם בעלי עניין בו;

"קרוב" – בן זוג, הורה, הורה הורה, בן, בת, ובני זוגם, אח או אחות וילדיהם, גיס, גיסה, דוד, דודה, חותן, חותנת, חם, חמות, חתן, כלה, נכד, נכדה, לרבות חורג או מאומץ, וכן אדם אחר הסמוך על שולחנו של חבר הוועדה.

3. (א) שלושה מחברי הוועדה, ובהם היושב ראש – יהיו מניין חוקי להפעלת כל סמכות של הוועדה, ובלבד שכל חבריה זומנו כדין לדיון בהתאם לנוהל שתקבע הוועדה.

הרכב חסר

(ב) נמנע מחבר ההרכב, שאינו היושב ראש, למלא את תפקידו לאחר תחילת הדיון, מכל סיבה – יימשך הדיון עד סיומו לפני חברי ההרכב האחרים – ובלבד שלא יפחת מספר חברי הוועדה משלושה, אלא אם כן החליט היושב ראש, מטעמים מיוחדים שיירשמו, להפסיק את הדיון מחמת עיוות דין.

(ג) נמנע מהיושב ראש או מחבר הוועדה להשתתף בדיון, ישבו במקומם ממלאי מקומם.

(ד) התחלף היושב ראש, רשאי ההרכב להמשיך בדיון מן השלב שאליו הגיע ההרכב הקודם, ולנהוג בראיות שגבה ההרכב הקודם כאילו גבה אותן בעצמו, או לחזור ולגבותן, כולן או מקצתן.

4. (א) בקשה לביטול פטור תוגש לוועדה כשהיא מודפסת, חתומה ביד הפוקד, למען הוועדה שפורסם לפי תקנה 1.

בקשה לביטול הפטור

(ב) הבקשה תפרט את כל אלה:

(1) שם הפוקד, דרגתו, והמען להמצאת הודעות ומסמכים מאת הוועדה;

(2) שמה ומענה של המיועדת לשירות ביטחון, שתצוין כמשיבה;

(3) תמצית הבקשה;

(4) העובדות שעליהן מסתמך הפוקד;

(5) הנימוקים שעליהם מתבססת הבקשה;

(6) התאריך שבו נמסרה למיועדת לשירות ביטחון ההודעה על כוונתו של הפוקד להגיש בקשה לבחינת הפטור לוועדה כאמור בסעיף 40ב לחוק (בסעיף זה – ההודעה); ההודעה תימסר למיועדת לשירות ביטחון בדואר רשום עם אישור מסירה, ויראוה כנמסרה אל המיועדת אם נמסרה אליה או אל בן משפחתה בתאריך הרשום של אישור המסירה או בתאריך שבו סירבו לקבל את ההודעה;

(7) רשימת המסמכים שעליהם מתבססת הבקשה;

(8) הודעה בדבר זכותה של המיועדת לשירות ביטחון להגיש כתב תשובה בצירוף מסמכים, להגיש מסמכים בלבד או להשמיע את טענותיה לפני הוועדה בעצמה או בלוויית מי מטמעה.

(ג) לכתב הבקשה יצורף העתק צילומי של כל מסמך שהפוקד מסתמך עליו, ושמצוי ברשותו.

(ד) הוגשה בקשה לוועדה, ימציא הפוקד, לפי סעיף 55(ה)(1) או (2) לחוק, לידי המיועדת לשירות ביטחון עותק של הבקשה לביטול הפטור על מצורפיה כאמור בתקנות משנה (ב) ו-(ג).

5. הוגשה לוועדה בקשה לביטול פטור, יזמין יושב ראש הוועדה או מי שהוא הסמיך לכך, את הפוקד ואת המיועדת לשירות ביטחון; בהזמנה ייקבעו מועד תחילת הדיון וכל הוראה או פרט הדרושים לעניין.

הזמנת הצדדים לדיון

6. (א) מיועדת לשירות ביטחון רשאית להגיש לוועדה כתב תשובה לבקשה לא יאוחר מ-10 ימים מיום שהומצא לה עותק של כתב הבקשה; יושב ראש הוועדה רשאי להאריך את המועד להגשת כתב התשובה, מטעמים שיירשמו, בשבעה ימים לכל היותר.

כתב תשובה

(ב) כתב התשובה יהיה חתום ביד המשיבה או בא כוחה.

(ג) כתב התשובה יוגש בשמונה עותקים ויישלח למען הוועדה בדואר רשום.

(ד) אלה הפרטים שיכיל כתב התשובה:

(1) שם המיועדת לשירות ביטחון, מענה, מספר הזהות שלה, מספר הטלפון שלה, כתובת דוא"ל אם קיימת, והמען להמצאת הודעות ומסמכים מאת הוועדה;

(2) תמצית התשובה;

(3) העובדות שעליהן מסתמכת המיועדת לשירות ביטחון;

(4) הנימוקים שעליהם מתבססת התשובה;

(5) רשימת המסמכים שעליהם מתבססת התשובה.

(ה) העובדות בכתב התשובה יאומתו בתצהיר של המיועדת לשירות ביטחון לפי סעיף 15 לפקודת הראיות [נוסח חדש], התשל"א-1971, שיצורף לכתב התשובה.

(ו) לכל עותק של כתב התשובה יצורף העתק צילומי של כל מסמך שהמיועדת לשירות ביטחון מסתמכת עליו, ושמצוי ברשותה.

(ז) הוועדה תמציא לפוקד עותק מכתב התשובה, על מצורפיו, כאמור בתקנה זו.

(ח) רואים כתב תשובה שנשלח בדואר רשום אל מען הוועדה כפי שהופיעו בהודעת הפוקד אל המיועדת לשירות ביטחון, לפי תקנה זו, כאילו הגיע לידיעת הוועדה בתום 72 שעות מזמן שנמסר לדואר למשלוח; כתב תשובה שנמסר במסירה ידנית אל מען הוועדה ייראה כאילו הגיע אל הוועדה ביום מסירתו.

7. (א) הפוקד או מי שהוסמך מטעמו רשאי להגיש תגובה לכתב התשובה לא יאוחר מ-5 ימים מיום שהומצא לו כתב התשובה; הפוקד ימציא את כתב התשובה למיועדת לשירות ביטחון.

תגובה לכתב התשובה

(ב) העלתה המיועדת לשירות ביטחון בכתב התשובה עובדה או טענה שלא עמדו לפני הפוקד בעת הגשת הבקשה לביטול הפטור לוועדה, יובאו הדברים לפניו כדי שיבחן אם עדיין מתקיימים התנאים המצדיקים את הגשת הבקשה לביטול הפטור.

8. הוראות סעיפים 55(ה)(1) ו-(2) לחוק יחולו על הזמנת המיועדת לשירות ביטחון לפי תקנה 5, המצאת כתב התשובה לפי תקנה 7 והמצאת החלטת הוועדה למיועדת לפי תקנה 14(ד).

הוראות המצאה

9. רצה הפוקד לחזור בו מהבקשתו לביטול הפטור, יוכל לעשות כן בכל שלב משלבי הדיון, ויודיע על כך לוועדה ולמיועדת לשירות ביטחון.

חזרת הפוקד מהבקשה לביטול הפטור

10. (א) הוועדה תדון ותחליט בטענות וראיות שיציגו בעל פה הפוקד או מי שהוסמך מטעמו והמיועדת לשירות ביטחון, אם הופיעה לפני הוועדה בעצמה או בלוויית מי מטעמה, ואולם הוועדה רשאית לדון ולהחליט בבקשה על פי טענות וראיות שהוגשו בכתב בלבד, אם המיועדת לשירות ביטחון נמנעה מלהופיע לפני הוועדה.

טיעון לפני הוועדה

(ב) הוועדה תקיים דיון בתוך עשרה ימים מהמועד האחרון שבו רשאית היתה המיועדת לשירות ביטחון להגיש את כתב התשובה, ולא לפני המועד שבו רשאי הפוקד או מי שהוסמך מטעמו להגיש תגובה לכתב התשובה; ואולם רשאית הוועדה, מטעמים מיוחדים שיירשמו, לדחות מועד הדיון עד מועד שלא יחרוג מעבר ל-28 ימים, מיום שהומצא למיועדת לשירות ביטחון בקשת הפוקד לביטול הפטור.

(ג) הפעילה הוועדה את סמכותה לפי סעיף 40ד(ב) סיפה לחוק, להאריך את התקופה למתן החלטתה מטעמים מיוחדים שיירשמו – רשאית היא לדחות את מועד הדיון מעבר למועד הקבוע בתקנת משנה (ב) אם התקיימו טעמים מיוחדים לכך.

11. לא הוגש מסמך לוועדה לפי תקנות אלה, אף שהוא מצוי ברשות המגיש, לא יסתמך עליו בעל דין בדיון, אלא ברשות הוועדה ומטעמים מיוחדים שיירשמו.

מסמכים שלא צורפו

12. (א) נמנעה המיועדת לשירות ביטחון מלהתייצב לדיון שנקבע לפני הועדה, רשאית הוועדה לתת החלטה בבקשה על סמך החומר שלפניה, או לדחות את הדיון למועד אחר.

החלטה בלא כתב תשובה או בהעדר התייצבות

(ב) נמנע הפוקד או מי מטעמו להתייצב לדיון, רשאית הוועדה לדחות את הדיון למועד אחר או למחוק את הבקשה.

13. (א) יושב ראש הוועדה או מי שהוא קבע לצורך זה, ירשום פרוטוקול שישקף את הנאמר בדיון.

פרוטוקול

(ב) פרוטוקול יכול שייערך גם בדרך של הקלטה או באופן אחר שיקבע יושב ראש הוועדה, ובלבד שפרוטוקול שנערך כאמור, יועלה על הכתב ויצורף לתיק הדיון.

(ג) יושב ראש הוועדה או מי שהוא קבע לצורך זה יחתום על הפרוטוקול; עותק מהפרוטוקול יימסר לצדדים בתום הדיון ואם לא היה הדבר אפשרי, מוקדם ככל האפשר בסמוך לתום הדיון.

14. (א) נחלקו הדעות בוועדה, תכריע דעת הרוב; היו הדעות שקולות תכריע דעת יושב ראש הוועדה.

החלטה

(ב) הוועדה תיתן את החלטתה בבקשה בתום הדיון, או במועד סמוך ככל האפשר לתום הדיון, ובכפוף לאמור בסעיף 40ד(ב) לחוק.

(ג) החלטת הוועדה תהיה מנומקת, תינתן בכתב ותיחתם בידי חברי הוועדה.

(ד) הוועדה תציין בהחלטה את זכות הערעור על החלטתה לבית המשפט לעניינים מינהליים לפי סעיף 40ה לחוק, ואת המועד להגשת הערעור שיחול מיום המצאת ההחלטה למיועדת לשירות ביטחון, לפי תקנות בתי משפט לעניינים מינהליים (סדרי דין), התשס"א-2000.

(ה) ההחלטה תימסר לצדדים או תומצא להם בדואר רשום.

י"ב באדר התשע"ח (27 בפברואר 2018) אביגדור ליברמן

שר הביטחון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ח מס' 7982](http://www.nevo.co.il/Law_word/law06/tak-7982.pdf) מיום 10.4.2018 עמ' 1760. [↑](#footnote-ref-1)