תקנות שירות ביטחון (התנדבות לצורך קבלת טיפול רפואי), תשס"א-2001

בטחון – צה"ל – שירות בטחון – התנדבות

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | טיפול רפואי | סעיף 2 |
| 2 | [Go](#Seif2) | מקרים שבהם חייל לא יהא רשאי להתנדב | סעיף 3 |
| 2 | [Go](#Seif3) | בקשה להתנדבות | סעיף 4 |
| 3 | [Go](#Seif4) | יום האבחון | סעיף 5 |
| 3 | [Go](#Seif5) | זכויות החייל | סעיף 6 |
| 3 | [Go](#Seif6) | חובות המוטלות על החייל | סעיף 7 |

תקנות שירות ביטחון (התנדבות לצורך קבלת טיפול רפואי), תשס"א-2001[[1]](#footnote-1)\*

בתוקף סמכותי לפי סעיף 17א לחוק שירות ביטחון [נוסח משולב], תשמ"ו-1986 (להלן - החוק), ובאישור ועדת החוץ והביטחון של הכנסת, אני מתקין תקנות אלה:

1. בתקנות אלה –

הגדרות

"הרופא המוסמך" - רופא שהוסמך לכך בפקודות הצבא לענין תקנות אלה;

"חייל" - כהגדרתו בסעיף 17א לחוק;

"פקודות הצבא" - כמשמעותן בחוק.

2. (א) לצורך ביצוע סעיף 17א לחוק, יראו יוצא צבא בשירות סדיר כמי שבמהלך טיפול רפואי בו נמצא בלתי כשר לשירות, אם מתקיים לגביו אחד מאלה:

טיפול רפואי

(1) הוא עדיין מאושפז בשל המצב הרפואי, שבגללו ועדה רפואית מצאה אותו בלתי כשר לשירות;

(2) הרופא המוסמך הורה לנתח אותו בדחיפות, לאור המצב הרפואי שבגללו מצאה אותו ועדה רפואית בלתי כשר לשירות;

(3) ועדה רפואית מצאה אותו בלתי כשר לשירות עקב מחלה ממארת;

(4) במועד שבו ועדה רפואית מצאה שהחייל בלתי כשר לשירות, קבע הרופא המוסמך, כי הוא זקוק, לעתים תכופות, לטיפול רפואי, שלא באשפוז בבית חולים, וכל עוד הוא נזקק לטיפול זה לעתים תכופות;

(5) הרופא המוסמך קבע כי קיימות נסיבות מיוחדות ביותר, כגון: אישיות, משפחתיות, כלכליות או רפואיות, המצדיקות לאשר התנדבות החייל לפי סעיף 17א לחוק, אף אם לא נתקיימו בענינו התנאים המפורטים בפסקאות (1) עד (4).

(ב) החליט הרופא המוסמך, כי החייל אינו זקוק עוד לטיפול רפואי, כמפורט בתקנת משנה (א), תסתיים התנדבות החייל בדרך שתיקבע בפקודות הצבא.

3. (א) חייל לא יהא רשאי להתנדב לשירות סדיר לצורך קבלת טיפול רפואי לפי סעיף 17א לחוק, בכל אחד מהמצבים המפורטים להלן, אם הרופא המוסמך ראה, כי בנסיבות המקרה, מצבו הרפואי, לפיו הוא נמצא בלתי כשר לשירות, נגרם –

מקרים שבהם חייל לא יהא רשאי להתנדב

(1) תוך ביצוע עבירה בידי החייל או עקב התנהגות רעה או חמורה אחרת מצדו;

(2) בעת שהחייל נעדר מן השירות הצבאי שלא ברשות.

(ב) על אף האמור בתקנת משנה (א), הרופא המוסמך רשאי לאשר התנדבות חייל כאמור, אם מצא כי קיימות נסיבות מיוחדות ביותר, כגון: אישיות, משפחתיות, כלכליות או רפואיות, המצדיקות לעשות כן.

4. (א) בקשה להתנדבות תוגש לפי טופס, שייקבע בפקודות הצבא, לרופא המוסמך שידון בבקשה ויחליט לגביה.

בקשה להתנדבות

(ב) מי שהגיש בקשה להתנדבות כאמור בתקנת משנה (א), לא ישוחרר משירות סדיר, אלא אם כן התקיים אחד מאלה:

(1) הרופא המוסמך החליט כי לא מתקיים בו אחד מהתנאים המפורטים בתקנה 2(א)(1) עד (5);

(2) הוא אינו זקוק עוד לטיפול רפואי כאמור בתקנה 2(ב);

(3) קצין התגמולים הכיר בו, כמי שלקה בנכות לפי חוק הנכים (תגמולים ושיקום), תשי"ט-1959 [נוסח משולב].

5. נוסף על האמור בסעיף 17א לחוק, יום האבחון הוא היום שבו נרשם החייל ברשימת המטופלים, המנוהלת בצבא הגנה לישראל בהתאם לפקודותיו, בשל הבעיה הרפואית שבגללה נמצא בלתי כשר לשירות; בתקנה זו, "רשימת המטופלים" - הרשימה המקובצת כמשמעותה בפקודות הצבא שבה נרשמים חיילים חולים או חיילים פצועים השוהים במיתקן רפואי.

יום האבחון

6. (א) חייל, למעט חייל בתקופת טיפול שניה, זכאי לכל הזכויות המוענקות לחייל המשרת שירות סדיר, שלא לפי סעיף 17א לחוק.

זכויות החייל

(ב) בתקופת טיפול שניה זכאי חייל לכל הזכויות הניתנות לחייל המשרת בשירות סדיר ללא תשלום, שלא לפי סעיף 17א לחוק, לרבות זכויות המוענקות לחייל בודד ולחייל מאושפז; החייל לא יהיה זכאי להשתתפות בשכר דירה ולתשלומי משפחה, אלא אם כן אישר זאת המוסמך לכך על פי פקודות הצבא; למונחים בתקנת משנה זו תהא, המשמעות הנודעת להם בפקודות הצבא.

7. על חייל יחולו כל החובות החלות על חייל המשרת בשירות סדיר, שלא לפי סעיף 17א לחוק.

חובות המוטלות על החייל

י"ד בתמוז תשס"א (5 ביולי 2001) בנימין בן אליעזר

שר הביטחון

1. \* פורסמו [ק"ת תשס"א מס' 6117](http://www.nevo.co.il/Law_word/law06/TAK-6117.pdf) מיום 25.7.2001 עמ' 956. [↑](#footnote-ref-1)