תקנות שירות הביטחון הכללי (העסקה לתקופת ניסיון במשרות המיועדות להעסקה לפי כתב מינוי), תשס"ח-2008

בטחון – שירות הביטחון הכללי – העסקה ועובדי השירות

עבודה – העסקת קבוצות מסוימות – כוחות הבטחון

תוכן ענינים

|  |  |  |  |
| --- | --- | --- | --- |
| 1 | [Go](#Seif1) | הגדרות | סעיף 1 |
| 1 | [Go](#Seif2) | העסקה בתקופת ניסיון | סעיף 2 |
| 1 | [Go](#Seif3) | התאמה לקבלת כתב מינוי | סעיף 3 |
| 1 | [Go](#Seif4) | תחילה | סעיף 4 |
| 1 | [Go](#Seif5) | הוראות מעבר | סעיף 5 |

תקנות שירות הביטחון הכללי (העסקה לתקופת ניסיון במשרות המיועדות להעסקה לפי כתב מינוי), תשס"ח-2008[[1]](#footnote-1)\*

בתוקף סמכותי לפי סעיפים 2(ג) ו-21(א) לחוק שירות הביטחון הכללי, התשס"ב-2002 (להלן – החוק), לאחר התייעצות עם נציב שירות המדינה, ובכפוף להוראות חוק יסודות התקציב, התשמ"ה-1985, ולהוראות חוק התקציב השנתי, ובאישור ועדת השרים לענייני שירות הביטחון הכללי וועדת הכנסת לענייני שירות, אני מתקין תקנות אלה:

1. בתקנות אלה –

הגדרות

"הרשאה להעסקה לשעה" – כמשמעותה בסעיפים 38 ו-39א בחוק שירות המדינה (מינויים), התשי"ט-1959 (להלן – חוק המינויים);

"השירות" – שירות הביטחון הכללי;

"משרה בתקן" – כמשמעותה בסעיף 13 לחוק המינויים;

"משרה המיועדת להעסקה לפי כתב מינוי" – משרה בתקן מסוג המשרות שנקבעו לעניין זה בנוהלי השירות;

"נציב השירות" – נציב שירות המדינה כמשמעותו בסעיף 6 לחוק המינויים, או מי שהוא הסמיכו לכך;

"ראש השירות" – כהגדרתו בחוק, או מי שהוא הסמיכו לכך;

"תקופת ניסיון" – תקופה המיועדת לבחינת התאמתו של עובד השירות למשרה המיועדת להעסקה בכתב מינוי, למשרה שבה הוצב וכן לבחינת התאמתו להעסקה בכתב מינוי בשירות.

2. (א) תקופת ניסיון לקבלת כתב מינוי בשירות תהיה בת חמש שנים מיום הצבת העובד במשרה בתקן המיועדת להעסקה לפי כתב מינוי, לרבות תקופת ההכשרה לתפקיד, ואולם ראש אגף משאבי אנוש בשירות (להלן – ראש האגף), רשאי במקרים חריגים שיחליט עליהם ומטעמים שיירשמו, ובהסכמת העובד בכתב, להאריך את תקופת הניסיון לתקופה נוספת שלא תעלה על שנה אחת.

העסקה בתקופת ניסיון

(ב) בתקופת הניסיון יועסק עובד בהרשאה להעסקה לשעה, לפרקי זמן של שנה או יותר בכל פעם, כפי שייקבע בנוהלי השירות.

(ג) ראש האגף רשאי, במקרים חריגים שיחליט עליהם ומטעמים שיירשמו, לקבוע לעובד תקופת ניסיון קצרה מזו הקבועה בתקנת משנה (א) ובלבד שלא תפחת משתי שנים.

(ד) ראש השירות רשאי, באישור נציב השירות, לקבוע לעובד במסלול העסקה ייחודי שפורט לעניין זה בנוהלי השירות, תקופת ניסיון ארוכה מזו הקבועה בתקנת משנה (א) ובלבד שלא תעלה על שש שנים; על תקופה כאמור יחולו תקנות משנה (א) עד (ג), (ה) ו-(ו) בהתאמה.

(ה) עבר עובד, במהלך תקופת הניסיון, לפי בקשתו ובאישור ראש האגף או מי שמינה לכך, למשרה אחרת, ישלים את תקופת הניסיון הקבועה בתקנת משנה (א), או תקופה ארוכה מכך, הכל כמפורט לעניין זה בנוהלי השירות; לעניין זה, "משרה אחרת" – משרה בתקן המיועדת להעסקה בכתב מינוי.

(ו) במהלך תקופת הניסיון ינתנו לעובד משובים תקופתיים כמפורט בנוהלי השירות.

3. לקראת סיום תקופת הניסיון תיבחן התאמתו של עובד לקבלת כתב מינוי בשירות כמפורט לעניין זה בנוהלי השירות.

התאמה לקבלת כתב מינוי

4. תחילתן של תקנות אלה 90 ימים מיום פרסומן.

תחילה

5. עובד שהועסק ערב תחילתן של תקנות אלה בתקופת ניסיון במשרה המיועדת להעסקה לפי כתב מינוי בחוזה מיוחד מכוח סעיף 40 לחוק המינויים, יועבר ביום תחילתן של תקנות אלה להעסקה בהרשאה להעסקה לשעה לפי תקנות אלה וישלים את תקופת הניסיון שנקבעה לו.

הוראות מעבר

ט"ז בטבת התשס"ח (25 בדצמבר 2007) אהוד אולמרט

ראש הממשלה

1. \* פורסמו [ק"ת תשס"ח מס' 6639](http://www.nevo.co.il/Law_word/law06/tak-6639.pdf) מיום 9.1.2008 עמ' 340. [↑](#footnote-ref-1)