תקנות שירות הביטחון הכללי (סייגים בקרבת משפחה), תשע"ג-2013

בטחון – שירות הביטחון הכללי – העסקה ועובדי השירות

רשויות ומשפט מנהלי – שירות המדינה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | העסקת קרובי משפחה | [Go](#Seif2) | 2 |
| סעיף 3 | קרבת משפחה שנוצרה תוך כדי שירות | [Go](#Seif3) | 2 |
| סעיף 4 | הגבלת בקבלת מועמד לעבודה בשירות | [Go](#Seif4) | 2 |
| סעיף 5 | ועדת חריגים לעניין קרבת משפחה | [Go](#Seif5) | 3 |
| סעיף 6 | סייג לתחולה | [Go](#Seif6) | 3 |
| סעיף 7 | תחילה | [Go](#Seif7) | 3 |
| סעיף 8 | הוראת מעבר | [Go](#Seif8) | 3 |

תקנות שירות הביטחון הכללי (סייגים בקרבת משפחה), תשע"ג-2013[[1]](#footnote-1)\*

בתוקף סמכותי לפי סעיפים 2(ג) ו-21(א) לחוק שירות הביטחון הכללי, התשס"ב-2002, לאחר התייעצות עם נציב שירות המדינה, ובכפוף להוראות חוק יסודות התקציב, התשמ"ה-1985, ולהוראות חוק התקציב השנתי, ובאישור ועדת השרים וועדת הכנסת לענייני השירות, אני מתקין תקנות אלה:

1. בתקנות אלה –

הגדרות

"הנחיה מקצועית" – הוראות שנותנת יחידה מינהלית בשירות לעובד המועסק ביחידה מינהלית אחרת בשירות, לקבות קביעת כללי עבודה, סטנדרטים, הכשרות וכללי בקרה ופיקוח;

"השירות" – שירות הביטחון הכללי;

"ועדת חריגים" – ועדה בראשות ראש מש"א שהוקמה ופועלת לפי תקנה 5;

"יחידה מינהלית" – אגף, מרחב, תת-מרחב או מטה בשירות;

"כללי שירות המדינה (סייגים בקרבת משפחה)" – כללי שירות המדינה (מינויים) (סייגים בקרבה משפחתית), התשס"ח-2007;

"כפיפות ניהולית" – כפיפות ישירה או עקיפה;

"נציב שירות המדינה" – נציב שירות המדינה כמשמעותו בסעיף 6 לחוק שירות המדינה (מינויים), התשי"ט-1959, או מי שהוא הסמיכו לכך;

"עובד", לעניין תקנות 2 ו-3 – לרבות חייל כהגדרתו בסעיף 1 לחוק השיפוט הצבאי, התשט"ו-1955; או בת שירות כהגדרתה בחוק שירות לאומי, התשי"ג-1953, המשרתים בשירות, וכן יועץ או מתנדב בשירות;

"קרוב משפחה" – כהגדרתו בכללי שירות המדינה (סייגים בקרבת משפחה);

"קשרי עבודה" – כפיפות ניהולית או הנחיה מקצועית או קשרי עבודה מיוחדים בין עובידם בשירות, לרבות עבודה משותפת לצורך קבלת החלטות, מתן המלצות וקביעת נהלים;

"קשרי עבודה מיוחדים" – זיקה רציפה במיוחד או בעלת רגישות מיוחדת שקבע ראש מש"א אף בהעדר יחסי כפיפות ניהולית או הנחיה מקצועית;

"ראש מש"א" – ראש אגף משאבי אנוש בשירות.

2. (א) לא יועסקו בשירות, ביחידה מינהלית אחת, עובדים שהם קרובי משפחה.

העסקת קרובי משפחה

(ב) לא יועסקו בשירות, ביחידות מינהליות שונות, עובדים שהם קרובי משפחה, אם מתקיימים בין העובדים קשרי עבודה.

(ג) על אף האמור בתקנות משנה (א) ו-(ב), רשאי נציב שירות המדינה, בהמלצת ועדת חריגים ובתנאים הקבועים בתקנה 5, לאשר העסקת עובדים באותה יחידה מינהלית או ביחידות מינהליות שונות.

3. (א) נוצרה במהלך העבודה בשירות קרבת משפחה בין עובדים מאותה יחידה מינהלית, או בין עובדים ביחידות מינהליות שונות שמתקיימים ביניהם קשרי עבודה, יועבר אחד מהם בהוראת ראש מש"א ליחידה מינהלת אחרת, בהקדם האפשרי.

קרבת משפחה שנוצרה תוך כדי שירות

(ב) ראה ראש מש"א כי לא ניתן מסיבה כלשהי להעביר אחד העובדים כאמור בתקנת משנה (א), רשאי הוא להתיר את המשך עבודתם של קרובי המשפחה בתפקידם לתקופה שיורה, ובלבד שלא תעלה על שנה אחת מהיום שנוצרה קרבת המשפחה; נציב שירות המדינה, רשאי לאשר המשך העסקה לתקופה העולה על שנה אחת, לפי המלצת ועדת חריגים, בתנאים הקבועים בתקנה 5; בתום התקופה שאישר נציב שירות המדינה כאמור, יועבר אחד העובדים ליחידה מינהלית אחרת לפי החלטת ראש מש"א.

4. (א) לא ייקלט עובד חדש לשירות אם בן זוגו עובד בשירות.

הגבלת בקבלת מועמד לעבודה בשירות

(ב) לא ייקלט עובד חדש לשירות אם יש לו יותר מקרוב משפחה אחד העובד בשירות; בתקנת משנה זו, "קרוב משפחה" – אב, אם, בן, בת, אח או אחות.

(ג) על אף האמור בתקנות משנה (א) ו-(ב), רשאית ועדת חריגים לאשר את קליטתו של עובד חדש לשירות, מטעמים מיוחדים שיירשמו, ובכפוף לתקנה 2.

5. (א) ראש השירות ימנה לתקופה שתיקבע בנוהלי השירות ועדת חריגים לעניין קרבת משפחה; יושב ראש הוועדה יהיה ראש מש"א ויהיו בה שני חברים נוספים לפלחות, בדרגת ראש יחידה מינהלית; ראש השירות רשאי למנות ראש אגף אחר בשירות לממלא מקום של יושב ראש הוועדה.

ועדת חריגים לעניין קרבת משפחה

(ב) ועדת חריגים תדון בנושאים שיובאו לעיונה; שאר דרכי עבודת הוועדה יפורטו בנוהלי השירות.

(ג) ועדת חריגים רשאית להמליץ לנציב שירות המדינה לגבי העסקה של קרובי משפחה בשירות לפי תקנות 2 ו-3, או להחליט על קבלת מועמד לעבודה בשירות לפי תקנה 4, אם מצאה כי העסקת קרובי משפחה בשירות מתחייבת לפי אחד או יותר מהשיקולים הקבועים בסעיף 4 לכללי שירות המדינה (סייגים בקרבה משפחתית), או לפי אחד או יותר מהשיקולים שלהלן:

(1) ההעסקה אינה עלולה להביא בפועל לקשרי עבודה;

(2) שירותו של המועמד בתפקיד האמור חיוני לשירות;

(3) לא אותר באותה עת מועמד מתאים אחר למילוי התפקיד.

(ד) בבואה להמליץ או להחליט בנושא שהובא לעיונה, רשאית ועדת חריגים לשקול, בין השאר, גם את האפשרות להיווצרותם של קשיים בשיבוץ המועמד או העובד בתפקידים שונים בשירות בעתיד, וזאת בהתייחס לתחומי התאמתו המקצועית של העובד ושל קרוב משפחתו בשירות, לרבות התקדמות צפויה או נדרשת במסלול מקצועי, ונושאים נוספים כפי שייקבעו בנוהלי השירות.

6. כללי שירות המדינה (מינויים) (סייגים בקרבה משפחתית) לא יחולו על עובד השירות אלא אם כן נקבע אחרת בתקנות אלה.

סייג לתחולה

7. תחילתן של תקנות אלה 60 ימים מיום פרסומן (להלן – יום התחילה).

תחילה

8. תקנה 2 לא תחול על עובדים המועסקים בשירות ערב יום התחילה כל עוד הם משמשים בתפקידם.

הוראת מעבר

ב' בכסלו התשע"ג (16 בנובמבר 2012) בנימין נתניהו

ראש הממשלה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ג מס' 7258](http://www.nevo.co.il/Law_word/law06/TAK-7258.pdf) מיום 12.6.2013 עמ' 1306. [↑](#footnote-ref-1)