תקנות שירות המדינה (גמלאות) (רישום פרטי פסק דין לחלוקת חיסכון פנסיוני), תשע"ח-2018

רשויות ומשפט מנהלי – שירות המדינה – גימלאות – קצבאות והוצאה לקצבה

תוכן ענינים

|  |  |  |  |
| --- | --- | --- | --- |
|  | פרק א': הגדרות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק ב': בקשה לרישום, קליטתה ורישומה | [Go](#med1) | 2 |
| סעיף 2 | הגשת בקשה לרישום | [Go](#Seif2) | 2 |
| סעיף 3 | המסמכים שיצורפו לבקשה לרישום | [Go](#Seif3) | 2 |
| סעיף 4 | אופן הגשת הבקשה לרישום | [Go](#Seif4) | 2 |
| סעיף 5 | מועדים לקליטת בקשה | [Go](#Seif5) | 2 |
| סעיף 6 | מועדים לרישום בקשה | [Go](#Seif6) | 2 |
|  | פרק ג': מתן הודעות ומועדים למסירתן | [Go](#med2) | 2 |
| סעיף 7 | הודעה בדבר רישום הערה | [Go](#Seif7) | 2 |
| סעיף 8 | הודעה על תחילת תשלום קצבה לבין זוג לשעבר | [Go](#Seif8) | 3 |
| סעיף 9 | דוחות והודעות לבן זוג לשעבר של גמלאי | [Go](#Seif9) | 3 |
|  | פרק ה': תחילה | [Go](#med3) | 3 |
| סעיף 10 | תחילה | [Go](#Seif10) | 3 |
|  | תוספת | [Go](#med4) | 3 |

תקנות שירות המדינה (גמלאות) (רישום פרטי פסק דין לחלוקת חיסכון פנסיוני), תשע"ח-2018[[1]](#footnote-1)\*

בתוקף סמכותי לפי סעיף 42ג לחוק שירות המדינה (גמלאות) [נוסח משולב], התש"ל-1970 (להלן – החוק), באישור ועדת העבודה הרווחה והבריאות של הכנסת, ובהמלצת ועדת השירות לפי סעיף 104 לחוק, אני מתקין תקנות אלה:

פרק א': הגדרות

1. בתקנות אלה –

הגדרות

"בקשה לרישום" – בקשה לרישום של פרטי פסק דין לחלוקת חיסכון פנסיוני לפי סעיף 42א לחוק;

"בקשה מלאה" – בקשה לרישום שצורפו לה המסמכים הנדרשים בתקנה 3;

"הגשת בקשה" – מסירת בקשה לרישום לממונה;

"הערה" – כמשמעותה בסעיף 42ב לחוק;

"זכאי" – זכאי לקצבת פרישה לפי החוק;

"יום עסקים" – כהגדרתו בחוק השקעות משותפות בנאמנות, התשנ"ד-1994, למעט פגרת פסח ופגרת סוכות, כהגדרתן בתקנות בתי המשפט (פגרות), התשמ"ג-1983;

"מועד הזכאות לקבלת קצבת פרישה" – מועד הזכאות לקבלת קצבת פרישה לפי החוק;

"קליטת בקשה" – רישום במערכות הממונה לפיו התקבלה במשרדי הממונה בקשה לרישום.

פרק ב': בקשה לרישום, קליטתה ורישומה

2. (א) בקשה לרישום תוגש לממונה לפי הטופס שבתוספת.

הגשת בקשה לרישום

(ב) קיימת סתירה בין פרטי פסק הדין כפי שצוינו בטופס שבתוספת לבין הפרטים הכתובים בפסק הדין, תיבחן הבקשה לרישום על בסיס הפרטים שבפסק הדין ופרטים אלה יירשמו בהערה, אם היא תירשם.

3. לבקשה לרישום יצורפו המסמכים האלה:

המסמכים שיצורפו לבקשה לרישום

(1) פסק הדין לחלוקת חיסכון פנסיוני או העתק נאמן למקור של פסק הדין;

(2) צילום תעודת זהות של בן הזוג לשעבר.

4. בקשה לרישום תוגש בדואר רשום או במסירה אישית לכתובת שפרסם הממונה באתר האינטרנט שלו לצורך הגשת בקשה לרישום.

אופן הגשת הבקשה לרישום

5. קליטת בקשה לרישום תיעשה לא יאוחר משבעה ימי עסקים ממועד הגשת בקשה מלאה.

מועדים לקליטת בקשה

6. (א) הממונה ירשום ברישומיו הערה בדבר פסק דין לחלוקת חיסכון פנסיוני לא יאוחר מעשרים ימי עסקים ממועד הגשתה של בקשה מלאה.

מועדים לרישום בקשה

(ב) על אף האמור בתקנת משנה (א), לעניין זכאי שקצבתו משולמת בידי המשטרה, שירות בתי הסוהר, שירות הביטחון הכללי, המוסד למודיעין ולתפקידים מיוחדים, או גוף משלם אחר שאינו מינהלת הגמלאות, ירשום הממונה את ההערה כאמור בתקנת משנה (א) לא יאוחר משלושים ימי עסקים ממועד הגשת בקשה מלאה.

פרק ג': מתן הודעות ומועדים למסירתן

7. (א) הודעת הממונה לזכאי ולבן זוגו לשעבר בדבר רישום הערה לפי סעיף 42ב(ג) לחוק תכלול, בין השאר, את הפרטים שנרשמו לפי סעיף 42ב(א) לחוק.

הודעה בדבר רישום הערה

(ב) נוסף על משלוח הודעה כאמור בדואר רשום, הממונה רשאי לשלוח הודעה כאמור לזכאי ולבן זוגו לשעבר לכתובות דואר אלקטרוני שמסרו הזכאי ובן הזוג לשעבר, ובלבד שנתנו את הסכמתם לכך.

8. (א) נרשמה הערה לפי סעיף 42ב(א) לחוק לפני שהחלה להיות משולמת קצבה, ישלח הממונה הודעה לבן הזוג לשעבר על מועד התשלום של קצבת הפרישה לגמלאי, בתוך ארבעה עשר ימי עסקים מהמועד שבו קבע הממונה את זכאותו של הגמלאי לקצבה.

הודעה על תחילת תשלום קצבה לבין זוג לשעבר

(ב) הודעה כאמור בתקנת משנה (א) תכלול את הפרטים והמסמכים הנדרשים לפי החוק לצורך תחילת תשלום קצבה לבן זוג לשעבר.

9. (א) עד היום החמישה עשר בחודש שבו החל הממונה להעביר לבן זוג לשעבר חלק מקצבת פרישה של זכאי, ישלח גוף משלם לבן הזוג לשעבר שמועבר לו חלק מקצבת פרישה לפי סעיף 58א לחוק דוח אשר יכלול את הפרטים האלה:

דוחות והודעות לבן זוג לשעבר של גמלאי

(1) סכום הקצבה המלאה לאחר הפחתה כמשמעותה בסעיף 21א לחוק, ככל שיש כזאת;

(2) סך כל ההפחתה כמשמעותה בסעיף 21א לחוק, ככל שיש כזאת;

(3) השיעור להעברה;

(4) הסכום המועבר לבן הזוג לשעבר מקצבת הפרישה לפי סעיף 58א לחוק;

(5) היוון זכאי חלק מקצבתו לסכום חד-פעמי לפני מועד קליטת הבקשה, ובמועד שבו החל הממונה להעביר את קצבת הפרישה לבן הזוג לשעבר טרם הסתיימה ההפחתה של חלק הקצבה המהוון מסכום הקצבה, יצוין השיעור שמנוכה מהקצבה של בן הזוג לשעבר בשל ההיוון ומשך התקופה שלגביה בוצע ההיוון;

(6) במקרה שבן זוג לשעבר התחייב לשאת במלוא סכום ההפחתה לגבי העבר – יפורטו כללי התשלום כהגדרתם בסעיף 30(ב)(2)(ד) לחוק לחלוקת חיסכון פנסיוני בין בני זוג שנפרדו, התשע"ד-2014.

(ב) נוסף על האמור בתקנת משנה (א), ישלח הממונה לבן זוג לשעבר של זכאי, אחת לשנה לפחות, דוח תקופתי שיכלול את הפרטים שבתקנת משנה (א)(1) עד (4), וכל עוד מנוכים מהקצבה שיעורים בשל היוון כאמור בתקנת משנה (א)(5) – גם הפרטים שבאותה תקנת משנה.

(ג) לעניין תקנה זו, לא יובאו בחשבון סכומי קצבה שפסק הדין לחלוקת החיסכון אינו חל לגביהם.

פרק ה': תחילה

10. תחילתן של תקנות אלה 6 חודשים מיום פרסומן.

תחילה

תוספת

(תקנה 2)

**טופס – בקשה לרישום פסק דין לחלוקת חיסכון פנסיוני לעניין צבירת זכויות בפנסיה תקציבית לפי חוק שירות המדינה (גמלאות) [נוסח משולב], התש"ל-1970**

לכבוד,

הממונה על תשלום הגמלאות

אבקש לרשום ברישומכם את פרטי פסק הדין לחלוקת חיסכון פנסיוני מיום       בהתאם לפרטים שלהלן:

**פרטי מגיש הבקשה (בן הזוג לשעבר)**

שם פרטי שם משפחה מס' זהות/דרכון תאריך לידה מין שם משפחה (קודם)

                             

יישוב רח' בית דירה מיקוד

                       

דוא"ל טלפון טלפון נייד

           

**פרטי הזכאי**

שם פרטי שם משפחה מס' זהות/דרכון תאריך לידה מין שם משפחה (קודם)

                             

יישוב רח' בית דירה מיקוד

                       

דוא"ל טלפון טלפון נייד

           

**פרטי פסק הדין**[[2]](#footnote-2)

ערכאה       מס' הליך       תאריך מתן פסק דין

משך התקופה המשותפת       מועד הפירוד       שיעור להעברה

אנא הקף/י בעיגול את התשובה הנכונה:

|  |  |
| --- | --- |
| • האם נקבע בפסק הדין כי האמור בו יחול רק לעניין העברת שיעור מקצבת הפרישה לבן הזוג לשעבר ולא לעניין זכויות בן הזוג לשעבר לקצבה בשל פטירתו של הזכאי? | כן/לא |
| • האם נקבע בפסק הדין כי העברת חלק מהקצבה המלאה לבן הזוג לשעבר, במקרה שהעובד זכאי לקצבת פרישה לפי סעיפים 15(2) או (3) או 17א לחוק שירות המדינה (גמלאות) [נוסח משולב], התש"ל-1970 (להלן – החוק), תהיה בעד החודש שלאחר החודש שבו הגיע העובד לכיל אחר מגיל פרישת חובה, כאמור בסעיף 58א(ב)(2)(ב) לחוק ואילך? | כן/לא |
| • אם נקבע בפסק הדין כי התקופה המשותפת היא 120 חודשים לפחות (סעיף 17א(ב) לחוק):  האם נקבע בפסק הדין כי בן הזוג לשעבר ויתר על הדרישה לקבלת הסכמתו לבחירה של העובד בפיצויים עקב סיום שירותו, לפי סעיף 17א לחוק? | כן/לא |

חתימת מגיש הבקשה: \_\_\_\_\_\_\_\_\_\_\_\_\_\_\_\_\_\_\_\_ תאריך:

מסמכים שיש לצרף לבקשה:

צילום ת"ז של בן הזוג לשעבר.

פסק הדין לחלוקת חיסכון פנסיוני או העתק נאמן למקור של פסק הדין.

י"ז באדר התשע"ח (4 במרס 2018) משה כחלון

שר האוצר

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ח מס' 7976](http://www.nevo.co.il/Law_word/law06/tak-7976.pdf) מיום 27.3.2018 עמ' 1730. [↑](#footnote-ref-1)
2. יובהר כי אם קיימת סתירה בין פרטי פסק הדין כפי שצוינו בטופס זה לבין הפרטים הכתובים בפסק הדין, תיבחן הבקשה על בסיס הפרטים שבפסק הדין ופרטים אלה יירשמו בהערה, אם היא תירשם. [↑](#footnote-ref-2)