תקנות שירות המדינה (מינויים) (הצהרה על רכוש), תשע"ט-2019

רשויות ומשפט מנהלי – שירות המדינה – מינויים – הצהרה על רכוש

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif7) | 2 |
| סעיף 2 | הצהרה על רכוש | [Go](#Seif1) | 2 |
| סעיף 3 | הממונה | [Go](#Seif2) | 3 |
| סעיף 4 | עדכון סכומים | [Go](#Seif3) | 3 |
| סעיף 5 | ביטול | [Go](#Seif4) | 3 |
| סעיף 6 | תחילה | [Go](#Seif5) | 3 |
| סעיף 7 | תחולה | [Go](#Seif6) | 3 |

תקנות שירות המדינה (מינויים) (הצהרה על רכוש), תשע"ט-2019[[1]](#footnote-1)\*

בתוקף סמכותי לפי סעיפים 35 ו-55 לחוק שירות המדינה (מינויים), התשי"ט-1959 (להלן – החוק), אני מתקין תקנות אלה:

1. בתקנות אלה –

הגדרות

"הצהרה על רכוש" – הצהרה לפי סעיף 35 לחוק שערוכה לפי טופס הצהרה;

"הצהרה קודמת" – הצהרה או דוח כמפורט להלן שעובד המדינה הגיש בשש השנים שקדמו למועד שבו התקיימו נסיבות שבשלהן הוא נדרש להגיש הצהרה על רכוש כאמור בתקנה 2(א):

(1) הצהרה שהגיש עובד המדינה לפי תקנה 2(א)(1);

(2) הצהרת הון לפי אחד מחוקי נושאי משרה שיפוטית;

(3) דוח שהוגש לרשות המסים בישראל לפי סעיף 135(1) לפקודת מס הכנסה;

(4) הצהרת הון שהוגשה לפי חוק הצהרות הון;

"חוק הצהרות הון" – חוק שירות הציבור (הצהרות הון), התשע"ז-2016;

"חוקי נושאי משרה שיפוטית" – כהגדרתם בסעיף 21ג(ה) לחוק בתי המשפט [נוסח משולב], התשמ"ד-1984;

"טופס הצהרה" – טופס הצהרת הון שבתוספת השנייה לחוק הצהרות הון;

"הממונה" – מי שנציב שירות המדינה מינה אותו לפי תקנה 3 לצורך התפקידים המפורטים בתקנה האמורה;

"עובד מדינה" – עובד מדינה לפי סעיף 35 לחוק.

2. (א) עובד מדינה יגיש הצהרה על רכוש לנציב שירות המדינה (להלן – הנציב), באמצעות הממונה, במועדים המפורטים להלן:

הצהרה על רכוש

(1) בתוך 90 ימים מיום מינויו לעובד מדינה וטרם חלפו שש שנים מיום שהגיש הצהרה קודמת;

(2) בתום כל שש שנים ממועד הגשת ההצהרה הקודמת; ואולם עובד המדינה רשאי להגיש עדכון להצהרתו אם חל שינוי בתוכנה, גם אם טרם חלפו שש שנים כאמור;

(3) בתוך 90 ימים מתום מינויו לעובד מדינה, זולת אם עבר לתפקיד אחר שבו חלה עליו חובה להגיש הצהרת הון לפי חוק הצהרת הון או לפי אחד מחוקי נושאי משרה שיפוטית;

לעניין תקנת משנה זו, "מינויו לעובד מדינה" – כולל כל מינוי למשרה או שינוי בדרגה כאמור בסעיף 35 לחוק, לרבות באופן זמני או בפועל.

(ב) הצהרה על הרכוש תהיה מעודכנת למועדים המפורטים בתקנת משנה (א), לפי העניין, אלא אם כן נקבע אחרת בטופס ההצהרה, ואם לא ניתן לעשות כן – בסמוך ככל האפשר לאותו מועד.

(ג) על אף האמור בתקנת משנה (א)(1) ו-(2) עובד מדינה רשאי להגיש עותק של הצהרה קודמת, ואולם אין באמור כדי לפטור אותו מהגשת הצהרה לפי תקנת משנה (א)(2) אלא לתקופה של 6 שנים מהמועד שבו הוגשה ההצהרה הקודמת; לעניין זה, "הצהרה קודמת" – הצהרה כאמור בפסקאות (2) עד (4) להגדרה "הצהרה קודמת".

(ד) החליט עובד מדינה להגיש עותק של הצהרה קודמת, יצרף לעותק כאמור, הצהרה ולפיה בהונו לא חל גידול של יותר ממיליון שקלים חדשים מסך ההון הכולל שעליו הוא הצהיר בהצהרה הקודמת.

(ה) על אף האמור בתקנת משנה (א), רשאי הנציב או הממונה, לבקשתו של עובד המדינה, להאריך את המועד להגשת הצהרה על רכוש לתקופה שלא תעלה על 90 ימים, אם סבר כי נסיבות העניין מצדיקות זאת; ואולם אם עובד המדינה אמור לסיים את תפקידו ולהגיש הצהרה על רכוש לפי תקנת משנה (א)(3) בתוך שנה מהמועד שבו היה צריך להגיש הצהרה על רכוש לפי תקנת משנה (א)(2) – רשאי הנציב או הממונה על הצהרות רכוש להאריך את המועד להגשת הצהרת הרכוש לפי תקנת משנה (א)(2) עד למועד הצפוי להגשת הצהרה על רכוש לפי תקנת משנה (א)(3).

3. (א) הנציב ימנה מקרב עובדי נציבות שירות המדינה ממונה על הצהרות על הרכוש, שירכז את הטיפול בהצהרות על הרכוש וינהל את מאגר המידע על הצהרות על הרכוש.

הממונה

(ב) הממונה ינהל רישום בדבר ההצהרות על הרכוש לפי תקנות אלה, ישמור אותן בנפרד מכל מידע אחר באופן שיש בו כדי להגן עליהן מפני חדירה או מפני כניסה למקום שמירתן בלא הרשאה; הצהרות הרכוש יישמרו רק לפרק הזמן הנדרש לצורך מילוי תקנות אלה, ויבוערו מיד לאחר מכן.

(ג) לשם מילוי תפקידו ופיקוח על ביצוע ההוראות לפי תקנות אלה רשאי הממונה –

(1) לעיין בהצהרות על הרכוש שהוגשו;

(2) לדרוש מעובד מדינה לצרף להצהרת הרכוש כל מסמך הנדרש לשם מילוי ההצהרה על הרכוש; בפסקה זו, "מסמך" – לרבות פלט כהגדרתו בחוק המחשבים, התשנ"ה-1995;

(3) לערוך בדיקות מדגמיות בדבר השלמת הפרטים והמסמכים הנדרשים בהצהרות על הרכוש שהוגשו לפי תקנות אלה ועמידתן בהוראות התקנות.

(ד) הפר עובד המדינה את חובתו לפי תקנה 2 ידווח על כך הממונה לנציב שירות המדינה, כדי שישקול אם לפעול בהתאם לסמכותו לפי חוק שירות המדינה (משמעת), התשכ"ג-1963.

4. (א) הסכום הנקוב בתקנה 2(ד) יעודכן ב-1 בינואר של כל שנה (להלן – יום העדכון), לפי שיעור שינוי המדד החדש לעומת המדד היסודי.

עדכון סכומים

(ב) סכום מעודכן כאמור בתקנת משנה (א), יעוגל לסכום הקרוב שהוא מכפלה של 10 שקלים חדשים וסכום של 5 שקלים חדשים יעוגל כלפי מטה.

(ג) המנהל הכללי של משרד המשפטים יפרסם בהודעה ברשומות את נוסח תקנה 2(ד) כפי שהשתנה לפי תקנה זו.

(ד) בתקנה זו –

"המדד" – מדד המחירים לצרכן שמפרסמת הלשכה המרכזית לסטטיסטיקה;

"מדד חדש" – המדד הידוע ביום העדכון;

"מדד יסודי" – המדד שהיה ידוע ביום י"ח בסיוון התשע"ח (1 ביוני 2018).

5. תקנות שירות המדינה (מינויים) (הצהרה על רכוש), התשס"ח-2008 – בטלות (להלן – התקנות המבוטלות).

ביטול

6. תחילתן של תקנות אלה 30 ימים מיום פרסומן.

תחילה

7. המועדים המפורטים בתקנות אלה יחולו גם על הצהרה על רכוש שהוגשה לפי התקנות המבוטלות ויראוה כאילו הוגשה לפי תקנות אלה במועד שבו הוגשה.

תחולה

ט"ו בשבט התשע"ט (21 בינואר 2019) בנימין נתניהו

ראש הממשלה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ט מס' 8162](http://www.nevo.co.il/Law_word/law06/tak-8162.pdf) מיום 3.2.2019 עמ' 1962. [↑](#footnote-ref-1)