תקנות שירות הציבור (הגבלות לאחר פרישה) (סדרי דין בועדה), תשל"א-1971

רשויות ומשפט מנהלי – שירות הציבור – הגבלות לאחר פרישה

תוכן ענינים

|  |  |  |  |
| --- | --- | --- | --- |
|  | פרק ראשון: הוראות כלליות | [Go](#med0) | 2 |
| סעיף 1 | בקשה להיתר או לאישור | [Go](#Seif1) | 2 |
| סעיף 2 | אימות טענות | [Go](#Seif2) | 2 |
| סעיף 3 | המצאה לשירות | [Go](#Seif3) | 2 |
| סעיף 4 | תשובת נציג השירות | [Go](#Seif4) | 2 |
| סעיף 5 | דרכי המצאה | [Go](#Seif5) | 2 |
| סעיף 7 | שמיעת הבקשה | [Go](#Seif6) | 2 |
| סעיף 8 | קביעת מועד | [Go](#Seif7) | 2 |
| סעיף 9 | הודעה על חקירה שכנגד | [Go](#Seif8) | 2 |
| סעיף 10 | הגבלת השימוש בהצהרות | [Go](#Seif9) | 3 |
| סעיף 11 | הגשת שאלונים | [Go](#Seif10) | 3 |
| סעיף 12 | אי הגשת תשובות הכחשה | [Go](#Seif11) | 3 |
| סעיף 13 | מינוי לדיון | [Go](#Seif12) | 3 |
| סעיף 14 | טענות שלא הוזכרו בבקשה | [Go](#Seif13) | 3 |
| סעיף 15 | סטיה מהוראות התקנות | [Go](#Seif14) | 3 |
| סעיף 16 | החלטת הועדה | [Go](#Seif15) | 3 |
| סעיף 17 | ייצוג היועץ המשפטי | [Go](#Seif16) | 3 |
| סעיף 18 | סמכויות נוספות | [Go](#Seif17) | 3 |
|  | פרק שני: בקשות מיוחדות | [Go](#hed20) | 3 |
| סעיף 19 | בקשה למתן אישור לפי ס' 4 | [Go](#Seif18) | 3 |
| סעיף 20 | בקשה למתן היתר לרכישת זכות | [Go](#Seif19) | 3 |
| סעיף 21 | בקשה למתן היתר לפעילות עסקית בחוץ לארץ | [Go](#Seif20) | 3 |
|  | פרק שלישי: שונות | [Go](#hed21) | 4 |
| סעיף 22 | בקשות של קרובים | [Go](#Seif21) | 4 |
| סעיף 23 | תחילה | [Go](#Seif22) | 4 |
| סעיף 24 | השם | [Go](#Seif23) | 4 |

תקנות שירות הציבור (הגבלות לאחר פרישה) (סדרי דין בועדה), תשל"א-1971[[1]](#footnote-1)\*

בתוקף סמכותי לפי סעיף 15 לחוק שירות הציבור (הגבלות לאחר פרישה), תשכ"ט-1969, אני מתקין תקנות אלה:

פרק ראשון: הוראות כלליות

1. המבקש היתר או אישור לפי החוק, יגיש לועדה בקשה בכתב בארבעה עתקים; הבקשה תפרט –

בקשה להיתר או לאישור

(1) את שם משפחתו ואת שמו הפרטי של המבקש ואת מענו, ואם היה מען זה בחוץ לארץ - מען בישראל לצרכי מסירת מסמכים;

(2) את שירות הציבור שממנו פרש או עומד לפרוש ושאגב פרישתו ממנו מבוקש ההיתר או האישור;

(3) את המועד של הפרישה מהשירות;

(4) תיאור תפקידו של המבקש בשירות הציבור;

(5) פרטים נוספים כפי שנקבע בתקנות אלה לגבי הסוגים השונים של בקשות.

2. המבקש יאמת את הטענות שבעובדה שבבקשתו, בתצהיר בכתב, בשבועה או בהן צדק, שיצורף לבקשתו, וכן יצרף לבקשתו העתק מכל מסמך שברצונו להסתייע בו בהליכים בפני הועדה, הכל בארבעה עתקים.

אימות טענות

3. עותק אחד של הבקשה על נספחיה ימציא יושב ראש הועדה לשירות כאמור בתקנה 1(2);

המצאה לשירות

היה אותו שירות –

(1) שירות המדינה שחל עליו חוק שירות המדינה (מינויים), תשי"ט-1959 - יהא הנמען נציב שירות המדינה;

(2) צבא-הגנה לישראל - יהא הנמען קצין בצה"ל שיודיע עליו הרמטכ"ל מזמן לזמן ליושב ראש הועדה;

(3) משטרת ישראל - יהא הנמען המפקח הכללי למשטרת ישראל;

(4) מערכת לימוד חובה שהמשכורת של עובדיה משתלמת מתקציב משרד החינוך והתרבות - יהא הנמען המנהל הכללי למשרד החינוך והתרבות.

4. נציג השירות שהומצא לו עותק הבקשה רשאי להגיש תשובה עליה בכתב תוך ארבעה עשר יום מיום שנמסר לו העותק; התשובה תוגש בארבעה עתקים ויצורף לה תצהיר בכתב, בשבועה או בהן צדק, לאימות העובדות שבתשובה וכן יצורף לה העתק כל מסמך שברצונו של נציג השירות להסתייע בו בשעת הדיון בבקשה.

תשובת נציג השירות

5. המצאת כל מסמך לענין הליכי הדיון בועדה תהא אישית או בדואר רשום עם אישור מסירה.

דרכי המצאה

6. הועדה רשאית לדון בבקשה ולהחליט בה על יסוד החומר בכתב שהובא בפניה ובהעדרם של המבקש ונציג השירות אם אף אחד מהם לא ביקש להתייצב בפניה כדי להשמיע טענותיו או לחקור את מי שהגיש לועדה תצהיר כאמור בתקנות 2 או 4.

החלטה על פי חומר ראיות בכתב

7. ביקש המבקש או נציג השירות להתייצב בפני הועדה כאמור בתקנה 6 או החליט יושב ראש הועדה להזמינם, יחולו הוראות תקנות 8 עד 18.

שמיעת הבקשה

8. יושב ראש הועדה יקבע מועד לשמיעת הבקשה וימציא הזמנה הן למבקש והן לנציג השירות, ארבעה עשר יום לפחות לפני המועד לשמיעת הבקשה.

קביעת מועד

9. רצה המבקש או נציג השירות לחקור חקירה שכנגד אדם שמסר תצהיר כאמור בתקנות 2 עד 4, יודיע על כך למי שהגיש את התצהיר ארבעה ימים לפחות לפני מועד השמיעה וימסור העתק ההודעה ליושב ראש הועדה.

הודעה על חקירה שכנגד

10. נמסרה הודעה כאמור בתקנה 9, לא ישמש התצהיר שעליו ניתנה ההודעה ראיה, בכפוף לאמור בתקנה 11, אלא אם היה המצהיר נוכח בשמיעת הבקשה כשהוא מוכן לחקירה שכנגד.

הגבלת השימוש בהצהרות

11. נמצא האדם שמסר תצהיר כאמור בתקנות 2 או 4 בחוץ-לארץ, רשאית הועדה להרשות לו, במקום להתייצב בפניה לשם חקירה שכנגד, לענות בכתב על שאלון שיוגש, באישור הועדה, מאת מי שביקש לחקור את המצהיר, הכל בתנאים שתקבע הועדה.

הגשת שאלונים

12. לא הגיש נציג השירות תשובה בכתב לבקשה כאמור בתקנה 4, רואים אותו כאילו הכחיש כל טענה שבעובדה שבבקשה.

אי-הגשת תשובות הכחשה

13. יושב ראש הועדה יזמין לדיון בכל בקשה את נציג הציבור ואת העובד בשירות הציבור כסדר הופעתם ברשימות שפורסמו ברשומות.

מינוי לדיון

14. בשמיעת הבקשה לא תיזקק הועדה לכל טענה שבעובדה שלא הוזכרה בבקשה אלא אם ראתה ששמיעת הטענה דרושה למען הצדק.

טענות שלא הוזכרו בבקשה

15. הועדה רשאית לנהוג אף בסטיה מכל הוראה שבתקנות אלה אם באה על כך הסכמת המבקש ונציג השירות ואם לדעת הועדה אין בסטיה כדי להכשיל את מטרת החוק.

סטיה מהוראות התקנות

16. החלטת הועדה תהא בכתב ומנומקת, ותיחתם ביד יושב ראש הועדה; היושב ראש ימציא העתק ממנה מאושר בידו למבקש ולנציג השירות.

החלטת הועדה

17. היועץ המשפטי לממשלה או נציגו רשאים, בכל עת, להופיע בדיוני הועדה ולהשמיע את טענותיהם.

ייצוג היועץ המשפטי

18. הועדה תקבע בעצמה את סדרי הדין והנוהל בפניה במידה שלא נקבעו בתקנות אלה; אין בתקנות אלה כדי לגרוע מסמכותה לגבות כל ראיה ולדרוש המצאת כל דבר נוסף שתמצא לנכון בנסיבות הענין.

סמכויות נוספות

פרק שני: בקשות מיוחדות

19. בבקשה למתן אישור לפי סעיף 4 (ג)(2) לחוק יפורטו, בנוסף לאמור בתקנה 1(1) עד (4), פרטים אלה:

בקשה למתן אישור לפי ס' 4(ג)(2)

(1) שמו של האדם שממנו עומד המבקש לקבל זכות ומענו;

(2) מהות הזכות שהוענקה לאותו אדם על ידי המבקש או על פי המלצתו, הכל במילוי תפקידו בשירות הציבור;

(3) המועד שבו גמר המבקש את הטיפול בהענקת הזכות או במתן ההמלצה למתן הזכות;

(4) המועד שבו עומד המבקש לקבל מאותו אדם זכות ומהותה של אותה זכות.

20. בבקשה למתן היתר לפי סעיף 4 (ג) (3) לחוק יפורטו, בנוסף לאמור בתקנה 1 (1) עד (4), פרטים אלה:

בקשה למתן היתר לרכישת זכות

(1) שמו של האדם שממנו עומד המבקש לקבל זכות ומענו;

(2) מהות הזכות שהוענקה לאותו אדם על ידי המבקש או על פי המלצתו, הכל במילוי תפקידו בשירות הציבור;

(3) המועד שבו הוענקה הזכות לאותו אדם כאמור בפסקה (2);

(4) מהות הזכות שברצונו של המבקש לקבל מאותו אדם (משרה כשכיר, שיתוף בעסק, התקשרות בעסק כסוכן, כספק יחיד, כבעל של זכות מונופולין למתן שירותים, או כיוצא באלה);

(5) כל עובדה שיש לה חשיבות, בנסיבות הענין, להכרעת הועדה לפי סעיף 14 (ב) לחוק.

21. בבקשה למתן היתר לפי סעיף 6 לחוק יפורטו, בנוסף לאמור בתקנה 1(1) עד (4), פרטים אלה:

בקשה למתן היתר לפעילות עסקית בחוץ-לארץ

(1) מהות המשרה או התפקיד כאמור בסעיף 6(1) לחוק; שם המעביד או מעניק התפקיד, מענו ומקום מילוי התפקיד;

(2) מהות העסק שברצונו של המבקש לרכוש זכות בו, מקום הימצאו של העסק ומהות הזכות;

(3) שמות הארצות שבהן שירת המבקש בשנתיים האחרונות לפני פרישתו.

פרק שלישי: שונות

22. תקנות אלה יחולו על בקשות שיגיש קרובו של מי שפרש מהשירות או עומד לפרוש ממנו, בשינויים המחוייבים.

בקשות של קרובים

23. תחילתן של תקנות אלה היא כתום חמישה עשר יום מיום פרסומן.

תחילה

24. לתקנות אלה ייקרא "תקנות שירות הציבור (הגבלות לאחר הפרישה) (סדרי דין בועדה), תשל"א-1971".

השם

ו' באב תשל"א (28 ביולי 1971) יעקב ש' שפירא

שר המשפטים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשל"א מס' 2728](http://www.nevo.co.il/Law_word/law06/TAK-2728.pdf) מיום 12.8.1971 עמ' 1454. [↑](#footnote-ref-1)