תקנות שירות הקבע בצבא-הגנה לישראל (גימלאות) (חישוב תקופת שירות קבע שאינה רצופה), תשל"א-1971

בטחון – צה"ל – שרות קבע (גמלאות)

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | כללים לצירוף תקופת שירות קבע שלפני הפסקה | סעיף 1 |
| 2 | [Go](#Seif1) | הצמדת התשלומים המוחזרים למשכורת האחרונה | סעיף 2 |
| 2 | [Go](#Seif2) | דרישה להסדיר החזרת תשלומים | סעיף 3 |
| 2 | [Go](#Seif3) | ביטול | סעיף 4 |
| 2 | [Go](#Seif4) | השם | סעיף 5 |

תקנות שירות הקבע בצבא-הגנה לישראל (גימלאות) (חישוב תקופת שירות קבע שאינה רצופה), תשל"א-1971[[1]](#footnote-1)\*

בתוקף סמכותי לפי סעיפים 12(4) ו-56 לחוק שירות הקבע בצבא-הגנה לישראל (גימלאות), תשי"ד-1954, אני מתקין תקנות אלה:

1. (א) בתקנות אלה, "חייל החוזר לשירות" - חייל שתקופת שירותו בשירות קבע נפסקה והוא חזר לשירות הקבע לאחר יום תחילת תקנות אלה, או שחזר לשירות הקבע לפני יום תחילת תקנות אלה ובאותו יום היה עדיין בשירות.

כללים לצירוף תקופת שירות קבע שלפני הפסקה

(ב) לצורך קביעת זכויות לפי החוק של חייל החוזר לשירות, מותר להביא בחשבון את תקופת שירותו שלפני ההפסקה, תהא תקופתה אשר תהא, אם נתמלאו כל אלה:

(1) (א) החייל החוזר לשירות הגיש בקשה על כך, באמצעות מפקד יחידתו, תוך שנים עשר חדשים מהיום שבו חזר לשירות הקבע, ואם הוא משרת בשירות הקבע ביום תחילת תקנות אלה - תוך שנים עשר חדשים מיום תחילתן; או –

(ב) הגישו שאיריו בקשה כאמור, תוך ששה חדשים מיום פטירתו, אם החייל החוזר לשירות נפטר שלא בזמן שירותו ועקב שירותו, השלים יחד עם תקופת השירות ששאיריו מבקשים לצרפה חמש שנות שירות קבע ולא הגיש את הבקשה לפני פטירתו;

אולם הרמטכ"ל או מי שהסמיך לכך (להלן - הרמטכ"ל) רשאי לקבל בקשה אף לאחר המועד האמור, אם שוכנע שהחייל החוזר לשירות או שאיריו, לפי הענין, לא הגישו את הבקשה במועד מטעמים סבירים;

(2) התשלומים שקיבל החייל החוזר לשירות עקב הפסקת השירות מקרן הפנסיה של שירות הקבע שהיתה נהוגה לפני תחילתו של החוק וששולמו לקרן הפנסיה על ידי אוצר המדינה, או מענק השחרורין שקיבל עקב הפסקת השירות, הכל לפי הענין, הוחזרו, בכפוף לתקנה 2, לאוצר המדינה בשיעורים ובמועדים שקבע ראש מינהל התשלומים בצבא-הגנה לישראל;

(3) ראה הרמטכ"ל טעמים סבירים לכך.

2. עלתה המשכורת שהחייל החוזר לשירות זכאי לה, במועד שבו הגיעה בקשתו או בקשת שאיריו, הכל כאמור בתקנה 1(ב) (1), לידי הרמטכ"ל (להלן - המשכורת האחרונה), על המשכורת שאותו חייל היה זכאי לה במועד שבו שילם לו אוצר המדינה את התשלומים או את מענק השחרורין (להלן - המשכורת הקודמת), יוחזרו התשלומים או מענק השחרורין בשיעור מוגדל באופן יחסי לשיעור העליה של המשכורת האחרונה לעומת המשכורת הקודמת.

הצמדת התשלומים המוחזרים למשכורת האחרונה

3. דרש ראש מינהל התשלומים בצבא-הגנה לישראל מהחייל החוזר לשירות או משאיריו להתייצב לפניו לשם הסדרת השיעורים והמועדים להחזרת התשלומים או מענק השחרורין, לפי הענין, והם לא הסדירום להנחת דעתו של ראש המינהל תוך שלושה חדשים מהיום שנדרשו לכך, יראו את הבקשה כאילו לא הוגשה.

דרישה להסדיר החזרת תשלומים

4. תקנות שירות הקבע בצבא-הגנה לישראל (גימלאות) (חישוב תקופת שירות קבע שאינה רצופה), תשכ"ד-1964 - בטלות.

ביטול

5. לתקנות אלה ייקרא "תקנות שירות הקבע בצבא-הגנה לישראל (גמלאות) (חישוב תקופת שירות קבע שאינה רצופה), תשל"א-1971".

השם

ל' בניסן תשל"א (25 באפריל 1971) משה דיין

שר הבטחון

1. \* פורסמו [ק"ת תשל"א מס' 2694](http://www.nevo.co.il/Law_word/law06/TAK-2694.pdf) מיום 13.5.1971 עמ' 1037. [↑](#footnote-ref-1)