תקנות שירות התעסוקה (כללים ותנאים בדבר תשלום גמול והחזר הוצאות ליושב ראש מועצת שירות התעסוקה שאינו עובד המדינה), תשפ"א-2021

עבודה – שירות התעסוקה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | גמול ליושב ראש המועצה | [Go](#Seif2) | 2 |
| סעיף 3 | החזר הוצאות ישיבה | [Go](#Seif3) | 2 |
| סעיף 4 | מועדים לעניין החזר הוצאות | [Go](#Seif4) | 2 |
| סעיף 5 | תחילה | [Go](#Seif5) | 2 |
| סעיף 6 | הוראת מעבר | [Go](#Seif6) | 2 |

תקנות שירות התעסוקה (כללים ותנאים בדבר תשלום גמול והחזר הוצאות ליושב ראש מועצת שירות התעסוקה שאינו עובד המדינה), תשפ"א-2021[[1]](#footnote-1)\*

בתוקף סמכותי לפי סעיפים 11(ב) ו-89(א) לחוק שירות התעסוקה, התשי"ט-1959 (להלן – החוק), בהתייעצות עם שר האוצר, אני מתקין תקנות אלה:

1. בתקנות אלה –

הגדרות

"המועצה" – מועצת שירות התעסוקה כאמור בסעיף 8 לחוק;

"חוזר הממונה על השכר" – חוזר הממונה על השכר בדבר תשלום גמול והחזר הוצאות ליושב ראש מועצה ולחברי מועצה בתאגידים סטטוטוריים, מיום ט"ז באלול התשע"א (15 בספטמבר 2011) המתפרסם באתר האינטרנט של אגף השכר והסכמי העבודה במשרד האוצר, כפי שיעודכן מזמן לזמן;

"יושב ראש" – יושב ראש המועצה כמשמעותו בסעיף 11(ב) לחוק;

"עובד גוף מתוקצב", "עובד גוף נתמך" – כהגדרתם בסעיף 32 לחוק יסודות התקציב, התשמ"ה-1985.

2. (א) יושב ראש זכאי לקבל משירות התעסוקה גמול בעד השתתפותו בישיבות המועצה, ובלבד שאינו אחד מאלה:

גמול ליושב ראש המועצה

(1) עובד גוף מתוקצב או עובד גוף נתמך;

(2) מקבל גמול בעד השתתפות בישיבות ממקור אחר.

(ב) גמול לפי תקנה זו יהיה לפי הקבוע בחוזר הממונה על השכר, לרבות לעניין סוג הישיבה ומספר הישיבות המרבי, ובהתאם לסיווג שירות התעסוקה כפי שהחליטה עליו הוועדה הציבורית לסיווג תאגידים סטטוטוריים שהוקמה מכוח החלטת ועדת השרים לענייני כלכלה מס' כל/218 מיום י"ב באדר ב' התשנ"ה (14 במרס 1995).

(ג) הגמול לפי תקנה זו ישולם ליושב ראש לא יאוחר מתום החודש שלאחר החודש שבו התקיימה הישיבה, ובלבד שהשתתף בישיבה, כולה או רובה.

3. (א) גמול לפי תקנה 2 כולל כיסוי של כל הוצאה שהוציא יושב ראש בקשר להשתתפותו בישיבה, ובכלל זה מס ערך מוסף כמשמעותו בחוק מס ערך מוסף, התשל"ו-1975.

החזר הוצאות ישיבה

(ב) יושב ראש שאינו זכאי לגמול לפי תקנה 2 ושהשתתף בישיבת המועצה, כולה או רובה, זכאי לקבל מאת שירות התעסוקה החזר הוצאות שהוציא לצורך השתתפותו בישיבה לפי הקבוע בחוזר הממונה על השכר, ובלבד שאינו זכאי לקבל, ממקור אחר, החזר הוצאות כאמור.

4. (א) יושב ראש הזכאי להחזר הוצאות כאמור בתקנה 3, יגיש דרישה לתשלום החזר הוצאות בסוף החודש שבו נשא בהוצאה.

מועדים לעניין החזר הוצאות

(ב) בכפוף לאמור בתקנת משנה (א), החזר הוצאות לפי תקנה 3 ישולם ליושב ראש לא יאוחר מתום החודש שלאחר החודש שבו נשא בהוצאה.

5. תחילתן של תקנות אלה ביום י"ב באלול התש"ף (1 בספטמבר 2020) (להלן – יום התחילה).

תחילה

6. (א) על אף האמור בתקנה 2, בתקופה של שנתיים מיום התחילה, יושב ראש המקדיש בכל שבוע יום עבודה אחד לפחות ועד שני ימי עבודה לכל היותר לפעילות המועצה, זכאי, בעד הזמן שהוא מקדיש למילוי תפקידו, בכל חודש, לגמול מאת שירות התעסוקה השווה ל-8,000 שקלים חדשים בלבד.

הוראת מעבר

(ב) גמול לפי תקנת משנה (א) ממצה כל תמורה שלה זכאי יושב ראש בעד פעילותו בשירות התעסוקה, לרבות במועצה, ובכלל זה החזר הוצאות.

ה' באדר התשפ"א (17 בפברואר 2021) עמיר פרץ

שר הכלכלה והתעשייה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשפ"א מס' 9208](https://www.nevo.co.il/law_word/law06/tak-9208.pdf) מיום 24.2.2021 עמ' 2226. [↑](#footnote-ref-1)