תקנות שירותי הסעד (סדרי הנוהל בועדות ערר), תשכ"ו-1965

בריאות – שרותי רווחה – סעד

רשויות ומשפט מנהלי – שרותי רווחה – סעד

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | בחירת יושב הראש | סעיף 2 |
| 2 | [Go](#Seif2) | הגשת ערר | סעיף 3 |
| 2 | [Go](#Seif3) | הופעת בעלי הדין | סעיף 4 |
| 2 | [Go](#Seif4) | העברת חומר לועדה | סעיף 5 |
| 2 | [Go](#Seif5) | פרוטוקול | סעיף 6 |
| 2 | [Go](#Seif6) | אי כבילות | סעיף 7 |
| 2 | [Go](#Seif7) | שמירת הסדר | סעיף 8 |
| 2 | [Go](#Seif8) | החלטות ברוב דעות | סעיף 9 |
| 2 | [Go](#Seif9) | מועד | סעיף 10 |
| 3 | [Go](#Seif10) | מתן החלטה | סעיף 11 |
| 3 | [Go](#Seif11) | סופיות | סעיף 12 |
| 3 | [Go](#Seif12) | סודיות | סעיף 13 |
| 3 | [Go](#Seif13) | השם | סעיף 14 |

תקנות שירותי הסעד (סדרי הנוהל בועדות ערר), תשכ"ו-1965[[1]](#footnote-1)\*

בתוקף סמכותי לפי סעיף 2(ו) לחוק שירותי הסעד, תשי"ח-1958, ולאחר התייעצות עם ועדת השירותים הציבוריים של הכנסת, אני מתקין תקנות אלה:

1. בתקנות אלה –

הגדרות

"ערר" – ערר מאת אדם הרואה את עצמו נפגע על ידי אחד מאלה:

(1) אי מתן תשובה תוך זמן סביר לבקשתו ליתן טיפול סוציאלי או להגיש סעד;

(2) החלטת לשכת סעד של רשות מקומית לבקשתו כאמור בפסקה (1);

"ממונה על לשכת הסעד" – מנהל הלשכה כאמור בתקנה 2 לתקנות ארגון לשכות סעד (תפקידי המנהל וועדת הסעד), תשכ"ד-1963, לרבות מי שמכהן כמנהל הלשכה כאמור בתקנה 3(ב) לתקנות האמורות;

"תחום שיפוט" – תחום שיפוטה של ועדת ערר כפי שנקבע על ידי שר הסעד על פי סעיף 2(ד) לחוק.

2. (א) הישיבה הראשונה של ועדת ערר תזומן על ידי המנהל הכללי למשרד הסעד (להלן – המנהל הכללי); ההזמנות יישלחו בדואר רשום.

בחירת יושב הראש

(ב) בישיבתה הראשונה יבחרו חברי ועדת הערר את יושב הראש שלה.

3. (א) ערר יוגש בכתב לועדת הערר שבתחום שיפוטה נמצא תחום הרשות המקומית שעל החלטת לשכת הסעד שלה מוגש הערר.

הגשת ערר

(ב) יושב ראש ועדת הערר יודיע בדואר רשום תוך חמישה עשר יום מיום הגשת הערר לעורר, לממונה על לשכת הסעד שעל החלטתה הוגש הערר ולחברי ועדת הערר על מועד הדיון בו, וימציא לחברי הועדה ולמנהל לשכת הסעד שעל החלטתו עוררים, העתק מכתב הערר.

4. (א) העורר והממונה על לשכת הסעד שעל החלטתו עוררים רשאים להופיע בפני ועדת הערר ולטעון את טענותיהם בעצמם או על ידי בא כוחם.

הופעת בעלי הדין

(ב) הועדה רשאית להזמין את העורר או כל אדם אחר שעדותו עשויה לתרום לבירור הערר, להעיד בפניה או להמציא לה כל מסמך הנוגע לערר.

5. הממונה על לשכת הסעד, שעל החלטתו עוררים, ימציא לפני התחלת הדיון את תיק הערר ליושב ראש ועדת הערר, לפי דרישתו.

העברת חומר לועדה

6. דיוני הועדה והחלטותיה, לרבות דעת המיעוט שבין חבריה, יירשמו בפרוטוקול והוא ייחתם בידי כל חברי הועדה הנוכחים בישיבה.

פרוטוקול

7. (א) הועדה לא תהא קשורה בדיני ראיות ובסדרי הדין הנהוגים בבתי המשפט; והיא תדון ותגבה עדויות בדרך הטובה ביותר לגילוי האמת ועשיית צדק, ובלבד שלא תגבה עדות שאינה נוגעת לענין הנדון ואינה הוגנת ולא תרשה הועדה חקירה שיש בה משום עלבון, הפחדה, התעיה או ביוש שאינם לענין הנדון ואינם הוגנים.

אי כבילות

(ב) הועדה רשאית לקבוע בעצמה את יתר סדרי הדיון בפניה.

8. יושב ראש הועדה ינהל את הדיון בישיבת הועדה והוא יהיה רשאי להורות כל הוראה הדרושה לקיום הסדר במקום הדיון.

שמירת הסדר

9. החלטות הועדה יתקבלו ברוב דעות; היו הדעות שקולות תובא ההצעה שנית בפני הרכב מלא של הועדה.

החלטות ברוב דעות

10. החלטת הועדה תינתן תוך זמן סביר ולא יאוחר מאשר 10 ימים מיום שנסתיימה גביית העדויות בענין או מתאריך הישיבה האחרונה שבה נדון הערר, הכל לפי המועד המאוחר יותר.

מועד

11. החלטה מנומקת של הועדה תימסר בכתב לעורר, והעתקים ממנה לממונה על לשכת הסעד שעל החלטתו עוררים, ולמנהל הכללי.

מתן החלטה

12. לא תיזקק ועדת ערר לערר שכבר הוכרע על ידיה.

סופיות

13. דיוני הועדה יתנהלו בדלתיים סגורות והחלטותיה יישמרו בסוד, אולם המנהל הכללי רשאי בהתייעצות עם יושב ראש הועדה להתיר פרסום החלטותיה דרך כלל או במקרה מסוים אם לדעתו יש לציבור ענין בכך, ובלבד שלא יימסרו פרטים שיש בהם כדי לזהות את העורר.

סודיות

14. לתקנות אלה ייקרא "תקנות שירותי הסעד (סדרי הנוהל בועדות ערר), תשכ"ו-1965".

השם

ג' בחשון תשכ"ו (29 באוקטובר 1965) יוסף בורג

שר הסעד

גפני

1. \* פורסמו [ק"ת תשכ"ו מס' 1803](http://www.nevo.co.il/Law_word/law06/tak-1803.pdf) מיום 2.12.1965 עמ' 364. [↑](#footnote-ref-1)