תקנות שעת חירום (נגיף הקורונה החדש) (דחיית מועדים בענייני תכנון ובנייה ותנאים למתן תעודת גמר), תש"ף-2020

בטחון – שעת חירום

רשויות ומשפט מנהלי – תכנון ובניה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | דחיית מועדים ותקופות בענייני תכנון ובנייה | [Go](#Seif2) | 2 |
| סעיף 3 | תיקון תקנות התכנון והבנייה | [Go](#Seif3) | 3 |
| סעיף 4 | סייג לתחולה | [Go](#Seif4) | 3 |
| סעיף 5 | תוקף | [Go](#Seif5) | 3 |

תקנות שעת חירום (נגיף הקורונה החדש) (דחיית מועדים בענייני תכנון ובנייה ותנאים למתן תעודת גמר), תש"ף-2020[[1]](#footnote-1)\*

בתוקף סמכותה לפי סעיף 39 לחוק-יסוד הממשלה, מתקינה הממשלה תקנות שעת חירום אלה:

1. בתקנות שעת חירום אלה:

הגדרות

"חוק התכנון והבנייה" – חוק התכנון והבנייה, התשכ"ה-1965;

"חוק לקידום הבנייה במתחמים מועדפים לדיור" – חוק לקידום הבנייה במתחמים מועדפים לדיור (הוראת שעה), התשע"ד-2014;

"מוסד תכנון" – כהגדרתו בחוק התכנון והבנייה לרבות ועדת ערר לפיצויים ולהיטל השבחה כמשמעותה בסעיף 12ו לחוק התכנון והבנייה;

"השר" – שר האוצר;

"תכנית" – כהגדרתה בחוק התכנון והבנייה;

"התקופה הקובעת" – התקופה שמיום י"ט באדר התש"ף (15 במרס 2020) עד תום תקופת תוקפן של תקנות שעת חירום אלה;

"תקנות רישוי בנייה" – תקנות התכנון והבנייה (רישוי בנייה), התשע"ו-2016.

2. (א) בחישוב תקופות שנקבעו בהוראות החיקוקים כמפורט להלן, לא תבוא במניין התקופה הקובעת:

דחיית מועדים ותקופות בענייני תכנון ובנייה

(1) חוק התכנון והבנייה והתקנות שהותקנו מכוחו, למעט הוראות אלה:

(א) סעיפים 6ב, 6ג(ב), 11ד, 48ב(ב), 48ג(ב), 48ה(א) ו-(ב), 53(ב) ו-(ג), 108(ג), 157ב(ג), 261(ד)(3) ו-(ה) ו-266ה(ד);

(ב) פרק ה'3;

(ג) סימן ד' בפרק י';

(ד) תקנות התכנון והבנייה (הקמת מכון בקרה ודרכי עבודתו), התשע"ח-2018;

(ה) תקנה 2 לתקנות התכנון והבנייה (סדרי הדיון בקיום דיון חוזר במוסד תכנון), התשס"ג-2003, לעניין דרישה לקיום דיון חוזר לפי סעיפים 6(ב) או 11ד לחוק התכנון והבנייה;

(ו) תקנות רישוי בנייה שאינן מנויות בפסקה (2);

(2) תקנות 46, 59 ו-60 לתקנות רישוי בנייה;

(3) חוק לקידום הבנייה במתחמים מועדפים לדיור למעט פרק ג'1;

(4) סעיפים 25, 25א, 26 ו-28 לחוק משק הגז הטבעי, התשס"ב-2002, ותקנות משק הגז הטבעי (תכנית עבודה לרשת חלוקה), התשע"ז-2016.

(ב) בחישוב תקופת 30 הימים הקבועה בסעיף 108(ג) לחוק התכנון והבנייה יחולו ההוראות כמפורט להלן, לפי העניין, אם מועד סיום התקופה האמורה חל בתקופה הקובעת:

(1) התכנס מוסד התכנון בתוך תקופת 30 הימים האמורה – יחול האמור באותו סעיף;

(2) לא התכנס מוסד התכנון בתוך תקופת 30 הימים האמורה, יראו את התכנית כמאושרת על ידו, בהתאם להוראות הסעיף האמור, במועד שבו יתכנס לראשונה לאחר התקופה האמורה.

(ג) תקנת משנה (א) תחול גם על תקופה שנקבעה בהחלטה של מוסד תכנון שניתנה לפי דין או בתכנית; נקבע בהחלטה של מוסד תכנון שניתנה לפי דין או בתכנית מועד נקוב שחל במהלך התקופה הקובעת, יידחה המועד האמור עד תום התקופה הקובעת.

3. בתקופת תוקפן של תקנות שעת חירום אלה, יראו כאילו בתקנות רישוי בנייה –

תיקון תקנות התכנון והבנייה (רישוי בנייה) – הוראת שעה

(1) בתקנה 97, אחרי תקנת משנה (ג) בא:

"(ד) על אף האמור בתקנת משנה (א), מצאה רשות הרישוי כי נוכח התפשטות נגיף הקורונה החדש והצעדים שננקטו להתמודדות עם מצב זה, לא ניתן לקיים תנאי מן התנאים שנקבעו בהיתר להוצאת תעודת גמר או שייגרם עיכוב משמעותי במועד קיום התנאי האמור, והתנאי אינו תנאי הנדרש לפי חיקוק, רשאית רשות הרישוי לתת תעודת גמר גם אם לא התקיים אותו תנאי, ובלבד שמצאה כי אי-קיום התנאי אינו פוגע ביציבות ובבטיחות הבניין, בבטיחות הציבור ובבטיחות המשתמש וכי המבנה ראוי לשימוש.";

(2) בתקנה 99(א), אחרי פסקה (5) בא:

"(6) תנאי כאמור בתקנה 97(ד).";

(3) בתקנה 100, אחרי תקנת משנה (ד) בא:

"(ה) רשות רישוי רשאית שלא לדרוש ערבות כאמור בתקנת משנה (א) לשם הבטחת השלמת תנאי כאמור בתקנה 99(א)(6).".

4. הוראות תקנה 2(א) לעניין חישוב התקופה שבסעיף 119(א) לחוק התכנון והבנייה לא יחולו על תכנית שיום תחילתה לפי אותו סעיף חל בתקופה שמיום י"ט באדר התש"ף (15 במרס 2020) עד יום תחילתן של תקנות שעת חירום אלה.

סייג לתחולה

5. תוקפן של תקנות שעת חירום אלה 60 ימים.

תוקף

כ"ט באדר התש"ף (25 במרס 2020) בנימין נתניהו

ראש הממשלה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תש"ף מס' 8417](https://www.nevo.co.il/law_word/law06/tak-8417.pdf) מיום 25.3.2020 עמ' 882. [↑](#footnote-ref-1)