תקנות שעת חירום (נגיף הקורונה החדש) (הארכת תוקף ודחיית מועדים), תש"ף-2020

בטחון – שעת חירום

רשויות ומשפט מנהלי – תכנון ובניה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הארכת תוקף אישורים רגולטוריים | [Go](#Seif2) | 2 |
| סעיף 3 | דחיית מועדים בהליך להטלת עיצום כספי | [Go](#Seif3) | 2 |
| סעיף 4 | שמירת דינים | [Go](#Seif4) | 3 |
| סעיף 5 | הארכת מועד לביצוע בדיקה תקופתית של מיתקן גז | [Go](#Seif5) | 3 |
|  | תוספת ראשונה | [Go](#med0) | 3 |
|  | תוספת שנייה | [Go](#med1) | 4 |

תקנות שעת חירום (נגיף הקורונה החדש) (הארכת תוקף ודחיית מועדים), תש"ף-2020[[1]](#footnote-1)\*

בתוקף סמכותה לפי סעיף 39 לחוק-יסוד: הממשלה, מתקינה הממשלה תקנות שעת חירום אלה:

1. בתקנות שעת חירום אלה –

הגדרות

"אישור רגולטורי" – כל אחד מאלה:

(1) אישור או רישיון הנדרש לפי חוק לצורך ביצוע פעילות או פעולה בידי אדם, לרבות אישור או רישיון כאמור הניתן לגבי מכשיר, שנתנה רשות ציבורית, לאותו אדם;

(2) פטור מביצוע פעילות או פעולה, שנתנה רשות ציבורית לפי דין לאדם;

(3) אישור המנוי בתוספת הראשונה;

"רישיון" – הרשאה, ובכלל זה רישיון, זיכיון או היתר או כל מסמך דומה אחר אף אם כינויו שונה;

"רשות ציבורית" – כל אחד מהגופים שלהלן ובכלל זה מי שממונה על הגוף או עומד בראש הגוף, וכן עובד ציבור או נושא משרה בגוף כאמור, ולרבות מי שגוף כאמור אצל לו את סמכותו:

(1) הממשלה ומשרדי הממשלה, לרבות יחידותיהם ויחידות הסמך שלהם;

(2) רשות מקומית;

(3) תאגיד שהוקם לפי חוק;

(4) מועצה, ועדה או מינהלה שמונתה או שהוקמה לפי חוק.

2. (א) על אף האמור בכל דין, אישור רגולטורי שמועד פקיעת תוקפו חל בתקופה שמיום י"ד באדר התש"ף (10 במרס 2020) עד יום ט"ז בסיוון התש"ף (10 במאי 2020), תוארך תקופת תוקפו בחודשיים נוספים החל ממועד פקיעתו (בתקנה זו – תקופת הדחייה), אלא אם כן הותלה או בוטל לפני תום תקופת הדחייה לפי כל דין.

הארכת תוקף אישורים רגולטוריים

(ב) על אף הוראות תקנת משנה (א), רשאית הרשות הציבורית המוסמכת למתן האישור הרגולטורי לקבוע, לעניין אישור רגולטורי מסוים, תקופה קצרה מתקופת הדחייה האמורה באותה תקנת משנה , או לקבוע כי הוראות תקנת המשנה האמורה לא יחולו לעניין אותו אישור; קבעה כאמור, תיכנס קביעתה לתוקף החל מהמועד שבו הודיעה על כך לבעל האישור.

(ג) ההוראות לפי תקנת משנה (א) לא יחולו לעניין אישור רגולטורי המנוי בתוספת השנייה, ואם מנויים לצד אותו אישור תנאים – ההוראות לפי תקנת המשנה האמורה לא יחולו לעניין אותו אישור בהתקיים אותם תנאים.

(ד) בעל אישור רגולטורי שתקופת תוקפו הוארכה לפי הוראות תקנת שעת חירום זו, אינו חייב בתשלום אגרה בעד ההארכה כאמור.

(ה) אין בהוראות תקנת שעת חירום זו כדי לגרוע מכל חובה, תשלום או הוראה אחרת אשר חלה על בעל אישור רגולטורי לפי חוק או שנקבע באישור הרגולטורי שתוקפו מוארך לפי הוראות תקנה זו.

(ו) אישור רגולטורי שתוקפו פקע בתקופה שמיום י"ד באדר התש"ף (10 במרס 2020) עד יום תחילתן של תקנות שעת חירום אלה (בתקנת משנה זו – תקופת המעבר) ושתקופת תוקפו מוארכת לפי הוראות תקנה זו, יראו אותו לכל דבר ועניין כאילו עמד בתוקף בתקופת המעבר.

3. על אף האמור בכל דין, חל מועד מהמועדים שלהלן שתקופת תוקפן של תקנות שעת חירום אלה, יידחה המועד בתקופה נוספת של שלושה חודשים (בתקנה זו – תקופת הדחייה), ואולם רשאי הגורם המוסמך לפי דין להטיל עיצום כספי (בתקנה זו – הגורם המוסמך) לקבוע, לעניין הפרה מסוימת, תקופת דחייה קצרה יותר, ובלבד שאם קבע כאמור תחול קביעה זו לגבי כל המועדים בהליך להטלת עיצום כספי על אותו מפר בקשר לאותה הפרה:

דחיית מועדים בהליך להטלת עיצום כספי

(1) המועד האחרון שבו רשאי הגורם המוסמך למסור למפר הודעה על הכוונה להטיל עליו עיצום כספי;

(2) המועד האחרון שבו רשאי מפר לטעון את טענותיו לעניין הכוונה להטיל עליו עיצום כספי ולעניין סכומו;

(3) המועד האחרון להחלטת הגורם המוסמך בדבר הטלת עיצום כספי, או למסירת דרישת תשלום;

(4) המועד האחרון שבו רשאי המפר לפנות לגורם המוסמך בבקשה לביטול התראה מינהלית, או למסור לגורם המוסמך כתב התחייבות ועירבון;

(5) המועד האחרון שבו רשאי המפר לטעון את טענותיו לעניין חילוט עירבון;

(6) המועד האחרון לתשלום העיצום הכספי, ואם התשלום של העיצום הכספי חולק לתשלומים – לתשלום חלק ממנו.

4. אין בהוראות תקנות שעת חירום אלה כדי לגרוע מסמכות הנתונה לרשות ציבורית לפי דין לשנות את תקופת תוקפו של אישור רגולטורי, לחדשו, לסרב לחדשו, לקבוע בו תנאים או לשנות מועד בלהיך להטלת עיצום כספי.

שמירת דינים

5. (א) על אף האמור בסעיף 14(5) לחוק הגז ובת"י 158, ספק גז רשאי להמשיך לספק גז למיתקן גז לאחר שחלפו 5 שנים ממועד ביצוע הבדיקה התקופתית האחרונה של מיתקן הגז; ואם נקבעה תקופה קצרה יותר בת"י 158 לביצוע הבדיקה התקופתית של מיתקן גז – רשאי הוא להמשיך לספק גז למיתקן הגז לאחר החלפה אותה תקופה ממועד ביצוע הבדיקה התקופתית האחרונה.

הארכת מועד לביצוע בדיקה תקופתית של מיתקן גז

(ב) תקנת משנה (א) לא תחולה במקרה שהתקבלה אצל ספק הגז קריאה בנוגע לתקלה או חשש לתקלה במיתקן הגז, או שנודע לו על כך בדרך אחרת.

(ג) בתקנת שעת חירום זו –

"גז" – גז פחמימני מעובה כהגדרתו בחוק הגז;

"חוק הגז" – חוק הגז (בטיחות ורישוי), התשמ"ט-1989;

"מיתקן גז" – מיתקן גז המשמש לצריכת גז לשימוש ביתי;

"ספק גז" – מי שהוא בעל רישיון ספק גז לפי פרק ג' לחוק הגז;

"ת"י 158" – תקן ישראלי ת"י 158 חלק 4 – "מיתקנים לגזים פחמימניים מעובים (גפ"מ): בדיקות".

תוספת ראשונה

(ההגדרה "אישור רגולטורי")

(1) אישור מעבדה מוסמכת לבדיקה תקופתית למכלית המובילה חומר מסוכן, כאמור בתקנה 3(ג)(3) לתקנת שירותי הובלה, התשס"א-2001, לפי תקן ישראלי ת"י 819 או בהתאם לאמנה להובלת חומרים מסוכנים בכבישים (ADR);

(2) תעודת הכשרה שנתן מוסד הכשרה לפי תקנה 51 לתקנות הבטיחות בעבודה (עבודה בגובה), התשס"ז-2007, ואישור שניתן לעובד בגובה בהתאם לתקנה 6(ב) ו-(ג) לתקנות האמורות;

(3) הסמכה שנתנה רשות הסמכה לפי תקנה 6(א) לתקנות הבטיחות בעבודה (עגורנאים, מפעילי מכונות הרמה אחרות ואתתים), התשנ"ג-1992, לאתת או לעגורנאי לעניין הפעלת עגורן מסוג ג' ו-ד';

(4) בדיקה סביבתית תעסוקתית בהתאם להוראות לפי פקודת הבטיחות בעבודה [נוסח חדש], התש"ל-1970 (להלן – פקודת הבטיחות בעבודה);

(5) תסקיר על בדיקה שניתן בידי בודק מוסמך לפי פקודת הבטיחות בעבודה, ובלבד שלא הוצא לגבי הכלי שלגביו ניתן התסקיר, בשנה האחרונה, צו שיפור או צו בטיחות לפי חוק ארגון הפיקוח על העבודה, התשי"ד-1954.

תוספת שנייה

(תקנה 2(ג))

(1) אישור שחלות לגביו תקנות שעת חירום (נגיף הקורונה החדש) (דחיית מועדים בענייני תכנון ובנייה ותנאים למתן תעודת גמר), התש"ף-2020;

(2) היתר או אישור לפי סעיפים 13, 14 או 19 לחוק צער בעלי חיים (ניסויים בבעלי חיים), התשנ"ד-1994;

(3) היתר הפעלה כמשמעותו בסעיף 8ג לחוק רישוי שירותי התעופה, התשכ"ג-1963;

(4) רישיון הנוגע לקנבוס לפי סעיף 6 או 7 לפקודת הסמים המסוכנים [נוסח חדש], התשל"ג-1973;

(5) הכרה במוסד מוכר לפי תקנה 10ג לתקנות הרופאים (אישור תואר מומחה ובחינות), התשל"ג-1973;

(6) פנקס ימאי או אישור שירות הניתן לפי תקנה 13 לתקנות הספנות (ימאים), התשס"ב-2002, או מוארך לפי תקנה 14 לאותן תקנות;

(7) רישיון למסלול מירוץ קבוע או ארעי מכוח סעיפים 8 ו-9 לחוק הנהיגה הספורטיבית, התשס"ו-2005;

(8) תעודת היתר לפי תקנות החומרים המסוכנים (יבוא ויצוא פסולת חומרים מסוכנים), התשנ"ד-1994;

(9) היתר לפי תקנות 3, 4 או 5 לתקנות הרוקחים (יסודות רדיואקטיביים ומוצריהם), התש"ם-1980, וכן היתר למתן שירות קרינה לפי תקנה 8 לתקנות האמורות לעניין שירות המנוי בפרטים 5, 6 ו-7 לתוספת השנייה לאותן תקנות;

(10) היתר לפי תקנה 8א(א1) לתקנות הדיג, 1937;

(11) היתר לפי תקנה 2 לתקנות מחלות בעלי חיים (הסדרת תנועת בעלי חיים בישראל), התשמ"ב-1982;

(12) היתר לפי תקנות מחלות בעלי-חיים (רישום, סימון והובלה של בקר), התשל"ו-1976;

(13) היתר לפי תקנה 24 לתקנות מחלות בעלי חיים (הקמה והפעלה של משקי טיפוח, הפצה, רבייה וגידול של עופות), התשמ"א-1981;

(14) רישיון לפי תקנות מחלות בעלי חיים (יבוא בעלי-חיים), התשל"ד-1974;

(15) אישור רגולטורי לפי חוק עבודת נשים, התשי"ד-1954;

(16) אישור רגולטורי שניתן לפי חוק משק החשמל, התשנ"ו-1996, וחוק החשמל, התשי"ד-1954, למעט אישורים רגולטורים לפי סעיף 6 לחוק האמור ולפי פרק שני לתקנות החשמל (רישיונות), התשמ"ה-1985;

(17) היתר לייבוא או לייצוא של ערך טבע מוגן לפי סעיף 33 לחוק גנים לאומיים, שמורות טבע, אתרים לאומיים ואתרי הנצחה, התשנ"ח-1998, לעניין ערך טבע כאמור שחלה לגביו אכרזת גנים לאומיים, שמורות טבע, אתרים לאומיים ואתרי הנצחה (יישום האמנה בדבר סחר בין-לאומי במינים של חיית בר וצמחיית בר הנתונים בסכנה) (ערכי טבע מוגנים), התשס"ד-2004;

(18) אישור רגולטורי לפי תקנות הנמלים (בטיחות השיט) (הוראת שעה), התש"ף-2020;

(19) אישור רגולטורי לפי צו התעבורה (הארכת תקופת תוקף רישיון רכב), התש"ף-2020;

(20) אישור רגולטורי לפי תקנות התעבורה (הוראת שעה מס' 2), התש"ף-2020;

(21) הסמכת ממונים על פיצוצים ומפעילי זיקוקין דינור, לפי חוק חומרי נפץ, התשי"ד-1954;

(22) בדיקות רפואיות של עובדים החשופים לאחד מהחומרים האלה: אבק מזיק, ארסן, ויניל כלוריד, חומרי הדברה שהם זרחניים אורגניים וקרבמטים, לפי פקודת הבטיחות בעבודה;

(23) תסקיר על בדיקה לגבי מעלית או עגורן צריח לפי פקודת הבטיחות בעבודה;

(24) היתרים שניתנים מכוח חוק שעות עבודה ומנוחה, התשי"א-1951;

(25) אישור רגולטורי לפי חוק העסקת עובדים על ידי קבלני כוח אדם, התשנ"ו-1996, למעט אישור כאמור שתנאי מתנאיו הוא הפקדת ערובה, ולעניין אישור שנקבע בו תנאי כאמור – ובלבד שבעל האישור המציא ערובה או האריך את תוקף הערובה שהמציא לפי סעיף 3(א)(2) לחוק האמור, כך שהערובה תעמוד בתוקפה לשלושה חודשים נוספים לאחר תום תקופת הדחייה לפי תקנה 2 לתקנות שעת חירום אלה;

(26) אישור רגולטורי שניתן לפי חוק משק הגז הטבעי, התשס"ב-2002;

(27) הסמכה שניתנה לפי חוק הרשות הלאומית להסמכת מעבדות, התשנ"ז-1997.

כ"ט באדר התש"ף (25 במרס 2020) בנימין נתניהו

ראש הממשלה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תש"ף מס' 8418](https://www.nevo.co.il/law_word/law06/tak-8418.pdf) מיום 25.3.2020 עמ' 886. [↑](#footnote-ref-1)