חוק איסוף ופינוי פסולת למיחזור, תשנ"ג-1993

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | קביעת הסדרים לאיסוף פסולת למיחזור | סעיף 2 |
| [Go](#h3) | חובת בעל בית עסק ובעל בית מגורים | סעיף 3 |
| [Go](#h4) | תחזוקת מכלים ומיתקני מיחזור | סעיף 4 |
| [Go](#h5) | חובות ואיסורים לענין השלכת אשפה ופסולת למיחזור | סעיף 5 |
| [Go](#h6) | קנין פסולת למיחזור | סעיף 6 |
| [Go](#h7) | פינוי פסולת למיחזור | סעיף 7 |
| [Go](#h8) |  | סעיף 8 |
| [Go](#h9) | עונשין ויעוד קנסות | סעיף 9 |
| [Go](#h10) | הוצאות | סעיף 10 |
| [Go](#h11) | אחריות נושאי משרה בתאגיד | סעיף 11 |
| [Go](#h12) | ביצוע תקנות וצווים | סעיף 12 |
| [Go](#h13) | תחולה על המדינה | סעיף 13 |
| [Go](#h14) | שמירת דינים | סעיף 14 |
| [Go](#h15) | חוקי עזר | סעיף 15 |
| [Go](#h16) | תיקון חוק בתי המשפט | סעיף 16 |
| [Go](#h17) | תיקון חוק סדר הדין הפלילי | סעיף 17 |
| [Go](#h18) | תיקון חוק שמירת הנקיון | סעיף 18 |
| [Go](#h19) | תחילה | סעיף 19 |

חוק איסוף ופינוי פסולת למיחזור, תשנ"ג-1993

1. בחוק זה –

הגדרות

"אשפה" – פסולת שאינה פסולת למיחזור;

"בית עסק" – מפעל, בית מלאכה, חנות, משרד או כל מקום אחר שאינו משמש כבית מגורים, ואשר במהלך העבודה או העסקים מצטברת בהם פסולת למיחזור;

"בעל בית עסק" – אחד או יותר מאלה:

(1) המנהל את בית העסק;

(2) המחזיק של בית העסק;

(3) בעל היתר או רשיון הדרושים לפי כל דין להפעלת או לניהול בית העסק או לעיסוק בעסק, או מי שעליו מוטלת חובה לקבל היתר או רשיון כאמור;

(4) מי שבהשגחתו או בפיקוחו פועל בית העסק;

"בעל בית מגורים" – לרבות חוכר, שוכר או שוכר משנה, ולעניין בית משותף, נציגות הבית המשותף כמשמעותה בחוק המקרקעין, התשכ"ט-1969;

"השלכה" – לרבות זריקה, שפיכה, נטישה או השארה;

"השר" – השר לאיכות הסביבה;

"התקנה" – לרבות הצבה;

"מיחזור" – תהליך עיבוד או השבה של חמרים או מוצרים לשימוש חוזר לאותה מטרה אשר לה יועדו בראשונה או כחמרי גלם;

"מיתקן מיחזור" – כלי או אמצעי לאצירה, דחיסה, כבישה, גריסה, קשירה וכיוצא באלה, המשמש למיון, לטיפול או להקטנת נפח הפסולת למיחזור;

"מכל יעודי" – כלי קיבול לאצירת סוג פסולת למיחזור;

"מרכז מיחזור" – מקום בו מותקנים מכלים יעודיים;

"פסולת למיחזור" – חמרים ומוצרים מכל סוג שהוא הניתנים למיחזור, שהושלכו או המיועדים להשלכה, לרבות נייר, קרטון, פלסטיק, זכוכית וטכסטיל;

"תכנית" – כמשמעותה בחוק התכנון והבניה, התשכ"ה-1965.

2. (א) רשות מקומית רשאית, ואם הורה השר לפי סעיף 12 – חייבת, בכפוף להוראות כל דין ובהתאם להוראות תכנית –

קביעת הסדרים לאיסוף פסולת למיחזור

(1) להקצות בתחומה, מקומות להקמת מרכזי מיחזור ולהתקין, בין בעצמה ובין על ידי אחרים, מתקני מיחזור ומכלים יעודיים;

(2) לקבוע בחוק עזר הסדרים לאיסוף ולפינוי פסולת למיחזור בתחומה, בין כאמור בפסקה (1) ובין בדרך של הסדר אחר.

(ב) קבע השר הוראות, כאמור בסעיף 12, בעניינים המפורטים בסעיף קטן (א), לא תפעל רשות מקומית בעניינים אלה, אלא על פיהן.

3. קבעה רשות מקומית הסדרים כאמור בסעיף 2, יתקין בעל בית עסק או בעל בית מגורים מכל יעודי או מיתקן מיחזור, לפי הענין, על פי הוראה שנתן מכוחם ראש הרשות המקומית או מי שהוא מינה לענין זה.

חובת בעל בית עסק ובעל בית מגורים

4. הותקן מכל יעודי או מיתקן מיחזור, יחזיקו המתקין, בעל בית העסק או בעל בית המגורים, לפי הענין, במצב תקין ונקי בכל עת, ויחליפו, במידת הצורך או על פי דרישה מאת ראש הרשות המקומית או מי שהוא מינה לענין זה.

תחזוקת מכלים ומיתקני מיחזור

5. (א) לא ישליך אדם אשפה למכל יעודי או למיתקן מיחזור.

חובות ואיסורים לענין השלכת אשפה ופסולת למיחזור

(ב) הותקן מכל יעודי או מיתקן מיחזור, שלא על ידי בעל בית עסק, בסמוך למקום מגוריו של אדם, לא ישליך אדם פסולת למיחזור אלא לתוכו ובהתאם לסוג הפסולת שנקבע לאותו מכל או מיתקן.

(ג) קבעה רשות מקומית הסדר אחר, לפי סעיף 2(א)(2), לא ישליך אדם ולא יפנה פסולת למיחזור, אלא למקום ובאופן שנקבעו באותו הסדר.

(ד) בעל בית עסק שבתחום עסקו או בקשר לעסקו או בעל בית מגורים שבתחומו הותקן מכל יעודי או מיתקן מיחזור, לא ישליך ולא ירשה לאחר להשליך פסולת למיחזור אלא לתוכו ובהתאם לסוג הפסולת שנקבע לאותו מכל או מיתקן.

6. (א) פסולת למיחזור שהושלכה למכל יעודי או למיתקן מיחזור או שנאצרה בהם, תהא קניינו של מתקין המכל או המיתקן.

קנין פסולת למיחזור

(ב) פסולת למיחזור שנאספה ופונתה על פי הסדר אחר, לפי סעיף 2(א)(2), תהא קנין הרשות המקומית או קנין מי שקבעה הרשות באותו הסדר.

(ג) נמצא במכל יעודי או במיתקן מיחזור חפץ אשר בנסיבות הענין סביר להניח שהגיע לשם עקב טעות, יחולו לגביו הוראות חוק השבת אבידה, התשל"ג-1973.

7. במקום שנקבע הסדר כאמור בסעיף 2, לא יפנה אדם, לא יוביל ולא יעביר פסולת למיחזור מהסוג שנקבע באותו הסדר, אלא בהתאם להסדר או לפי היתר או דרישה מאת הרשות המקומית; ואולם רשאי אדם לפנות, להוביל ולהעביר פסולת למיחזור למפעל שעיסוקו מיחזור פסולת.

פינוי פסולת למיחזור

8. (בוטל)

9. (א) העובר על הוראה לפי חוק זה, דינו – קנס; ואם היתה העבירה נמשכת – קנס נוסף כאמור בסעיף 61(ג) לחוק העונשין, התשל"ז-1977.

עונשין ויעוד קנסות

(ב) קנס שהוטל בשל עבירה לפי חוק זה ישולם לקרן לשמירת הנקיון שהוקמה בסעיף 10 לחוק שמירת הנקיון, התשמ"ד-1984; ואולם קנס שהוטל עקב הפעלת סמכות בידי עובד של רשות מקומית בשל עבירה לפי חוק זה שנעברה בתחומה, ישולם לקופת אותה רשות.

10. בית משפט שהרשיע אדם בעבירה לפי חוק זה רשאי, בגזר הדין, בנוסף לכל עונש שיטיל, לחייב את הנאשם בהוצאות שהוצאו עקב ביצוע העבירה או לשם מניעת או צמצום הנזק שנגרם כתוצאה ממנה.

הוצאות

11. נעברה עבירה לפי חוק זה בידי תאגיד, ייאשם בעבירה גם כל אדם אשר בשעת ביצוע העבירה היה מנהל פעיל, שותף – למעט שותף מוגבל – או פקיד באותו תאגיד האחראי לענין הנדון, אלא אם כן הוכיח שהעבירה נעברה שלא בידיעתו ושנקט את כל האמצעים הסבירים להבטחת קיום ההוראות לפי חוק זה.

אחריות נושאי משרה בתאגיד

12. (א) השר ממונה על ביצוע חוק זה והוא רשאי, באישור ועדת הפנים ואיכות הסביבה של הכנסת, ובכל הנוגע להטלת חובה על רשות מקומית – בהתייעצות עם שר הפנים, ובאין הסכמה בין השרים – בהתאם להחלטת הממשלה, להתקין תקנות בכל ענין הנוגע לביצועו לרבות קביעת –

ביצוע תקנות וצווים

(1) סוגי פסולת למיחזור;

(2) סוגי בתי עסק בכל הנוגע לחוק זה;

(3) צורת המכלים היעודיים ומיתקני המיחזור, גודלם, צבעם, סימונם, מיקומם ואופן התקנתם;

(4) הוראות בדבר סימון מוצרים או חמרים העשויים מחומר ממוחזר או הניתנים למיחזור, וכן סימון החמרים מהם עשויים המוצרים.

(ב) השר, בהתייעצות עם שר הפנים ובאין הסכמה בין השרים – בהתאם להחלטת הממשלה, רשאי להורות בתקנות, או בצו – לרשות מקומית מסויימת ולאחר התייעצות עם ראש אותה רשות, על סוגי הפסולת למיחזור וכמות הפסולת למיחזור, לסוגיה, שלגביהם יחולו ההוראות לפי חוק זה או שלגביהם יינתן פטור מהוראות לפי חוק זה, והוא ישקול, בין השאר, את עלות החלת ההוראות על רשות מקומית פלונית וכן את העלות והתועלת למשק, הכל בהתאם לכדאיות החלת שיטות אחרות לסילוק פסולת והשימוש בה; היתה הפסולת למיחזור מיועדת לשריפה לצורך הפקת אנרגיה – יתייעץ השר גם עם שר האנרגיה והתשתית.

13. חוק זה יחול גם על המדינה.

תחולה על המדינה

14. הוראות חוק זה באות להוסיף על הוראות כל דין ולא לגרוע מהן.

שמירת דינים

15. רשות מקומית רשאית, בכפוף להוראות סעיף 2(ב), להתקין חוקי עזר בכל ענין הדרוש לביצוע הוראות חוק זה, והסמכויות הנתונות לשר הפנים לגבי חוקי עזר לפי סעיף 258 לפקודת העיריות, וסעיף 22 לפקודת המועצות המקומיות, תהיינה נתונות, לגבי חוקי עזר כאמור, גם בידי השר לאיכות הסביבה.

חוקי עזר

16. בתוספת השלישית לחוק בתי המשפט [נוסח משולב], התשמ"ד-1984, בסופה יבוא:
"26.   חוק איסוף ופינוי פסולת למיחזור, התשנ"ג-1993".

תיקון חוק בתי המשפט

17. בתוספת השניה לחוק סדר הדין הפלילי [נוסח משולב], התשמ"ב-1982, בסופה יבוא:
"(16)   עבירה לפי חוק איסוף ופינוי פסולת למיחזור, התשנ"ג-1993, שנעברה ברשות היחיד של הקובל.".

תיקון חוק סדר הדין הפלילי

18. בסעיף 10(ב) לחוק שמירת הנקיון, התשמ"ד-1984, אחרי "חינוך והסברה" יבוא "מיחזור פסולת".

תיקון חוק שמירת הנקיון

19. תחילתו של חוק זה ששה חדשים מיום פרסומו.

תחילה

|  |  |  |  |  |  |
| --- | --- | --- | --- | --- | --- |
| יוסי שריד  השר לאיכות הסביבה |  |  | יצחק רבין  ראש הממשלה |  |  |
|  |  | שבח וייס  יושב ראש הכנסת |  |  | עזר וייצמן  נשיא המדינה |