חוק איסור פרסום מידע לגבי נפגעים, תשפ"ב-2022

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | איסור פרסום מידע לגבי נפגעים | סעיף 2 |
| [Go](#h3) | סייגים לאיסור הפרסום | סעיף 3 |
| [Go](#h4) | עוולה אזרחית | סעיף 4 |
| [Go](#h5) | הגשת תובענה | סעיף 5 |
| [Go](#h6) | פיצוי ללא הוכחת נזק | סעיף 6 |
| [Go](#h7) | שמירת דינים | סעיף 7 |
| [Go](#h8) | ביצוע ותקנות | סעיף 8 |
| [Go](#h9) | תחילה | סעיף 9 |

חוק איסור פרסום מידע לגבי נפגעים, תשפ"ב-2022

1. בחוק זה –

הגדרות

"בני משפחה" – בן זוג, בת זוג, הורה, בן, בת, אח ואחות;

"ועדת הבריאות" – ועדת הבריאות של הכנסת;

"נפגע" – כל אחד מאלה:

(1) חייל, שוטר, סוהר או לוחם אש שנספה או שנפצע פציעה קשה;

(2) אדם שנרצח או שנפצע פציעה קשה בפעולת איבה;

(3) אדם שנהרג או שנפצע פציעה קשה באירוע פתאומי;

"השר" – שר המשפטים.

2. (א) לא יפרסם אדם את שמו הפרטי או את שם משפחתו של נפגע וכל מידע אחר העלול להביא לידי זיהויו של הנפגע על ידי כלל הציבור, ובכלל זה סביבתו הקרובה, כל עוד גורם רשמי לא אישר שנמסרה הודעה מטעם גורם רשמי לבני משפחתו של הנפגע בדבר פגיעתו; בסעיף זה, "גורם רשמי" – צבא הגנה לישראל, משטרת ישראל, שירות בתי הסוהר, הרשות הארצית לכבאות והצלה או רשות מקומית.

איסור פרסום מידע לגבי נפגעים

(ב) איסור הפרסום כאמור בסעיף קטן (א) לא יחול –

(1) בחלוף 24 שעות ממועד הפגיעה;

(2) על הנפגע, על בני משפחתו ועל מידע שהם התירו לפרסם.

(ג) על אף האמור בסעיף קטן (ב)(1), השר, באישור ועדת הבריאות, רשאי לקבוע כי במקרים חריגים או בנסיבות חריגות שיקבע, איסור הפרסום כאמור בסעיף קטן (א) יחול כל עוד לא ניתן אישור כאמור באותו סעיף קטן, אף בחלוף 24 שעות ממועד הפגיעה, והכול כפי שקבע.

(ד) אין בהוראות סעיף זה כדי להתיר פרסום מידע שאין לפרסמו לפי כל דין, ובכלל זה חוק זכויות החולה, התשנ"ו-1996, וחוק הגנת הפרטיות, התשמ"א-1981, או שאין לפרסמו על פי כללי אתיקה.

3. אין בהוראות חוק זה כדי למנוע –

סייגים לאיסור הפרסום

(1) מאדם לעשות מעשה שהוסמך לעשותו על פי דין;

(2) מאדם להעביר מידע הנדרש לשם מתן טיפול רפואי, בהיקף המזערי הנדרש לשם כך;

(3) מכוחות הביטחון וההצלה או ממי שפועל מטעמם להעביר מידע בהיקף המזערי הנדרש לשם מילוי תפקידם; בסעיף זה, "כוחות הביטחון וההצלה" – כהגדרתם בחוק איסור הפליה במוצרים, בשירותים ובכניסה למקומות בידור ולמקומות ציבוריים, התשס"א-2000;

(4) פרסום של מועד ומקום לוויה של נפגע שנפטר;

(5) פרסום מידע שקבע השר, באישור ועדת הבריאות, אם קבע.

4. פרסום בניגוד להוראות סעיף 2 הוא עוולה אזרחית, והוראות פקודת הנזיקין [נוסח חדש], יחולו עליו, בשינויים המחויבים ובכפוף להוראות חוק זה.

עוולה אזרחית

5. תובענה לפי חוק זה יכול שתוגש על ידי הנפגע או על ידי בני משפחתו.

הגשת תובענה

6. (א) בתובענה על הפרת הוראות סעיף 2, בית המשפט רשאי לפסוק לתובע פיצויים ללא הוכחת נזק בסכום שלא יעלה על 10,528 שקלים חדשים.

פיצוי ללא הוכחת נזק

(ב) בבוא בית המשפט לפסוק פיצויים ללא הוכחת נזק כאמור בסעיף קטן (א), רשאי הוא להתחשב, בין השאר, בהיקף ההפרה, בחומרתה ובנסיבותיה ובמספר התביעות שהוגשו נגד הנתבע לגבי אותו נפגע.

(ג) סכום הפיצוי כאמור בסעיף קטן (א) יעודכן ב-1 בינואר של כל שנה (להלן – יום העדכון) בהתאם לשיעור שינוי המדד הידוע ביום העדכון לעומת המדד שהיה ידוע ביום 1 בינואר של השנה הקודמת, ויעוגל לשקל החדש השלם הקרוב; בסעיף זה, "מדד" – מדד המחירים לצרכן שמפרסמת הלשכה המרכזית לסטטיסטיקה; המנהל הכללי של משרד המשפטים יפרסם ברשומות הודעה על הסכום המעודכן כאמור.

7. אין בהוראות חוק זה כדי לגרוע מהוראות כל דין.

שמירת דינים

8. השר ממונה על ביצוע חוק זה והוא רשאי, באישור ועדת הבריאות, להתקין תקנות בכל עניין הנוגע לביצועו, ובכלל זה הוראות בעניין פרסום של מידע שלא יראו אותו כפרסום בניגוד להוראות סעיף 2.

ביצוע ותקנות

9. תחילתו של חוק זה ב-1 בחודש שלאחר שלושה חודשים מיום פרסומו.

תחילה

|  |  |  |  |  |  |
| --- | --- | --- | --- | --- | --- |
| גדעון סער  שר המשפטים |  |  | יאיר לפיד  ראש הממשלה |  |  |
|  |  | מיקי לוי  יושב ראש הכנסת |  |  | יצחק הרצוג  נשיא המדינה |