חוק איסור קבלת ביטחונות מעובד, תשע"ב-2012

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | איסור קבלת בטוחות ומימושן | סעיף 2 |
| [Go](#h3) | סמכות שיפוט ותרופות | סעיף 3 |
| [Go](#h4) | עונשין | סעיף 4 |
| [Go](#h5) | תחולה על מעסיק בפועל ועל מזמין שירות | סעיף 5 |
| [Go](#h6) | איסור התניה | סעיף 6 |
| [Go](#h7) | תיקון חוק בית הדין לעבודה – מס' 42 | סעיף 7 |
| [Go](#h8) | תיקון חוק להגברת האכיפה של דיני העבודה | סעיף 8 |
| [Go](#h9) | ביצוע ותקנות | סעיף 9 |
| [Go](#h10) | תחילה | סעיף 10 |
| [Go](#h11) | הוראת מעבר | סעיף 11 |

חוק איסור קבלת ביטחונות מעובד, תשע"ב-2012

1. בחוק זה –

הגדרות

"בטוחות" – מיטלטלין, לרבות כסף או שטר, הנמסרים מעובד למעסיק לשם הבטחת הישארותו בעבודה או כתנאי לקבלתו לעבודה, וכן נכס משועבד למטרות כאמור;

"עובד" – לרבות מועמד לעבודה אצל מעסיק;

"השר" – שר התעשייה המסחר והתעסוקה.

2. לא יקבל מעסיק, במישרין או בעקיפין, בטוחות מעובד ולא יממשן.

איסור קבלת בטוחות ומימושן

3. לבית הדין לעבודה תהא סמכות ייחודית לדון בהליך אזרחי בשל הפרת הוראות סעיף 2 והוא רשאי –

סמכות שיפוט ותרופות

(1) לפסוק פיצויים, אף אם לא נגרם נזק של ממון, בשיעור שייראה לו בנסיבות העניין;

(2) ליתן צו מניעה או צו עשה לתיקון ההפרה.

4. (א) מעסיק שקיבל בטוחות מעובדו או שמימש אותן בניגוד להוראות סעיף 2, דינו – מאסר שישה חודשים או כפל הקנס הקבוע בסעיף 61(א)(3) לחוק העונשין, התשל"ז-1977.

עונשין

(ב) נושא משרה בתאגיד חייב לפקח ולעשות כל שניתן למניעת עבירה לפי סעיף קטן (א) בידי התאגיד או בידי עובד מעובדיו; המפר הוראה זו, דינו – מחצית הקנס הקבוע בסעיף קטן (א); לעניין זה, "נושא משרה" – מנהל פעיל בתאגיד, שותף, למעט שותף מוגבל, או פקיד האחראי מטעם התאגיד על התחום שבו בוצעה העבירה.

(ג) נעברה עבירה לפי סעיף קטן (א) בידי תאגיד או בידי עובד מעובדיו, חזקה היא כי נושא משרה בתאגיד הפר את חובתו לפי סעיף קטן (ב), אלא אם כן הוכיח כי עשה כל שניתן כדי למלא את חובתו.

5. הוראות חוק זה יחולו, לעניין מעסיק ועובד, גם על מעסיק בפועל ועל עובד של קבלן כוח אדם המועסק אצל מעסיק בפועל, ועל מזמין שירות ועל עובד של קבלן שירות המועסק אצל מזמין השירות, שקיבלו בטוחות מעובד כאמור, לפי העניין, או מימשו אותן בניגוד להוראות סעיף 2; בסעיף זה –

תחולה על מעסיק בפועל ועל מזמין שירות

"מזמין שירות" ו"קבלן שירות" – כהגדרתם בסעיף 20א(ד) לחוק שעות עבודה ומנוחה, התשי"א-1951;

"מעסיק בפועל" ו"קבלן כוח אדם" – כהגדרתם בחוק העסקת עובדים על ידי קבלני כוח אדם, התשנ"ו-1996.

6. זכותו של עובד לפי חוק זה אינה ניתנת להתניה או לוויתור.

איסור התניה

7. בחוק בית הדין לעבודה, התשכ"ט-1969, בתוספת השנייה, בסופה יבוא:
"חוק איסור קבלת ביטחונות מעובד, התשע"ב-2012".

תיקון חוק בית הדין לעבודה – מס' 42

8. בחוק להגברת האכיפה של דיני העבודה, התשע"ב-2011, בתוספת השנייה, בחלק ג', בסופו יבוא:
"(16) איסור קבלת בטוחות מעובד או מימושן לפי סעיף 2 לחוק איסור קבלת ביטחונות מעובד, התשע"ב-2012."

תיקון חוק להגברת האכיפה של דיני העבודה

9. השר ממונה על ביצוע חוק זה, הוא רשאי, באישור ועדת העבודה הרווחה והבריאות של הכנסת, להתקין תקנות בכל עניין הנוגע לביצועו.

ביצוע ותקנות

10. תחילתו של סעיף 8 ביום תחילתו של חוק להגברת האכיפה של דיני העבודה, התשע"ב-2011.

תחילה

11. איסור מימוש בטוחות של עובד כאמור בסעיף 2 יחול גם על בטוחות שנתקבלו מעובד לפני תחילתו של חוק זה.

הוראת מעבר

|  |  |  |  |  |  |
| --- | --- | --- | --- | --- | --- |
|  | שלום שמחון  שר התעשייה המסחר והתעסוקה |  | בנימין נתניהו  ראש הממשלה |  |  |
|  |  |  | ראובן ריבלין  יושב ראש הכנסת |  | שמעון פרס  נשיא המדינה |