חוק המחאת חיובים, תשכ"ט-1969

תוכן ענינים

|  |  |  |
| --- | --- | --- |
| [Go](#h1) | המחאת זכות | סעיף 1 |
| [Go](#h2) | הגנת החייב | סעיף 2 |
| [Go](#h3) | המחאה חלקית | סעיף 3 |
| [Go](#h4) | המחאות סותרות | סעיף 4 |
| [Go](#h5) | זכויות נלוות | סעיף 5 |
| [Go](#h6) | המחאת חבות | סעיף 6 |
| [Go](#h7) | הגנות הנמחה | סעיף 7 |
| [Go](#h8) | ערבויות, שעבודים וכו' | סעיף 8 |
| [Go](#h9) | המחאות אחרות | סעיף 9 |
| [Go](#h10) | תחולה | סעיף 10 |
| [Go](#h11) | הוראת מעבר | סעיף 11 |
| [Go](#h12) | ביטולים | סעיף 12 |
| [Go](#h13) | תחילה | סעיף 13 |

חוק המחאת חיובים, תשכ"ט-1969

1. (א) זכותו של נושה, לרבות זכות מותנית או עתידה לבוא, ניתנת להמחאה ללא הסכמת החייב, זולת אם נשללה או הוגבלה עבירותה לפי דין, לפי מהות הזכות או לפי הסכם בין החייב לבין הנושה.

המחאת זכות

(ב) ההמחאה יכול שתהיה לגבי הזכות כולה או מקצתה, ויכול שתהיה מותנית או על דרך שעבוד.

2. (א) המחאת זכות אין בה כדי לשנות את הזכות או תנאיה, ולחייב יעמדו כלפי הנמחה כל הטענות שעמדו לו כלפי הממחה בעת שנודע לו על ההמחאה.

הגנת החייב

(ב) פרע החייב את הזכות לממחה לפני שהודיע לו על ההמחאה או שהוצגה לפניו המחאה בכתב מאת הממחה, מופטר החייב, זולת אם פעל שלא בתום-לב.

(ג) פרע החייב את הזכות לנמחה לאחר שהממחה הודיע לו על ההמחאה או שהוצגה לפניו המחאה בכתב מאת הממחה, מופטר החייב אף אם לא עברה הזכות לנמחה, זולת אם פעל שלא בתום-לב.

3. הומחתה מקצתה של זכות, רשאי החייב לנכות את ההוצאות שנגרמו לו כתוצאה מפיצול הזכות.

המחאה חלקית

4. המחה הנושה זכות לאחד וחזר והמחה אותה לאחר, הזכות היא של הראשון; אולם אם הודיעו לחייב על ההמחאה השניה לפני שהודיעו לו על הראשונה, הזכות היא של השני.

המחאות סותרות

5. בכפוף להסכם ההמחאה כוללת המחאת זכות גם כל ערבות ושעבוד שניתנו להבטחתה וכל זכות אחרת הנלווית לזכות שנמחתה, במידה שהן עבירות; ועל הנושה לעשות, לפי דרישת הנמחה, את הפעולות הדרושות כדי שכוחה של המחאת הזכויות האמורות יהיה יפה לכל דבר.

זכויות נלוות

6. חבותו של חייב ניתנת להמחאה, כולה או מקצתה, בהסכם בין החייב לבין הנמחה שבאה עליו הסכמת הנושה, זולת אם נשללה או הוגבלה עבירותה לפי דין.

המחאת חבות

7. המחאת חבות אין בה כדי לשנות את החבות או תנאיה, ולנמחה יעמדו כלפי הנושה כל הטענות שעמדו לחייב בעת ההמחאה.

הגנות הנמחה

8. היתה החבות מובטחת בערבות או בשעבוד שניתן לא מידי החייב, מפקיעה המחאת החבות את הערבות והשעבוד, זולת אם הערב או בעל הנכס המשועבד הסכים להמחאה.

ערבויות, שעבודים וכו'

9. הוראות חוק זה יחולו גם על המחאת זכות או חבות שאינן נובעות מחיוב.

המחאות אחרות

10. הוראות חוק זה יחולו כשאין בדין אחר הוראות מיוחדות לענין הנדון; הן אינן חלות על המחאות לפי מסמכים סחירים.

תחולה

11. זכות הנובעת מחיוב שנוצר לפני תחילת חוק זה, המחאת מקצתה טעונה הסכמת החייב.

הוראת מעבר

12. בטלים –

ביטולים

(1) הספר הרביעי של המג'לה;

(2) פקודת החוב (העברה).

13. תחילתו של חוק זה ביום כ"ג בטבת תש"ל (1 בינואר 1970).

תחילה

|  |  |  |  |  |  |
| --- | --- | --- | --- | --- | --- |
|  | גולדה מאיר  ראש הממשלה ממלא מקום שר המשפטים |  | גולדה מאיר  ראש הממשלה |  |  |
|  |  |  |  |  | שניאור זלמן שזר  נשיא המדינה |