חוק המרכז להנצחת מורשת גוש קטיף וצפון השומרון, תשס"ח-2008

תוכן ענינים

|  |  |  |
| --- | --- | --- |
| [Go](#h1) | מטרת החוק | סעיף 1 |
| [Go](#h2) | הגדרות | סעיף 2 |
| [Go](#h3) | הקמת המרכז | סעיף 3 |
| [Go](#h4) | המרכז – תאגיד | סעיף 4 |
| [Go](#h5) | המועצה | סעיף 5 |
| [Go](#h6) | יושב ראש המועצה | סעיף 6 |
| [Go](#h7) | תפקידי המועצה | סעיף 7 |
| [Go](#h8) | ועדות משנה | סעיף 8 |
| [Go](#h9) | תקנון | סעיף 9 |
| [Go](#h10) | תקופת כהונה של חבר המועצה | סעיף 10 |
| [Go](#h11) | פקיעת כהונה של חבר המועצה והשעיה מכהונה | סעיף 11 |
| [Go](#h12) | העברה מכהונה של חבר המועצה | סעיף 12 |
| [Go](#h13) | פיזור המועצה | סעיף 13 |
| [Go](#h14) | כינון מועצה חדשה | סעיף 14 |
| [Go](#h15) | תוקף פעולות | סעיף 15 |
| [Go](#h16) | החזר הוצאות | סעיף 16 |
| [Go](#h17) | מינוי המנהל | סעיף 17 |
| [Go](#h18) | תפקידי המנהל | סעיף 18 |
| [Go](#h19) | פקיעת כהונת המנהל והשעייתו | סעיף 19 |
| [Go](#h20) | מבקר פנימי | סעיף 20 |
| [Go](#h21) | הקמת האתר ותכולתו | סעיף 21 |
| [Go](#h22) | פעילויות לציבור | סעיף 22 |
| [Go](#h23) | הקמת המכון | סעיף 23 |
| [Go](#h24) | פעילות המכון | סעיף 24 |
| [Go](#h25) | ספריה | סעיף 25 |
| [Go](#h26) | פרסומים | סעיף 26 |
| [Go](#h27) | הקמת הארכיון | סעיף 27 |
| [Go](#h28) | הטיפול בחומר ארכיוני | סעיף 28 |
| [Go](#h29) | ממונה על הארכיון | סעיף 29 |
| [Go](#h30) | ניגוד עניינים | סעיף 30 |
| [Go](#h31) | מקרקעין | סעיף 31 |
| [Go](#h32) | מימון פעילות | סעיף 32 |
| [Go](#h33) | תקציב | סעיף 33 |
| [Go](#h34) | עובדים | סעיף 34 |
| [Go](#h35) | איסור העברת נכסים | סעיף 35 |
| [Go](#h36) | ביצוע ותקנות | סעיף 36 |
| [Go](#h37) | תחילה | סעיף 37 |

חוק המרכז להנצחת מורשת גוש קטיף וצפון השומרון, תשס"ח-2008

1. מטרתו של חוק זה להקים מרכז שינציח את מורשת ההתיישבות בגוש קטין וצפון השומרון, ובאמצעותו יונחלו ערכים לאומיים וחינוכיים.

מטרת החוק

2. בחוק זה –

הגדרות

"האתר" – אתר ההנצחה של מורשת ההתיישבות בגוש קטיף;

"הארכיון" – ארכיון המרכז;

"הגנז", "הגנזך", "חומר ארכיוני", "מוסד ממוסדות המדינה" – כהגדרתם בחוק הארכיונים, התשט"ו-1955;

"המועצה להשכלה גבוהה" – כמשמעותה בחוק המועצה להשכלה גבוהה, התשי"ח-1958 (להלן – חוק המועצה להשכלה גבוהה);

"המכון" – המכון לחקר ההתיישבות בגוש קטיף ומורשתה שהוקם לפי סעיף 23;

"המרכז" – מרכז להנצחת המורשת של ההתיישבות בגוש קטיף;

"גוש קטיף" – חבל עזה והיישובים בצפון השומרון, שפונו לפי חוק ההתנתקות והפיצויים לנפגעיה, התשס"ה-2005;

"השר" – ראש הממשלה.

3. מוקם בזה המרכז להנצחת המורשת של ההתיישבות בגוש קטיף; המרכז יכלול אתר, מכון וארכיון.

הקמת המרכז

4. (א) המרכז יהיה תאגיד.

המרכז – תאגיד

(ב) המרכז יהיה גוף מבוקר כמשמעותו בחוק מבקר המדינה, התשי"ח-1958 [נוסח משולב].

5. למרכז תהיה מועצה בת 15 חברים (בחוק זה – המועצה), שימנה השר, ואלה חבריה:

המועצה

(1) עובד משרד ראש הממשלה;

(2) עובד משרד החינוך, לפי המלצת שר החינוך;

(3) עובד משרד המדע התרבות והספורט, לפי המלצת שר המדע התרבות והספורט;

(4) הגנז;

(5) נציג הרשות המקומית שהמרכז פועל בתחומה;

(6) נציג המועצה להנצחה, כמשמעותה בסעיף 43 לחוק גנים לאומיים, שמורות טבע, אתרים לאומיים ואתרי הנצחה, התשנ"ח-1998;

(7) איש הסגל האקדמי במוסד להשכלה גבוהה, לפי המלצת המועצה להשכלה גבוהה; בפסקה זו, "מוסד להשכלה גבוהה" – אחד מאלה:

(א) מוסד מוכר כמשמעותו בסעיף 9 לחוק המועצה להשכלה גבוהה;

(ב) מוסד שקיבל היתר או אישור לפי סעיף 21א לחוק המועצה להשכלה גבוהה;

(ג) מוסד שהתואר שהוא מעניק הוכר לפי סעיף 28א לחוק המועצה להשכלה גבוהה;

(8) שישה נציגים של מפוני גוש קטיף, חמישה מחבל עזה ואחד מצפון השומרון, בהתייעצות עם ארגונים המייצגים את המפונים;

(9) שני נציגי ציבור בעלי זיקה להתיישבות בגוש קטיף.

6. המועצה תמנה מבין חבריה, באישור השר, את היושב ראש ואת ממלא מקומו.

יושב ראש המועצה

7. תפקידי המועצה –

תפקידי המועצה

(1) לקבוע את מדיניותו הכללית של המרכז ואת קווי הפעולה שלו;

(2) לקבל דוחות על פעילות המרכז מהמנהל;

(3) לאשר את תקציב המרכז ואת תכנית העבודה השנתית שלו;

(4) לפקח על ביצוע קווי הפעולה של המרכז ועל תכניותיו;

(5) לדון בדוחות שהמבקר הפנימי יגיש לה ולקבל החלטות בעניינם.

8. (א) המועצה רשאית למנות ועדות משנה מבין חבריה, ורשאית היא לצרף כחברים בוועדות אלה גם את מי שאינו נמנה עם חבריה, ובלבד שיושב ראש כל ועדה יהיה חבר המועצה ולפחות חמישית מחבריה יהיו חברי המועצה.

ועדות משנה

(ב) על חברי ועדות המשנה שאינם חברי המועצה יחולו הוראות סעיף 11(א)(2), וכן יחולו עליהם הוראות סעיף 30, ואולם רשאי השר, באישור ועדת החינוך התרבות והספורט של הכנסת, לקבוע הוראות למניעת חשש לניגוד עניינים; קבע השר כאמור, יחוולו ההוראות שקבע.

9. המועצה תתקין, בתוך שישה חודשים מיום מינויה את תקנון המרכז, ובו ייקבעו, בין השאר, הוראות בדבר פעולותיה, פעולות המנהל ושאר מוסדות המרכז, סמכויות המוסדות וחובותיהם וסדרי עבודתם, לרבות הוראות בדבר מניין חוקי, דרכי קביעת התקציב ושינויים ותיקונים בתקנון, והכל ככל שאלה לא נקבעו לפי חוק זה.

תקנון

10. חבר המועצה יתמנה לתקופה של ארבע שנים, ואפשר לשוב ולמנותו לתקופות כהונה נוספות, ואולם את חברי המועצה שמונו לפי סעיף 5(7) עד (9) אפשר לשוב ולמנות לתקופת כהונה נוספת אחת.

תקופת כהונה של חבר המועצה

11. (א) חבר המועצה יחדל לכהן לפני תום תקופת כהונתו באחת מאלה:

פקיעת כהונה של חבר המועצה והשעיה מכהונה

(1) הוא התפטר במסירת כתב התפטרות לשר;

(2) הוא הורשע בעבירה אשר מפאת מהותה, חומרתה או נסיבותיה אין הוא ראוי לשמש כחבר המועצה;

(3) הוא חדל להיות עובד המשרד הממשלתי או עובד או חבר בגוף שאותו הוא מייצג במועצה;

(4) לגבי נציג הציבור – אם נתמנה להיות עובד המדינה.

(ב) הוגש כתב אישום נגד חבר המועצה בשל עבירה שמפאת מהותה, חומרתה או נסיבותיה אין הוא ראוי לשמש כחבר המועצה, רשאי השר להשעותו מכהונתו עד לסיום ההליך בעניינו ולמנות לו ממלא מקום למשך תקופת ההשעיה, לפי הוראות סעיף 5.

12. (א) השר רשאי, לאחר התייעצות עם יושב ראש המועצה, להעביר את חבר המועצה מכהונתו לפני תום תקופת כהונתו בשל אחת מאלה:

העברה מכהונה של חבר המועצה

(1) נבצר ממנו, דרך קבע, למלא את תפקידו;

(2) נעדר משלוש ישיבות רצופות, או מארבע ישיבות בתוך שנה אחת, של המועצה.

(ב) בטרם יחליט השר להעביר את חבר המועצה מכהונתו כאמור בסעיף קטן (א) תינתן לחבר המועצה הזדמנות לטעון את טענותיו לעניין זה.

13. (א) ראה השר כי המועצה אינה ממלאת את תפקידה באופן נאות, יודיע למועצה בהודעה בכתב שישלח ליושב ראש המועצה, כי אם בתוך מועד שיקבע לא תמלא המועצה את המוטל עליה בהתאם להוראות חוק זה, כפי שפירט השר בדרישתו, יפזר את המועצה.

פיזור המועצה

(ב) לא מילאה המועצה את שהוטל עליה כאמור בסעיף קטן (א), בתוך המועד שקבע השר בהודעתו, רשאי השר להורות על פיזור המועצה.

14. החליט השר לפזר את המועצה כאמור בסעיף 13, תמונה מועצה חדשה, בדרך הקבועה בסעיף 5, בתוך שישים ימים מיום הפיזור.

כינון מועצה חדשה

15. קיומה של המועצה, סמכויותיה ותוקף החלטותיה ופעולותיה לא ייפגעו מחמת שנתפנה מקומו של חבר מחבריה או מחמת ליקוי במינויו או בהמשך כהונתו, ובלבד שרוב חברי המועצה מכהנים כדין.

תוקף פעולות

16. חברי המועצה לא יהיו זכאים לשכר בעד חברותם במועצה, אך יהיו זכאים להחזר הוצאות שיוציאו במילוי תפקידם, כפי שיקבע השר, בהסכמת שר האוצר, ובלבד שאינם זכאים לקבל ממקור אחר החזר הוצאות.

החזר הוצאות

17. (א) המועצה, באישור השר, תמנה מנהל כללי למרכז, לאחר שקיימה הליך לאיתור מועמדים (בחוק זה – המנהל).

מינוי המנהל

(ב) המנהל ימונה לתקופה של ארבע שנים, ואפשר לשוב ולמנותו מחדש, באישור השר, לשלוש תקופות כהונה נוספות כאמור.

18. תפקידי המנהל –

תפקידי המנהל

(1) לנהל את המרכז – האתר, המכון והארכיון;

(2) ליישם את החלטות המועצה;

(3) להכין את תכנית העבודה השנתית והצעת תקציב שנתי, והבאתן לאישור המועצה;

(4) לדווח למועצה על פעילויות המרכז – האתר, המכון והארכיון.

19. (א) המנהל יחדל לכהן לפני תום תקופת כהונתו באחת מאלה:

פקיעת כהונת המנהל והשעייתו

(1) הוא התפטר במסירת כתב התפטרות לשר וליושב ראש המועצה;

(2) המועצה החליטה על הפסקת כהונתו ברוב של שני שלישים לפחות מכלל חבריה;

(3) הוא הורשע בעבירה אשר מפאת מהותה, חומרתה או נסיבותיה אין הוא ראוי לשמש כמנהל.

(ב) הוגש כתב אישום נגד המנהל בשל עבירה שמפאת מהותה, חומרתה או נסיבותיה אין הוא ראוי לשמש כמנהל, רשאי השר להשעותו מכהונתו עד לסיום ההליך בעניינו, וימונה לו ממלא מקום למשך תקופת ההשעיה, לפי הוראות סעיף 17(א).

20. המועצה תמנה למרכז מבקר פנימי אשר יפעל בהתאם להוראות חוק הביקורת הפנימית, התשנ"ב-1992; המבקר הפנימי יגיש למועצה דוח על ממצאיו.

מבקר פנימי

21. המרכז יקים אתר הנצחה של מורשת גוש קטיף שיכלול תערוכה מתמדת המציגה את ההתיישבות בגוש קטיף, ובכלל זה מידע על היישובים, על חיי התושבים ועל ההתמודדות עם אתגרי התקופה.

הקמת האתר ותכולתו

22. באתר יתקיימו, באופן סדיר, פעילויות הנצחה ופעולות חינוך והסברה הקשורות לתחומים האמורים בסעיף 21.

פעילויות לציבור

23. המרכז יקים מכון מחקר; המכון יפעל להעמקתו, להעשרתו ולהפצתו של הידע בכל הקשור להתיישבות בגוש קטיף ולמורשתה, ובכלל זה מידע על היישובים, על חיי התושבים ועל ההתמודדות עם אתגרי התקופה.

הקמת המכון

24. המכון יקיים פעילויות לקידום מטרות חוק זה, לרבות קבוצות מחקר, סמינרי מחקר, הרצאות פומביות וכנסים, וכן פעילויות לשם איסוף החומר הקשור לארכיון ולשאר פעילויות המרכז.

פעילות המכון

25. המכון יקיים ויפעיל ספריית מחקר ועיון בתחומי פעילות המכון כאמור בסעיפים 23 ו-24.

ספריה

26. המכון יוציא לאור פרסומים בתחומי פעילותו, כגון בספרים, במחקרים ובפרסומים באמצעים שונים, ובכלל זה בדפוס, בסרטים ובצילומים, וכן יקים ויפעיל אתר אינטרנט שיציג את פעילות המרכז.

פרסומים

27. המרכז יקים ארכיון; הארכיון יהיה חלק מהגנזך והוראות חוק הארכיונים, התשט"ו-1955, יחולו עליו.

הקמת הארכיון

28. (א) הטיפול בחומר ארכיוני הנוגע ישירות לגוש קטיף שהועבר לארכיון כאמור בסעיף קטן (ב) או שנאסף על ידי המרכז יהיה נתון לארכיון.

הטיפול בחומר ארכיוני

(ב) השר, לאחר התייעצות עם הגנז ועם מנהל המרכז, יקבע בתקנות את סוגי החומר הארכיוני הנמצא בגנזך או במוסד ממוסדות המדינה אשר יועבר לארכיון.

(ג) חומר ארכיוני כאמור בסעיף קטן (ב) יועבר לארכיון, כמקור או בהעתק, באופן שיורה הגנז.

29. הממונה על הארכיון ימונה בידי המנהל, באישור הגנז, ויקבל את ההוראות וההנחיות בתחחום המקצועי מהגנז.

ממונה על הארכיון

30. (א) לא יתמנה ולא יכהן כחבר המועצה, כחבר ועדה או כמנהל מי שעלול להימצא, במישרין או בעקיפין, במצב של ניגוד עניינים, בין תפקידו כאמור, לבין עניין אישי שלו או לבין תפקיד אחר שלו.

ניגוד עניינים

(ב) חבר המועצה, חבר ועדה, המנהל או עובד המרכז (בסעיף זה – חבר), יימנע מהשתתפות בדיון ומהצבעה בישיבות, אם הנושא הנדון עלול לגרום לו להימצא, במישרין או בעקיפין, במצב של ניגוד עניינים בין תפקידו לבין עניין אישי שלו או לבין תפקיד אחר שלו; חבר לא יטפל במסגרת תפקידו במרכז בנושא כאמור גם מחוץ לישיבות.

(ג) התברר לחבר כי נושא הנדון בישיבה או המטופל על ידיו עלול לגרום לו להימצא במצב של ניגוד עניינים כאמור בסעיף קטן (ב), יודיע על כך ליושב ראש המועצה, ליושב ראש הוועדה או למנהל, לפי העניין.

(ד) לעניין סעיף זה, אחת היא אם מילוי התפקיד האחר הוא בתמורה או שלא בתמורה.

(ה) בסעיף זה –
"עניין אישי" – לרבות עניין אישי של קרובו או עניין של גוף שחבר או קרובו מנהלים או עובדים אחראים בו, או עניין של גוף שיש לכל אחד מהם חלק בהון המניות שלו, בזכות לקבל רווחים, בזכות למנות מנהל או בזכות ההצבעה;
"קרוב" – בן זוג, הורה, ילד, אח או אחות או אדם אחר הסמוך על שולחנו של חבר, ובן זוגו של כל אחד מהם.

31. המדינה תעמיד לרשות המרכז את המקרקעין הדרושים לפעילותו ולפעילות האתר, לפי החלטת הממשלה או שר שהממשלה תסמיך לכך.

מקרקעין

32. הקמת המרכז ופעילותו, לרבות הוצאות בעבור החזקת המקרקעין כאמור בסעיף 31, ימומנו כפי הדרוש להוצאות קיומו, החזקתו, פיתוחו וניהול מכלול פעילויותיו, מתקציב המדינה, בסכום שלא יפחת מ-4.5 מיליון שקלים חדשים לשנה, וכן מתרומות ומהכנסות שיהיו למרכז.

מימון פעילות

33. המועצה תאשר הצעת תקציב שנתי ותגישה לשר ולשר האוצר, לשם אישורם.

תקציב

34. תנאי עבודתם של עובדי המרכז יהיו כשל עובדי המדינה בתפקידים מקבילים, בתיאומים שיקבע השר, בהתייעצות עם המועצה ובאישור שר האוצר.

עובדים

35. (א) המרכז לא יהא רשאי למכור או להעביר בדרך אחרת נכס שבבעלותו, למעט נכסים שפרטים לגביהם, לרבות סוגם ושוויים, נקבעו בתקנות, אלא באישור השר.

איסור העברת נכסים

(ב) המרכז לא יהא רשאי למשכן נכס שברשותו או להשכירו לתקופה העולה על עשר שנים, אלא באישור השר; לעניין זה, "להשכירו לתקופה העולה על עשר שנים" – לרבות שכירות המקנה זכות לחדשה או להאריכה, או שכירות לתקופה נוספת, שבהצטרפותן לתקופות השכירות הקודמות עולות יחד על עשר שנים.

(ג) המרכז לא ייטול הלוואה העולה על סכום שקבע השר בתקנות, אלא באישור השר ושר האוצר.

36. השר ממונה על ביצוע חוק זה והוא רשאי להתקין תקנות בכל הנוגע לביצועו.

ביצוע ותקנות

37. (א) תחילתו של חוק זה, למעט סעיף 5, שישה חודשים מיום פרסומו (להלן – יום התחילה).

תחילה

(ב) עד יום התחילה תמונה המועצה לפי סעיף 5, ואולם נציג הרשות המקומית שהמרכז פועל בתחומה כאמור בסעיף 5(5), ימונה לאחר שתיקבע הרשות המקומית לעניין זה, אף אם מועד זה מאוחר מיום התחילה, והוראות סעיף 15 יחולו, בשינויים המחויבים.

|  |  |  |  |  |  |
| --- | --- | --- | --- | --- | --- |
|  |  |  | אהוד אולמרט  ראש הממשלה |  |  |
|  | דליה איציק  יושבת ראש הכנסת |  |  |  | שמעון פרס  נשיא המדינה |