חוק המתנה, תשכ"ח-1968

תוכן ענינים

|  |  |  |
| --- | --- | --- |
| [Go](#h1) | מהות המתנה | סעיף 1 |
| [Go](#h2) | מתנה לאלתר | סעיף 2 |
| [Go](#h3) | חזקת הסכמה | סעיף 3 |
| [Go](#h4) | תנאים וחיובים | סעיף 4 |
| [Go](#h5) | התחייבות לתת מתנה | סעיף 5 |
| [Go](#h6) | דרכי ההקניה | סעיף 6 |
| [Go](#h7) | ביטול | סעיף 7 |
| [Go](#h8) | תחילה והוראת מעבר | סעיף 8 |

חוק המתנה, תשכ"ח-1968

1. (א) מתנה היא הקניית נכס שלא בתמורה.

מהות המתנה

(ב) דבר-המתנה יכול שיהיה מקרקעין, מטלטלין או זכויות.

(ג) מתנה יכול שתהיה בויתורו של הנותן על זכות כלפי המקבל או במחילתו של הנותן על חיוב המקבל כלפיו.

2. מתנה נגמרת בהקניית דבר-המתנה על-ידי הנותן למקבל תוך הסכמה ביניהם שהדבר ניתן במתנה.

מתנה לאלתר

3. חזקה על מקבל המתנה שהסכים למתנה, זולת אם הודיע לנותן על דחייתה תוך זמן סביר לאחר שנודע לו עליה.

חזקת הסכמה

4. מתנה יכול שתהיה על תנאי ויכול שתחייב את המקבל לעשות מעשה בדבר-המתנה או להימנע מעשותו; נותן המתנה רשאי לדרוש מהמקבל את מילוי החיוב, ורשאי לדרוש זאת מי שהחיוב הוא לזכותו, ואם היה בדבר ענין לציבור – היועץ המשפטי לממשלה או בא כוחו.

תנאים וחיובים

5. (א) התחייבות לתת מתנה בעתיד טעונה מסמך בכתב.

התחייבות לתת מתנה

(ב) כל עוד מקבל המתנה לא שינה את מצבו בהסתמך על ההתחייבות, רשאי הנותן לחזור בו ממנה, זולת אם ויתר בכתב על רשות זו.

(ג) מלבד האמור בסעיף קטן (ב), רשאי הנותן לחזור בו מהתחייבותו אם היתה החזרה מוצדקת בהתנהגות מחפירה של מקבל המתנה כלפי הנותן או כלפי בן-משפחתו או בהרעה ניכרת שחלה במצבו הכלכלי של הנותן.

6. בעלות בדבר-המתנה עוברת למקבל במסירת הדבר לידו, או במסירת מסמך לידו המזכה אותו לקבלו, ואם היה הדבר ברשות המקבל – בהודעת הנותן למקבל על המתנה; והכל כשאין בדין אחר הוראות מיוחדות לענין הנדון.

דרכי ההקניה

7. הספר השביעי של המג'לה – בטל.

ביטול

8. תחילתו של חוק זה ביום ט' בתשרי תשכ"ט (1 באוקטובר 1968); על מתנה, ועל התחייבות לתת מתנה, שנעשו לפני תחילת חוק זה יוסיף לחול הדין הקודם.

תחילה והוראת מעבר

|  |  |  |  |  |  |
| --- | --- | --- | --- | --- | --- |
|  | יעקב ש' שפירא  שר המשפטים |  | לוי אשכול  ראש הממשלה |  |  |
|  |  |  |  |  | שניאור זלמן שזר  נשיא המדינה |