חוק חינוך חינם לילדים חולים, תשס"א-2001

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | תכנית חינוך לילדים מאושפזים ולילדים חולים | סעיף 2 |
| [Go](#h3) | מסגרת חינוכית בבית חולים | סעיף 3 |
| [Go](#h4) | מימון | סעיף 4 |
| [Go](#h5) | ביצוע ותקנות | סעיף 5 |
| [Go](#h6) | שמירת דינים | סעיף 6 |
| [Go](#h7) | החלה בהדרגה | סעיף 7 |

חוק חינוך חינם לילדים חולים, תשס"א-2001

1. בחוק זה –

הגדרות

"בית חולים" – מוסד רפואי הרשום כבית חולים לפי פקודת בריאות העם, 1940, אשר יש בו מחלקת ילדים, או מחלקת ילדים ונוער;

"הורים" – כהגדרתם בחוק לימוד חובה, התש"ט-1949 (להלן – חוק לימוד חובה);

"חינוך" – הוראה ולימוד;

"ילד" – מי שזכאי לחינוך חינם לפי הוראות סעיף 6(א) לחוק לימוד חובה, וכן ילד בעל צרכים מיוחדים כהגדרתו בחוק חינוך מיוחד, התשמ"ח-1988;

"ילד חולה" – ילד השוהה בבית במשך תקופה העולה על 21 ימים רצופים על פי הוראת רופא, וכן ילד החולה במחלה מתמשכת;

"ילד מאושפז" – ילד המאושפז בבית חולים;

"מחלה מתמשכת" – מחלה או ליקוי בריאותי המצריכים טיפול בבית חולים או שהייה בבית לפי הוראת רופא, לתקופה העולה על ארבעה שבועות; לענין הגדרה זו יראו מספר תקופות טיפול או שהייה בבית הנובעות מאותה מחלה או מאותו ליקוי בריאותי כתקופה אחת אפילו חל נתק בין התקופות ובלבד שכל נתק כאמור לא יעלה על ארבעה שבועות;

"הועדה" – ועדת החינוך והתרבות של הכנסת;

"השר" – שר החינוך.

2. (א) השר, בהתייעצות עם הועדה, יקבע תכנית למתן חינוך לילדים מאושפזים ולילדים חולים (להלן – תכנית חינוך); תכנית החינוך תיקבע בהתחשב בצורכיהם של ילדים מאושפזים וילדים חולים, במגבלותיהם הרפואיות ובתכנית הלימודים שלהם בטרם מחלתם.

תכנית חינוך לילדים מאושפזים ולילדים חולים

(ב) החינוך על פי תכנית החינוך יינתן לילד חולה בביתו, בהסכמת הוריו המתגוררים עמו, ולילד מאושפז, בהסכמת הוריו, במסגרת חינוכית בבית החולים שבו הוא מאושפז, הכל כפי שיקבע השר בתכנית החינוך.

(ג) החינוך על פי תכנית החינוך יכול שיינתן גם במהלך תקופות חופשה מהלימודים בחינוך הממלכתי כהגדרתו בחוק חינוך ממלכתי, התשי"ג-1953, הכל כפי שיקבע השר בתכנית החינוך.

3. (א) השר, באישור שר הבריאות יקבע הוראות בדבר הקמה והפעלה של מסגרת חינוכית בבית חולים (להלן – מסגרת חינוכית).

מסגרת חינוכית בבית חולים

(ב) מנהל בית חולים יאפשר הקמתה והפעלתה של מסגרת חינוכית לרבות באמצעות הקצאת מקום מתאים בבית החולים.

(ג) נוהלי ההפעלה של מסגרת חינוכית ייקבעו על ידי השר באישור שר הבריאות ובלבד שבכל הנוגע להיבטים הבריאותיים ייקבעו הנהלים גם באישור מנהל בית החולים.

4. (א) המדינה ורשות החינוך המקומית, כהגדרתה בסעיף 1 לחוק לימוד חובה, יישאו בהוצאות חינוכו של ילד חולה בהתאם להוראות חוק זה באופן שהמימון יהיה באותו שיעור שבו הן נושאות בחינוך הילד במוסד חינוך כהגדרתו בחוק לימוד חובה.

מימון

(ב) המדינה תישא בהוצאות חינוכו של ילד מאושפז; השר באישור שר הבריאות ובהתייעצות עם שר האוצר, רשאי לקבוע הוראות בדבר השתתפות בית חולים בהוצאות הפעלת המסגרת החינוכית.

5. (א) השר ממונה על ביצוע חוק זה והוא רשאי, באישור הועדה להתקין תקנות לביצועו, ואולם בענינים המצויים בתחום סמכותו של שר הבריאות, יותקנו התקנות על ידי השר, באישור שר הבריאות.

ביצוע ותקנות

(ב) תכנית חינוך ראשונה על פי סעיף 2 לחוק זה והוראות ראשונות על פי סעיף 3 לחוק זה ייקבעו עד יום כ"א בניסן התשס"ה (30 באפריל 2005).

6. חוק זה בא להוסיף על הוראות כל דין ולא לגרוע מהן.

שמירת דינים

7. חוק זה יוחל בהדרגה החל בשנת הלימודים התשס"ו על ילדים מאושפזים ועל ילדים חולים על פי קביעת השר ובלבד שהחלתו תושלם לא יאוחר מתחילת שנת הלימודים התשס"ח.

החלה בהדרגה

|  |  |  |  |  |  |
| --- | --- | --- | --- | --- | --- |
| אהוד ברק  שר החינוך |  |  | אהוד ברק  ראש הממשלה |  |  |
|  |  | אברהם בורג  יושב ראש הכנסת |  |  | משה קצב  נשיא המדינה |