חוק מקורות אנרגיה, תש"ן-1989

תוכן ענינים

|  |  |
| --- | --- |
| [Go](#h1) | פרק א':הגדרות ומטרה |
| [Go](#h2) | הגדרות | סעיף 1 |
| [Go](#h3) | מטרת החוק | סעיף 2 |
| [Go](#h4) | פרק ב':התייעלות אנרגטית |
| [Go](#h5) | תכנית לאומית להתייעלות אנרגטית | סעיף 2א |
| [Go](#h6) | תמריצים | סעיף 2ב |
| [Go](#h7) | מינוי הממונה | סעיף 2ג |
| [Go](#h8) | סמכות להתקין תקנות | סעיף 3 |
| [Go](#h9) | פרק ג':הוראות לעניין נצילות אנרגטית ביבוא ובשיווק של מכשירים חשמליים |
| [Go](#h10) | סימן א':הגדרות |
| [Go](#h11) | הגדרות – פרק ג' | סעיף 3א |
| [Go](#h12) | סימן ב':תקנות נצילות אנרגטית |
| [Go](#h13) | תחולה ותקנות נצילות אנרגטית | סעיף 3ב |
| [Go](#h14) | תחולה לעניין מכשירים חשמליים במסלול האירופי | סעיף 3ב1 |
| [Go](#h15) | סימן ג':חובת עמידה בדרישת נצילות אנרגטית |
| [Go](#h16) | חובת קבלת אישור על עמידה בדרישת נצילות אנרגטית | סעיף 3ג |
| [Go](#h17) | אישור על פי הצהרה | סעיף 3ד |
| [Go](#h18) | אישור על פי הצהרה של מכשיר חשמלי במסלול האירופי | סעיף 3ד1 |
| [Go](#h19) | ועדת החריגים | סעיף 3ד2 |
| [Go](#h20) | שינוי התוספת השלישית והתוספת הרביעית | סעיף 3ד3 |
| [Go](#h21) | אישור הממונה | סעיף 3ה |
| [Go](#h22) | תוקף אישורים | סעיף 3ו |
| [Go](#h23) | איסור העברה, שעבוד או עיקול של אישורים | סעיף 3ז |
| [Go](#h24) | צירוף תווית דירוג אנרגטי לאישור על פי הצהרה ולאישור הממונה | סעיף 3ח |
| [Go](#h25) | חובת שמירת מסמכים | סעיף 3ט |
| [Go](#h26) | סימן ד':חובות לעניין סימון הדירוג האנרגטי |
| [Go](#h27) | חובת יבואן ויצרן להעביר למשווק תווית דירוג אנרגטי | סעיף 3י |
| [Go](#h28) | חובת משווק להציג דירוג אנרגטי | סעיף 3יא |
| [Go](#h29) | סימן ה':סמכויות הממונה |
| [Go](#h30) | מתן הוראות בשל אי-עמידת מכשיר חשמלי בדרישת נצילות אנרגטית או בשל דירוג אנרגטי שגוי | סעיף 3יב |
| [Go](#h31) | נטילת דגימות של מכשיר חשמלי | סעיף 3יב1 |
| [Go](#h32) | מפר אמון | סעיף 3יג |
| [Go](#h33) | סימן ו':פטור |
| [Go](#h34) | פטור | סעיף 3יד |
| [Go](#h35) | פרק ד':פיקוח |
| [Go](#h36) | הסמכת מפקחים | סעיף 4 |
| [Go](#h37) | תנאים להסמכת מפקח | סעיף 4א |
| [Go](#h38) | סמכויות פיקוח | סעיף 4ב |
| [Go](#h39) | זיהוי מפקח | סעיף 4ג |
| [Go](#h40) | פיקוח בנוגע למכשיר חשמלי שניתן לגביו אישור הממונה | סעיף 4ד |
| [Go](#h41) | סמכויות פיקוח כלפי צרכן אנרגיה ביטחוני | סעיף 5 |
| [Go](#h42) | פרק ה':הוראות כלליות |
| [Go](#h43) | סודיות | סעיף 6 |
| [Go](#h44) | ביצוע על-ידי הממונה | סעיף 7 |
| [Go](#h45) | שימוש בסמכות בענין כור גרעיני | סעיף 8 |
| [Go](#h46) | פרק ו':עונשין |
| [Go](#h47) | עונשין | סעיף 9 |
| [Go](#h48) | פרק ז':עיצום כספי |
| [Go](#h49) | עיצום כספי | סעיף 9א |
| [Go](#h50) | הודעה על כוונת חיוב | סעיף 9ב |
| [Go](#h51) | זכות טיעון | סעיף 9ג |
| [Go](#h52) | החלטת הממונה ודרישת תשלום | סעיף 9ד |
| [Go](#h53) | הפרה נמשכת והפרה חוזרת | סעיף 9ה |
| [Go](#h54) | סכומים מופחתים | סעיף 9ו |
| [Go](#h55) | סכום מעודכן של העיצום הכספי | סעיף 9ז |
| [Go](#h56) | המועד לתשלום העיצום הכספי | סעיף 9ח |
| [Go](#h57) | הפרשי הצמדה וריבית | סעיף 9ט |
| [Go](#h58) | גבייה | סעיף 9י |
| [Go](#h59) | עיצום כספי בשל הפרה לפי חוק זה ולפי חוק אחר | סעיף 9יא |
| [Go](#h60) | ערעור | סעיף 9יב |
| [Go](#h61) | פרסום | סעיף 9יג |
| [Go](#h62) | שמירת אחריות פלילית | סעיף 9יד |
| [Go](#h63) | שינוי התוספת הראשונה | סעיף 9טו |
| [Go](#h64) | פרק ח':הוראות שונות |
| [Go](#h65) | תיקון חוק הנפט | סעיף 10 |
| [Go](#h66) | תיקון חוק הפעלת רכב | סעיף 11 |
| [Go](#h67) | סמכות פקודת המכרות | סעיף 12 |
| [Go](#h68) | ביטול | סעיף 13 |
| [Go](#h69) | תקפות תקנות | סעיף 14 |
| [Go](#h70) | שמירת דינים | סעיף 14א |
| [Go](#h71) | תחולה | סעיף 15 |
| [Go](#h72) | תוספת ראשונה |
| [Go](#h73) | חלק א' |
| [Go](#h74) | חלק ב' |
| [Go](#h75) | תוספת שנייה |
| [Go](#h76) | הגדרות – תוספת שנייה | סעיף 1 |
| [Go](#h77) | הפחתת סכומי העיצום הכספי | סעיף 2 |
| [Go](#h78) | הפחתה בשל נסיבות אישיות | סעיף 3 |
| [Go](#h79) | הפחתה בשל כמה נסיבות | סעיף 4 |
| [Go](#h80) | הפחתה בשל התחשבות במחזור עסקאות | סעיף 5 |
| [Go](#h81) | תוספת שלישית |
| [Go](#h82) | מכשירים חשמליים הנדרשים לעמוד בדרישת נצילות אנרגטית | סעיף 1 |
| [Go](#h83) | מכשירים חשמליים הנדרשים לעמוד בדרישות נצילות אנרגטית לעניין הספק במצב המתנה | סעיף 2 |
| [Go](#h84) | תוספת רביעית |
| [Go](#h85) |  | סעיף 1 |
| [Go](#h86) |  | סעיף 2 |
| [Go](#h87) |  | סעיף 3 |
| [Go](#h88) |  | סעיף 4 |
| [Go](#h89) |  | סעיף 5 |
| [Go](#h90) |  | סעיף 6 |
| [Go](#h91) |  | סעיף 7 |
| [Go](#h92) |  | סעיף 8 |
| [Go](#h93) |  | סעיף 9 |

חוק מקורות אנרגיה, תש"ן-1989

**פרק א':הגדרות ומטרה**

1. בחוק זה –

הגדרות

"אנרגיה" – יכולת ליצור עבודה שניתנת לניצול בצורת חשמל, חום, פעולה מכנית וכיוצא באלה;

"מקור אנרגיה" – חומר העשוי לשמש מקור להפקת אנרגיה, לרבות חשמל וכן אנרגיה גרעינית, אנרגית השמש, אנרגית הגלים והרוח ואנרגיה גיאותרמית;

"עוסק באנרגיה" – מי שעוסק בחיפוש מקורות אנרגיה, בפיתוחם, בהפקתם, בייצורם, בהמרתם, בעיבודם, באגירתם, בהחסנתם או בהקמת מיתקנים והפעלתם לצרכים כאמור, וכן מי שעוסק בהספקתם של מקורות אנרגיה באמצעות מערכת ארצית או אזורית;

"צרכן אנרגיה" – לרבות המדינה, למעט צרכן המשתמש באנרגיה בעיקר לצרכים אישיים או ביתיים;

"צרכן אנרגיה ביטחוני" – משרד הביטחון ויחידות הסמך שלו, צבא הגנה לישראל, יחידות ויחידות סמך של משרד ראש הממשלה שעיקר פעילותן בתחום ביטחון המדינה, משטרת ישראל ושירות בתי הסוהר;

"תקנות" – (נמחקה)

"השר" – שר האנרגיה;

"הממונה" – מי שהשר מינהו לענין חוק זה לפי סעיף 2ג;

"מפקח" – מפקח שהוסמך לפי סעיף 4.

2. מטרתו של חוק זה היא לאפשר הסדרה של ניצול מקורות האנרגיה, הקצאתם בהתאם לצרכי המשק השונים ושימוש בהם ביעילות ובחסכון.

מטרת החוק

**פרק ב':התייעלות אנרגטית**

2א. (א) לשם קידום מטרת חוק זה, תאשר הממשלה עד ליום כ"ח בסיוון התשע"א (30 ביוני 2011), לפי הצעת השר, לאחר שהתייעץ עם השר להגנת הסביבה, תכנית לאומית רב-שנתית להתייעלות אנרגטית שבה ייכללו, בין השאר, אלה:

תכנית לאומית להתייעלות אנרגטית

(1) יעדים מדידים או כמותיים לחיסכון ולייעול בשימוש באנרגיה ולניצול מקורות אנרגיה, לרבות במגזר הציבורי, בתוך פרקי זמן שונים שייקבעו בתכנית;

(2) אמצעים ודרכים לעמידה ביעדים כאמור בפסקה (1), לרבות הוראות להעדפת השימוש במבנים ובמתקנים יעילים מבחינת השימוש באנרגיה ואמצעים לעידוד עמידה ביעדים שנקבעו;

(3) הוראות לפעילות שרי הממשלה ומשרדיהם ויחידות הסמך הכפופות להם לעניין ביצוע התכנית, בהתאם לשטחי הפעולה שעליהם הם ממונים ובכפוף להוראות כל דין.

(ב) שרי הממשלה ידווחו לממשלה בכל שנה, לא יאוחר מ-31 במרס, על הפעולות שנקטו משרדיהם ויחידות הסמך הכפופות להם בהתאם לתכנית בשנה שקדמה למועד הדיווח.

(ג) השר יציג את התכנית לפני ועדת הפנים והגנת הסביבה של הכנסת ויגיש לה בכל שנה, לא יאוחר מ-30 ביוני, דוח בדבר יישום התכנית בשנה שקדמה למועד הדיווח.

(ד) הממשלה תעדכן את התכנית מעת לעת, ולפחות אחת לחמש שנים.

2ב. (א) השיג מוסד ממוסדות המדינה או גוף אחר הממומן מתקציב המדינה חיסכון בתקציבו כתוצאה מצעדים שנקט להתייעלות אנרגטית בו, יעמוד מלוא הסכום שנחסך עקב התייעלות כאמור לשימושו של אותו מוסד או גוף לפי שיקול דעתו, והוא לא ייגרע מתקציבו במישרין או בעקיפין, על אף האמור בכל דין.

תמריצים

(ב) שר האוצר והשר רשאים לקבוע הוראות לעניין סעיף זה.

2ג. (א) השר ימנה ממונה לעניין חוק זה מקרב עובדי משרדו.

מינוי הממונה

(ב) הממונה רשאי לאצול מסמכויותיו לפי חוק זה לעובד משרד האנרגיה, למעט הסמכות לקבוע הוראות לפי סעיף 3ד(ג), לתת פטור לפי סעיף 3יד ולהטיל עיצום כספי לפי פרק ז'.

(ג) הודעה על מינוי הממונה לפי סעיף קטן (א) ועל אצילת סמכויות לפי סעיף קטן (ב) תפורסם ברשומות.

3. (א) למימוש מטרתו של חוק זה רשאי השר, באישור ועדת הכלכלה של הכנסת, להתקין תקנות בדבר:

סמכות להתקין תקנות

(1) הדרכים להבטחת חסכון ויעילות בניצול מקורות אנרגיה;

(2) הדרכים להבטחת חסכון ויעילות בשימוש באנרגיה;

(2א) הדרכים להבטחת חיסכון ויעילות בניצול מקורות אנרגיה ושימוש באנרגיה במבנים;

(3) ביצוע הסכמים בינלאומיים בתחום חיפושי אנרגיה והשימוש במקורות אנרגיה;

(4) הסדרת השימוש במקורות אנרגיה בשעת חירום;

(5) דרכי הכנת תכניות להקמתן או להרחבתן של תחנות כוח גרעיני להפקת חשמל;

(6) עידוד המחקר והפיתוח בתחום מקורות אנרגיה וניצולם;

(7) ריכוז מידע וחילופי מידע בתחום האנרגיה ותיאום בין עוסקים באנרגיה, בחיפושי מקורות אנרגיה ובביצוע תכניות אנרגיה.

(ב) כל אשר השר רשאי להסדיר בתקנות לפי סעיף זה רשאי הוא בתקנות לאסרו, להגבילו ולהתנותו בתנאים, לרבות תנאים לקבלת רשיון כללי או מיוחד.

(ג) בלי לגרוע מהוראות סעיף קטן (א), השר יקבע הוראות לעניין התייעלות אנרגטית, ובכלל זה הוראות לעניין –

(1) הפחתת צריכת האנרגיה של מכשירי חשמל בזמן המתנה;

(2) העלאת רמת ההתייעלות האנרגטית בתאורה במגזר הפרטי, הציבורי והעסקי;

(3) העלאת רמת ההתייעלות האנרגטית במיזוג אוויר במגזר הציבורי והעסקי;

(4) העלאת רמת ההתייעלות האנרגטית במכשירי טלוויזיה.

(ד) (1) תקנות כאמור בסעיף זה יותקנו לאחר התייעצות עם השר להגנת הסביבה ועם השר שהתקנות האמורות הן בתחום האחריות של משרדו; לא העביר אחד מהשרים האמורים את עמדתו לעניין תקנות כאמור בסעיף זה בתוך 45 ימים מיום שפנה אליו השר בעניין (בפסקה זו – תקופת ההתייעצות), יראו בתום אותה תקופה כאילו קוימה חובת ההתייעצות עמו לפי פסקה זו, אלא אם כן ביקש בתוך תקופת ההתייעצות להאריכה לגביו, ואם ביקש זאת – תוארך תקופת ההתייעצות עמו לתקופה אחת נוספת שלא תעלה על 30 ימים;

(2) בלי לגרוע מהוראות פסקה (1), תקנות שיחולו רק על המגזר הציבורי יותקנו בהסכמת שר האוצר;

(3) תקנות לפי סעיף קטן (א)(2א), שיש להן השלכה על תכנון ובנייה לפי דיני התכנון והבנייה, יותקנו בהסכמת שר הפנים.

**פרק ג':הוראות לעניין נצילות אנרגטית ביבוא ובשיווק של מכשירים חשמליים**

**סימן א':הגדרות**

3א. בפרק זה –

הגדרות – פרק ג'

"אב טיפוס", של מכשיר חשמלי – דגם בסיס לייצור המכשיר החשמלי;

"אישור הממונה" – כמשמעותו בסעיף 3ה;

"דירוג אנרגטי", של מכשיר חשמלי – הדירוג של המכשיר החשמלי במדרג האנרגטי בהתאם לרמת הנצילות האנרגטית שלו;

"דרישות חוקיות היבוא האירופיות" – כללי האסדרה כמפורט להלן:

(1) תקנה של האיחוד האירופי הקובעת דרישת נצילות אנרגטית;

(2) תקנה של האיחוד האירופי הקובעת את תווית הדירוג האנרגטי שיש לצרף למכשיר חשמלי;

(3) תקן של האיחוד האירופי הקובע את אופן הבדיקה של דרישת נצילות אנרגטית;

"דרישת נצילות אנרגטית" – כמשמעותה לפי סעיף 3ב(א)(1) או בדרישות חוקיות היבוא האירופיות, לפי העניין;

"ועדת החריגים" – ועדת החריגים שהוקמה לפי סעיף 2יח לפקודת היבוא והיצוא [נוסח חדש], התשל"ט-1979, ופועלת בהתאם להוראות לפי סעיף 3ד2;

"חוק התקנים" – חוק התקנים, התשי"ג-1953;

"יבואן" – אדם העוסק ביבוא מכשיר חשמלי באופן מסחרי, בין דרך קבע ובין באקראי;

"יצרן" – אדם העוסק בייצור בישראל של מכשיר חשמלי לשם שיווקו בישראל;

"מכון התקנים" – כמשמעותו לפי חוק התקנים;

"מכשיר חשמלי במסלול האירופי" – מכשיר חשמלי שדרישות חוקיות היבוא האירופיות קובעות לגביו דרישת נצילות אנרגטית, המנוי בתוספת השלישית;

"מעבדה בישראל" – מכון התקנים או מעבדה מאושרת לפי סעיף 12 לחוק התקנים;

"משווק" – אדם העוסק בשיווק או במכר של מכשיר חשמלי, בישראל;

"תווית דירוג אנרגטי" – כמשמעותה בסעיף 3ח;

"תקנות נצילות אנרגטית" – תקנות לפי סעיף 3ב.

**סימן ב':תקנות נצילות אנרגטית**

3ב. (א) הוראות פרק זה יחולו על סוגי מכשירים חשמליים שיקבע השר, בכפוף להוראות סעיף 3ב1; קבע השר כאמור, יקבע לגבי כל אחד מסוגי המכשירים החשמליים הוראות בעניינים המפורטים בפסקאות (1) עד (3), וכן רשאי הוא לקבוע לגבי כל אחד מהם הוראות בעניין המפורט בפסקה (4):

תחולה ותקנות נצילות אנרגטית

(1) דרישה שלפיה הנצילות האנרגטית של המכשירים החשמליים תעלה על נצילות אנרגטית מזערית כפי שתיקבע;

(2) דרך הבדיקה לקביעת עמידתם של המכשירים החשמליים בדרישת נצילות אנרגטית;

(3) המדרג האנרגטי – טווח הדירוגים האנרגטיים של מכשיר חשמלי;

(4) המתכונת והצורה של תווית דירוג אנרגטי, אם חלה חובה לצרף תווית דירוג אנרגטית לגבי סוגי מכשירים חשמליים, כפי שייקבע.

(ב) תקנות לפי סעיף קטן (א) יותקנו –

(1) כך שלא יימנע יבוא מקביל של מכשירים חשמליים, ובכלל זה שלא תיקבע דרישה לקשר ישיר בין היבואן ליצרן כתנאי ליבוא מוצר; לעניין זה, "יבוא מקביל" – יבוא של מכשיר חשמלי בידי מי שאינו יבואן המייבא את המכשיר החשמלי בהתאם להסכם עם היצרן של אותו מכשיר;

(2) במטרה להביא לחיסכון באנרגיה, לצמצם את השימוש בחשמל ולהפחית זיהום אוויר;

(3) בשים לב לנהוג במדינות מפותחות עם שווקים משמעותיים ולצורך לצמצם חסמי סחר במכשירים חשמליים בין ישראל למדינות העולם.

(ג) (1) תקנות לפי סעיף קטן (א)(1) ו-(3) יותקנו לאחר התייעצות עם השר להגנת הסביבה; לא העביר השר להגנת הסביבה את עמדתו לעניין תקנות כאמור בתוך 45 ימים מיום שפנה אליו השר בעניין זה, יחולו הוראות סעיף 3(ד)(1) סיפה;

(2) תקנות לפי סעיף קטן (א)(3) יותקנו בשים לב להוראות הקבועות במדינות מפותחות, ובכלל זה מדינות האיחוד האירופי.

3ב1. הוראות פרק זה יחולו על מכשירים חשמליים במסלול האירופי, שהשר לא קבע לגביהם דרישת נצילות אנרגטית לפי סעיף 3ב, ויחולו לעניין זה הוראות סעיף 3ד1.

תחולה לעניין מכשירים חשמליים במסלול האירופי

**סימן ג':חובת עמידה בדרישת נצילות אנרגטית**

3ג. לא ייבא יבואן מכשיר חשמלי, לא יעביר יבואן או יצרן למשווק מכשיר חשמלי ולא ישווק יבואן או יצרן מכשיר חשמלי אלא אם כן בידו אחד מאלה:

חובת קבלת אישור על עמידה בדרישת נצילות אנרגטית

(1) אישור על פי הצהרה על עמידה בדרישת נצילות אנרגטית, לפי הוראות סעיף 3ד;

(2) אישור מאת הממונה על עמידה בדרישת נצילות אנרגטית, לפי הוראות סעיף 3ה.

(3) אישור על פי הצהרה של מכשיר חשמלי במסלול האירופי, לפי הוראות סעיף 3ד1.

3ד. (א) יבואן או יצרן המבקש אישור על פי הצהרה (בפרק זה – מבקש) יגיש לממונה, באופן מקוון, הצהרה שלפיה –

אישור על פי הצהרה

(1) המכשיר החשמלי שלגביו מתבקש האישור עומד בדרישת נצילות אנרגטית;

(2) הוא מודע להליכים העלולים להינקט נגדו לפי הוראות כל דין בשל הגשת הצהרה כוזבת או שגויה;

(3) הוא צירף התחייבות כנדרש לפי סעיף קטן (ב)(2).

(ב) להצהרה יצרף המבקש את אלה:

(1) נתונים בעניין עמידתו של אב טיפוס של המכשיר החשמלי בדרישת נצילות אנרגטית, ובכלל זה נתונים שנקבעו לפי סעיף קטן (ג) ושעליהם הממונה יוכל להסתמך, בין היתר, בקביעת הדירוג האנרגטי של המכשיר החשמלי; אין בהגשת הנתונים האמורים כדי לפטור את המבקש מאחריותו לעמידת אב הטיפוס של המכשיר החשמלי בדרישת הנצילות האנרגטית;

(2) התחייבות שלפיה –

(א) הוא יעמיד את המכשיר החשמלי שלגביו מתבקש האישור לבדיקה מדגמית בידי מפקח, במחסן היבואן, בנמל או בכל מקום שבו נמצא המכשיר החשמלי בטרם הפצתו למשווק, בלא קבלת תמורה, והכול אם המפקח יורה לו לעשות כן ובאופן שיורה לו;

(ב) הוא יעביר את המכשיר החשמלי שלגביו מתבקש האישור למעבדה בישראל לשם בדיקת עמידתו בדרישת נצילות אנרגטית, וכן יישא בהוצאות הבדיקה ויעביר את תוצאותיה לבחינת הממונה, והכול אם המפקח יורה לו לעשות כן ובאופן שיורה לו.

(ג) (1) הממונה רשאי לקבוע הוראות בדבר הנתונים שיש לצרף להצהרה לפי סעיף קטן (ב)(1) לשם הוכחת עמידתו של אב טיפוס של מכשיר חשמלי בדרישת נצילות אנרגטית;

(2) אין חובה לפרסם ברשומות את הוראות הממונה לפי פסקה (1), אולם הממונה יפרסם ברשומות הודעה על קביעת הוראות כאמור ועל מועד תחילתן; הוראות כאמור וכל שינוי בהן יועמדו לעיון הציבור במשרד האנרגיה ויפורסמו באתר האינטרנט של משרד האנרגיה, ורשאי השר לקבוע דרכים נוספות לפרסומן.

(ד) מבקש שהגיש הצהרה והתחייבות לפי סעיף זה יקבל אישור שיונפק אוטומטית על קליטת ההצהרה במערכת המקוונת (בפרק זה – אישור על פי הצהרה).

(ה) על אף האמור בסעיף קטן (ד), היה לממונה חשש כי אב טיפוס של מכשיר חשמלי שלגביו הוגשה הצהרה אינו עומד בדרישת נצילות אנרגטית, רשאי הוא להורות כי לא יונפק אישור על פי הצהרה וכי יראו את ההצהרה כבקשה לקבלת אישור הממונה לפי סעיף 3ה.

(ו) הוראת הממונה כאמור בסעיף קטן (ה) תינתן בהתבסס על ניהול סיכונים או על מידע שבידי הממונה לגבי המבקש, המכשיר החשמלי שבנוגע אליו מתבקש האישור, יצרן המכשיר החשמלי או המדינה שממנה מיובא המכשיר החשמלי או שבה הוא מיוצר, ובכלל זה מידע שהתקבל ממדינה אחרת או מארגון בין-לאומי.

3ד1. (א) יבואן או יצרן המבקש אישור על פי הצהרה של מכשיר חשמלי, בהתבסס על דרישות חוקיות היבוא האירופיות, יגיש לממונה הצהרה מקוונת הכוללת את כל אלה:

אישור על פי הצהרה של מכשיר חשמלי במסלול האירופי

(1) התחייבות כי המכשיר שלגביו התבקש האישור זהה למכשיר שהמסמכים המפורטים בפסקה (2) נוגעים אליו;

(2) אחד מאלה:

(א) מסמך הצהרת התאמה לתקנות ולתקנים אירופיים (EU Declaration of Conformity) באנגלית מטעם היצרן או מטעם נציגות שהסמיך היצרן, המפרט את התקנות והתקנים האירופיים שבהם המכשיר עומד, ותצורף לו תווית דירוג אנרגטי המתאימה לרמת הנצילות האנרגטית של המכשיר החשמלי, אם נדרשת תווית כאמור בדרישות חוקיות היבוא האירופיות; הממונה יפרסם באתר האינטרנט של משרד האנרגיה דוגמה למסמך הצהרת התאמה לתקנות ולתקנים האירופיים;

(ב) תעודת בדיקה מאת מעבדה מוסמכת שהסמיך גוף החבר בארגון ILAC או מאת מעבדה בישראל, לבדיקת מכשיר חשמלי מאותו סוג, ולפיה המכשיר עומד בדרישות רמת הנצילות האנרגטית כאמור בדרישות חוקיות היבוא האירופיות, ותצורף לה תווית דירוג אנרגטי המתאימה לרמת הנצילות האנרגטית של המכשיר החשמלי, אם נדרשת תווית כאמור בדרישות חוקיות היבוא האירופיות; לעניין זה, "ארגון ILAC" – הארגון הבין-לאומי של גופי הסמכת מעבדות וגופי פיקוח (International Laboratory Accreditation Cooperation);

(ג) כל מסמך אחר שקבע השר, שיש בו כדי להוכיח את התאמת המוצר לכלל דרישות חוקיות היבוא האירופיות החלות על המכשיר;

(3) כל מסמך נוסף אחר שקבע השר, בהמלצה של ועדת החריגים בהתאם להוראות סעיף 3ד2, אם קבע, שיש בו כדי להוכיח את התאמת המוצר לכלל דרישות חוקיות היבוא האירופיות החלות על המכשיר.

(ב) מבקש שהגיש הצהרה לפי סעיף זה יקבל אישור שיונפק אוטומטית על קליטת ההצהרה במערכת המקוונת (בפרק זה – אישור על פי הצהרה של מכשיר חשמלי במסלול האירופי).

(ג) על אף האמור בסעיף קטן (ב), היה לממונה חשש כי אב טיפוס של מכשיר חשמלי שלגביו הוגשה הצהרה אינו עומד בדרישת נצילות אנרגטית, רשאי הוא להורות על אחד מאלה:

(1) כי לא יונפק אישור על פי הצהרה של מכשיר חשמלי במסלול האירופי וכי יראו את ההצהרה כבקשה לקבלת אישור הממונה לפי סעיף 3ה;

(2) כי היבואן יגיש מסמך נוסף על המסמך שצורף לפי סעיף קטן (א), שיש בו כדי לסייע בהוכחת התאמת המכשיר לכלל דרישות חוקיות היבוא האירופיות החלות על המכשיר.

(ד) הוראת הממונה כאמור בסעיף קטן (ג) תינתן בהתבסס על ניהול סיכונים או על מידע שבידי הממונה לגבי המבקש, המכשיר החשמלי שבנוגע אליו מתבקש האישור, יצרן המכשיר החשמלי או המדינה שממנה מיובא המכשיר החשמלי או שבה הוא מיוצר, ובכלל זה מידע שהתקבל ממדינה אחרת או מארגון בין-לאומי.

3ד2. (א) ועדת החריגים לפי הוראות סעיף 2יח לפקודת היבוא והיצוא [נוסח חדש], התשל"ט-1979 (בסעיף זה – הפקודה), תפעל גם לעניין חוק זה, ותפקידה לתת לשר את המלצתה לעניין קביעת תנאים נוספים לגבי יבוא מכשיר חשמלי במסלול האירופי ותנאים מחמירים לעומת דרישות חוקיות היבוא האירופיות כמפורט להלן (בסעיף זה – קביעת תנאים מחמירים):

ועדת החריגים

(1) קביעת תנאים נוספים בתקנות לקבלת אישור על פי הצהרה של מכשיר חשמלי במסלול האירופי לפי סעיף 3ד1(א)(3);

(2) גריעת מכשיר חשמלי מהתוספת השלישית לפי סעיף 3ד3 לשם קביעתה של דרישת נצילות אנרגטית מחמירה לגבי אותו מכשיר חשמלי, לעומת דרישות חוקיות היבוא האירופיות.

(ב) הוראות סעיף 2יח לפקודה, למעט סעיף 2יח(י) לעניין קביעת צו זמני, (יב) ו-(טו), יחולו לעניין פעולתה של ועדת החריגים לפי חוק זה בשינויים המחויבים ובשינויים המפורטים בסעיפים קטנים (ג) עד (יב).

(ג) הממונה יכהן כחבר הוועדה במקום הממונה על התקינה.

(ד) השר או הממונה יפנו לוועדת החריגים לשם קבלת המלצתה לעניין קביעת תנאים מחמירים; לפנייה יצורפו פרטי התנאים המחמירים שהשר מבקש לקבוע, לפי העניין, וכן חוות דעת מאת הממונה בדבר נחיצותם של התנאים המחמירים; חוות הדעת תכלול גם התייחסות לעניין שיקולי תחרות והפחתת יוקר מחיה.

(ה) ועדת החריגים תעביר את המלצתה לשר בתוך 60 ימים מיום קבלת הפנייה ותפרט בהחלטתה את נימוקיה; לא העבירה ועדת החריגים את המלצתה בתקופה האמורה או הודיעה במהלכה כי אין בכוונתה לדון בפנייה, יראו כאילו המליצה לקבוע את התנאים המחמירים.

(ו) השר רשאי לקבוע את התנאים המחמירים לאחר קבלת המלצת ועדת החריגים לעשות כן.

(ז) המליצה ועדת החריגים לשר שלא לקבוע את התנאים המחמירים, רשאי הוא לפנות לממשלה לקבלת אישורה לעשות כן.

(ח) לפניית השר לממשלה לשם קבלת אישורה לקבוע את התנאים המחמירים יצורפו המלצת ועדת החריגים, פרטי התנאים המחמירים הנוגעים לפנייה ועמדת השר המפרטת את נימוקיו שלא לאמץ את המלצת ועדת החריגים.

(ט) הממשלה תקבל החלטה בנוגע לפניית השר כאמור בסעיף קטן (ז) בתוך 21 ימים ממועד פניית השר לממשלה, ורשאית היא להאריך את התקופה בתקופות נוספות, ובלבד שהתקופה הנוספת הכוללת לא תעלה על 42 ימים; הממשלה תהיה רשאית להפעיל את סמכותה לפי סעיף זה באמצעות ועדת שרים, כפי שתחליט.

(י) לא החליטה הממשלה בתוך התקופה הקבועה בסעיף קטן (ט), יראו את פניית השר לקביעת התנאים המחמירים כאילו אושרה על ידה, אלא אם כן חזר בו השר מפנייתו טרם סיום התקופה האמורה.

(יא) החליטה הממשלה לאשר את בקשת השר או חלפה התקופה הקבועה בסעיף קטן (ט), רשאי השר, באישור ועדת הכלכלה של הכנסת, לקבוע בתקנות את התנאים הנוספים או לשנות בצו את התוספת השלישית כאמור בסעיף קטן (א), לפי העניין.

3ד3. השר רשאי בצו –

שינוי התוספת השלישית והתוספת הרביעית

(1) להוסיף מכשיר חשמלי לתוספת השלישית או לתוספת הרביעית, אם נקבעה לגבי אותו מכשיר חשמלי, בדרישות חוקיות היבוא האירופיות, דרישת נצילות אנרגטית או דרישת צירוף תווית דירוג אנרגטי;

(2) לגרוע מכשיר חשמלי מהתוספת השלישית או מהתוספת הרביעית;

(3) בהמלצה של ועדת החריגים בהתאם להוראות סעיף 3ד2, לגרוע מכשיר חשמלי מהתוספת השלישית אם ביקש לקבוע לגביו דרישת נצילות אנרגטית מחמירה לעומת דרישות חוקיות היבוא האירופיות.

3ה. (א) יבואן או יצרן המבקש לקבל את אישור הממונה, יגיש לממונה בקשה מקוונת בהתאם להוראות שנקבעו לפי סעיף קטן (ד) (בסעיף זה – בקשה לממונה).

אישור הממונה

(ב) לבקשה לממונה יצרף המבקש תוצאות בדיקה שבוצעה במעבדה בישראל המעידות שאב הטיפוס של המכשיר החשמלי, ובכלל זה של מכשיר חשמלי במסלול האירופי, עומד בדרישת נצילות אנרגטית.

(ג) הממונה ייתן אישור לפי סעיף זה אם מצא, על פי תוצאות הבדיקה שצורפו לבקשה לממונה, כי אב הטיפוס של המכשיר החשמלי, ובכלל זה של מכשיר חשמלי במסלול האירופי, עומד בדרישת נצילות אנרגטית.

(ד) השר רשאי לקבוע הוראות לעניין אופן הגשת בקשה לממונה ואופן מתן האישור.

3ו. (א) אישור על פי הצהרה או אישור על פי הצהרה של מכשיר חשמלי במסלול האירופי או אישור הממונה יינתן לתקופה של שנה, אולם הממונה רשאי, בהחלטה מנומקת בכתב, להאריך את תוקף האישור בשנה נוספת לפי בקשת היבואן או היצרן.

תוקף אישורים

(ב) השר, באישור ועדת הכלכלה של הכנסת, רשאי לשנות את תקופת התוקף של אישורים כאמור בסעיף קטן (א) ולקבוע תקופות תוקף שונות לסוגי מכשירים חשמליים.

3ז. אישור על פי הצהרה או אישור על פי הצהרה של מכשיר חשמלי במסלול האירופי ואישור הממונה אינם ניתנים להעברה, לשעבוד או לעיקול, אלא אם כן ניתן לכך אישור מראש ובכתב מאת הממונה ובהתאם לתנאים שנקבעו באישור.

איסור העברה, שעבוד או עיקול של אישורים

3ח. לאישור על פי הצהרה או לאישור על פי הצהרה של מכשיר חשמלי במסלול האירופי ולאישור הממונה תצורף תווית שעליה סימן המשקף את הדירוג האנרגטי של אב הטיפוס של המכשיר החשמלי, אם המכשיר החשמלי מנוי בתוספת הרביעית או אם נקבעה לגביו לפי חוק זה דרישה להצגת תווית דירוג אנרגטי; הדירוג האנרגטי ייקבע על סמך הנתונים שפורטו בהצהרה או על סמך תוצאות הבדיקה שצורפו לבקשה לממונה, לפי העניין.

צירוף תווית דירוג אנרגטי לאישור על פי הצהרה ולאישור הממונה

3ט. (א) יבואן או יצרן שקיבל אישור על פי הצהרה או אישור על פי הצהרה של מכשיר חשמלי במסלול האירופי או אישור הממונה ישמור מסמכים המעידים על עמידת המכשיר החשמלי בדרישת הנצילות האנרגטית לתקופה של שבע שנים לפחות, לרבות בדרך דיגיטלית.

חובת שמירת מסמכים

(ב) השר רשאי לקבוע הוראות לעניין שמירת מסמכים לפי סעיף קטן (א), לרבות לעניין אופן שמירתם והיקף המידע שיש לשמור.

**סימן ד':חובות לעניין סימון הדירוג האנרגטי**

3י. יבואן או יצרן המעביר מכשיר חשמלי למשווק יעביר למשווק את תווית הדירוג האנרגטי עם המכשיר החשמלי, אם המכשיר החשמלי מנוי בתוספת הרביעית או אם נקבעה לגביו לפי חוק זה דרישה להצגת תווית דירוג אנרגטי.

חובת יבואן ויצרן להעביר למשווק תווית דירוג אנרגטי

3יא. (א) משווק שקיבל תווית דירוג אנרגטי מיבואן או מיצרן כאמור בסעיף 3י ידביק או יטביע את התווית במקום בולט לעין על גבי המכשיר החשמלי המוצע למכירה; לא יציג משווק מכשיר חשמלי אלא אם כן מודבקת או מוטבעת עליו תווית כאמור; השר, באישור ועדת הכלכלה של הכנסת, רשאי לקבוע חובת הצגה של התווית במקומות נוספים.

חובת משווק להציג דירוג אנרגטי

(ב) לא יפרסם משווק מכשיר חשמלי, ובכלל זה לא יציג תמונה או ציור של אב טיפוס של מכשיר חשמלי או חפץ הנחזה כמכשיר חשמלי, אלא אם כן ציין בפרסומת את הדירוג האנרגטי של המכשיר, אם המכשיר החשמלי מנוי בתוספת הרביעית או אם נקבעה לגביו לפי חוק זה דרישה להצגת תווית כאמור.

(ג) (1) על אף האמור בסעיף קטן (א), בשיווק מרחוק יציג משווק לצד תיאור המכשיר החשמלי, במקום תווית הדירוג האנרגטי, את הדירוג האנרגטי של המכשיר החשמלי, אם המכשיר החשמלי מנוי בתוספת הרביעית או אם נקבעה לגביו לפי חוק זה דרישה להצגת תווית כאמור;

(2) נוסף על הוראות פסקה (1), במסמך שמוסר משווק לצרכן לפי סעיף 14ג(ב) לחוק הגנת הצרכן, יכלול המשווק את הדירוג האנרגטי של המכשיר החשמלי;

(3) השר רשאי לקבוע נתונים נוספים לעניין נצילות אנרגטית של מכשיר חשמלי שעל משווק להציג בשיווק מרחוק לפי הוראות סעיף קטן זה;

(4) יראו הפרה של הוראות סעיף קטן זה כהפרה של הוראות סעיף 14ג(א) או (ב) לחוק הגנת הצרכן, לפי העניין, ולממונה על הגנת הצרכן והסחר ההוגן ולמפקח לפי חוק הגנת הצרכן יהיו נתונות, לעניין אותה הפרה, כל הסמכויות שיש להם לפי פרקים ה' וה'1 לאותו חוק; סכום העיצום הכספי בשל הפרת הוראות כאמור יהיה הסכום הנקוב בסעיף 22ג(א) לחוק הגנת הצרכן;

(5) בסעיף קטן זה –

"חוק הגנת הצרכן" – חוק הגנת הצרכן, התשמ"א-1981;

"שיווק מרחוק" – כהגדרתו בסעיף 14ג(ו) לחוק הגנת הצרכן.

**סימן ה':סמכויות הממונה**

3יב. (א) הממונה רשאי להורות ליבואן או ליצרן לפעול בהתאם למפורט בפסקאות שלהלן, כולן או חלקן, אם מצא כי מכשיר חשמלי שייבא או שייצר אינו עומד בדרישת נצילות אנרגטית:

מתן הוראות בשל אי-עמידת מכשיר חשמלי בדרישת נצילות אנרגטית או בשל דירוג אנרגטי שגוי

(1) להודיע לציבור, ובכלל זה לפרסם בכלי התקשורת, כפי שיורה לו הממונה, כי המכשיר החשמלי אינו עומד בדרישת נצילות אנרגטית; בלי לגרוע מהאמור, הממונה רשאי לפרסם בכלי התקשורת כי מכשיר חשמלי אינו עומד בדרישת נצילות אנרגטית;

(2) להפסיק לייבא או להעביר למשווק, לפי העניין, את המכשיר החשמלי;

(3) לאסוף את המכשיר החשמלי מהמשווק כפי שיורה לו הממונה.

(ב) הורה הממונה כאמור בסעיף קטן (א), רשאי הוא להורות גם למשווק של המכשיר החשמלי שלגביו הורה כאמור, להפסיק לשווק או להציג למכירה את המכשיר החשמלי.

(ג) מצא הממונה כי הדירוג האנרגטי של מכשיר חשמלי כפי שמופיע בתווית הדירוג האנרגטי המתבססת על הצהרת היבואן או היצרן הוא שגוי, אף שהוא עומד בדרישת נצילות אנרגטית, רשאי הוא להורות ליבואן או ליצרן להחליף את תווית הדירוג האנרגטי של המכשיר החשמלי, וכן רשאי הוא להורות ליבואן או ליצרן על כל אחד מאלה:

(1) להודיע לציבור, ובכלל זה לפרסם בכלי התקשורת, כפי שיורה לו הממונה, כי תווית הדירוג האנרגטי של המכשיר החשמלי הוחלפה;

(2) להפסיק לייבא או להפסיק להעביר למשווק את המכשיר החשמלי עד להחלפת תווית הדירוג האנרגטי כאמור;

(3) להודיע למשווק לחדול מלשווק את המכשיר החשמלי עד שתווית הדירוג האנרגטי תוחלף; קיבל משווק הודעה כאמור, יפסיק לשווק את המכשיר החשמלי עד להחלפת התווית.

(ד) הוראות הממונה לפי סעיף זה יינתנו בשים לב, בין היתר, לפער שבין הנתונים כפי שפורטו בהצהרה לנתונים שעלו מתוצאות בדיקת המכשיר החשמלי במעבדה בישראל.

(ה) הממונה לא ייתן הוראה לפי סעיף זה אלא לאחר שהודיע על כך, בכתב, למי שבכוונתו להורות לו כאמור, ונתן לו הזדמנות לטעון את טענותיו.

3יב1. היה לממונה חשש כי מכשיר חשמלי אינו עומד בדרישת נצילות אנרגטית, רשאי הוא למסור ליצרן, ליבואן או למשווק הודעה בכתב, באמצעות מפקח, בדבר החובה למסור לו דגימה של מכשירי חשמלי כדי לערוך בהם בדיקות או מדידות וכן למסור את המדידות והדגימות למעבדה או להורות על מסירתן למעבדה, לשמור אותן או לנהוג בהן בדרך אחרת לתכלית שלשמה נמסרו הדגימות; הוראות סעיף 4ב(3)(ב) עד (ד) יחולו לעניין זה בשינויים המחויבים ובשינוי זה: השגה לפי סעיף 4ב(3)(ד) תוגש למנהל הכללי של משרד האנרגיה.

נטילת דגימות של מכשיר חשמלי

3יג. (א) הממונה רשאי לקבוע כי יבואן או יצרן שהגיש בקשה לאישור על פי הצהרה או לאישור על פי הצהרה של מכשיר חשמלי במסלול האירופי או לאישור הממונה על יסוד מידע כוזב או שגוי, לרבות באמצעות הצהרה כוזבת או שגויה או נתונים כוזבים או שגויים, הוא מפר אמון, לתקופה שיקבע ושלא תעלה על שנה; משך התקופה ייקבע בשים לב לחומרת ההפרה ולנסיבותיה.

מפר אמון

(ב) הממונה לא יקבע כאמור בסעיף קטן (א) אלא לאחר שהודיע, בהודעה מנומקת בכתב, למי שנוכח לגביו כי הוא מפר אמון, על כוונתו לעשות כן, ונתן לו הזדמנות לטעון את טענותיו.

(ג) מפר אמון לא יהיה רשאי לקבל אישור על פי הצהרה או אישור על פי הצהרה של מכשיר חשמלי במסלול האירופי בתקופה שבה חלה לגביו הקביעה כאמור בסעיף קטן (א).

(ד) הממונה רשאי לדרוש ממפר אמון ערובה בהתאם להוראות שהשר רשאי לקבוע לעניין דרישת ערובה כאמור, ובין השאר הוראות בדבר סוג הערובה, תנאיה, סכומה וחילוטה.

**סימן ו':פטור**

3יד. השר, באישור ועדת הכלכלה של הכנסת, רשאי לקבוע מקרים או נסיבות שבהתקיימם רשאי הממונה, בהחלטה מנומקת בכתב, לתת פטור ליבואן או ליצרן, לפי בקשתו, מההוראות לפי פרק זה, כולן או חלקן.

פטור

**פרק ד':פיקוח**

4. (א) השר רשאי להסמיך, מקרב עובדי משרדו, מפקח שיהיו נתונות לו הסמכויות לפי פרק זה, כולן או חלקן, לשם פיקוח על ביצוע ההוראות לפי חוק זה.

הסמכת מפקחים

(ב) הודעה על הסמכת מפקח כאמור בסעיף קטן (א) תפורסם ברשומות וכן באתר האינטרנט של משרד האנרגיה.

4א. לא יוסמך מפקח לפי סעיף 4(א) אלא אם כן מתקיימים בו כל אלה:

תנאים להסמכת מפקח

(1) הוא לא הורשע בעבירה שמפאת מהותה, חומרתה או נסיבותיה הוא אינו ראוי, לדעת השר, לשמש מפקח או לא הוגש נגדו כתב אישום בעבירה כאמור;

(2) הוא קיבל הכשרה מתאימה בתחום הסמכויות שיהיו נתונות לו לפי חוק זה כפי שהורה השר, וכן הכשרה מתאימה בנושאים הנוגעים לחוק זה כפי שהורה הממונה;

(3) הוא עומד בתנאי כשירות נוספים כפי שהורה השר.

4ב. לשם פיקוח על ביצוע ההוראות לפי חוק זה רשאי מפקח –

סמכויות פיקוח

(1) לדרוש מכל אדם למסור לו את שמו ומענו ולהציג לפניו תעודת זהות או תעודה רשמית אחרת המזהה אותו;

(2) לדרוש מכל אדם הנוגע בדבר למסור לו כל ידיעה או מסמך שיש בהם כדי להבטיח את ביצוען של הוראות חוק זה או להקל את ביצוען; בפסקה זו, "מסמך" – לרבות פלט כהגדרתו בחוק המחשבים, התשנ"ה-1995;

(3) (א) לערוך בדיקות או מדידות או ליטול דגימות של מכשירי חשמל, וכן למסור את המדידות והדגימות למעבדה או להורות על מסירתן למעבדה, לשמור אותן או לנהוג בהן בדרך אחרת לתכלית שלשמה יטלו הדגימות, והכול בכפוף להוראות פסקה זו;

(ב) מכשיר חשמלי שניטל לפי פסקת משנה (א) יישמר לתקופה הנדרשת לביצוע הבדיקה, אך היא לא תעלה על 90 ימים; בתום התקופה יודיע מפקח למי שהמכשיר ניטל ממנו או לבעליו כי באפשרותו לקבל את המכשיר בחזרה ממקום כפי שיודיע לו;

(ג) על אף האמור בפסקת משנה (ב), מפקח לא יחויב להחזיר מכשיר חשמלי לידי מי שהמכשיר ניטל ממנו, אם המכשיר אינו עומד בהוראות כל דין לפי בדיקת המעבדה או אם מצבו של המכשיר לאחר הבדיקה אינו מאפשר להשתמש בו למטרה שלשמה יוצר; במקרים כאמור רשאי מפקח לשמור את המכשיר, להשמידו או לנהוג בו בדרך אחרת, בכפוף להוראות פסקת משנה (ד);

(ד) מי שניטל ממנו מכשיר חשמלי ורואה את עצמו נפגע מהחלטת מפקח שלא להשיב לידיו את המכשיר בשל אי-עמידת המכשיר בהוראות כל דין כאמור בפסקת משנה (ג), רשאי להשיג על ההחלטה לפני הממונה, בתוך שלושים ימים מהמועד שבו נמסרה לו;

(4) להיכנס למקום, לרבות לכלי תחבורה כשהוא נייח, ובלבד שלא ייכנס למקום המשמש למגורים אלא על פי צו של בית משפט.

4ג. מפקח לא יעשה שימוש בסמכויות הנתונות לו לפי חוק זה, אלא בעת מילוי תפקידו ובהתקיים שניים אלה:

זיהוי מפקח

(1) הוא עונד באופן גלוי תג המזהה אותו ואת תפקידו;

(2) יש בידו תעודה החתומה בידי השר, המעידה על תפקידו ועל סמכויותיו של מפקח ואותה יציג לפי דרישה.

4ד. (א) ניתן לגבי מכשיר חשמלי אישור הממונה לפי סעיף 3ה, יופעלו לגביו סמכויות פיקוח לפי פרק זה בהתחשב בכך שאישור הממונה ניתן על בסיס בדיקת נצילות אנרגטית שבוצעה במעבדה בישראל ולא על בסיס הצהרת יבואן או יצרן לפי סעיף 3ד.

פיקוח בנוגע למכשיר חשמלי שניתן לגביו אישור הממונה

(ב) אין בהוראות סעיף זה כדי לגרוע מסמכות פיקוח ואכיפה הנתונה לגוף המוסמך לכך לפי כל דין.

5. (א) (בוטל)

סמכויות פיקוח כלפי צרכן אנרגיה ביטחוני

(ב) (בוטל)

(ג) (בוטל)

(ד) על אף האמור בסעיף 4ב, לא ייכנס מפקח למקום המוחזק על ידי צרכן אנרגיה ביטחוני, כל עוד מתרחשות באותו מקום ובעת הכניסה פעילות מבצעית או פעילות עוינת.

(ה) מפקח לא יעשה שימוש בסמכויותיו לפי סעיף זה כלפי צרכן אנרגיה ביטחוני, אלא אם כן הוא בעל התאמה ביטחונית מתאימה; בסעיף קטן זה, "התאמה ביטחונית" – כמשמעותה בסעיף 15 לחוק שירות הביטחון הכללי, התשס"ב-2002.

**פרק ה':הוראות כלליות**

6. (א) מפקח לא יגלה תכנם של ידיעה או מסמך שהגיעו לידיו מכוח תפקידו אלא לצורך חקירה לפי דין או לממונה; אין בהוראה זו כדי למנוע גילוי לפי דרישת היועץ המשפטי לממשלה או לפי דרישת בית המשפט.

סודיות

(ב) הממונה ומפקח ינהג בכל ידיעה או מסמך שהגיעו לידיו מכוח תפקידו מצרכן אנרגיה ביטחוני לפי הנחיות ממונה ביטחון במשרד האנרגיה בנוגע לאבטחת מידע; בסעיף קטן זה, "ממונה ביטחון" – כהגדרתו בחוק להסדרת הביטחון בגופים ציבוריים, התשנ"ח-1998.

7. (א) לא קיים עוסק באנרגיה או צרכן אנרגיה הוראה מהוראות התקנות לפי חוק זה, והממונה שוכנע שאי קיומה מהווה סכנה ממשית ומיידית לבטיחותו של אדם או רכוש, רשאי הוא לבצעה במקומו ולגבות ממנו את כפל ההוצאות הדרושות שהוציא לשם כך; על גביית הוצאות כאמור תחול פקודת המסים (גביה), כאילו היו מס כמשמעותו באותה פקודה.

ביצוע על-ידי הממונה

(ב) הממונה יפעל כאמור בסעיף קטן (א) רק לאחר שנתן הודעה למי שחייב בקיום ההוראה, בה הוא נדרש לבצעה מיד, ובלבד, שבנסיבות הענין, היתה שהות למתן הודעה.

8. שימוש בסמכות מכוח חוק זה בכל ענין הנוגע לבטיחות הבניה וההפעלה של כור גרעיני להפקת חשמל תיעשה בכפוף להוראות כל דין ולאחר התייעצות עם ראש הממשלה.

שימוש בסמכות בענין כור גרעיני

**פרק ו':עונשין**

9. (א) מי שהפר הוראה שנקבעה בתקנות, למעט הוראה שנקבעה בתקנות נצילות אנרגטית לפי פרק ג' או בתקנות המפורטות בחלק א' לתוספת הראשונה, דינו – קנס כאמור בסעיף 61(א)(1) לחוק העונשין, התשל"ז-1977 (להלן – חוק העונשין), ובעבירה נמשכת – קנס נוסף לכל יום שבו נמשכת העבירה, בשיעור האמור בסעיף 61(ג) לחוק העונשין.

עונשין

(ב) (1) נושא משרה בתאגיד חייב לפקח ולעשות כל שניתן למניעת ביצוע עבירה לפי סעיף קטן (א) בידי התאגיד או בידי עובד מעובדיו; המפר הוראה זו, דינו – קנס כאמור בסעיף 61(א)(1) לחוק העונשין;

(2) נעברה עבירה כאמור בסעיף קטן (א) על ידי תאגיד או על ידי עובד מעובדיו, חזקה היא כי נושא משרה בתאגיד הפר את חובתו כאמור, אלא אם כן הוכיח כי עשה כל שניתן כדי למלא את חובתו;

(3) בסעיף קטן זה, "נושא משרה בתאגיד" – מנהל פעיל בתאגיד, שותף למעט שותף מוגבל, או בעל תפקיד אחר בתאגיד האחראי מטעם התאגיד על התחום שבו נעברה העבירה.

(ג) (1) בשל עבירה שעבר אדם לפי סעיף קטן (א) שכתוצאה ממנה השיג טובת הנאה או רווח, לעצמו או לאחר, רשאי בית המשפט להטיל עליו קנס בשיעור טובת ההנאה או הרווח שהשיג כאמור, נוסף על כל עונש אחר; לעניין סעיף קטן זה, "טובת הנאה" – לרבות הוצאה שנחסכה;

(2) אין בהוראות סעיף קטן זה כדי לגרוע מהוראות סעיף 63 לחוק העונשין.

**פרק ז':עיצום כספי**

9א. מי שהפר הוראה מהוראות חוק זה או לפיו כמפורט בטור א' לחלק ב' בתוספת הראשונה, רשאי הממונה להטיל עליו עיצום כספי לפי הוראות פרק זה, בסכום הנקוב בטור ב' לצד אותה הוראה.

עיצום כספי

9ב. (א) היה לממונה יסוד סביר להניח כי אדם הפר הוראה מההוראות לפי חוק זה כאמור בסעיף 9א (בפרק זה – המפר), ובכוונתו להטיל עליו עיצום כספי לפי אותו סעיף, ימסור למפר הודעה על הכוונה להטיל עליו עיצום כספי (בפרק זה – הודעה על כוונת חיוב).

הודעה על כוונת חיוב

(ב) בהודעה על כוונת חיוב יציין הממונה, בין השאר, את אלה:

(1) המעשה או המחדל (בפרק זה – המעשה) המהווה את ההפרה ומועד ביצועו;

(2) סכום העיצום הכספי והתקופה לתשלומו;

(3) זכותו של המפר לטעון את טענותיו לפני הממונה לפי הוראות סעיף 9ג;

(4) הסמכות להוסיף על סכום העיצום הכספי בשל הפרה נמשכת או הפרה חוזרת לפי הוראות סעיף 9ה ושיעור התוספת.

9ג. מפר שנמסרה לו הודעה על כוונת חיוב לפי הוראות סעיף 9ב, רשאי לטעון את טענותיו לפני הממונה, בכתב או בעל פה לפי החלטת הממונה, לעניין הכוונה להטיל עליו עיצום כספי ולעניין סכומו, בתוך 45 ימים ממועד מסירת ההודעה, ורשאי הממונה להאריך את התקופה האמורה בתקופה נוספת שלא תעלה על 45 ימים.

זכות טיעון

9ד. (א) הממונה יחליט, לאחר ששקל את הטענות שנטענו לפי סעיף 9ג, אם להטיל על המפר עיצום כספי, ורשאי הוא להפחית את סכום העיצום הכספי לפי הוראות סעיף 9ו.

החלטת הממונה ודרישת תשלום

(ב) החליט הממונה לפי הוראות סעיף קטן (א) –

(1) להטיל על המפר עיצום כספי – ימסור לו דרישה, בכתב, לשלם את העיצום הכספי (בפרק זה – דרישת תשלום), ובה יציין, בין השאר, את סכום העיצום הכספי המעודכן ואת התקופה לתשלומו;

(2) שלא להטיל על המפר עיצום כספי – ימסור לו הודעה על כך, בכתב.

(ג) בדרישת התשלום או בהודעה לפי סעיף קטן (ב) יפרט המנהל את נימוקי החלטתו.

(ד) לא טען המפר את טענותיו לפי הוראות סעיף 9ג בתוך התקופה האמורה באותו סעיף, יראו את ההודעה על כוונת חיוב בתום אותה תקופה כדרישת תשלום שנמסרה למפר במועד האמור.

9ה. (א) בהפרה נמשכת ייווסף על העיצום הכספי הקבוע לאותה הפרה החלק העשרים שלו לכל חודש מלא שבו נמשכת ההפרה.

הפרה נמשכת והפרה חוזרת

(ב) בהפרה חוזרת ייווסף על העיצום הכספי הקבוע לאותה הפרה, סכום השווה לעיצום הכספי כאמור; לעניין זה, "הפרה חוזרת" – הפרת הוראה מההוראות לפי חוק זה כאמור בסעיף 9א בתוך שנתיים מהפרה קודמת של אותה הוראה שבשלה הוטל על המפר עיצום כספי או שבשלה הורשע.

9ו. (א) הממונה אינו רשאי להטיל עיצום כספי בסכום הנמוך מהסכומים הקבועים בתוספת הראשונה אלא במקרים, בנסיבות ובהתאם לשיקולים המפורטים בתוספת השנייה ובשיעורים הקבועים בה.

סכומים מופחתים

(ב) השר, בהסכמת שר המשפטים ובאישור ועדת הכלכלה של הכנסת, רשאי לשנות את התוספת השנייה.

9ז. (א) העיצום הכספי יהיה לפי סכומו המעודכן ביום מסירת דרישת התשלום, ולגבי מפר שלא טען את טענותיו לפני הממונה כאמור בסעיף 9ד(ד) – ביום מסירת ההודעה על כוונת חיוב; הוגש ערעור לבית משפט לפי סעיף 9יב ועוכב תשלומו של העיצום הכספי בידי הממונה או בית המשפט – יהיה העיצום הכספי לפי סכומו המעודכן ביום ההחלטה בערעור.

סכום מעודכן של העיצום הכספי

(ב) סכומי העיצום הכספי המנויים בתוספת הראשונה יתעדכנו ביום 1 בינואר בכל שנה (בסעיף קטן זה – יום העדכון), בהתאם לשיעור שינוי המדד הידוע ביום העדכון לעומת המדד שהיה ידוע ביום 1 בינואר של השנה הקודמת; הסכומים יעוגלו לסכום הקרוב שהוא מכפלה של 10 שקלים חדשים; עדכון ראשון לפי סעיף קטן זה יהיה ביום כ"ח בטבת התשפ"ב (1 בינואר 2022); לעניין זה, "מדד" – מדד המחירים לצרכן שמפרסמת הלשכה המרכזית לסטטיסטיקה.

(ג) הממונה יפרסם ברשומות ובאתר האינטרנט של משרד האנרגיה הודעה על סכומי העיצום הכספי המעודכנים לפי סעיף קטן (ב).

9ח. המפר ישלם את העיצום הכספי בתוך 45 ימים מיום מסירת דרישת התשלום כאמור בסעיף 9ד.

המועד לתשלום העיצום הכספי

9ט. לא שילם המפר עיצום כספי במועד, ייווספו על העיצום הכספי, לתקופת הפיגור, הפרשי הצמדה וריבית כהגדרתם בחוק פסיקת ריבית והצמדה, התשכ"א-1961 (בפרק זה – הפרשי הצמדה וריבית), עד לתשלומו.

הפרשי הצמדה וריבית

9י. עיצום כספי ייגבה לאוצר המדינה, ועל גבייתו יחול חוק המרכז לגביית קנסות, אגרות והוצאות, התשנ"ה-1995.

גבייה

9יא. על מעשה אחד המהווה הפרה של הוראה מההוראות לפי חוק זה כאמור בסעיף 9א ושל הוראה מההוראות לפי חוק אחר לא יוטל יותר מעיצום כספי אחד.

עיצום כספי בשל הפרה לפי חוק זה ולפי חוק אחר

9יב. (א) על החלטה סופית של הממונה לפי פרק זה ניתן לערער לבית משפט השלום שבו יושב נשיא בית משפט השלום; ערעור כאמור יוגש בתוך 45 ימים מיום שנמסרה למפר הודעה על ההחלטה.

ערעור

(ב) אין בהגשת ערעור לפי סעיף קטן (א) כדי לעכב את תשלום העיצום הכספי, אלא אם כן הסכים לכך הממונה או שבית המשפט הורה על כך.

(ג) החליט בית המשפט לקבל ערעור שהוגש לפי סעיף קטן (א) לאחר ששולם העיצום הכספי, והורה על החזרת סכום העיצום הכספי ששולם או על הפחתת העיצום הכספי, יוחזר הסכום ששולם או כל חלק ממנו אשר הופחת בתוספת הפרשי הצמדה וריבית מיום תשלומו עד יום החזרתו.

9יג. (א) הטיל הממונה עיצום כספי לפי פרק זה, יפרסם באתר האינטרנט של משרד האנרגיה את הפרטים שלהלן, בדרך שתבטיח שקיפות לגבי הפעלת שיקול דעתו בקבלת ההחלטה להטיל עיצום כספי:

פרסום

(1) דבר הטלת העיצום הכספי;

(2) מהות ההפרה שבשלה הוטל העיצום הכספי ונסיבות ההפרה;

(3) סכום העיצום הכספי שהוטל;

(4) אם הופחת העיצום הכספי – הנסיבות שבשלהן הופחת סכום העיצום ושיעורי ההפחתה;

(5) פרטים על המפר הנוגעים לעניין;

(6) שמו של המפר – אם המפר הוא תאגיד.

(ב) הוגש ערעור לפי סעיף 9יב, יפרסם הממונה בפרסום לפי סעיף קטן (א) גם את דבר הגשת הערעור ואת תוצאותיו.

(ג) על אף האמור בסעיף קטן (א)(6), הממונה רשאי לפרסם את שמו של מפר שהוא יחיד, אם סבר שהדבר נחוץ לצורך אזהרת הציבור, לאחר שנתן לו הזדמנות לטעון את טענותיו לעניין זה; ההזדמנות לטעון טענות לפי סעיף קטן זה יכול שתינתן למפר במסגרת זכות הטיעון לפי סעיף 9ג, ובלבד שהממונה הודיע למפר על כוונתו לפרסם את שמו, בהודעה על כוונת חיוב לפי סעיף 9ב.

(ד) על אף האמור בסעיף זה, לא יפרסם הממונה פרטים שהם בגדר מידע שרשות ציבורית מנועה מלמסור לפי סעיף 9(א) לחוק חופש המידע, התשנ"ח-1998, וכן רשאי הוא שלא לפרסם פרטים לפי סעיף זה שהם בגדר מידע שרשות ציבורית אינה חייבת למסור לפי סעיף 9(ב) לחוק האמור.

(ה) פרסום לפי סעיף זה בעניין עיצום כספי שהוטל על תאגיד יהיה לתקופה של ארבע שנים, ובעניין עיצום כספי שהוטל על יחיד – לתקופה של שנתיים; בפרסום כאמור יישם הממונה אמצעים טכנולוגיים נאותים ומתקדמים כדי למנוע, ככל האפשר, את העיון בפרטים שפורסמו באתר האינטרנט של משרד האנרגיה בתום תקופת הפרסום, ובלבד שיש אמצעים מקובלים למניעת העיון כאמור.

(ו) השר רשאי לקבוע דרכים נוספות לפרסום הפרטים האמורים בסעיף זה.

9יד. (א) תשלום עיצום כספי לפי פרק זה לא יגרע מאחריותו הפלילית של אדם בשל הפרת הוראה מההוראות לפי חוק זה המהווה עבירה.

שמירת אחריות פלילית

(ב) שלח הממונה למפר הודעה על כוונת חיוב בשל הפרה המהווה עבירה כאמור בסעיף קטן (א), לא יוגש נגדו כתב אישום בשל אותה הפרה אלא אם כן התגלו עובדות חדשות המצדיקות זאת.

(ג) הוגש נגד אדם כתב אישום בשל הפרה המהווה עבירה כאמור בסעיף קטן (א), לא ינקוט נגדו הממונה הליכים לפי פרק זה בשל אותה הפרה, ואם הוגש כתב האישום בנסיבות האמורות בסעיף קטן (ב) לאחר שהמפר שילם עיצום כספי, יוחזר לו הסכום ששולם בתוספת הפרשי הצמדה וריבית מיום תשלום הסכום עד יום החזרתו.

9טו. השר, בהסכמת שר המשפטים ובאישור ועדת הכלכלה של הכנסת, רשאי לשנות את התוספת הראשונה, ובלבד שסכומי העיצום הכספי כמפורט בטור ב' לתוספת האמורה לא יעלו על סכומים אלה, לפי העניין:

שינוי התוספת הראשונה

(1) 250,000 שקלים חדשים – לעניין הפרות של הוראות החוק;

(2) 100,000 שקלים חדשים – לעניין הפרות של הוראות התקנות.

**פרק ח':הוראות שונות**

10. (תיקון עקיף בחוק הנפט, תשי"ב-1952)

תיקון חוק הנפט

11. בסעיף 2 לחוק הפעלת רכב (מנועים ודלק), התשכ"א-1960, במקום "שר המסחר והתעשיה רשאי בהתייעצות עם שר התחבורה ועם הרשות הלאומית לאנרגיה, שהוקמה לפי חוק הרשות הלאומית לאנרגיה, התשל"ז-1977" יבוא "שר האנרגיה והתשתית בהתייעצות עם שר התחבורה".

תיקון חוק הפעלת רכב

12. (א) סמכות הנתונה בפקודת המכרות למפקח או למנהל, כמשמעותם בפקודה האמורה, תהיה בכל הנוגע למחצבים, שהשר או מי שהסמיך לענין זה קבעו בהודעה ברשומות שהם מקור אנרגיה, נתונה לממונה, והוא יפעילה בהתייעצות עם המועצה המייעצת לפי חוק הנפט.

סמכות פקודת המכרות

(ב) לענין סעיף זה, "מחצבים" – למעט מינרלים רדיו אקטיביים כמשמעותם בפקודת המינרלים הרדיו אקטיביים, 1947.

13. חוק רשות לאומית לאנרגיה, התשל"ז-1977 – בטל.

ביטול

14. תקנות שהותקנו לפי חוק רשות לאומית לאנרגיה, התשל"ז-1977, יעמדו בתוקפן במשך חמש שנים מיום תחילתו של חוק זה כאילו הותקנו מכוח חוק זה.

תקפות תקנות

14א. אין בהוראות לפי חוק זה כדי לגרוע מהוראות לפי כל דין.

שמירת דינים

15. חוק זה יחול על המדינה.

תחולה

**תוספת ראשונה**

(סעיפים 9, 9א ו-9טו)

**חלק א'**

בתוספת זו –

"תקנות דודי הקיטור" – תקנות מקורות אנרגיה (שיפור נצילות הבעירה בדודי קיטור המוסקים בדלק), התשס"ד-2004;

"תקנות דירוג אנרגטי ליחידת דיור" – תקנות מקורות אנרגיה (הצגת דירוג אנרגטי ליחידת דיור), התש"ף-2020;

"תקנות יחידת קירור מים" – תקנות מקורות אנרגיה (יעילות אנרגטית מזערית ומדידה תקופתית של יחידת קירור מים), התשע"ג-2013;

"תקנות יחידת קירור מים חדשה" – תקנות מקורות אנרגיה (יעילות אנרגטית מזערית ליחידת קירור מים חדשה), התשע"ג-2013;

"תקנות המחממים" – תקנות מקורות אנרגיה (בדיקת נצילות הבעירה במחממים מוסקים בדלק נוזלי או בגז), התשס"ד-2004;

"תקנות מיתקני השאיבה" – תקנות מקורות אנרגיה (בדיקת נצילות אנרגטית במיתקני שאיבה), התשס"ד-2004;

"תקנות הממירים" – תקנות מקורות אנרגיה (הספק חשמלי מרבי במצב המתנה פעיל של ממיר אפיקים ספרתי לקליטת שידורי טלוויזיה), התשע"ה-2015;

"תקנות מנועי השראה חשמליים" – תקנות מקורות אנרגיה (נצילות אנרגיה של מנועי השראה חשמליים), התשס"ד-2004;

"תקנות הסקרים" – תקנות מקורות אנרגיה (ביצוע סקר לאיתור פוטנציאל לשימור אנרגיה), התשע"ט-2018;

"תקנות פיקוח על צריכת האנרגיה" – תקנות מקורות אנרגיה (פיקוח על יעילות צריכת אנרגיה), התשנ"ד-1993.

**חלק ב'**

[סעיף זה מכיל טבלה או תמונה - לחצו לצפיה](https://www.nevo.co.il/laws/#/63bf116ad380fe0b78b2302c/clause/63da1ec25700620a04bb3d41)

**תוספת שנייה**

(סעיף 9ו)

סכומים מופחתים לעניין עיצום כספי

1. בתוספת זו –

הגדרות – תוספת שנייה

"אישור" – כל אחד מאלה:

(1) אם המפר חייב, לפי דין, במינוי רואה חשבון מבקר – אישור שנתן רואה חשבון מבקר שמונה כאמור, המבקר את הדוחות הכספיים השנתיים;

(2) אישור שנתן רואה חשבון או אישור שנתן יועץ מס מייצג כי נתון פלוני תואם לאמור במסמך שהוגש במסגרת פעולת הייצוג של יועץ המס;

"יועץ מס מייצג" – כהגדרתו בחוק הסדרת העיסוק בייצוג על ידי יועצי מס, התשס"ה-2005;

"מחזור עסקאות" – מחזור עסקאות של עוסק כהגדרתו בחוק מס ערך מוסף, התשל"ו-1975;

"רואה חשבון מבקר" – כהגדרתו בחוק החברות, התשנ"ט-1999.

2. הממונה רשאי להפחית למפר את סכום העיצום הכספי, בשיעורים שלהלן, אם התקיימה אחת או יותר מנסיבות אלה:

הפחתת סכומי העיצום הכספי

(1) המפר לא הפר כל הוראה מהוראות חוק זה או לפיו בחמש השנים שקדמו להפרה – 20%; לא הפר את אותה הוראה בשלוש השנים שקדמו להפרה – 10%;

(2) מפר הפסיק את ההפרה מיוזמתו ודיווח עליה לממונה – 30%;

(3) המפר נקט פעולות למניעת הישנות ההפרה ולהקטנת הנזק, להנחת דעתו של הממונה – 30%.

3. ראה הממונה, לגבי מפר שהוא יחיד, שההפרה נגרמה בשל נסיבות אישיות המצדיקות הפחתה של העיצום הכספי או שהתקיימו נסיבות אישיות קשות המצדיקות שלא למצות את הדין עם המפר, רשאי הוא להפחית למפר את סכום העיצום הכספי בשיעור של 20%.

הפחתה בשל נסיבות אישיות

4. התקיימו לגבי מפר כמה נסיבות כאמור בסעיפים 2 ו-3, רשאי הממונה להפחית למפר מסכום העיצום הכספי את השיעורים המנויים לצד אותן נסיבות במצטבר, ובלבד ששיעור ההפחתה לא יעלה על 80% מסכום העיצום הכספי הקבוע בשל אותה הפרה אם הייתה זו הפרה ראשונה, ועל 70% ממנו אם הייתה זו הפרה שאינה הפרה ראשונה.

הפחתה בשל כמה נסיבות

5. (א) מצא הממונה שסכום העיצום הכספי עולה על 5% ממחזור העסקאות של המפר, רשאי הוא להפחית את הסכום ל-5% ממחזור העסקאות שלו.

הפחתה בשל התחשבות במחזור עסקאות

(ב) סעיף קטן (א) יחול בין שסכום העיצום הכספי לפי סעיפים 2 ו-3 הופחת ובין שלא הופחת.

(ג) מפר המבקש הפחתה של סכום העיצום הכספי לפי סעיף זה, יגיש לממונה אישור לעניין גובה מחזור העסקאות שלו בתוך 45 ימים ממועד מסירת ההודעה על כוונת חיוב.

**תוספת שלישית**

(סעיף 3ב1)

מכשירים חשמליים במסלול האירופי שסעיף 3ד1 חל עליהם

1. מכשירים חשמליים הנדרשים לעמוד בדרישת נצילות אנרגטית:

מכשירים חשמליים הנדרשים לעמוד בדרישת נצילות אנרגטית

(1) יחידות קירור מים הפועלות במחזור דחיסת אדים (צ'ילרים);

(2) מזגנים;

(3) מקררים;

(4) מכונות כביסה;

(5) מייבשי כביסה;

(6) מדיחי כלים;

(7) תנורי אפייה;

(8) נורות;

(9) נטלים לנורות פלוארניות;

(10) ממירי אפיקים ספרתיים לקליטת שידורי טלוויזיה;

(11) טלוויזיות;

(12) מנועי השראה חשמליים אסינכרוניים תלת-מופעיים כלוביים.

2. מכשירים חשמליים הנדרשים לעמוד בדרישות נצילות אנרגטית לעניין הספק במצב המתנה:

מכשירים חשמליים הנדרשים לעמוד בדרישות נצילות אנרגטית לעניין הספק במצב המתנה

(1) מזגנים;

(2) מקררים;

(3) מכונות כביסה;

(4) מייבשי כביסה;

(5) מדיחי כלים;

(6) תנורי אפייה;

(7) תנורי מיקרוגל;

(8) ציוד טכנולוגיית מידע:

(א) מחשבים;

(ב) מסכים למחשב;

(ג) מדפסות;

(9) ציוד שמע:

(א) מכשירי רדיו;

(ב) מגבירים;

(ג) מכשירי טלפון אלחוטיים;

(10) טלוויזיות;

(11) ממירים דיגיטליים.

**תוספת רביעית**

(סעיף 3י)

מכשירים חשמליים במסלול האירופי שיש לצרף להם תווית דירוג אנרגטי

1. מזגנים

2. מקררים

3. מכונות כביסה

4. מייבשי כביסה

5. מדיחי כלים

6. תנורי אפיה

7. נורות

8. טלוויזיות

9. מסכי מחשב

|  |  |  |  |  |  |
| --- | --- | --- | --- | --- | --- |
|  | משה שחל  שר האנרגיה והתשתית | יצחק שמיר  ראש הממשלה |  |  |  |
|  |  |  |  |  | חיים הרצוג  נשיא המדינה |