כללי ההגבלים העסקיים (פטור סוג לכבילות נלוות למיזוגים), תשס"ט-2009

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | פטור מקבלת אישור | סעיף 2 |
| [Go](#h3) | תנאים לתחולת הפטור בכבילה מסוג אי-תחרות | סעיף 3 |
| [Go](#h4) | תנאים לתחולת הפטור בכבילה מסוג הבטחת הספקה | סעיף 4 |
| [Go](#h5) | פטור לכבילה נלווית הנחוצה למיזוג ואינה פוגעת משמעותית בתחרות | סעיף 4א |
| [Go](#h6) | תוקף | סעיף 5 |

כללי ההגבלים העסקיים (פטור סוג לכבילות נלוות למיזוגים), תשס"ט-2009

בתוקף סמכותי לפי סעיף 15א לחוק ההגבלים העסקיים, התשמ"ח-1988 (להלן – החוק), ובאישור הוועדה לפטורים ולמיזוגים, אני מתקינה כללי פטור סוג אלה:

1. בכללים אלה –

הגדרות

"מוכר" – מי שמעביר לאחר זכויות בעסק, כולן או חלקן, במסגרת עסקת מיזוג;

"שליטה" – כהגדרתה בחוק;

"מיזוג" – מיזוג חברות כהגדרתו בחוק אשר בוצע כדין;

"כבילה מסוג אי-תחרות" – התחייבות המוכר, אדם השולט בו או תאגיד הנשלט על ידי מי מהם, כי לא יתחרה בעסק הנרכש במיזוג, לרבות בדרך של פניה ללקוחותיו או לעובדיו;

"כבילה מסוג הבטחת הספקה" – הסכם בין המוכר, אדם השולט בו או תאגיד הנשלט על ידי מי מהם לבין העסק הנרכש במיזוג להספקה של טובין, אשר תוכנו הוא אחד מאלה:

(1) העסק הנרכש במיזוג ימשיך ויספק למוכר, לאדם השולט בו או לתאגיד הנשלט על ידי מי מהם, טובין בתנאים שבהם סיפק את הטובין קודם לעסקת המיזוג או בתנאים מיטיבים מהם;

(2) המוכר, אדם השולט בו או תאגיד הנשלט על ידי מי מהם, ימשיך לספק טובין לעסק הנרכש במיזוג בתנאים שבהם סיפק את הטובין קודם לעסקת המיזוג או בתנאים מיטיבים מהם;

ובלבד שתנאי האספקה עובר למיזוג לא היו בניגוד להוראות החוק;

"כבילה נלווית למיזוג" – כבילה הנחוצה למימוש עיקר עסקת מיזוג ותוכנה הוא אחד או יותר מאלה:

(1) כבילה מסוג אי-תחרות;

(2) התחייבות המוכר כי לא יעביר לאחר מידע שהגיע אליו מתוקף החזקותיו בזכויות בתאגיד שהוא בעל העסק הנרכש במיזוג או במסגרת עיסוקו בעסק זה;

(3) כבילה מסוג הבטחת הספקה;

(4) כבילה אחרת אשר נחוצה לשימור ערכו הכלכלי של העסק הנמכר במיזוג, ובלבד שהיא מוגבלת לפרק זמן סביר.

2. כבילה נלווית למיזוג פטורה מקבלת אישור בית הדין להגבלים עסקיים, בכפוף לאמור בכללים אלה.

פטור מקבלת אישור

3. פטור הסוג שבכללים אלה יחול על כבילה מסוג אי-תחרות, אם התקיימו לגביה כל אלה:

תנאים לתחולת הפטור בכבילה מסוג אי-תחרות

(1) עסקת המיזוג כוללת, במפורש או מכללא, העברת מוניטין או ידע;

(2) תקופת אי-התחרות אינה עולה על האמור בסעיפים קטנים (א) או (ב), לפי המאוחר מביניהם:

(א) ארבע שנים מהיום שבו פחת חלקו של המוכר בעסק הנרכש במיזוג מ-20 אחוזים או מהיום שבו פגה זכותו של המוכר למנות דירקטור בעסק הנרכש במיזוג, לפי המוקדם; לעניין זה, "חלקו של המוכר בעסק הנרכש במיזוג" – לרבות כל זכות בתאגיד שהוא בעליו של העסק הנרכש;

(ב) במקרה שבו המוכר מועסק בעסק הנרכש לאחר המיזוג – שנתיים מהיום שבו נסתיימה העסקתו כאמור; לעניין זה, "מוכר" – למעט תאגיד;

(3) ההתחייבות לאי-תחרות נוגעת רק לטובין שהעסק הנרכש במיזוג מכר, סיפק או עסק בפיתוחם עובר למיזוג, או לטובין תחליפיים להם;

(4) העסק הנרכש במיזוג אינו בעל מונופולין בשוק המוצר נושא אי-התחרות או בשוק מוצר משיק לו.

4. פטור הסוג שבכללים אלה יחול על כבילה מסוג הבטחת הספקה, אם התקיימו לגביה כל אלה:

תנאים לתחולת הפטור בכבילה מסוג הבטחת הספקה

(1) הכבילה היא לתקופה שאינה עולה על שלוש שנים;

(2) ההסכם אינו כולל תניית בלעדיות; עם זאת, ההסכם יכול שיכלול התחייבות להספקה של הטובין בכמות שהיתה קיימת בין הצדדים עובר לעסקת המיזוג;

(3) העסק הנרכש במיזוג או המוכר אינם בעלי מונופולין בשוק מוצר שבו עוסק העסק הנרכש במיזוג או בשוק מוצר משיק לו.

4א. בלי לגרוע מן הפטורים הקבועים בסעיפים 3 ו-4, פטור הסוג שבכללים אלה יחול על כבילה נלווית למיזוג אשר התקיימו לגביה שני אלה:

פטור לכבילה נלווית הנחוצה למיזוג ואינה פוגעת משמעותית בתחרות

(1) הכבילה אינה מגבילה את התחרות בחלק ניכר של שוק המושפע ממנה, או שהיא עלולה להגביל את התחרות בחלק ניכר משוק כאמור, אך אין בה כדי לפגוע פגיעה משמעותית בתחרות בשוק כאמור;

(2) עיקרו של המיזוג אינו בהפחתת התחרות או במניעתה.

5. תוקפם של כללים אלה עד יום כ"א בחשוון התשפ"ד (5 בנובמבר 2023).

תוקף

|  |  |  |  |  |  |
| --- | --- | --- | --- | --- | --- |
|  | רונית קן  הממונה על ההגבלים העסקיים |  |  |  |  |
|  |  |  |  | אליהו ישי  שר התעשיה המסחר והתעסוקה |  |