כללי החברות הממשלתיות (מינוי יועצים משפטיים ושכרם), תשנ"ב-1992

תוכן ענינים

|  |  |  |
| --- | --- | --- |
| [Go](#h1) | מינוי ועדה | סעיף 1 |
| [Go](#h2) | מינוי לזמן או למטלה | סעיף 2 |
| [Go](#h3) | בקשה למינוי יועץ משפטי | סעיף 3 |
| [Go](#h4) | שיקולי הוועדה | סעיף 4 |
| [Go](#h5) | שיקולי הרשות | סעיף 5 |
| [Go](#h6) | תקופת מינוי | סעיף 6 |
| [Go](#h7) | סירוב לאשר מינוי | סעיף 7 |
| [Go](#h8) | הפסקת העסקתו של יועץ משפטי | סעיף 8 |
| [Go](#h9) | ביטולו אישורו של מינוי | סעיף 9 |
| [Go](#h10) | קבלת מידע | סעיף 10 |
| [Go](#h11) | מנין חוקי וזימון ישיבות הועדה | סעיף 11 |
| [Go](#h12) | בקשה להתמנות יועץ משפטי | סעיף 12 |
| [Go](#h13) | הצעת מועמד לחברה | סעיף 13 |
| [Go](#h14) | מינוי דחוף | סעיף 14 |
| [Go](#h15) | סייג לתחולה | סעיף 15 |
| [Go](#h16) | ביטול | סעיף 16 |
| [Go](#h17) | תחילה | סעיף 17 |
| [Go](#h18) | תוספת ראשונה |
| [Go](#h19) |  | סעיף (א) |
| [Go](#h20) |  | סעיף (ב) |
| [Go](#h21) | תוספת שניה |

כללי החברות הממשלתיות (מינוי יועצים משפטיים ושכרם), תשנ"ב-1992

בתוקף סמכותנו לפי סעיף 47(ג) לחוק החברות הממשלתיות, התשל"ה-1975, ובאישור ועדת הכספים של הכנסת, אנו קובעים כללים אלה:

1. (א) שר המשפטים ושר האוצר ימנו ועדה (להלן – הוועדה) שתפקידה להמליץ בפני רשות החברות הממשלתיות (להלן – הרשות) בדבר אישור מינויו של עורך דין לשמש יועץ משפטי של חברה ממשלתית ובדבר אישור שכרו.

מינוי ועדה

(ב) הוועדה תהיה של שבעה והם:

(1) שלושה חברים מקרב הציבור שאחד מהם עוסק בהוראת משפטים באוניברסיטה;

(2) שני עורכי דין מתוך רשימה שהציעה לשכת עורכי הדין;

(3) עובד משרד המשפטים שהוא חבר לשכת עורכי הדין;

(4) יושב ראש דירקטוריון או מנהל כללי של חברה ממשלתית.

(ג) לא ימונה אדם לחבר בוועדה אם לדעת השרים עלולים עיסוקיו האחרים ליצור ניגוד ענינים עם תפקידו כחבר ועדה.

(ד) שר המשפטים ושר האוצר ימנו את יושב ראש הוועדה מבין שלושת החברים מקרב הציבור.

(ה) הודעה על הרכב הוועדה ומענה תפורסם ברשומות.

2. מינויו של יועץ משפטי לחברה יכול שיהא לזמן או לביצוע מטלה אחת או יותר.

מינוי לזמן או למטלה

3. (א) בבקשת חברה לאישור המינוי של יועץ משפטי יש לציין את הפרטים שבתוספת הראשונה, ולצרף פרטים על היועץ כאמור בתוספת השניה.

בקשה למינוי יועץ משפטי

(ב) הרשות רשאית לדרוש פרטים נוספים ממגיש הבקשה.

(ג) ששה חדשים לפחות לפני תום תקופת המינוי של יועץ משפטי, תגיש חברה המעוניינת במינוי חוזר לפי סעיף 6(ב) או במינוי של יועץ משפטי אחר, בקשה לרשות לאישור מינוי, זולת אם הסכימה הרשות למועד קצר יותר.

4. (א) הוועדה תשקוד על חלוקת עבודת הייעוץ המשפטי לחברות ממשלתיות בין מספר עורכי דין גדול, ככל האפשר, ובבואה להמליץ המלצותיה תיתן דעתה, בין היתר, לאלה:

שיקולי הוועדה

(1) צרכי החברה בייעוץ משפטי;

(2) הכישורים והנסיון של עורך הדין או עורכי דין אחרים במשרדו בתחומי פעילותה של החברה, ואפשרויותיהם להעניק לחברה את השירותים שהיא זקוקה להם במועדים הנדרשים;

(3) היות עורך הדין או עורך דין אחר במשרדו יועץ משפטי של חברה ממשלתית אחת או יותר;

(4) האפשרות לחלק את עבודת היועץ המשפטי בחברה אחת בין מספר עורכי דין;

(5) הצורך לרענן את עבודת הייעוץ המשפטי בחברה ממשלתית בהתחשב מחד גיסא במספר השנים שעורך הדין משמש יועץ משפטי של חברה, ומאידך גיסא בנסיבות מיוחדות המחייבות או המצדיקות המשך עבודתו בחברה;

(6) האפשרות להרחיב את מספר משרדי עורכי הדין המטפלים בחברות ממשלתיות;

(7) היות המועמד יועץ משפטי של אחד מבעלי המניות בחברה או של אדם או תאגיד אחרים המקיימים קשרי עסקים עם החברה;

(8) שכר הטרחה שמציעה החברה, בהתחשב במומחיות ובהיקף העבודה הנדרשים לטיפול בעניניה, בין בדרך כלל ובין לענין ספציפי, ובתעריפי שכר הטרחה שקבעה לשכת עורכי הדין;

(9) אפשרות קיומם של גורמים אחרים העלולים להשפיע על עבודתו של עורך הדין בחברה.

(ב) לא תמליץ הוועדה על אישור של מינוי אם, לדעתה, עלולים עיסוקיו האחרים של עורך הדין ליצור ניגוד ענינים עם תפקידו כיועץ משפטי של החברה.

(ג) בבואה להמליץ בדבר שכרו של היועץ המשפטי תשקול הוועדה בין היתר את אלה:

(1) מהות הענינים;

(2) המומחיות שנדרשת לטיפול בעניניה של החברה;

(3) העבודה הכרוכה בטיפול בעניניה של החברה;

(4) תעריפי שכר הטרחה שקבעה לשכת עורכי הדין.

5. בבואה לדון אם לאשר בקשת החברה לאישור המינוי, תשקול הרשות, בין היתר, את השיקולים המפורטים בסעיף 4.

שיקולי הרשות

6. (א) יועץ משפטי שנתמנה לתקופה, לא תעלה תקופת המינוי על שלוש שנים.

תקופת מינוי

(ב) הרשות רשאית, לבקשת החברה ולאחר עיון בהמלצת הוועדה, לחזור ולאשר מינוי, ובלבד שכל אישור נוסף יהיה לתקופה שלא תעלה על שלוש שנים.

7. (א) לא תסרב הוועדה להמליץ על אישור של מינוי אלא לאחר שנתנה הזדמנות לחברה וליועץ המשפטי המוצע להשמיע דבריהם בפניה.

סירוב לאשר מינוי

(ב) המליצה הוועדה בחיוב לגבי בקשה לאישור מינוי, לא תסרב הרשות לאשר את המינוי, אלא לאחר שנתנה הזדמנות לחברה וליועץ המשפטי המוצע להשמיע דבריהם בפניה.

8. הפסיקה חברה את העסקתו של יועצה המשפטי לפני תום תקופת מינויו, תודיע על כך לרשות במכתב מנומק; הרשות רשאית לדרוש פרטים נוספים מן החברה ומן היועץ המשפטי.

הפסקת העסקתו של יועץ משפטי

9. הרשות רשאית לבטל את אישור המינוי על יסוד חוות דעת מנומקת של הוועדה, ובלבד שהוועדה נתנה הזדמנות לחברה וליועצה המשפטי להשמיע דבריהם בפניה.

ביטולו אישורו של מינוי

10. לענין מילוי תפקידה, רשאית הוועדה לקבל מידע בכתב ובעל-פה מהרשות, ממשרדי הממשלה, מחברות ממשלתיות ומכל גוף או אדם אחר, בכפוף להגבלות על פי חוק.

קבלת מידע

11. (א) שלושה מבין חברי הוועדה יהיו מנין חוקי בישיבותיה, ובלבד שכל חברי הוועדה זומנו לישיבה וסדר היום נשלח לכל החברים.

מנין חוקי וזימון ישיבות הועדה

(ב) לא נכח היושב ראש בישיבה, רשאים החברים המשתתפים בה לבחור יושב ראש לאותה ישיבה.

(ג) מנהל הרשות או נציגו רשאים להשתתף בישיבות הוועדה ובדיוניה ללא זכות הצבעה.

(ד) יושב ראש הוועדה, ממלא מקומו, שלושה מחברי הוועדה או מנהל הרשות רשאים לזמן ישיבה.

(ה) הוועדה תקבע את נהלי עבודתה ודיוניה, במידה שלא נקבעו בכללים אלה.

12. (א) עורך דין המעונין בהעסקתו כיועץ משפטי לחברה ממשלתית רשאי להגיש בקשה לרשות, ובלבד שלא יציע העסקתו בחברה פלונית.

בקשה להתמנות יועץ משפטי

(ב) בבקשה לפי סעיף קטן (א) יש לציין את הפרטים שבתוספת השניה.

13. הרשות רשאית, מיוזמתה או לבקשת חברה, להציע לחברה מועמד אחד או יותר ליועץ משפטי, מתוך רשימת עורכי הדין שפנו לרשות לפי סעיף 12 והוועדה המליצה עליהם.

הצעת מועמד לחברה

14. ראתה הרשות שיש צורך דחוף למנות למטלה יועץ משפטי לחברה, רשאית היא –

מינוי דחוף

(1) לפטור את החברה מהגשת בקשה לפי סעיף 3(א);

(2) להחליט על אישור המינוי; האישור יינתן בידי היושב ראש ובהעדרו – אחד מנציגי הציבור בועדה.

15. כללים אלה אינם חלים על העסקת עורך דין כעובד החברה.

סייג לתחולה

16. כללי החברות הממשלתיות (מינוי יועצים משפטיים ושכרם), התשל"ז-1977 – בטלים.

ביטול

17. תחילתם של כללים אלה שלושים ימים מיום פרסומם.

תחילה

**תוספת ראשונה**

(סעיף 3(א))

(א) פרטים בבקשה של חברה לאישור מינוי של יועץ משפטי לתקופה:

(1) אופי עסקי החברה והיקפם.

(2) מידת הזדקקותה של החברה לייעוץ משפטי חיצוני, השירותים המשפטיים הדרושים ומידת התכיפות והדחיפות בהגשתם.

(3) היקף השירותים המשפטיים שניתנו לחברה בשנתיים שקדמו לשנה שבה מוגשת הבקשה, לרבות אלה שנתן עורך הדין שאת העסקתו מבקשים, בין דרך כלל ובין לענינים מיוחדים.

(4) הכישורים והנסיון הנדרשים מן היועץ המשפטי, לרבות שליטה בשפות והתמחות בתחומים מקצועיים ועסקיים.

(5) האם יש לחברה יועץ משפטי נוסף – בין שכיר ובין שאינו שכיר של החברה – ומה תחום עיסוקיו.

(6) שם המועמד, מען משרדו, השכלתו, והנסיון המקצועי שלו; שמות שותפיו ועורכי הדין השכירים העובדים במשרדו.

(7) היות המועמד, או עורך דין אחר במשרדו, יועץ משפטי של חברה ממשלתית אחרת, או של גופים ציבוריים אחרים, לרבות תאגידים שהוקמו בחוק (יש לפרט).

(8) פרטים לגבי מתן ייעוץ משפטי של המועמד לאדם או לתאגיד אחרים, לענין השיקולים האמורים בסעיף 4.

(9) היות עורך הדין שותף או קרוב של אחד מבעלי המניות בחברה או של המנהל הכללי שלה; בפסקה זו, "קרוב" – הורה, צאצא, אח, או בן-זוג, וכן הורה, צאצא או אח של בן-הזוג.

(10) שכר הטרחה שהחברה מבקשת לשלם לעורך הדין ואופן התשלום.

(11) פרטים אחרים שהחברה ראתה לראוי לציינם בבקשה.

(ב) פרטים בבקשה של חברה לאישור מינוי של יועץ משפטי לשם ביצוע מטלה:

(1) טיבו של הענין שהחברה מעונינת למסור לטיפולו של עורך הדין;

(2) דחיפותו של הענין ומשך הזמן המשוער הדרוש לטיפול בו;

(3) הפרטים האמורים בסעיף א(3) עד (11), בשינויים המחוייבים.

**תוספת שניה**

(סעיפים 3(א) ו-12(ב))

[בקשה למינוי יועץ משפטי](https://www.nevo.co.il/lawattachments/60fae52b7f492f0225800e45/c08e5797-3640-410b-87f9-2133d198adbb.doc)

|  |  |  |  |  |  |
| --- | --- | --- | --- | --- | --- |
| יצחק מודעי  שר האוצר |  | דן מרידור  שר המשפטים |  |  |  |
|  |  |  |  |  |  |