כללי הרשות השניה לטלוויזיה ולרדיו (שידורי תכניות רדיו בידי בעל רישיון), תשס"ו-2006

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | אופי המישדרים | סעיף 2 |
| [Go](#h3) | התאמת תכניות לזמן שידורן | סעיף 3 |
| [Go](#h4) | לוחות תכניות | סעיף 4 |
| [Go](#h5) | מניעת שידורים אסורים | סעיף 5 |
| [Go](#h6) | היערכות לשידורים בלתי צפויים | סעיף 6 |
| [Go](#h7) | פרסום לוחות תכניות | סעיף 7 |
| [Go](#h8) | משמורת עותקים | סעיף 8 |
| [Go](#h9) | שידורים במקרי חירום | סעיף 9 |

כללי הרשות השניה לטלוויזיה ולרדיו (שידורי תכניות רדיו בידי בעל רישיון), תשס"ו-2006

בתוקף סמכותה לפי סעיפים 24 ו-72ב לחוק הרשות השניה לטלוויזיה ורדיו, התש"ן-1990 (להלן – החוק), ובידיעת הוועדה, קובעת מועצת הרשות השניה לטלוויזיה ולרדיו (להלן – המועצה), כללים אלה:

1. בכללים אלה –

הגדרות

"בעל רישיון" – בעל רישיון לשידורי רדיו;

"המועצה" – לרבות כל ועדת משנה שמינתה וכל מי שהסמיכה לענין כללים אלה;

"המנהל" – לרבות מי שהוא הסמיכו לענין כללים אלה, בין באופן כללי ובין לענין מסוים;

"לוח תכניות" – כמשמעותו בסעיף 4;

"עונה" – שנת שידורים;

"פירוט מבנה" (LINE-UP) – פירוט כולל של מבנה ותוכן תכנית, לרבות קטעי קישור ומעברים;

"תכנית" – יחידת שידורים בסיסית בעלת תוכן והיקף ידועים ומוגדרים במתכונת הערוכה לשידור ברדיו.

2. (א) בעל רישיון יכוון את שידוריו לקהל היעד שלו, וישלב במישדריו מגוון רחב, ככל האפשר, של סוגי תכניות בתחום האפיון, הכל כפי שנקבע ברישיונו.

אופי המישדרים

(ב) בעל רישיון יקפיד על איכות נאותה של המישדרים, בהתאם לדרישות הרישיון.

3. (א) בעל רישיון יתכנן את לוחות התכניות, תוך התחשבות בימי חג ובימי זיכרון ואבל החלים בתקופה שאליה מתייחסים הלוחות, ויתאים את שידוריו במועדים אלה לאופיים, תוך מתן ביטוי להיבטים המיוחדים של קהל היעד ובהתאם לקבוע בתנאי הרישיון.

התאמת תכניות לזמן שידורן

(ב) בעל רישיון לא ישדר ביום כיפור, משעה לפני כניסת החג עד שעה לאחר יציאתו.

(ג) בעל רישיון יתאים את שידוריו לזמן שידורם תוך התחשבות בקהל היעד, כאמור בתנאי הרישיון, ובמיוחד בילדים.

4. (א) בעל רישיון ימסור למנהל לוח תכניות על בסיס שבועי לכל עונה (להלן – לוח עונתי) 45 ימים לפני תחילתה, בהתאם למתכונת שנקבעה ברישיונו; המועצה רשאית לקבוע ברישיון לוח תכניות בסיסי שייחשב לוח עונתי בעבור שידורי בעל הרישיון בכל עונה ועונה, בהתחשב, בין השאר, בסוג ומגוון השידורים של בעל הרישיון על פי רישיונו.

לוחות תכניות

(ב) המנהל רשאי לפסול כל לוח תכניות שנמסר, אם לא מתקיימים בו כללים אלה, הוראות כל דין, הרישיון או הנחיות המועצה כפי שיימסרו לבעלי הרישיונות מעת לעת; המנהל רשאי לדרוש מבעל הרישיון לעשות בלוח תיקונים או שינויים בתוך זמן שיורה המנהל.

(ג) המנהל יעביר את לוח התכניות לאישור המועצה בצירוף המלצותיו.

(ד) המועצה רשאית לפסול כל לוח תכניות שנמסר אם לא מתקיימות בו הוראות כל דין, הרישיון והנחיות המועצה והמנהל, או להתנות את אישורו בתנאים או בשינויים שעל בעל הרישיון לעשות בו; לא אושר לוח תכניות, תנמק המועצה את הסיבות לכך.

(ה) בעל רישיון, שהמועצה או המנהל, הורו לו לשנות או לתקן לוח תכניות שהגיש, יגיש לוח מתוקן לאישור בדרך ובמועד שהורו לו המועצה או המנהל.

(ו) בעל רישיון יודיע למנהל על כל שינוי בלוח התכניות טרם ביצועו, למעט שינוי חד-פעמי; כל עוד לא קיבל בעל הרישיון הוראה אחרת, רשאי הוא לשדר את הלוח, כולל השינויים שחלו בו; ראה המנהל כי השינויים שמבצע בעל הרישיון בלוח התכניות חורגים, באופן משמעותי, מהתחייבויותיו העקרוניות בלוח התכניות, רשאי הוא לדרוש מבעל הרישיון את התאמת לוח המישדרים, כדי לעמוד בהתחייבויותיו העקרוניות.

5. לשם מניעת שידורים אסורים לפי סעיף 46 לחוק, רשאי המנהל, לפי שיקול דעתו או בהתאם להנחיות המועצה, לדרוש מבעל הרישיון פירוט מבנה או תיאור תוכן של שידורים או הקלטה של שידור מתוכנן; פרטים כאמור יימסרו למנהל במועד שיורה, לפי שיקול דעתו.

מניעת שידורים אסורים

6. בעל רישיון יחזיק ברשותו מלאי תכניות זמין ומוכן לשידור ברמה נאותה, נוסף על התכניות שהוא אמור לשדר על פי לוח התכניות שאושר לו, למקרי צורך, לרבות תקלות ומקרי מעבר למתכונת שידור של ימי אבל ואסונות.

היערכות לשידורים בלתי צפויים

7. בעל רישיון ידאג לפרסם, בין קהל מאזיניו, בדרך שיראה לנכון, את לוח התכניות שאושר, ובהתאם להוראות הרשות.

פרסום לוחות תכניות

8. (א) בעל רישיון יקליט ויחזיק ברשותו עותק מכל המישדרים ששידר במשך 90 ימים לפחות לאחר מועד שידורם.

משמורת עותקים

(ב) בעל רישיון ימסור למנהל עותק מהקלטה כאמור, לפי דרישתו.

9. הרשות רשאית להורות לבעל רישיון לשדר כל הודעה, בהתאם לאמור בסעיף 50 לחוק.

שידורים במקרי חירום

|  |  |  |  |  |  |
| --- | --- | --- | --- | --- | --- |
|  | נורית דאבוש  יושבת ראש מועצת הרשות השניהלטלוויזיה ולרדיו |  |  |  |  |
|  |  |  |  |  |  |