כללי הרשות השנייה לטלוויזיה ורדיו (הליכים ותנאים לקבלת אישור לתוכן שידורים נוסף על ידי בעל זיכיון לשידורי רדיו), תשע"ז-2016

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | הגשת בקשה ומסמכיה | סעיף 2 |
| [Go](#h3) | בחינת הבקשה | סעיף 3 |
| [Go](#h4) | תיקון, השלמה ועדכון של בקשה ומסירת מידע | סעיף 4 |
| [Go](#h5) | פסילת הבקשה בשל אי-מילוי דרישה | סעיף 5 |
| [Go](#h6) | בדיקת הבקשה והבאת ממצאי המנהל למועצה | סעיף 6 |
| [Go](#h7) | שיקולי המועצה | סעיף 7 |
| [Go](#h8) | החלטת המועצה בדבר מתן האישור ותחילת השידורים | סעיף 8 |

כללי הרשות השנייה לטלוויזיה ורדיו (הליכים ותנאים לקבלת אישור לתוכן שידורים נוסף על ידי בעל זיכיון לשידורי רדיו), תשע"ז-2016

בתוקף סמכותה לפי סעיף 24 וסעיף 72(ו)(2) לחוק הרשות השנייה לטלוויזיה ורדיו, התש"ן-1990 (להלן – החוק), קובעת מועצת הרשות השנייה לטלוויזיה ורדיו כללים אלה:

1. בכללים אלה –

הגדרות

"בקשה" – בקשה לקבלת אישור לתוכן שידורים נוסף שהגיש בעל זיכיון לשידורי רדיו;

"האוכלוסייה המסוימת" – האוכלוסייה המסוימת שלה נועד תוכן השידורים הנוסף בשטח המבוקש;

"השטח המבוקש" – השטח המסוים באזור הזיכיון של בעל הזיכיון שבו מתבקש האישור לשדר תוכן שידורים נוסף;

"מבקש" – בעל זיכיון לשידורי רדיו שהגיש בקשה לקבל אישור לתוכן שידורים נוסף לפי כללים אלה;

"תוכן שידורים נוסף" – כהגדרתו בסעיף 72(ו)(1) לחוק.

2. (א) מבקש יגיש את בקשתו למנהל ויצרף אליה את כל המסמכים הנוגעים לעניין, ובכלל זה –

הגשת בקשה ומסמכיה

(1) אישור שר התקשורת לעניין האפשרות להקצאת התדרים לפי הוראות סעיף 72(ו)(3) לחוק;

(2) מפרט השטח המבוקש;

(3) פירוט האוכלוסייה המסוימת;

(4) תכנית עסקית ל-5 שנים התומכת בבקשה;

(5) חוות דעת מקצועית התומכת בצורך לתוכן שידורים נוסף לאוכלוסייה המסוימת, ובהתאמת תוכן השידורים שמציע המבקש לצורך זה;

(6) תוכן השידורים, לרבות לוח שידורים מפורט;

(7) הידע והניסיון העומדים לרשותו, לרבות באמצעות גורמים שהתקשר עמם באשר לתוכן המוצע;

(8) כל מסמך נוסף שהורה עליו המנהל הדרוש לדעתו לצורך בחינת הבקשה.

(ב) בקשה תיחתם בידי מי שהמבקש הסמיכו לחתום עליה בשמו, ויצורף אליה אישור של עורך דין בדבר סמכות החותם לחתום בשם המבקש.

(ג) מגיש הבקשה יתמוך את בקשתו בתצהיר לאימות העובדות הכלולות בה או במסמכים המצורפים אליה; על עובדות שהן בתחום ידיעתו האישית, יצהיר שהן נכונות, ועל עובדות אחרות יצהיר שהן נכונות לפי מיטב ידיעתו ואמונתו.

(ד) כל מסמך שיצורף לבקשה ושאינו מקור יאומת ביד עורך דין כמתאים למקור.

3. (א) המנהל יבחן את מסמכי הבקשה ויודיע למבקש, בכתב, בתוך 30 ימים ממועד הגשתה, על אחת מאלה:

בחינת הבקשה

(1) הבקשה הוגשה כנדרש לפי כללים אלה וכן נמסרו המידע והמסמכים הנחוצים לבחינת הבקשה, ועל כן היא תקינה;

(2) יש לערוך בבקשה שינויים או להמציא מידע ומסמכים נוספים, שיפורטו בהודעת המנהל.

(ב) המנהל רשאי להאריך, לגבי מבקש מסוים, את המועד כאמור בסעיף קטן (א), בהחלטה מנומקת, לתקופה נוספת של 14 ימים.

4. (א) מבקש יפעל לפי דרישת המנהל כאמור בסעיף 3(א)(2), וסעיף 3(ב) יחול גם על בקשה שתוקנה או הושלמה כאמור.

תיקון, השלמה ועדכון של בקשה ומסירת מידע

(ב) מבקש ידווח למנהל בהקדם האפשרי על כל שינוי בנתוני בקשתו במידע שמסר לפי דרישת המנהל.

5. לא מילא המבקש דרישה כאמור בסעיף 3(א)(2) בתוך 14 ימים, מיום שהומצאה לו, רשאי המנהל לפסול את הבקשה; המנהל יודיע למבקש על פסילת הבקשה וסיבת פסילתה.

פסילת הבקשה בשל אי-מילוי דרישה

6. המנהל יבדוק את הבקשה לעניין עמידתה בתנאים למתן אישור לתוכן שידורים נוסף לפי החוק ויביא את ממצאיו לפני המועצה בתוך 60 ימים מיום שוהמצאה לו בקשה תקינה; המועצה רשאית להאריך את המועד האמור.

בדיקת הבקשה והבאת ממצאי המנהל למועצה

7. בלי לגרוע מסמכות המועצה בסעיף 72(א) לחוק, בבואה לבחון מתן אישור לתוכן שידורים נוסף למבקש, תשקול המועצה, בין השאר, גם את אלה:

שיקולי המועצה

(1) המטרות והשיקולים המנויים בסעיף 72(ה) לחוק;

(2) קיום צורך של האוכלוסייה המסוימת באזור המבוקש בתוכן שידורים נוסף, לאחר מיפוי הצרכים המיוחדים של מגוון אוכלוסיות ברחבי הארץ;

(3) קיומה של חוות דעת מקצועית לעניין התאמת התוכן המוצע לצורך האוכלוסייה המסוימת;

(4) תוכן השידורים ולוח השידורים שמציע המבקש;

(5) יכולתו של המבקש לקיים את השידורים לפי הצעתו ולקיים את הדרישות לפי החוק;

(6) יכולתו הכספית והכלכלית של המבקש;

(7) כל שיקול נוסף הנוגע לעניין.

8. (א) ראתה המועצה כי המבקש עומד בתנאים למתן האישור ומתאים לקבלתו, תחליט על הענקת האישור לתוכן שידורים נוסף למבקש, בתנאים שתורה ותמסור לו את החלטתה בתוך 45 ימים מיום הבאת ממצאי המנהל למועצה; אישור כאמור יהווה חלק בלתי נפרד מהזיכיון.

החלטת המועצה בדבר מתן האישור ותחילת השידורים

(ב) המועצה תורה על מועד תחילת שידוריו של המבקש.

|  |  |  |  |  |  |
| --- | --- | --- | --- | --- | --- |
|  | אוה מדז'יבוז'  יושבת ראש מועצת הרשות השנייהלטלוויזיה ורדיו |  |  |  |  |
|  |  |  |  |  |  |