כללי השידור הציבורי הישראלי (משרות פטורות מחובת המכרז), תשפ"ב-2022

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | פרסום הודעה לאיתור מועמד | סעיף 2 |
| [Go](#h3) | גיוס מועמד למשרה פטורה ממכרז | סעיף 3 |
| [Go](#h4) | מספר העובדים המרבי במשרת עיתונאי חדשות | סעיף 4 |
| [Go](#h5) | משרה בתחום התוכן והיצירה | סעיף 5 |
| [Go](#h6) | משרת אמון אישי | סעיף 6 |
| [Go](#h7) | משרה זמנית ומשרת סטודנט | סעיף 7 |

כללי השידור הציבורי הישראלי (משרות פטורות מחובת המכרז), תשפ"ב-2022

בתוקף סמכותה לפי סעיפים 52(ב) ולפי סעיף 53 לחוק השידור הציבורי הישראלי, התשע"ד-2014 (להלן – החוק), קובעת מועצת תאגיד השידור הישראלי (להלן – המועצה) כללים אלה:

1. בכללים אלה –

הגדרות

"אחראי על הגיוס" – עובד חטיבת משאבי אנוש של התאגיד העוסק בגיוס עובדים או מי מטעמו;

"בעל תפקיד" – עובד בעל ידע ומומחיות הנוגעים למיון ולגיוס מועמדים למשרה;

"הודעה לאיתור מועמדים" – הודעה לפי תקנה 2;

"ממונה" – מי שהאדם שיגויס למשרה יהיה כפוף אליו או מי מטעמו;

"משרת אמון אישי" – משרה בכפיפות לנושא משרה בתאגיד, הדורשת מידה מיוחדת של אמון אישי;

"משרה זמנית" – כל אחת מאלה:

(1) משרה שנועדה לעסוק במשימה חיונית חולפת, קצובה בפרק זמן שלא יעלה על 6 חודשים, ושאינה צפויה להיטמע במערך הקבוע של פעילות התאגיד ואינה משרה פטורה ממכרז;

(2) משרה זמנית שאינה משרה פטורה ממכרז, למילוי מקום זמני של עובד לפרק זמן מצטבר שלא יעלה על 18 חודשים;

(3) משרה זמנית שאינה משרה פטורה ממכרז, למילוי משרה שהתפנתה וטרם אוישה, לפרק זמן שלא יעלה על 12 חודשים;

"משרת עיתונאי חדשות" – משרה שנועדה לביצוע תפקיד של כתב, פרשן, עורך או מגיש בתחום החדשות או תוכן בענייני היום;

"משרה פטורה בתחום התוכן והיצירה" – משרה בתחום התוכן, התרבות והיצירה, שבה העובד נדרש לבטא את עצמו באמצעות כישרון ייחודי שמתבטא בדיבור, כתיבה, בימוי או צילום, או כישרון אחר בתחום התרבות או האומנות;

"משרה פטורה ממכרז" – משרת עיתונאי חדשות ומשרה פטורה נוספת;

"משרה פטורה נוספת" – משרה שנועדה לביצוע תפקיד של משרת עיתונאי חדשות בחטיבה שאינה חטיבת החדשות או משרה הדורשת כישרון עיתונאי או יצירתי ייחודי בתחום תוכן לשידור ברדיו, בטלוויזיה או על גבי האינטרנט ומופיעה בהודעה שפרסמה ברשומות המועצה לפי סעיף 52(ג)(1) לחוק;

"סגן למנהל הכללי" – מנהל הכפוף ישירות למנהל הכללי, שהמועמד למשרה ישתייך לחטיבה שבניהולו, או מי מטעמו;

"סטודנט" – אדם הלומד במוסד להשכלה גבוהה שהמועצה להשכלה גבוהה הכירה בו או במוסדות להכשרת הנדסאים וטכנאים שבפיקוח משרד העבודה, לרבות אדם הלומד לתואר ראשון נוסף, לתואר שני לרבות לתואר שני נוסף, או שלישי, וכל עוד הוא לומד לתואר ולא סיים את חובותיו לקבלת התואר; וכן תלמיד במכינה קדם-אקדמית, אדם הלומד בשנת השלמה לתואר שני ואדם הלומד במוסד להשכלה גבוהה בשנת השלמה להסמכה לראיית חשבון;

"צוות הבחינה" – סגן למנהל הכללי ואחראי על הגיוס.

2. בהודעה לאיתור מועמדים שיפרסם התאגיד לפי סעיף 52(ג)(2) לחוק, יצוינו, בין השאר, תיאור המשרה, פירוט התפקיד, הכישורים וההשכלה הנדרשים למילוי המשרה, היקף משרה, תקופת ההעסקה ופרטים על אופן הגשת מועמדות.

פרסום הודעה לאיתור מועמד

3. (א) התפנתה משרה פטורה ממכרז, האחראי על הגיוס יחליט על אמות מידה ותבחינים להערכת המועמדים, שלפיהם ייבחרו מתוך כלל המועמדים שהגישו מועמדות למשרה כפי שפורסמה בהודעה לאיתור מועמדים, שלושה מועמדים לפחות שיוזמנו לריאיון בפני צוות הבחינה.

גיוס מועמד למשרה פטורה ממכרז

(ב) צוות הבחינה יראיין את המועמדים למשרה והוא רשאי לצרף אליו גם בעל תפקיד או להיוועץ באדם בעל מומחיות בתחום המשרה הנדונה, לרבות להזמינו להשתתף בישיבות צוות הבחינה.

(ג) צוות הבחינה יחליט על התאמת המועמדים לפי אמות המידה למשרה ויבחר את המועמד המתאים ביותר; מנהל חטיבת החדשות או סגן למנהל הכללי, לפי העניין, יקבלו אדם למשרה כאמור, באישור המנהל הכללי.

(ד) על אף האמור בסעיף קטן (א), פחות משלושה מועמדים הציעו מועמדות ועומדים בתנאים הנדרשים למילוי המשרה, יוזמנו כולם לריאיון בפני צוות הבחינה.

(ה) על אף האמור בסעיף קטן (א), סגן למנהל הכללי רשאי במקרים חריגים לרבות הצורך בהתאמה מלאה בין אישיותו של אדם למשרה, להזמין מועמד אחד בלבד לריאיון בפניו, בכפוף לעמידת המועמד בתנאים הנדרשים לאיוש המשרה, בין אם הגיש מועמדות למשרה לפי ההודעה לאיתור מועמדים, ובין אם לאו, ובתנאי שהמועמד מוביל דעת קהל או מוביל בתחום התוכן, השידורים, האינטרנט או העיתונות, אשר זכה לפרסום או להצלחה במקצועו; החלטת סגן למנהל הכללי תהיה מנומקת בכתב.

(ו) לא מצא צוות הבחינה מועמד מתאים, רשאי התאגיד לפרסם הודעה חדשה לאיתור מועמדים; קיים צורך לאייש את המשרה בדחיפות, ולא הוגשה כל מועמדות להודעה לאיתור מועמדים, רשאי התאגיד לגייס עובד בלא פרסום הודעה לאיתור מועמדים חדשה, אם אחראי על הגיוס נוכח לדעת שפרסום הודעה חדשה לא תביא תועלת.

(ז) סעיף זה אינו חל על משרת אמון אישי, משרת סטודנט ומשרה זמנית.

4. מספר העובדים המרבי במשרות עיתונאי חדשות שעליהם לא תחול חובת מכרז לפי כללים אלה, לא יעלה על 300 עובדים בתאגיד.

מספר העובדים המרבי במשרת עיתונאי חדשות

5. סגן למנהל הכללי רשאי להציע הצעת עבודה לאדם מתאים לשמש במשרה פטורה ממכרז בתחום התוכן והיצירה, לתקופה מוגבלת או למשימה מסוימת שהוגדרה מראש, אם מצא הצדקה מיוחדת לקבלת אדם זה לעבודה בתאגיד, בשים לב להתאמתו למשרה, נוכח תכונותיו וכישוריו המיוחדים בתחום של המשרה, בהחלטה מנומקת בכתב.

משרה בתחום התוכן והיצירה

6. (א) המועצה תאשר את הדרישות המקצועיות והתיאור של משרת אמון אישי.

משרת אמון אישי

(ב) הממונה יבחר לפי אמות מידה שעליהן יחליט מראש, אדם שעומד בדרישות המקצועיות כאמור בסעיף קטן (א), אם מצא כי הוא המתאים ביותר למשרת אמון אישי.

7. (א) התאגיד רשאי לאייש משרה זמנית באמצעות עובד התאגיד, בדרך של מינוי בפועל במקום או נוסף על התפקיד שהוא ממלא.

משרה זמנית ומשרת סטודנט

(ב) משרה זמנית שלא אוישה לפי סעיף קטן (א), ומשרת סטודנט, יאוישו באופן הבא:

(1) התאגיד יפרסם למשך 7 ימים או יותר באתר האינטרנט של התאגיד הודעה על גיוס מועמדים למשרה, ואת התנאים הנדרשים למילוי המשרה; נוסף על הפרסום כאמור, התאגיד רשאי לפרסם את ההודעה בכל דרך שימצא לנכון;

(2) בטרם מועד פרסום הודעה על גיוס מועמדים, כאמור בפסקה (1), אחראי על הגיוס יחליט על אמות מידה ותבחינים להערכת המועמדים ולפיהם ייבחרו המועמדים שיוזמנו לריאיון בפני ועדת בחירה שתורכב מהממונה ואחראי על הגיוס; ועדת הבחירה תראיין שלושה מועמדים לפחות למשרה ותבחר במועמד המתאים ביותר; פחות משלושה מועמדים הציעו מועמדות למשרה ועומדים בתנאי הסף, ועדת בחירה תראיין את כולם; ועדת בחירה רשאית לצרף לדיוניה בעל תפקיד;

(3) במשרה זמנית – אם לא יימצא מועמד מתאים למשרה, רשאי התאגיד לפרסם הודעה חדשה על גיוס מועמדים, או לגייס בלא פרסום הודעה חדשה אם סגן למנהל הכללי לענייני משאבי אנוש נוכח לדעת שפרסום הודעה נוספת לא יביא תועלת וקיימת דחיפות באיוש המשרה;

(4) במשרת סטודנט – אם לא יימצא מועמד מתאים למשרה, התאגיד יפרסם הודעה חדשה על גיוס מועמדים.

|  |  |  |  |  |  |
| --- | --- | --- | --- | --- | --- |
|  | גיל עומר  יושב ראש מועצת תאגיד השידור הציבורי |  |  |  |  |
|  |  |  |  |  |  |