כללי התחרות הכלכלית (פטור סוג להסכמי רכישה בלעדית) (הוראת שעה), תשס"א-2001

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | פטור מקבלת אישור | סעיף 2 |
| [Go](#h3) | כבילות נלוות | סעיף 2א |
| [Go](#h4) | סייגים לתחולת הפטור | סעיף 3 |
| [Go](#h5) | הסכם בלעדיות לרכישת תשומה | סעיף 4 |
| [Go](#h6) | תחולת הפטור על הסכם סוכנות בלעדית | סעיף 4א |
| [Go](#h7) | סייג לתחולת כללי ההגבלים העסקיים (הוראות והגדרות כלליות) | סעיף 4ב |
| [Go](#h8) | תוקף | סעיף 5 |

כללי התחרות הכלכלית (פטור סוג להסכמי רכישה בלעדית) (הוראת שעה), תשס"א-2001

בתוקף סמכותי לפי סעיף 15א לחוק התחרות הכלכלית, התשמ"ח-1988 (להלן – החוק), ובאישור הועדה לפטורים ולמיזוגים, אני מתקין כללי פטור סוג אלה:

1. בכללים אלה –

הגדרות

"הסכם רכישה" – חוזה בין מוכר לבין ספק, לרכישת טובין לשם מכירתם;

"הסכם סוכנות" – חוזה בין סוכן לבין ספק למכירת טובין, תמורת עמלה;

"מוכר" – צד להסכם רכישה הרוכש טובין מספק לשם מכירתם;

"סוכן" – צד להסכם סוכנות הפועל למכירת טובין של הספק תמורת עמלה;

"ספק" – צד להסכם רכישה המספק או מוכר טובין למוכר לשם מכירתם או צד להסכם סוכנות המוכר טובין באמצעות הסוכן;

"רכישה" בידי מוכר – לרבות קבלת טובין להחזקתו, לשם מכירתם.

2. (א) הסכם רכישה שבו מתחייב מוכר לרכוש טובין מסוג מסוים רק מספק אחד (להלן – הסכם לרכישה בלעדית) פטור מקבלת אישור בית הדין לתחרות, אם התקיימו לגביו כל התנאים שבכללים אלה.

פטור מקבלת אישור

(ב) מותר לכלול בהסכם לרכישה בלעדית את הכבילות המפורטות להלן או חלק מהן:

(1) התחייבות המוכר, אדם השולט בו או תאגיד הנשלט על ידי מי מהם, כי הוא לא ייצר ולא ישווק טובין תחליפיים לטובין נושא ההסכם לרכישה בלעדית; בסעיף זה, "שליטה" – כהגדרתה בחוק;

(2) התחייבות המוכר לאחד או יותר מאלה:

(א) לרכוש סדרות שלמות של טובין שבהסכם לרכישה בלעדית;

(ב) לרכוש כמות מסוימת של טובין שבהסכם לרכישה בלעדית;

(ג) למכור טובין שבהסכם לרכישה בלעדית באריזה או בעיצוב שדרש הספק;

(ד) למכור טובין שבהסכם לרכישה בלעדית תחת סימן מסחר או סימן שירות שהספק או המוכר הוא בעלו או מורשה לשווק תחתיו טובין מאותו סוג, או תחת שם מסחרי שהספק או המוכר משווק בו טובין מאותו סוג;

(ה) לסייע בקידום מכירות הטובין שבהסכם לרכישה בלעדית, לרבות באמצעות –

(1) פרסומם;

(2) החזקת מלאי של הטובין, בכלל או בכמות שלא תפחת משיעור מסוים;

(3) מתן שירות ואחריות לטובין;

(4) העסקת עובדים בעלי מומחיות או הכשרה טכנית מספקת.

(ג) (בוטל)

2א. פטור לפי כללים אלה יחול גם על הסכם רכישה בלעדית הכולל כבילות נוספות ובלבד שהכבילות הנוספות נחוצות למימוש עיקרו של ההסכם ואין בהן כדי לפגוע פגיעה של ממש בתחרות בשוק המוצר או בחלק ממנו.

כבילות נלוות

3. פטור הסוג שבכללים אלה לא יחול על הסכם לרכישה בלעדית שלגביו מתקיימים אחד או יותר מאלה:

סייגים לתחולת הפטור

(1) הצדדים להסכם לרכישה בלעדית הם מתחרים בפועל;

(2) חלקו של צד להסכם לרכישה בלעדית בשוק המוצר הוא 30% או יותר מייצור המוצר או מאספקתו;

(3) צד להסכם לרכישה בלעדית הוא בעל מונופולין בשוק המוצר או בשוק מוצר משיק;

(4) בין צדדים להסכם לרכישה בלעדית קיים הסכם לענין אחד מאלה:

(א) המחיר שבו יציעו המוכר, הספק או אדם אחר מטעם מי מהם את הטובין לאחר;

(ב) המחיר שיידרש תמורת הטובין מאדם אחר או שישולם בעדם;

(ג) שיעור הרווח שיפיק צד להסכם לרכישה בלעדית;

(ד) כל הסכם אחר שתוצאתו שוות ערך להסכמים כאמור בפסקאות משנה (א) עד (ג);

(5) ההסכם לרכישה בלעדית מחייב אדם להיות צד לו לפרק זמן העולה על עשר שנים רצופות, ולא ניתנה בו לאותו אדם אפשרות להשתחרר ממנו בהודעה שייתן זמן סביר מראש;

(6) עיקרו של ההסכם לרכישה בלעדית בהפחתת התחרות או במניעתה;

(7) ההסכם לרכישה בלעדית כולל כבילות שאינן נחוצות למימוש עיקרו.

4. פטור זה יחול גם על הסכם לרכישה בלעדית, שבו רכישת הטובין מהספק נעשית לשם שימוש בהם כתשומה בייצור טובין אחרים ולא לשם מכירתם (להלן – הסכם בלעדיות), בתנאי שסך כל הכמות הנמכרת בידי אותו ספק לכל הרוכשים ממנו טובין כאמור, בהסכם בלעדיות, אינו עולה על 10% מכלל הצריכה של טובין מאותו סוג.

הסכם בלעדיות לרכישת תשומה

4א. (א) הסכם סוכנות שבו מתחייב הסוכן למכור בשטח ההסכם טובין של הספק בלבד (להלן – הסכם לסוכנות בלעדית) פטור מקבלת אישור בית הדין לתחרות, אם התקיימו לגביו כל התנאים שבכללים אלה, בשינויים המחויבים.

תחולת הפטור על הסכם סוכנות בלעדית

(ב) על אף האמור בסעיף קטן (א), בהסכם סוכנות בלעדית ניתן לכלול, בשינויים המחויבים, כבילות כאמור בסעיף 3(4) ובלבד שהסוכן אינו סוכן עצמאי; לעניין סעיף זה, "סוכן עצמאי" – סוכן שהוא צד להסכם סוכנות בלעדית שביצועו דורש ממנו השקעות משמעותיות ומיוחדות להסכם או נטילת סיכונים משמעותיים ומיוחדים להסכם.

4ב. הוראת סעיף 9 לכללי ההגבלים העסקיים (הוראות והגדרות כלליות), התשס"ו-2006, לא תחול על כללי פטור סוג זה.

סייג לתחולת כללי ההגבלים העסקיים (הוראות והגדרות כלליות)

5. תוקף פטור הסוג שבכללים אלה עד יום ד' בתשרי התשפ"ז (15 בספטמבר 2026).

תוקף

|  |  |  |  |  |  |
| --- | --- | --- | --- | --- | --- |
| אהוד ברק  שר התעשיה והמסחר | דוד תדמור  הממונה על הגבלים עסקיים |  |  |  |  |
|  |  |  |  |  |  |