כללי לשכת עורכי הדין (סדרי הדין בבתי הדין המשמעתיים), תשע"ה-2015

תוכן ענינים

|  |  |
| --- | --- |
| [Go](#h1) | פרק ראשון:הגדרות |
| [Go](#h2) | הגדרות | סעיף 1 |
| [Go](#h3) | פרק שני:הליכים לפני הדיון |
| [Go](#h4) | סימן א':תלונה |
| [Go](#h5) | הגשת תלונה | סעיף 2 |
| [Go](#h6) | סמכות דיון בתלונה | סעיף 3 |
| [Go](#h7) | המצאת התלונה לנילון | סעיף 4 |
| [Go](#h8) | תשובה לתלונה | סעיף 5 |
| [Go](#h9) | פרטים נוספים | סעיף 6 |
| [Go](#h10) | החלטה בדבר קובלנה | סעיף 7 |
| [Go](#h11) | הודעה על אי-הגשה קובלנה | סעיף 8 |
| [Go](#h12) | סימן ב':קובלנה |
| [Go](#h13) | הגשת קובלנה | סעיף 9 |
| [Go](#h14) | הודעה למתלונן | סעיף 10 |
| [Go](#h15) | מקום הדיון | סעיף 11 |
| [Go](#h16) | פרטי הקובלנה | סעיף 12 |
| [Go](#h17) | צירוף אישומים ונקבלים | סעיף 13 |
| [Go](#h18) | פרק שלישי:הדיון בבית דין משמעתי מחוזי |
| [Go](#h19) | סימן א':פתיחת ההליך |
| [Go](#h20) | הרכבת בית הדין | סעיף 14 |
| [Go](#h21) | אב בית הדין | סעיף 15 |
| [Go](#h22) | המצאת הקובלנה | סעיף 16 |
| [Go](#h23) | סימן ב':הוראות כלליות |
| [Go](#h24) | מינוי עורך דין לנקבל | סעיף 17 |
| [Go](#h25) | תיקון קובלנה | סעיף 18 |
| [Go](#h26) | חזרה מאישום | סעיף 19 |
| [Go](#h27) | חזרה מהודאה | סעיף 20 |
| [Go](#h28) | הפרדת הדיון | סעיף 21 |
| [Go](#h29) | הפסקת הדיון | סעיף 22 |
| [Go](#h30) | סדרי הדין – כללי | סעיף 23 |
| [Go](#h31) | סימן ג':עיון בחומר הבירור |
| [Go](#h32) | עיון בחומר הבירור | סעיף 24 |
| [Go](#h33) | סייג להבאת ראיות | סעיף 25 |
| [Go](#h34) | סימן ד':תשובה לקובלנה |
| [Go](#h35) | טענות מקדמיות | סעיף 26 |
| [Go](#h36) | תשובה לקובלנה | סעיף 27 |
| [Go](#h37) | סימן ה':הדיון בקובלנה |
| [Go](#h38) | קביעת דיונים | סעיף 28 |
| [Go](#h39) | היעדרות הנקבל | סעיף 29 |
| [Go](#h40) | היעדרות הקובל | סעיף 30 |
| [Go](#h41) | הזמנת עדים | סעיף 31 |
| [Go](#h42) | פרטי ההזמנה | סעיף 32 |
| [Go](#h43) | ניהול הדיון | סעיף 33 |
| [Go](#h44) | פרוטוקול | סעיף 34 |
| [Go](#h45) | ראיות הקובל | סעיף 35 |
| [Go](#h46) | העדר הוכחה לכאורה | סעיף 36 |
| [Go](#h47) | ראיות הנקבל | סעיף 37 |
| [Go](#h48) | ראיות מטעם בית הדין וראיות נוספות | סעיף 38 |
| [Go](#h49) | סדר העדויות | סעיף 39 |
| [Go](#h50) | סיכומי הקובל והנקבל | סעיף 40 |
| [Go](#h51) | הצטרפות היועץ המשפטי לממשלה | סעיף 41 |
| [Go](#h52) | סימן ו':פסק הדין |
| [Go](#h53) | הכרעת הדין | סעיף 42 |
| [Go](#h54) | הרשעה על פי עובדות שלא נטענו בקובלנה | סעיף 43 |
| [Go](#h55) | הרשעה בעבירות אחרות | סעיף 44 |
| [Go](#h56) | חיוב מתלונן | סעיף 45 |
| [Go](#h57) | ראיות לעניין העונש | סעיף 46 |
| [Go](#h58) | גזר הדין | סעיף 47 |
| [Go](#h59) | המצאת פסק דין שהוקרא | סעיף 48 |
| [Go](#h60) | שמירת תוקף | סעיף 49 |
| [Go](#h61) | דעת מיעוט | סעיף 50 |
| [Go](#h62) | המצאה למתלונן | סעיף 51 |
| [Go](#h63) | פרק רביעי:השעיה זמנית |
| [Go](#h64) | פרטי הבקשה להשעיה זמנית | סעיף 52 |
| [Go](#h65) | סדרי דין בבקשה להשעיה זמנית | סעיף 53 |
| [Go](#h66) | פרק חמישי:ביטול חברות |
| [Go](#h67) | הגשת בקשה לביטול חברות | סעיף 54 |
| [Go](#h68) |  | סעיף 55 |
| [Go](#h69) | סדרי דין בבקשה לביטול חברות | סעיף 56 |
| [Go](#h70) | פרק שישי:ערעור |
| [Go](#h71) | הגשת כתב ערעור | סעיף 57 |
| [Go](#h72) | המצאת העתקי כתב הערעור | סעיף 58 |
| [Go](#h73) | המשיב בערעור מטעם היועץ המשפטי לממשלה | סעיף 59 |
| [Go](#h74) | העברת תיק בית הדין המשמעתי המחוזי | סעיף 60 |
| [Go](#h75) | הרכבת בית הדין בערעור | סעיף 61 |
| [Go](#h76) | תשובה לערעור ועיקרי טיעון | סעיף 62 |
| [Go](#h77) | סדרי דין בערעור | סעיף 63 |
| [Go](#h78) | חזרה מערעור | סעיף 64 |
| [Go](#h79) | איחוד ערעורים | סעיף 65 |
| [Go](#h80) | הוכחות בעלי הדין | סעיף 66 |
| [Go](#h81) | סדר הטענות בערעור | סעיף 67 |
| [Go](#h82) | קבלת ראיות | סעיף 68 |
| [Go](#h83) | פסק הדין | סעיף 69 |
| [Go](#h84) | פרק שביעי:ביצוע פסקי דין |
| [Go](#h85) | הגדרה | סעיף 70 |
| [Go](#h86) | המצאת פסק דין לשם ביצוע | סעיף 71 |
| [Go](#h87) | הודעה על הוצאה מהלשכה, השעיה והשעיה זמנית | סעיף 72 |
| [Go](#h88) | פרק שמיני:הוראות שונות |
| [Go](#h89) | הגדרה | סעיף 73 |
| [Go](#h90) | הצטרפות היועץ המשפטי לממשלה | סעיף 74 |
| [Go](#h91) | מילוי מקום יושב ראש בית הדין | סעיף 75 |
| [Go](#h92) | המצאת מסמכים | סעיף 76 |
| [Go](#h93) | פגמים שאינם פוגמים בדיון | סעיף 77 |
| [Go](#h94) | ביטול | סעיף 78 |
| [Go](#h95) | תוספת |

כללי לשכת עורכי הדין (סדרי הדין בבתי הדין המשמעתיים), תשע"ה-2015

בתוקף סמכותה לפי סעיפים 65 ו-109 לחוק לשכת עורכי הדין, התשכ"א-1961 (להלן – החוק), ובאישור שר המשפטים, מתקינה המועצה הארצית של לשכת עורכי הדין כללים אלה:

**פרק ראשון:הגדרות**

1. בכללים אלה –

הגדרות

"בית הדין" – בית הדין המשמעתי המחוזי שלו השיפוט לדון בעבירת המשמעת;

"בקשה לביטול חברות" – בקשה לביטול רישומו של חבר הלשכה בפנקס החברים ולביטול חברותו בלשכה לפי סעיף 47 לחוק;

"המען הרשום בלשכה" – המען לפי כלל 1(ג) לכללי לשכת עורכי הדין (קבלת חברים ללשכה וחידוש החברות), התשכ"ב-1962;

"חומר הבירור" – כל החומר המצוי בידי הקובל הנוגע לקובלנה, למעט פרוטוקלים, חוות דעת ותרשומות פנימיות של ועדת האתיקה;

"נילון" – מי שהוגשה לגביו תלונה;

"נשיאות" – כמשמעותה בסעיף 18(א) לחוק;

"עורך דין" – לרבות מתמחה, אם הדין המשמעתי חל עליו;

"קובל" – כמשמעותו בסעיף 63 לחוק;

"קובלנה" – כמשמעותה בסעיף 63 לחוק;

"תלונה" – תלונה על עבירת משמעת של עורך דין.

**פרק שני:הליכים לפני הדיון**

**סימן א':תלונה**

2. תלונה תוגש בנוסח הערוך לפי טופס 1 שבתוספת; טופס הגשת התלונה יעמוד לרשות הציבור גם באתר האינטרנט של הלשכה ובמשרדיה; במקרים מיוחדים רשאית ועדת האתיקה של הלשכה לטפל בתלונה אף אם לא הוגשה בנוסח כאמור.

הגשת תלונה

3. ועדות האתיקה של הלשכה יטפלו וידונו בתלונה.

סמכות דיון בתלונה

4. (א) הליך משמעתי יכול שיינקט בין בעקבות תלונה שהוגשה ובין מכוח ידיעה על עבירת משמעת שהגיעה שלא בדרך תלונה.

המצאת התלונה לנילון

(ב) מצא קובל כי יש על פני הדברים מקום להגיש קובלנה, לפי תלונה או ידיעה כאמור, יפנה לנילון בצירוף המסמכים הנוגעים לעניין, ויבקשו להשיב בכתב.

(ג) הקובל יודיע לנילון, בפנייתו בכתב, כי ניתן לעשות שימוש בתגובתו כראיה נגדו במסגרת הדיון בקובלנה, אם תוגש.

5. (א) הנילון יגיש את תשובתו לפניית הקובל לפי סעיף 4, בתוך שלושים ימים מיום המצאתה או בתוך תקופה ארוכה יותר שהורה הקובל או הסכים לה לפי בקשת הנילון.

תשובה לתלונה

(ב) משעברה התקופה האמורה בסעיף קטן (א), רשאי הקובל להגיש קובלנה אף אם לא השיב הנילון.

6. במסגרת בירור העניין, הקובל רשאי לדרוש מהמתלונן או מהנילון פרטים נוספים לתלונה או לתשובה, לפי העניין, אם ראה צורך בכך; כמו כן הוא רשאי לדרוש מהמתלונן או מהנילון תצהיר וראיות אחרות לאימות פרטי התלונה.

פרטים נוספים

7. (א) החלטת הקובל להגיש קובלנה או לא להגישה תינתן בתוך תשעים ימים מתום התקופה להגשת תשובה כאמור בסעיף 5 לעיל או פרטים נוספים, תצהיר או ראיות אחרות לפי סעיף 6, לפי העניין ולפי המאוחר מביניהם.

החלטה בדבר קובלנה

(ב) במקרה שבו העובדות המהוות את העבירה אירעו עשר שנים או יותר לפני המועד שבו התקבלה התלונה או המידע בלשכה, יידרש הקובל לשאלת חלוף פרק הזמן האמור ואם יחליט על הגשת קובלנה, יפרט בהחלטתו את נימוקיו להגשתה בנסיבות שבהן חלף פרק הזמן האמור ויודיע את נימוקיו אלה בכתב למתלונן ולנילון.

8. קובל שהוגשה לו תלונה או הגיע אליו מידע, והחליט שלא להגיש בעקבותיה קובלנה, יודיע על כך למתלונן ולנילון, בתוך זמן סביר, בהודעה מנומקת בכתב; בהודעתו למתלונן יציין הקובל כי למתלונן אפשרות לפנות לקובל נוסף.

הודעה על אי-הגשה קובלנה

**סימן ב':קובלנה**

9. החליט הקובל להגיש קובלנה כאמור בסעיף 7(א), יגיש אותה בתוך תשעים ימים ממועד החלטתו, ואולם רשאי הקובל במקרים מיוחדים להגיש את הקובלנה אף בחלוף המועד האמור.

הגשת קובלנה

10. הוגשה קובלנה, יודיע על כך הקובל למתלונן, וכן יודיע לו הקובל על זכותו להיות נוכח בדיון, או על הוראה אחרת שהורה בית הדין לפי סעיף 65א לחוק.

הודעה למתלונן

11. (א) קובלנה תוגש לבית הדין המשמעתי המחוזי שלו סמכות השיפוט לדון בעבירת המשמעת בארבעה עותקים ובמספר עותקים נוספים כמספר הנקבלים בה.

מקום הדיון

(ב) הוגשה בקשה לפי סעיף 64(ב) לחוק, יכריע בה יושב ראש בית הדין המשמעתי הארצי לאחר שנתן הזדמנות לבעלי הדין להשמיע את טענותיהם בעניין.

(ג) הוחלט על העברת הדיון בקובלנה, הוא יועבר, בצירוף ההחלטה, לבית הדין שנקבע בהחלטה.

12. קובלנה תיערך בכתב ותכיל פרטים אלה:

פרטי הקובלנה

(1) שם בית הדין שאליו היא מוגשת;

(2) שם הקובל;

(3) שם הנקבל, מספר רישומו בפנקס חברי הלשכה והמען הרשום בלשכה;

(4) תיאור העובדות המהוות את העבירה, בציון המקום והזמן הנוגעים לה, אם הם ידועים לקובל;

(5) ציון הוראות הדין שלפיהן מואשם הנקבל;

(6) שמות עדי הקובל.

לקובלנה לא יצורפו ראיות.

13. (א) מותר לצרף בקובלנה אחת אישומים אחדים, אם הם מבוססים על אותן עובדות או על עובדות דומות או על סדרת מעשים הקשורים זה לזה באופן שהם מהווים מאורע אחד.

צירוף אישומים ונקבלים

(ב) מותר להאשים בקובלנה אחת כמה נקבלים, אם כל אחד מהם היה צד לאחת מהעבירות שבקובלנה או אם האישום הוא בשל סדרת מעשים שנטען שעשו הנקבלים והקשורים זה לזה באופן שהם מהווים מאורע אחד.

(ג) צורפו אישומים בכמה עבירות או הואשמו כמה נקבלים בקובלנה אחת, תוגש הקובלנה לבית דין שיש לו סמכות שיפוט לפי הוראות סעיף 64 לחוק על אחד הנקבלים.

**פרק שלישי:הדיון בבית דין משמעתי מחוזי**

**סימן א':פתיחת ההליך**

14. (א) הוגשה קובלנה לבית דין, תקבע נשיאות בית הדין את חברי בית הדין שידונו בה; הודעה על הרכב בית הדין תומצא לנקבל ולקובל.

הרכבת בית הדין

(ב) חבר בית הדין שנכלל בהרכב ולא הופיע פעמיים לדיון באותה קובלנה, רשאית נשיאות בית הדין לבטל את מינויו לדון באותה קובלנה, ולמנות חבר בית דין אחר תחתיו.

15. נכלל בהרכב בית הדין יושב ראש בית הדין – יהיה הוא אב בית הדין; במקרה אחר, יקבע יושב ראש בית הדין מי מבין חברי ההרכב יהיה אב בית הדין וממלא מקומו.

אב בית הדין

16. בית הדין ימציא לנקבל העתק של הקובלנה וכל הודעה על חזרה מאישום כאמור בסעיף 19, חתומים ביד הקובל, בתוך זמן סביר ממועד הגשת הקובלנה או ההודעה.

המצאת הקובלנה

**סימן ב':הוראות כלליות**

17. (א) בית הדין רשאי, לאחר ששמע את עמדות הצדדים, אם מצא שניהול הדיון מצדיק כי הנקבל יהיה מיוצג ושאין לנקבל יכולת להעמיד לעצמו ייצוג, למנות לנקבל עורך דין שייצגו בדיון; ואולם לא ימנה בית הדין עורך דין שהוא חבר ועד מרכזי, חבר ועד מחוזי, חבר ועדת האתיקה הארצית, חבר ועדת אתיקה מחוזית, פרקליט ועדת אתיקה, עוזר פרקליט ועדת אתיקה, או חבר בית דין משמעתי של הלשכה; שכרו של עורך הדין שימונה ייקבע בידי בית הדין והלשכה תשלמו.

מינוי עורך דין לנקבל

(ב) התנגד הנקבל למינוי עורך דין כאמור, ימנה בית הדין עורך דין שייצגו בדיון כאמור בסעיף קטן (א) רק אם מצא שניהול הדיון מחייב זאת, בשל חומרת העבירה שבה הואשם הנקבל או אם קיים חשש שהוא חולה נפש או לקוי בכושרו השכלי.

(ג) הוראות סעיפים קטנים (א) ו-(ב) יחולו אף בערעור בבית הדין המשמעתי הארצי, בין אם מי שהיה הנקבל בדיון בבית הדין המשמעתי המחוזי הוא המערער ובין אם הוא המשיב בערעור.

18. (א) קובל רשאי, בכל עת עד להגשת תשובת הנקבל כאמור בסעיף 27, לתקן את הקובלנה, להוסיף עליה או לגרוע ממנה, במסירת הודעה לבית הדין המפרטת את השינוי; בית הדין ימציא לנקבל העתק של ההודעה.

תיקון קובלנה

(ב) ביקש זאת הקובל, רשאי בית הדין, בכל עת לאחר תחילת הדיון, לתקן את הקובלנה, להוסיף עליה או לגרוע ממנה, ובלבד שניתנה לנקבל הזדמנות סבירה להשיב; התיקון ייעשה בקובלנה או יירשם בפרוטוקול.

19. (א) הקובל רשאי לחזור בו מאישומים שבקובלנה, כולם או מקצתם; חזרה מאישום תהיה בהודעה בכתב לבית הדין.

חזרה מאישום

(ב) חזר בו קובל מאישום לפני שהוגשה תשובת הנקבל לקובלנה כאמור בסעיף 27, יבטל בית הדין את האישום; חזר בו לאחר מכן, יזכה בית הדין את הנקבל מאותו אישום.

(ג) בלי לגרוע מהאמור בסעיף קטן (ב), בהסכמת הקובל והנקבל רשאי בית הדין לבטל אישום, בכל עת עד להכרעת הדין, ודין הביטול יהיה כדין ביטול לפני תשובת הנקבל.

(ד) אישום שבוטל לפי סעיפים קטנים (ב) או (ג), לא יוגש מחדש, אלא מנימוקים מיוחדים שיצורפו בכתב; אישום שנכלל בקובלנה שהגישה ועדת אתיקה מחוזית ובוטל כאמור, לא יוגש אלא באישור ועדת האתיקה הארצית ובצירוף נימוקים מיוחדים בכתב.

20. נקבל רשאי לחזור בו מהודאתו, כולה או מקצתה, בכל שלב של הדיון עד הכרעת הדין, ואולם הוא לא יחזור בו מהודאה שהודה לפני בית הדין, אלא ברשות בית הדין.

חזרה מהודאה

21. (א) בית הדין רשאי, בכל שלב שלפני הכרעת הדין, לצוות על הפרדת הדיון באישום מסוים שנכלל בקובלנה או על הפרדת הדיון בעניינו של נקבל מסוים שהואשם עם אחרים.

הפרדת הדיון

(ב) הופרד הדיון, תוגש קובלנה אחרת בשל האישום שהדיון בו הופרד או נגד הנקבל שהדיון בעניינו הופרד.

22. (א) הוגש נגד הנקבל בקובלנה, כתב אישום בפלילים בבית משפט, בשל מעשה או מחדל המשמש עילה לדיון לפני בית הדין, רשאי בית הדין, לאחר שנתן הזדמנות לכל בעלי הדין לטעון בעניין, לפי סדר שיקבע, להחליט אם להפסיק את הדיון בקובלנה עד מתן פסק דין סופי בהליך הפלילי המתקיים בבית המשפט או להמשיך בדיון.

הפסקת הדיון

(ב) בית הדין רשאי, בכל עת, לדון מחדש בהחלטתו לפי סעיף קטן (א).

23. בכל עניין של סדרי דין שאין עליו הוראה בחוק, בכללים אלה או בחיקוק אחר, ינהג בית הדין המשמעתי בדרך הנראית לו טובה ביותר לעשיית צדק.

סדרי הדין – כללי

**סימן ג':עיון בחומר הבירור**

24. (א) הוגשה קובלנה, רשאי הנקבל לעיין בחומר הבירור ולהעתיקו.

עיון בחומר הבירור

(ב) נקבל רשאי לעיין בחומר הבירור כאמור, פרק זמן סביר לפני המועד שבו על הנקבל להגיש את תשובתו לקובלנה, כאמור בסעיף 27; הנקבל לא חייב לתת את תשובתו לקובלנה לפני שניתנה לו אפשרות לעיין בחומר הבירור.

(ג) נקבל רשאי לבקש מבית הדין להורות לקובל להתיר לו לעיין בחומר שהוא, לטענתו, חומר בירור ולא הועמד לעיונו; בקשה כאמור תידון לפני בית הדין ואם אפשר תובא לפני הרכב אחר של בית הדין שלא מונה לדון בקובלנה; בעת הדיון בבקשה רשאי הרכב בית הדין הדן בבקשה לעיין בחומר שבמחלוקת אם מצא בכך צורך.

(ד) עיון בחומר הבירור או העתקתו יהיו במעמד אדם שהקובל מינה כדי להבטיח שהעיון וההעתקה ייעשו לפי הדין והוראות הקובל.

(ה) לא היה בידי הקובל פירוט בכתב של דברים שמסר לו עד מעדי הקובל ימסור הקובל לנקבל בכתב את שם העד, ואת עיקר התוכן של דבריו לפי הידוע לקובל, זולת אם ויתר הנקבל על כך.

(ו) לא יגיש קובל לבית הדין ראיה אם לנקבל לא ניתנה הזדמנות סבירה לעיין בראיה, וכן להעתיקה, אלא אם כן ויתר הנקבל על כך.

(ז) הוראות פרק ג' לפקודת הראיות [נוסח חדש], התשל"א-1971, יחולו על זכות העיון של הנקבל בחומר הבירור, ולא יתאפשר עיון בחומר כאמור שאי-גילויו מותר או שגילויו אסור לפי כל דין.

25. לא יגיש נקבל לבית הדין חוות דעת בכתב או תעודת רופא, בלי שניתנה לקובל אפשרות לעיין בהם ולהעתיקם, פרק זמן סביר מראש.

סייג להבאת ראיות

**סימן ד':תשובה לקובלנה**

26. (א) הנקבל רשאי לטעון טענות מקדמיות, ובהן –

טענות מקדמיות

(1) פגם או פסול בקובלנה;

(2) העובדות המתוארות בקובלנה אינן מהוות עבירה;

(3) זיכוי קודם או הרשעה קודמת בדין משמעתי לפי החוק, בשל המעשה נושא הקובלנה;

(4) הגשת הקובלנה או ניהול ההליך המשמעתי עומדים בסתירה מהותית לעקרונות של צדק והגינות משפטית.

27. (א) קבע בית הדין מועד לדיון ראשון בקובלנה, יגיש הנקבל, עשרים ואחד ימים לפני מועד הדיון, תשובה בכתב לקובלנה; בתשובה רשאי הנקבל לטעון טענות מקדמיות כאמור בסעיף 26; לא ביקש הנקבל לטעון טענות מקדמיות, תכלול תשובתו בכתב תשובה מפורטת לעובדות המפורטות בקובלנה, והוא רשאי לכלול תשובה מפורטת לעובדות שבקובלנה אף אם טען בתשובתו טענות מקדמיות.

תשובה לקובלנה

(ב) טען הנקבל טענה מקדמית, ייתן בית הדין לקובל הזדמנות להשיב עליה בתוך ארבעה עשר ימים, ואולם הוא רשאי לדחותה גם אם לא עשה כן; בית הדין יחליט בטענה לאלתר, זולת אם ראה להשהות את מתן החלטתו לשלב אחר של הדיון; התקבלה טענה מקדמית, רשאי בית הדין לתקן את הקובלנה או לבטלה.

(ג) דחה בית הדין את טענותיו המקדמיות של הנקבל, יגיש הנקבל תשובה מפורטת בכתב לעובדות המפורטות בקובלנה, אם לא עשה כן קודם לכן, וזאת בתוך פרק זמן שעליו יורה בית הדין.

**סימן ה':הדיון בקובלנה**

28. (א) אב בית הדין, ובמקרה שלא עשה כן, יושב ראש בית הדין, יקבע את מועד תחילת הדיון ויזמין לדיון שקבע, בהודעה בכתב, את הנקבל ואת הקובל; בהזמנה יצוין כי אם לא יופיע הנקבל לדיון, ידון בית הדין בקובלנה שלא בפניו.

קביעת דיונים

(ב) בית הדין לא חייב להזמין בכתב את הנקבל לדיון שנקבע בנוכחותו או בנוכחות עורך דינו.

29. (א) לא יידון נקבל בדין משמעתי אלא בפניו, ואולם רשאי בית הדין להרשות לנקבל, לפי בקשתו, להיעדר מהדיון, כולו או חלקו.

היעדרות הנקבל

(ב) על אף האמור בסעיף קטן (א), רשאי בית הדין לדון את הנקבל שלא בפניו, אם לא הופיע לדיון לאחר שהומצאה לו הזמנה לפי סעיף 28(א) או במקרה הנזכר בסעיף 28(ב).

(ג) על אף האמור בסעיף קטן (א), בית הדין רשאי להרחיק מהדיון נקבל המפריע להתנהלות הדיון, ואולם ההליכים שהתנהלו שלא בפניו יובאו לידיעתו בדרך שיורה בית הדין.

30. הוזמן הקובל ולא התייצב, ידחה בית הדין את מועד הדיון; לא התייצב הקובל לדיון הנדחה, רשאי בית הדין לבטל את הקובלנה, ויחול האמור בסעיף 19(ד).

היעדרות הקובל

31. אב בית הדין יזמין למועד הדיון את העדים שבית הדין ימצא לנכון להעיד או להזמינם להגיש מסמכים שברשותם, לפי בקשת בעלי הדין או מיוזמתו לפי סעיף 38.

הזמנת עדים

32. הזמנת עד בכתב תהיה חתומה ביד מזכיר בית הדין או מי שיושב ראש בית הדין מינה לכך; הזמנה כאמור תכיל פרטים אלה:

פרטי ההזמנה

(1) שם בית הדין;

(2) שם הקובל;

(3) שם הנקבל;

(4) שם המוזמן ומענו;

(5) המקום והמועד שבהם עליו להתייצב להעיד או להגיש את המסמכים שפורטו בהזמנה;

(6) תמצית הוראות סעיף 66 לחוק.

33. אב בית הדין ינהל את הדיון, והוא רשאי להורות כל הוראה הדרושה לקיום הסדר בישיבות בית הדין.

ניהול הדיון

34. (א) אב בית הדין ינהל פרוטוקול של הדיון, והוא רשאי להורות שהפרוטוקול יירשם בידי אחר, או שינוהל בדרך אחרת.

פרוטוקול

(ב) הקובלנה ומסמכים שהוגשו ושקיבל בית הדין יצורפו לפרוטוקול ויהוו חלק ממנו.

35. לא הודה הנקבל בתשובתו בכתב או לפני בית הדין בעובדות המתוארות בקובלנה, או הודה בחלק מהן, יביא הקובל לפני בית הדין את ראיותיו לגבי העובדות שלא הודה בהן; הקובל רשאי להגיש כראיה אף את תגובת הנקבל לפי סעיף 5(א); הקובל רשאי להקדים לראיותיו דברי פתיחה.

ראיות הקובל

36. (א) עם סיום הגשת ראיות הקובל רשאי הנקבל לטעון כי האשמה לא הוכחה אף לכאורה, והקובל רשאי להשיב לטענה.

העדר הוכחה לכאורה

(ב) מצא בית הדין כי האשמה לא הוכחה אף לכאורה, יזכה את הנקבל, והוא רשאי לעשות כן אף אם לא נטענה טענה לפי סעיף קטן (א), לאחר שנתן לקובל הזדמנות להשמיע את טענותיו בעניין.

37. לא זוכה הנקבל לפי סעיף 36, הוא רשאי –

ראיות הנקבל

(1) להביא את ראיותיו ולהקדים להן דברי פתיחה;

(2) להעיד או להימנע מעדות; החליט הנקבל להעיד – יעמוד הנקבל לחקירה נגדית.

38. סיימו בעלי הדין את הבאת ראיותיהם, רשאי בית הדין להזמין מטעמו כל עד, אפילו אם כבר נשמעה עדותו, ולהורות על הגשת כל ראיה אחרת, והוא רשאי להרשות לבעלי הדין, לפי בקשתם, להביא ראיות נוספות, אם ראה צורך בכך.

ראיות מטעם בית הדין וראיות נוספות

39. אלא אם כן נקבע אחרת, יעידו תחילה עדי הקובל ואחר כך עדי הנקבל; אם בחר הנקבל להעיד, יעיד הוא ראשון מבין עדי הנקבל.

סדר העדויות

40. בתום הבאת הראיות, או אם לא הובאו ראיות עקב הודאת הנקבל בעובדות או מטעם אחר, יסכמו הקובל ואחריו הנקבל לעניין האשמה; הסיכומים יהיו בכתב או בעל פה, כפי שיורה בית הדין.

סיכומי הקובל והנקבל

41. הצטרף היועץ המשפטי לממשלה לדיון, הוא רשאי להביא את ראיותיו תוך כדי הבאת ראיות הקובל או תוך כדי הבאת ראיות הנקבל, כפי שיודיע לבית הדין, ובשלב שיורה בית הדין; היועץ המשפטי לממשלה רשאי לחקור עדים בחקירה נגדית ולסכם לאחר הקובל ולפני הנקבל.

הצטרפות היועץ המשפטי לממשלה

**סימן ו':פסק הדין**

42. (א) בתום בירור האשמה יכריע בית הדין את דינו של הנקבל; הכרעת הדין תהיה בכתב ותנומק.

הכרעת הדין

(ב) בית הדין ייתן את הכרעת הדין בתוך שישים ימים מסיום הדיון, ואם הוגשו סיכומים בכתב – ממועד הגשתו של כתב הסיכומים האחרון.

(ג) הכרעת הדין תיחתם בידי חברי בית הדין ותיקרא בפני בעלי הדין, או תומצא להם, כפי שיורה בית הדין.

43. בית הדין רשאי להרשיע נקבל בשל כל אחת מן העבירות שהתגלו מן העובדות שהוכחו לפניו אף אם עובדות אלה לא נזכרו בקובלנה, ובלבד שניתנה לנקבל הזדמנות סבירה להתגונן.

הרשעה על פי עובדות שלא נטענו בקובלנה

44. בית הדין רשאי להרשיע נקבל בשל כל אחת מן העבירות שנתגלו מן העובדות שהוכחו לפניו, אך לא יענישנו יותר מפעם אחת בשל אותו מעשה.

הרשעה בעבירות אחרות

45. לא יחייב בית הדין מתלונן בתשלום הוצאות לפי סעיף 69(א)(5) לחוק, אלא לאחר שנתן למתלונן הזדמנות להשמיע את דברו; החלטת בית הדין בעניין זה תהווה חלק מפסק הדין.

חיוב מתלונן

46. הרשיע בית הדין את הנקבל, רשאים הקובל, היועץ המשפטי לממשלה, אם הצטרף לדיון, ואחריהם הנקבל, לטעון את טענותיהם לעניין מידת העונש ולהביא ראיות לעניין זה; בסעיף זה "עונש" – לרבות חיובים אחרים שרשאי בית הדין להטיל לפי סעיף 69 לחוק.

ראיות לעניין העונש

47. (א) לאחר שמיעת הטענות וקבלת הראיות כאמור בסעיף 46, יקבע בית הדין בגזר דינו את החלטתו לעניין העונש ותוצאות אחרות של ההרשעה שהוא מוסמך להחליט עליהן לפי סעיף 69 לחוק; גזר הדין ייחתם בידי חברי בית הדין וייקרא בפני בעלי הדין או יומצא להם, כפי שיורה בית הדין.

גזר הדין

(ב) בית הדין יגזור את דינו של הנקבל בתום שמיעת הטענות וקבלת הראיות כאמור בסעיף 46, ואולם הוא רשאי, מנימוקים מיוחדים שיירשמו, לדחות את מתן גזר הדין בפרק זמן שלא יעלה על עשרים ואחד ימים.

48. הכרעת דין וגזר דין שהוקראו, יומצאו בכתב לבעלי הדין.

המצאת פסק דין שהוקרא

49. הכרעת דין וגזר דין שניתנו שלא במועדים כפי שנקבעו בסימן זה, לא ייפסלו בשל כך בלבד.

שמירת תוקף

50. ניתנו פסק דין והחלטה אחרת של בית הדין, שיש בהם דעת מיעוט, יחתמו כל חברי בית הדין על דעת הרוב; אך רשאי בעל דעת מיעוט להוסיף את דעתו החולקת ואת נימוקיו בפסק הדין.

דעת מיעוט

51. הועמד פסק הדין לעיון הציבור לפי סעיף 69ב לחוק, ימציא בית הדין לידי המתלונן עותק מפסק הדין כפי שהועמד לעיון הציבור.

המצאה למתלונן

**פרק רביעי:השעיה זמנית**

52. (א) בקשה להשעיה זמנית לפי סעיף 78 לחוק תכיל פרטים אלה:

פרטי הבקשה להשעיה זמנית

(1) שם בית הדין שאליו היא מוגשת;

(2) שם המבקש;

(3) שם עורך הדין שהבקשה נוגעת אליו (בפרק זה – המשיב) ומענו הרשום בלשכה;

(4) הבקשה להשעיה ונימוקיה.

(ב) אל הבקשה יצורף העתק מאושר של פסק הדין המרשיע את המשיב בעבירה כאמור בסעיף 78(ב) לחוק, או של כתב אישום כאמור בסעיף 78(ג) לחוק, הכול לפי העניין.

53. על הדיון בבקשה להשעיה זמנית יחולו הוראות הפרק השני, בשינויים המחויבים לפי העניין, הדיון בבקשה יחל בתוך ארבעה עשר ימים ממועד הגשתה, ויתנהל, ככל האפשר, ברציפות, כדי לסיימו בתוך זמן קצר ככל האפשר.

סדרי דין בבקשה להשעיה זמנית

**פרק חמישי:ביטול חברות**

54. ועדת האתיקה הארצית או היועץ המשפטי לממשלה (בפרק זה – המבקש) יגישו בקשה לביטול חברות, לבית הדין המשמעתי המחוזי של המחוז שבו נמצא מענו הרשום בלשכה של החבר.

הגשת בקשה לביטול חברות

55. בקשה לביטול חברות תכיל פרטים אלה:

(1) שם בית הדין שאליו היא מוגשת;

(2) שם המבקש;

(3) שם עורך הדין שהבקשה נוגעת אליו ומענו הרשום בלשכה;

(4) העובדות שעליהן מבסס המבקש את בקשתו;

(5) שמות העדים שהמבקש מבקש להשמיע.

56. על הדיון בבקשה לביטול חברות יחולו הוראות הפרק השני, בשינויים המחויבים לפי העניין; הדיון בבקשה יחל בתוך ארבעה עשר ימים ממועד הגשתה, ויתנהל, ככל האפשר ברציפות, כדי לסיימו בתוך זמן קצר ככל האפשר.

סדרי דין בבקשה לביטול חברות

**פרק שישי:ערעור**

57. (א) כתב ערעור מנומק על פסק דין בדיון בקובלנה או על החלטה בבקשה להשעיה זמנית או על החלטה בבקשה לביטול חברות, חתום ביד המערער, יוגש לבית הדין המשמעתי הארצי בתוך שלושים ימים מיום ההמצאה, בארבעה עותקים ובמספר עותקים נוספים כמספר המשיבים בו.

הגשת כתב ערעור

(ב) בקשה להארכת מועד להגשת ערעור תוגש ליושב ראש בית הדין המשמעתי הארצי והוא יכריע בה.

58. העתק של כתב הערעור, מסומן בתאריך הגשתו, יומצא על ידי בית הדין המשמעתי הארצי לכל משיב.

המצאת העתקי כתב הערעור

59. בערעור מטעם היועץ המשפטי לממשלה או ועדת האתיקה הארצית, שלא היו הקובלים, כשהערעור הוא על הזיכוי או על קולת העונש, יהיה המשיב – הנקבל; וכשהערעור הוא על ההרשעה או חומרת העונש או על החלטה בדבר השעיה זמנית או על החלטה בדבר ביטול חברות, יהיו המשיבים – הקובל והנקבל.

המשיב בערעור מטעם היועץ המשפטי לממשלה

60. הוגש ערעור, יעביר בית הדין את כל החומר הנמצא בתיק בית הדין ואת פרוטוקול הדיון, לבית הדין המשמעתי הארצי.

העברת תיק בית הדין המשמעתי המחוזי

61. נשיאות בית הדין המשמעתי הארצי תקבע את הרכב בית הדין המשמעתי הארצי שידון בערעור; הודעה על ההרכב תומצא למערער ולמשיב.

הרכבת בית הדין בערעור

62. (א) המערער יגיש עיקרי טיעון בכתב עד עשרים ואחד ימים לפני מועד הדיון בערעור, והוא רשאי להודיע, עד אותו מועד, כי הוא יסתפק בכתב הערעור.

תשובה לערעור ועיקרי טיעון

(ב) המשיב יגיש את תשובתו לערעור, בכתב, עד שבעה ימים לפני מועד הדיון בערעור.

(ג) בית הדין המשמעתי הארצי רשאי, לבקשת בעל דין, להורות על תיקון עיקרי הטיעון או התשובה לערעור, להוסיף עליהם או לגרוע מהם.

63. סעיפים 10, 14, 15, 23, 28, 33 עד 34, 42 ו-49 עד 51 יחולו בערעור לבית הדין המשמעתי הארצי, בשינויים המחויבים לפי העניין.

סדרי דין בערעור

64. מערער רשאי לחזור בו מערעורו בכל שלב של הדיון, עד מתן פסק הדין.

חזרה מערעור

65. הוגשו ערעורים אחדים על אותו פסק דין, יישמעו הערעורים במאוחד לפני אותו הרכב.

איחוד ערעורים

66. הדיון בערעור יהיה בפני בעלי הדין, ואולם אם הוזמן בעל דין ולא התייצב, רשאי בית הדין המשמעתי הארצי לדון בערעור שלא בפניו.

הוכחות בעלי הדין

67. (א) בערעור יטען תחילה המערער, אחריו המשיב ואחריו רשאי המערער להשיב על טענות המשיב.

סדר הטענות בערעור

(ב) באיחוד ערעוריהם של מי שהיה הנקבל בדיון בבית הדין ושל קובל, יטען תחילה הנקבל, זולת אם הורה בית הדין המשמעתי הארצי על דרך אחרת.

(ג) אוחדו ערעוריהם של נקבלים אחדים, יורה בית הדין המשמעתי הארצי על סדר הטענות ביניהם.

(ד) הצטרף היועץ המשפטי לממשלה לדיון בערעור, יורה בית הדין המשמעתי הארצי על שלב טיעונו.

68. בית דין המשמעתי הארצי רשאי, אם היה סבור כי הדבר דרוש לעשיית צדק, לגבות ראיות נוספות שלא הובאו בערכאה הקודמת.

קבלת ראיות

69. (א) לאחר טענות בעלי הדין יחליט בית הדין המשמעתי הארצי, בפסק דין מנומק, על אחד מאלה:

פסק הדין

(1) לדחות את הערעור, והוא רשאי לעשות כן אף אם קיבל טענה מן הטענות שטען המערער;

(2) לקבל את הערעור, כולו או מקצתו, ולשנות את פסק הדין של בית הדין או את החלטתו, לבטלו ולתת אחר במקומו, או להורות לבית הדין לחזור ולדון בעניין, כפי שימצא לנכון.

(ב) בית הדין המשמעתי הארצי ייתן את פסק הדין בתוך שישים ימים מסיום הדיון, ואם הוגשו סיכומים בכתב – ממועד הגשתו של כתב הסיכומים האחרון.

(ג) פסק הדין ייחתם בידי חברי בית הדין המשמעתי הארצי ויוקרא בפני בעלי הדין או יומצא להם, כפי שיורה בית הדין; הוקרא פסק הדין, הוא יומצא לבעלי הדין לאחר מכן.

**פרק שביעי:ביצוע פסקי דין**

70. בפרק זה, "בית הדין" – לרבות בית הדין המשמעתי הארצי.

הגדרה

71. פסק דין של בית הדין המטיל עונש לפי סעיף 68 לחוק, החלטות אחרות של בית הדין לפי סעיף 69 לחוק, החלטה בדבר השעיה זמנית לפי סעיף 78 לחוק, החלטה בדבר ביטול חברות לפי סעיף 47 לחוק, ואם הוגש ערעור – פסק הדין בערעור, יומצאו על ידי בית הדין המשמעתי לוועד המרכזי של הלשכה לשם ביצועם, אם לא נקבעו בחוק דרכי הביצוע.

המצאת פסק דין לשם ביצוע

72. הוועד המרכזי של הלשכה ייתן הודעות לבתי משפט, לבתי דין, לגופים או האנשים המנויים בסעיף 20(2) לחוק, והוא רשאי לתת הודעה לכל גוף בעל סמכות שיפוטית או מעין שיפוטית וכן לכל גוף הפועל לפי חוק, על הוצאתו של עורך הדין מהלשכה ועל השעיית חברותו בה לתקופה קצובה.

הודעה על הוצאה מהלשכה, השעיה והשעיה זמנית

**פרק שמיני:הוראות שונות**

73. בפרק זה, "בית הדין" – לרבות בית הדין המשמעתי הארצי.

הגדרה

74. החליט היועץ המשפטי לממשלה על הצטרפותו לדיון לפי הפרק השישי לחוק, יודיע על כך בכתב לבית הדין; בית הדין יעביר את העתק ההודעה לצדדים.

הצטרפות היועץ המשפטי לממשלה

75. במקום שבו מסורה בכללים אלה ליושב ראש בית דין משמעתי סמכות לדון בעניין, הוא רשאי למנות חבר נשיאות בית הדין לדון בעניין במקומו; נעדר יושב הראש, יכריע בעניין הסגן הוותיק מבין סגניו; ואם הם בעלי ותק שווה – המבוגר מביניהם.

מילוי מקום יושב ראש בית הדין

76. (א) המצאה של מסמכים לפי כללים אלה, לנילון ולנקבל, לרבות בהליך ערעור, (בסעיף זה – הנמען), תהיה במסירה לידיו או במשלוח מכתב בדואר רשום עם אישור מסירה, לפי מענו הרשום בלשכה.

המצאת מסמכים

(ב) אם ההמצאה במשלוח מכתב כאמור, רשאי בית הדין לראות את התאריך שבאישור המסירה כתאריך ההמצאה.

(ג) יראו מסמך כאילו הומצא כדין לנמען גם בלא חתימה על אישור המסירה, אם חלפו חמישה עשר ימים מיום שנשלח בדואר רשום, זולת אם הוכיח הנמען שהמסמך לא התקבל מסיבות שאינן תלויות בו.

(ד) המצאה לקובל וליועץ המשפטי לממשלה תהיה במשרדם.

77. ליקוי במסמך הנערך לפי כללים אלה, אין בו כדי לפגום בתוקפו של הליך; ואולם אם נראה לבית הדין כי יש בדבר חשש לעיוות דינו של נקבל, רשאי הוא לדחות את הדיון למועד אחר או להורות הוראה אחרת כדי להסיר את החשש.

פגמים שאינם פוגמים בדיון

78. כללי לשכת עורכי הדין (סדרי הדין בבתי הדין המשמעתיים), התשכ"ב-1962 – בטלים.

ביטול

**תוספת**

טופס 1
(סעיף 2)
[טופס הגשת תלונה](https://www.nevo.co.il/lawattachments/61446f9ffe2a09acc36e91bb/253bde11-243d-4fbb-b8da-639d2a214aa9.doc)

|  |  |  |  |  |  |
| --- | --- | --- | --- | --- | --- |
|  |  | חוה קלמפרר-מרצקי  יושבת ראש המועצה הארציתשל לשכת עורכי הדין |  |  |  |
|  |  |  |  | איילת שקד  שרת המשפטים |  |