צו איגודי ערים (אזור השרון) (שירותי מכבי אש), תשי"ט-1959

תוכן ענינים

|  |  |
| --- | --- |
| [Go](#h1) | פרק ראשון:פרשנות |
| [Go](#h2) | הגדרות | סעיף 1 |
| [Go](#h3) | פרק שני:ייסוד האיגוד |
| [Go](#h4) | הקמת האיגוד | סעיף 2 |
| [Go](#h5) | תחום האיגוד | סעיף 3 |
| [Go](#h6) | תפקידי האיגוד | סעיף 4 |
| [Go](#h7) | סמכויות האיגוד | סעיף 5 |
| [Go](#h8) | פרק שלישי:המועצה |
| [Go](#h9) | הרכבת המועצה | סעיף 6 |
| [Go](#h10) | תקופת כהונתה של המועצה | סעיף 7 |
| [Go](#h11) | ישיבות המועצה | סעיף 8 |
| [Go](#h12) | סמכויות המועצה | סעיף 9 |
| [Go](#h13) | ביטול בחירת חבר המועצה | סעיף 10 |
| [Go](#h14) | התפטרות חבר המועצה | סעיף 11 |
| [Go](#h15) | העדר מישיבות המועצה | סעיף 12 |
| [Go](#h16) | מילוי מקומות פנויים | סעיף 13 |
| [Go](#h17) | סמכויות השר | סעיף 14 |
| [Go](#h18) | פרק רביעי:יושב ראש המועצה וסגניו |
| [Go](#h19) | בחירת יושב ראש המועצה וסגניו | סעיף 15 |
| [Go](#h20) | כהונת היושב ראש וסגניו | סעיף 16 |
| [Go](#h21) | היושב ראש ממונה על ביצוע החלטות המועצה | סעיף 17 |
| [Go](#h22) | דין וחשבון של האיגוד | סעיף 18 |
| [Go](#h23) | העברת תפקידים וסמכויות של היושב ראש | סעיף 19 |
| [Go](#h24) | משכורת היושב ראש וסגניו | סעיף 20 |
| [Go](#h25) | פרק חמישי:ועדות ועובדים |
| [Go](#h26) | ועדות | סעיף 21 |
| [Go](#h27) | הרכב הועדה | סעיף 22 |
| [Go](#h28) | יושב ראש לועדה | סעיף 23 |
| [Go](#h29) | סמכויות הועדות וסדרי עבודתן | סעיף 24 |
| [Go](#h30) | עובדים | סעיף 25 |
| [Go](#h31) | פרק ששי:חוזים והצעות |
| [Go](#h32) | חוזים | סעיף 26 |
| [Go](#h33) | ועדת הצעות ומכרזים | סעיף 27 |
| [Go](#h34) | הזמנת הצעות מחירים | סעיף 28 |
| [Go](#h35) | קבלת הצעות והדיון בהם | סעיף 29 |
| [Go](#h36) | חבר מועצה או חבר ועדה או עובד המעונין בחוזה | סעיף 30 |
| [Go](#h37) | פרק שביעי:כספים |
| [Go](#h38) | הטלת מכסות | סעיף 31 |
| [Go](#h39) | קופת האיגוד | סעיף 32 |
| [Go](#h40) | בטחון קופת האיגוד | סעיף 33 |
| [Go](#h41) | חתימה על פקודת תשלום | סעיף 34 |
| [Go](#h42) | פרק שמיני:חשבונות |
| [Go](#h43) | הנהלת חשבונות | סעיף 35 |
| [Go](#h44) | מבקר חשבונות | סעיף 36 |
| [Go](#h45) | פרק תשיעי:הוראות שונות |
| [Go](#h46) | התחייבות האיגוד | סעיף 37 |
| [Go](#h47) | גישה לספרי המועצה | סעיף 38 |
| [Go](#h48) | המצאת ידיעות לשר | סעיף 39 |
| [Go](#h49) | משפטים | סעיף 40 |
| [Go](#h50) | בירור חילוקי דעות | סעיף 41 |
| [Go](#h51) | השם | סעיף 42 |
| [Go](#h52) | תוספת |

צו איגודי ערים (אזור השרון) (שירותי מכבי אש), תשי"ט-1959

בתוקף סמכותי לפי סעיף 2 לחוק איגודי ערים, תשט"ו-1955, אני מצווה לאמור:

**פרק ראשון:פרשנות**

1. בצו זה –

הגדרות

"איגוד" – איגוד ערים המוקם לפי צו זה;

"המועצה" – מועצת האיגוד;

"רשות מקומית" – רשות מקומית ששמה נקוב בתוספת;

"שר" – שר הפנים.

**פרק שני:ייסוד האיגוד**

2. מוקם בזה איגוד ערים שייקרא "איגוד ערים השרון (שירותי מכבי אש)".

הקמת האיגוד

3. תחום האיגוד הוא שטחן של הרשויות המקומיות.

תחום האיגוד

4. תפקידי האיגוד הם להקים שירותי כבאות, לנהלם, להחזיקם, בהתאם לחוק שירותי הכבאות, התשי"ט-1959, ולפעול כרשות כבאות לפי החוק האמור.

תפקידי האיגוד

5. לשם ביצוע תפקידיו יהיו לאיגוד כל הסמכויות הנתונות לרשות מקומית על פי כל חיקוק והוא כשאין הוראה אחרת בצו זה. לצורך זה בכל מקום בחיקוק שהמדובר בו ב"מועצה מקומית" או ב"רשות מקומית", יראו כאילו מדובר ב"איגוד", ובכל מקום בחיקוק שמדובר בו ב"ראש מועצה מקומית" או ב"ראש רשות מקומית", יראו כאילו מדובר ב"יושב ראש המועצה".

סמכויות האיגוד

**פרק שלישי:המועצה**

6. המועצה תהיה מורכבת מנציגי הרשויות המקומיות. כל רשות מקומית תבחר את נציגיה מבין חברי מועצתה או עובדיה במספר הנקוב מול שמה בתוספת.

הרכבת המועצה

7. (א) תקופת כהונתה של המועצה היא שתי שנים.

תקופת כהונתה של המועצה

(ב) מועצה קיימת תמשיך בתפקידה, אף אם תמה תקופת כהונתה לפי סעיף קטן (א) כל עוד לא נכנסה לתפקידה מועצה חדשה.

8. (א) המועצה תתכנס לישיבתה הראשונה לא יאוחר מ-14 יום מיום שנבחרו רוב חבריה.

ישיבות המועצה

(ב) יושב ראש המועצה רשאי לכנס בכל עת ישיבת המועצה ובלבד שהישיבה תתקיים לפחות אחת לשלושה חדשים.

(ג) יושב ראש המועצה יכנס ישיבת המועצה, אם הוגשה לו על כך דרישה חתומה בידי שליש לפחות מחבריה. לא כינס יושב ראש המועצה ישיבת המועצה תוך ארבעה עשר יום מיום הגשת הדרישה כאמור, רשאים חברי המועצה שחתמו על הדרישה לכנס ישיבת מועצה ולדון בסדר היום הנדרש. בישיבת המועצה שכונסה כאמור, ישב ראש חבר המועצה שחתם ראשון על הדרישה, ואם נעדר – מי שייבחר לכך על ידי המועצה.

(ד) רוב חברי המועצה הם מנין חוקי בישיבותיה; ואולם אם לא היה מניין חוקי בישיבת המועצה, בחלוף חצי שעה ממועד הישיבה שזומנה, יהווה שליש מחברי המועצה מניין חוקי; לא נכחו שליש מחברי המועצה בתום מחצית השעה כאמור, תידחה הישיבה בשבוע, לאותו יום ולאותה שעה, ובמועד זה יהוו שלושה מחברי המועצה מניין חוקי; לא נכחו חמישה מחברי המועצה בתום מחצית השעה, תידחה הישיבה בשבוע, לאותו יום ולאותה השעה, ובמועד זה יהווה כל מספר חברי המועצה מניין חוקי.

(ד1) משנפתחה הישיבה כדין לפי סעיף קטן (ד), יהיה המשך הישיבה כדין כל עוד משתתפים בה שלושה או חמישה מחברי המועצה, לפי העניין, סעיף קטן זה לא יחול על ישיבה נדחית לפי הסיפה של סעיף קטן (ד).

(ה) המועצה רשאית לקבוע סדרי עבודתה וישיבותיה כטוב בעיניה, והוא כשאין הוראה אחרת בצו זה.

9. בידי המועצה יהיו כל התפקידים והסמכויות הנתונים לאיגוד.

סמכויות המועצה

10. רשות מקומית רשאית לבטל את בחירת נציגה במועצה ולבחור באחר במקומו; לביטול ולבחירה כאמור יהיה תוקף מיום מתן הודעה בכתב ליושב ראש המועצה.

ביטול בחירת חבר המועצה

11. חבר המועצה רשאי להתפטר מתפקידו על ידי מתן הודעה בכתב לראש הרשות המקומית שבחרה בו עם העתק ליושב ראש המועצה; להתפטרות יהיה תוקף מיום מתן ההודעה לראש הרשות המקומית.

התפטרות חבר המועצה

12. חבר המועצה שנעדר מישיבות המועצה שלושה חדשים רצופים או משלוש ישיבות רצופות – אם היו בשלושה חדשים פחות משלוש ישיבות – יחדל להיות חבר במועצה, מלבד אם נעדר מסיבת מחלה או שירות בצבא-הגנה לישראל או ברשות המועצה.

העדר מישיבות המועצה

13. (א) חדל חבר מועצה מלכהן, תבחר הרשות המקומית שבחרה בו בחבר אחר במקומו. לא בחרה הרשות המקומית בחבר אחר תוך ששים יום מיום שבו חדל חבר מלכהן, תודיע על כך המועצה לשר והשר יתרה ברשות המקומית. לא שעתה הרשות המקומית להתראה, רשאי השר למנות חבר חדש מבין חברי מועצתה או עובדיה של אותה רשות מקומית; ואם אותו אדם אינו מסכים למינוי, רשאי השר למנות חבר חדש מבין בעלי זכות להיבחר כחבר המועצה של אותה רשות מקומית.

מילוי מקומות פנויים

(ב) אי מילוי מקום שנתפנה אין בו כדי לפסול את עצם קיומה של המועצה או את פעולותיה, או לגרוע מהם באיזה אופן שהוא ובלבד שנותרו במועצה שני שלישים ממספר חבריה.

14. נראה לשר שהמועצה אינה ממלאת תפקיד שהוטל עליה על פי דין, יוכל לצוות על המועצה למלא אותו תפקיד תוך מועד שיקבע בצו. לא מילאה המועצה אחרי הצו במועד שנקבע בו, יוכל השר למנות אדם מתאים שימלא אותו תפקיד ולקבוע לו שכר שישולם מקופת האיגוד.

סמכויות השר

**פרק רביעי:יושב ראש המועצה וסגניו**

15. (א) המועצה תבחר, בישיבתה הראשונה, באחד מחבריה כיושב ראש המועצה.

בחירת יושב ראש המועצה וסגניו

(ב) המועצה תבחר מבין חבריה לפחות בסגן אחד ליושב ראש המועצה.

16. (א) נבצר מיושב ראש המועצה לפעול או חדל לכהן כיושב ראש וטרם נבחר יושב ראש חדש במקומו, ימלא את מקומו –

כהונת היושב ראש וסגניו

(1) סגן היושב ראש – אם יש סגן אחד בלבד;

(2) אותו הסגן שהמועצה תמנהו לכך – אם יש יותר מסגן אחד;

(3) אותו חבר המועצה שהיא תמנהו לכך – אם נבצר מהסגן או מכל הסגנים לפעול, או אם הסגן או כל הסגנים חדלו לכהן וטרם נבחר סגן חדש.

(ב) יושב ראש המועצה או סגנו יחדלו מלכהן באחד משלושה מקרים אלה:

(1) אם חדלו להיות חברים במועצה;

(2) אם התפטרו על ידי מתן הודעה בכתב למועצה;

(3) אם הועברו מכהונתם על ידי המועצה.

(ג) החלטת המועצה להעביר יושב ראש המועצה או סגן יושב ראש המועצה מכהונתם לא תהיה בת תוקף אלא אם נתקבלה בישיבה שנקראה במיוחד לענין זה והצביעו בעדה למעלה ממחצית כל חברי המועצה; אולם אם ההעברה מכהונתם היא מסיבת הרשעה לפי פסק דין סופי על עבירה שיש בה משום קלון, די בהחלטה המתקבלת ברוב רגיל.

(ד) חדלו יושב ראש המועצה או סגנו היחיד לכהן או שהועברו מכהונתם, תבחר המועצה במקומם ביושב ראש או בסגן אחר מבין חבריה, תוך שבועיים מיום שנתפנה מקומם, בישיבה שתיקרא במיוחד לענין זה.

17. יושב ראש המועצה יעשה כל האפשר שהחלטות המועצה יבוצעו כדין ושכל הוצאה של המועצה תהא בהתאם לתקציב.

היושב ראש ממונה על ביצוע החלטות המועצה

18. (א) יושב ראש המועצה חייב, אחרי האחד באפריל של כל שנה ולא יאוחר מאשר שלושה חדשים מתום שנת הכספים, להכין בהקדם האפשרי דין וחשבון מפורט על עניני האיגוד במשך השנה שחלפה.

דין וחשבון של האיגוד

(ב) הדין וחשבון יוגש למועצה ולאחר שתדון בו ותאשרו, בתיקונים או שלא בתיקונים, ידאג יושב ראש המועצה לכך שלפחות שלושה העתקים ממנו יישלחו לשר ולפחות העתק אחד לכל רשות מקומית והעתק אחד למבקר המדינה.

(ג) האיגוד רשאי לפרסם את הדין וחשבון בצורה הטובה בעיניו.

19. (א) סגן יושב ראש המועצה רשאי למלא את התפקידים ולשמש בסמכויות של יושב ראש המועצה, אם הועברו אליו על ידי יושב ראש המועצה באישור המועצה.

העברת תפקידים וסמכויות של היושב ראש

(ב) חבר אחר של המועצה רשאי למלא תפקיד מתפקידיו של יושב ראש המועצה ולשמש בסמכות מסמכויותיו לענין מסויים אם הועברו אליו על ידי יושב ראש המועצה באישור המועצה.

20. יושב ראש המועצה או סגנו, וחבר אחר הממלא תפקיד או המשמש בסמכות של יושב ראש המועצה שהועברו אליו לפי סעיף 19, רשאי לקבל מקופת האיגוד משכורת בשיעור שתקבע המועצה, באישור השר.

משכורת היושב ראש וסגניו

**פרק חמישי:ועדות ועובדים**

21. המועצה רשאית לבחור ועדות קבועות או ועדות ארעיות שתפקידן לייעץ למועצה בענינים או במקרים מסויימים, ככל שתטיל עליהם המועצה.

ועדות

22. לפחות מחצית מחברי ועדה יהיו חברי המועצה.

הרכב הועדה

23. יושב ראש לועדה ייבחר על ידי המועצה.

יושב ראש לועדה

24. (א) המלצותיה של הועדה טעונות אישור המועצה.

סמכויות הועדות וסדרי עבודתן

(ב) המועצה, בהחלטה שנתקבלה בה ברוב של שני שלישים מחברי המועצה המשתתפים בהצבעה, רשאית להעביר ענין מסויים לועדה להחלטתה הסופית.

(ג) ועדה רשאית, בשים לב להחלטות המועצה, לקבוע בעצמה את סדרי עבודתה ודיוניה.

25. (א) האיגוד רשאי להעסיק עובדים ולקבוע את תפקידיהם, סמכויותיהם, וכן לקבוע, באישור השר, את משכורתם, שכרם ושאר תנאי עבודתם; כן רשאי הוא, מסיבה מספקת, להפסיק עבודתם של עובדים או לפטרם על פי החלטה של רוב חברי המועצה בישיבה שנתכנסה במיוחד לכך.

עובדים

(ב) המועצה תמנה מבין עובדיה גזבר ומזכיר.

**פרק ששי:חוזים והצעות**

26. (א) יושב ראש המועצה רשאי בשם האיגוד להתקשר בחוזה מבלי להיזקק להחלטת המועצה, אם נתקיימו שלושה אלה:

חוזים

(1) שוויו של נושא החוזה אינו עולה על אלף לירות;

(2) ההוצאה הכרוכה בחוזה – אם כרוכה בו הוצאה – מיועדת לה הקצבה מתאימה בתקציב המאושר לשנת הכספים שבה נעשה החוזה;

(3) יקויימו הוראות צו זה בדבר מכרזים.

(ב) כל חוזה אחר טעון החלטת המועצה. אם אין בתקציב המאושר לשנה שבה נעשה החוזה הקצבה מתאימה להוצאה הכרוכה בו, יהא החוזה טעון גם אישור בכתב מאת השר.

(ג) כל חוזה למתן זכיון או מונופולין מאת המועצה טעון אישור בכתב מאת השר.

(ד) חוזה שנעשה לפני פרסום צו זה ברשומות על ידי רשות מקומית בקשר לענינים הנתונים במסגרת תפקידי האיגוד, יראו אותו כאילו נעשה על ידי האיגוד, אם המועצה החליטה על כך והצדדים לחוזה הסכימו לכך; ואז בכל מקום בחוזה האמור בו מדובר ב"רשות מקומית" יראו כאילו מדובר בו ב"איגוד".

27. למועצה תהא ועדת הצעות ומכרזים קבועה (להלן – ועדת הצעות ומכרזים) שתפקידה לבדוק הצעות מחירים המוגשות למועצה ולחוות דעתה עליהן.

ועדת הצעות ומכרזים

28. (א) רצה האיגוד להתקשר בחוזה עבודה או בחוזה אספקה, עליו לפרסם הודעה על כך.

הזמנת הצעות מחירים

(ב) בהודעה יצויינו תנאי החוזה הכלליים ותיאור קצר של הדרישות, התקופה שבה יש להגיש הצעת מחירים והמקום לקבלת פרטים נוספים וטפסי הצעות.

(ג) בסעיף זה "פרסום" –

(1) משלוח הודעה כאמור בסעיף קטן (א), בכתב, לארבעה קבלנים לפחות, אם העבודה או האספקה מצריכה הוצאה משוערת שאינה עולה על 5000 לירות או על סכום אחר שנקבע על ידי השר;

(2) הצגת הודעה כאמור על לוח המודעות שלפני משרדי האיגוד וכן פרסומה בעתון יומי אחד לפחות, אם העבודה או האספקה מצריכה הוצאה משוערת העולה על 5000 לירות או על סכום אחר שנקבע על ידי השר.

29. (א) ההצעות המתקבלות יונחו במשרד המועצה בתיבה נעולה על שני מנעולים שמפתחותיהם שמורים אחד אחד ביד שני בני אדם שנתמנו לכך על ידי המועצה.

קבלת הצעות והדיון בהם

(ב) כל ההצעות ייפתחו בישיבת ועדת הצעות ומכרזים ויירשמו על ידי פקיד המועצה שנתמנה לכך.

(ג) אין לקבל הצעות שנשלחו במברק או שנתקבלו באיחור.

(ד) ועדת הצעות ומכרזים רשאית להמליץ על ההצעה שאינה הנמוכה ביותר, ובלבד שהמחירים המוצעים בה הם הוגנים והמציע נמצא ראוי לכך. המליצה הועדה על ההצעה שאינה הנמוכה ביותר, עליה לרשום את הנימוקים להחלטתה זו.

(ה) המועצה תעיין בהמלצות ועדת הצעות ומכרזים ותקבל את ההצעה הנראית בעיני המועצה. החליטה המועצה שלא לקבל את ההצעה הנמוכה ביותר או את ההצעה שועדת הצעות ומכרזים ממליצה עליה, תרשום המועצה את הנימוקים להחלטתה זו.

30. (א) חבר מועצה או חבר ועדה שיש לו, במישרין או בעקיפין, בעצמו או על ידי בן זוגו, סוכנו או שותפו או באופן אחר, כל חלק או טובת הנאה בכל חוזה או עסק שנעשה עם האיגוד, למען האיגוד או בשמו, פרט לחוזה בדבר קבלת שירות מהשירותים שהאיגוד מספק לתושבים –

חבר מועצה או חבר ועדה או עובד המעונין בחוזה

(1) יודיע על כך בכתב למועצה או לועדה הדנה בחוזה או בעסק, לפני הישיבה הראשונה בה תדון בו;

(2) לא ישתתף בדיונים על החוזה או על העסק במועצה או בועדה ולא יצביע בהצבעה על כל שאלה בקשר להם.

(ב) לא יהיה לעובד האיגוד, לא במישרין ולא בעקיפין, לא בעצמו ולא על ידי בן זוגו, סוכנו או שותפו, כל חלק או טובת הנאה בכל חוזה או עסק שנעשה עם האיגוד, למען האיגוד או בשמו, פרט לחוזה בדבר קבלת שירות מהשירותים שהאיגוד מספק לתושבים ופרט לענין שיש לעובד בהסכם עבודה שלו או בהסכם הכללי של עובדי האיגוד.

(ג) הוראות הסעיפים הקטנים (א) ו-(ב) אינן חלות על חבר מועצה או ועדה או עובד המועצה מחמת היותם בעלי מניות או חברים בגוף משפטי שיש לו חלק או טובת הנאה בחוזה או בעסק כאמור באותם סעיפים קטנים, זולת אם היה אותו חבר או עובד משמש מנהל או פקיד אחראי בגוף המשפטי, או אם היה חלקו בהונו או ברווחיו של הגוף עולה על 5%.

(ד) העובר על הוראות סעיפים קטנים (א) או (ב), דינו – מאסר שלושה חדשים או קנס חמישים לירות או שני הענשים כאחד.

**פרק שביעי:כספים**

31. הטילה המועצה על רשויות מקומיות תשלומי כסף למימון תקציב האיגוד בהתאם לסעיף 12 לחוק – ייקבעו שיעורי המכסות בהתאם למספר התושבים ברשות המקומית שהיו רשומים ביום הראשון באפריל של השנה שבה הוטל התשלום בספר התושבים המתנהל לפי פקודת מרשם התושבים, תש"ט-1949, והנוגע לתחום אותה רשות מקומית.

הטלת מכסות

32. (א) כל הכספים המתקבלים על ידי האיגוד או בשמו מהווים קופת האיגוד.

קופת האיגוד

(ב) קופת האיגוד תשמש לתשלום כל סכום שהאיגוד רשאי או חייב להוציאו כדין.

33. (א) גזבר האיגוד אחראי לבטחונה של קופת האיגוד.

בטחון קופת האיגוד

(ב) כל הכספים השייכים לקופת האיגוד או המתקבלים למענו או לחשבונו ישולמו מיד לחשבון האיגוד בבנק שהמועצה תקבע לכך, אולם המועצה יכולה להרשות לגזבר להחזיק אצלו סכום כסף כדי הוצאות יום יום של האיגוד.

34. כל המחאה או פקודת תשלום לחובת האיגוד יהיו חתומים ביד יושב ראש המועצה וביד הגזבר.

חתימה על פקודת תשלום

**פרק שמיני:חשבונות**

35. המועצה חייבת לנהל חשבון נכון של כל הכספים המתקבלים והמוצאים על ידי האיגוד או בשמו; חשבון זה יהא פתוח לעיון חברי המועצה.

הנהלת חשבונות

36. גזבר המועצה יגיש תוך 30 יום מתום שנת הכספים את חשבונות המועצה למבקר חשבונות שנתמנה על ידי השר לפי סעיף 69 לפקודת העיריות, 1934.

מבקר חשבונות

**פרק תשיעי:הוראות שונות**

37. חוזה, כתב התחייבות או תעודה אחרת יחייבו את האיגוד –

התחייבות האיגוד

(1) כשיש בהם התחייבות כספית מטעם האיגוד, אם נחתמו על ידי יושב ראש המועצה וגזבר האיגוד;

(2) כשאין בהם התחייבות כספית כאמור, אם נחתמו על ידי יושב ראש המועצה ומזכיר האיגוד.

38. ספרי המועצה וניירותיה יהיו פתוחים לעיון ולבדיקה לפני כל חבר המועצה, והוא רשאי להכין העתק או תקציב מהם, ובלבד שלא יוציא ספר, מסמך או נייר כאמור ממשרדי המועצה בלי הסכמתו בכתב של יושב ראש המועצה.

גישה לספרי המועצה

39. השר רשאי לדרוש בכל עת מאת המועצה להמציא לו ידיעות, פרטים, הסברים, חומר סטטיסטי וכל חומר אחר בקשר לעניני המועצה ועל יושב ראש המועצה למלא אחרי הדרישה תוך זמן מתאים.

המצאת ידיעות לשר

40. האיגוד רשאי להגיש תביעה, או לפתוח ולעשות כל פעולה משפטית או להיות בעל דין בכל משפט או בכל תהליך משפטי בקשר לתפקידיו ולעניניו, או אם הדבר נראה לו כדרוש לצורך קיומן או הגנתן של זכויות האיגוד או להגנת חבריו, עובדיו, מוסדותיו ומפעליו בקשר לתפקידיהם. לתכלית זו רשאי האיגוד לייפות כוחו של כל חבר המועצה או של כל עובד, הן באופן כללי והן לענין מיוחד.

משפטים

41. נתגלו חילוקי דעות בין הרשויות המקומיות, כולן או מקצתן, ובין האיגוד, או בין הרשויות המקומיות בינן לבין עצמן בעניני האיגוד, רשאים יושב ראש המועצה או כל רשות מקומית להביא את חילוקי הדעות לפני השר, והשר או מי שימונה על ידיו לכך, יכריע בהן. הכרעה זו תהא סופית.

בירור חילוקי דעות

42. לצו זה ייקרא "צו איגודי ערים (אזור השרון) (הקמת שירותי מכבי אש, ניהולם והחזקתם), תשי"ט-1959".

השם

**תוספת**

[סעיף זה מכיל טבלה או תמונה - לחצו לצפיה](https://www.nevo.co.il/laws/#/62fbebd2be32483720f69dc1/clause/6326f03522734b7a89baf63c)

|  |  |  |  |  |  |
| --- | --- | --- | --- | --- | --- |
|  | ישראל בר-יהודה  שר הפנים |  |  |  |  |
|  |  |  |  |  |  |