צו בתי דין דתיים (הקמת יחידות סיוע בבתי דין רבניים, דרכי הפעלתן וסדרי עבודתן), תשע"ג-2013

תוכן ענינים

|  |  |  |
| --- | --- | --- |
| [Go](#h1) | הגדרה | סעיף 1 |
| [Go](#h2) | הקמת יחידות סיוע | סעיף 2 |
| [Go](#h3) | בעלי מקצוע ביחידת הסיוע | סעיף 3 |
| [Go](#h4) | ייעוץ לבית הדין | סעיף 4 |
| [Go](#h5) | הפניה ליחידת הסיוע | סעיף 5 |
| [Go](#h6) | רשימות מומחים | סעיף 6 |
| [Go](#h7) | העמדת מומחה לבית הדין | סעיף 7 |
| [Go](#h8) | העברת עניין לגישור | סעיף 8 |
| [Go](#h9) | תחילה | סעיף 9 |
| [Go](#h10) | תוספת |

צו בתי דין דתיים (הקמת יחידות סיוע בבתי דין רבניים, דרכי הפעלתן וסדרי עבודתן), תשע"ג-2013

בתוקף סמכותנו לפי סעיף 2(א) לחוק בתי דין דתיים (יחידות סיוע), התשע"א-2011, ובאישור ועדת החוקה חוק ומשפט של הכנסת, אנו מצווים לאמור:

1. בצו זה, "ממונה ארצי" – מי שממונה על יחידות הסיוע ליד בתי המשפט לענייני משפחה ובתי הדין הדתיים.

הגדרה

2. מוקמות בזה יחידות סיוע ליד בתי הדין הרבניים: באר שבע, אשדוד, אשקלון, ירושלים, חיפה, טבריה–צפת, רחובות, תל אביב, נתניה, פתח תקווה; יחידות סיוע ייתנו בעצמן או באמצעות אחרים, שירותי ייעוץ, אבחון, טיפול וגישור בענייני משפחה (להלן – ייעוץ בענייני משפחה).

הקמת יחידות סיוע

3. (א) הכישורים המקצועיים של עובדי יחידות הסיוע והפיקוח המקצועי עליהם, יהיו כפי שנקבע בצו בית המשפט לענייני משפחה (יחידת הסיוע – כישורים מקצועיים ופיקוח מקצועי), התשנ"ו-1996.

בעלי מקצוע ביחידת הסיוע

(ב) מספר משרות העובדים הסוציאליים ביחידת סיוע שליד בית הדין לא יפחת ממספר הרכבי הדיינים המכהנים בו, ומספר הפסיכולוגים לא יפחת מאחד לכל יחידת סיוע; רופא פסיכיאטר או מומחה אחר יועסק או ייתן שירותי ייעוץ בענייני משפחה ביחידת הסיוע לפי הצורך.

4. יחידת הסיוע תיתן לבית הדין ייעוץ, המלצות, או חוות דעת בענייני משפחה, בכפוף לאמור בסעיף 2(ג) לחוק, לרבות בנושאים אלה:

ייעוץ לבית הדין

(1) טיפול במקרי חירום;

(2) יישוב סכסוך בדרך של טיפול או ייעוץ משפחתי או גישור;

(3) הסכמים בעניין משמורת ילדים והבטחת קשר בין ילד להורהו, לרבות הסדרים זמניים;

(4) הסדרי הגירה ויציאת קטין מהארץ;

(5) טיפול בענייני אלימות במשפחה;

(6) ייעוץ לגבי תסקיר של עובד סוציאלי לעניין סדרי דין או חוות דעת של מומחה;

(7) מינוי מומחה בידי בית הדין.

5. הפניית בית הדין ליחידת הסיוע בקשר לתובענה שנדונה בבית הדין, תיערך לפי הטופס שבתוספת; תשובת יחידת הסיוע תימסר בכתב לבית הדין, לא יאוחר משלושים ימים מיום ההפניה, זולת אם קבע בית הדין מועד אחר.

הפניה ליחידת הסיוע

6. (א) רשימות המומחים לפי סעיף 4 לצו בית המשפט לענייני משפחה (הקמת יחידות סיוע דרכי פעולתן וסדרי עבודתן), התשנ"ו-1996 (להלן – רשימות המומחים) יעמדו לרשות הציבור ולרשות בתי הדין הרבניים ויחידות הסיוע.

רשימות מומחים

(ב) הממונה הארצי יכלול ברשימות המומחים, מיוזמתו או לפי הצעת מנהל בתי הדין הרבניים, מומחים שיבקשו זאת, בעלי כישורים וניסיון בהתאם לאמות המידה שנקבעו לפי סעיף 4 לצו בית המשפט לענייני משפחה (הקמת יחידות סיוע דרכי פעולתן וסדרי עבודתן), התשנ"ו-1996, ואשר התחייבו לקיים את הוראות הסעיף האמור.

7. (א) בית הדין רשאי לפנות ליחידת הסיוע בבקשה שתמליץ לפניו על מומחה למתן חוות דעת בכתב בענייני משפחה; יחידת הסיוע תמליץ על מומחה מבין המומחים המנויים ברשימות המומחים.

העמדת מומחה לבית הדין

(ב) הפנתה יחידת הסיוע את בעלי הדין, בהסכמתם, למומחה שיכין חוות דעת, רשאי בית הדין לראות את חוות הדעת של המומחה כאילו ניתנה על ידי מומחה שהוא מינה.

8. (א) פנו בעלי הדין למגשר, לפי הצעת יחידת הסיוע, והחלו בגישור כמשמעותו בסעיף 79ג לחוק בתי המשפט [נוסח משולב], התשמ"ד-1984, תודיע על כך יחידת הסיוע לבית הדין.

העברת עניין לגישור

(ב) הפסיק בעל דין את הגישור ימסור הודעה על כך בכתב לצד השני, למגשר ולבית הדין.

(ג) הגיעו בעלי הדין להסדר הסכסוך בגישור, רשאי בית הדין לאשר את ההסכם ולתת לו תוקף של פסק דין, בעניינים שבין בעלי הדין המצויים בסמכותו.

(ד) הגיעו בעלי הדין להסדר הסכסוך בגישור, ונקבעו בהסכם תניות בעניינו של קטין, חייב המגשר להודיע לבית הדין אם תניות אלה אינן מנוגדות לטובת הקטין; בית הדין רשאי לבקש את עמדת יחידת הסיוע בעניין זה.

9. תחילתן של תקנות אלה 30 ימים מיום פרסומן.

תחילה

**תוספת**

(תקנה 5)

[סעיף זה מכיל טבלה או תמונה - לחצו לצפיה](https://www.nevo.co.il/laws/#/640f078ca1e1001fecf89a3c/clause/640f0dfaa1e1001fecf89b64)

|  |  |  |  |  |  |
| --- | --- | --- | --- | --- | --- |
| משה כחלון  שר הרווחה והשירותים החברתיים |  | יעקב נאמן  שר המשפטים |  |  |  |
|  |  |  |  |  |  |