תקנון המועצה לספריות ציבוריות, תשל"ו-1976

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | התייעצות בכתב | סעיף 2 |
| [Go](#h3) | זימון | סעיף 3 |
| [Go](#h4) | מנין חוקי | סעיף 4 |
| [Go](#h5) | סדרי דיון | סעיף 5 |
| [Go](#h6) | ועדות משנה | סעיף 6 |
| [Go](#h7) | מוזמנים | סעיף 7 |
| [Go](#h8) | יזמת חברים | סעיף 8 |
| [Go](#h9) | שינוי | סעיף 9 |
| [Go](#h10) | השם | סעיף 10 |

תקנון המועצה לספריות ציבוריות, תשל"ו-1976

בהתאם לתקנה 4(ג) לתקנות הספריות הציבוריות (המועצה), תשל"ו-1976 (להלן – התקנות), קובעת המועצה תקנון זה:

1. בתקנון זה –

הגדרות

"המועצה" – כמשמעותה בתקנות;

"יושב ראש" – יושב ראש המועצה, ובהיעדרו ממלא מקומו הקבוע, שהשר מינה אותם מבין חברי המועצה.

2. (א) על הודעה שמסר היושב ראש לפי תקנה 4(ב) לתקנות רשאי כל אחד מחברי המועצה להעיר הערותיו במכתב אל היושב ראש, ורשאי הוא גם לדרוש כינוס המועצה לשם דיון באותו ענין.

התייעצות בכתב

(ב) לא ביקש, תוך עשרה ימים מיום משלוח ההודעה, איש מחברי המועצה לכנס אותה, רואים את ההצעה כאילו נתקבלה בחיוב על דעת רוב חברי המועצה, אולם הערות שנמסרו בכתב לפי סעיף קטן (א) יובאו לידיעת השר.

(ג) דרש חבר המועצה לכנס אותה לדיון בענין שעליו מסר היושב ראש הודעה לפי סעיף קטן (א), יכנס היושב ראש את המועצה.

3. היושב ראש ישלח באמצעות הדואר הזמנה לישיבת המועצה לפחות עשרה ימים לפני מועד הישיבה, ויפרט בה את השעה, את המקום ואת הענינים העומדים לדיון באותה ישיבה.

זימון

4. ישיבת המועצה תהיה חוקית אם נתקיימה במועד שנקבע בהזמנה והשתתפו בה לפחות מחצית מספר חבריה; לא הופיעו מחצית חברי המועצה במועד שנקבע, תידחה הישיבה ברבע שעה, והיא תתקיים באותו מקום ותהיה חוקית בכל מספר של משתתפים.

מנין חוקי

5. (א) היושב ראש ינהל את ישיבות המועצה.

סדרי דיון

(ב) ההצבעה בישיבות המועצה היא אישית; לכל חבר קול אחד, וההכרעה בהצבעה היא ברוב קולות.

(ג) הצעות שהובאו להמלצת המועצה יירשמו בידי מזכיר שמינה היושב ראש; הצעות שנתקבלו, ובצדן דעות המיעוט תובאנה בפני השר ותישלחנה לידיעת כל חברי המועצה לא יאוחר מארבעה עשר יום לאחר הישיבה.

6. (א) המועצה רשאית למנות מבין חבריה ועדות משנה שידונו בנושאים שהמועצה תקבע.

ועדות משנה

(ב) המועצה תמנה את היושבי ראש לועדות משנה.

(ג) ועדת משנה תתכנס לפי הזמנת יושב ראש הועדה ועל זימונה יחולו הוראות סעיף 3, בשינויים המחוייבים.

7. המועצה וועדותיה רשאיות להזמין לישיבות אנשים שאינם חברי המועצה.

מוזמנים

8. כל חבר מחברי המועצה רשאי להציע שהמועצה תעלה לפני השר הצעות משלה ורשאי הוא לדרוש שתקדים לכך דיון; דרש שליש מחברי המועצה לקיים דיון, יזמן היושב ראש את המועצה בהתאם לאמור בסעיף 3 ועל דיון כזה יחולו הוראות הסעיפים 4 עד 7.

יזמת חברים

9. תקנון זה ניתן לשינוי על פי החלטה של המועצה בישיבה שנכחו בה לפחות מחצית מחברי המועצה, ובהתייעצות עם שר החינוך והתרבות.

שינוי

10. לתקנון זה ייקרא "תקנון המועצה לספריות ציבוריות, תשל"ו-1976".

השם

|  |  |  |  |  |  |
| --- | --- | --- | --- | --- | --- |
|  | קורט וורמן  יושב ראש המועצה |  |  |  |  |
|  |  |  |  |  |  |