תקנות איסור הלבנת הון (כללים לשימוש במידע שהועבר לחוקר ניירות ערך לשם חקירת עבירות נוספות ולהעברתו לרשות אחרת), תשפ"ב-2022

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | גורם מוסמך | סעיף 2 |
| [Go](#h3) | שימוש במידע והעברתו לצורך חקירה ומניעה של עבירות נוספות | סעיף 3 |
| [Go](#h4) | העברת מידע לצורך המטרות העיקריות | סעיף 4 |
| [Go](#h5) | תיעוד החלטות | סעיף 5 |
| [Go](#h6) | מגבלה על העברת מידע ושימוש במידע | סעיף 6 |
| [Go](#h7) | העבירות הנוספות | סעיף 7 |
| [Go](#h8) | דיווח | סעיף 8 |
| [Go](#h9) | תחילה | סעיף 9 |
| [Go](#h10) | תוספת ראשונה |
| [Go](#h11) | חלק א':רשויות שניתן להעביר אליהן מידע לפי תקנה 3 לצורך חקירת עבירות נוספות ומניעתן או גילוי עבריינים בעבירות נוספות והעמדתם לדין |
| [Go](#h12) |  | סעיף (1) |
| [Go](#h13) |  | סעיף (2) |
| [Go](#h14) |  | סעיף (3) |
| [Go](#h15) |  | סעיף (4) |
| [Go](#h16) |  | סעיף (5) |
| [Go](#h17) |  | סעיף (6) |
| [Go](#h18) | חלק ב':רשויות שניתן להעביר אליהן מידע לפי תקנה 4 לצורך המטרות העיקריות |
| [Go](#h19) |  | סעיף (1) |
| [Go](#h20) |  | סעיף (2) |
| [Go](#h21) |  | סעיף (3) |
| [Go](#h22) |  | סעיף (4) |
| [Go](#h23) |  | סעיף (5) |
| [Go](#h24) |  | סעיף (6) |
| [Go](#h25) |  | סעיף (7) |
| [Go](#h26) |  | סעיף (8) |
| [Go](#h27) |  | סעיף (9) |
| [Go](#h28) | תוספת שנייה |
| [Go](#h29) | תוספת שלישית |

תקנות איסור הלבנת הון (כללים לשימוש במידע שהועבר לחוקר ניירות ערך לשם חקירת עבירות נוספות ולהעברתו לרשות אחרת), תשפ"ב-2022

בתוקף סמכותי לפי סעיפים 30(ז2) ו-(ט) ו-32(א) ו-(ג) לחוק איסור הלבנת הון, התש"ס-2000 (להלן – החוק), בהתייעצות עם השר לביטחון הפנים ובאישור ועדת החוקה חוק ומשפט של הכנסת, אני מתקין תקנות אלה:

1. בתקנות אלה –

הגדרות

"גורם מוסמך" – מנהל מחלקת חקירות, מודיעין, בקרת מסחר ברשות ניירות ערך או חוקר בכיר שהוא הסמיך לכך;

"הרשות" – הרשות לאיסור הלבנת הון ומימון טרור;

"חוקר בכיר" – כהגדרתו בחוק ניירות ערך;

"חוקר ניירות ערך" – כהגדרתו בסעיף 30(י) לחוק;

"יחידה במלמ"ב" – יחידה באגף הממונה על הביטחון במערכת הביטחון, שקבע שר הביטחון בצו לפי סעיף 30(ג1) לחוק;

"מאגר מידע" – מאגר המידע שהוקם לפי סעיף 28 לחוק;

"מטרה עיקרית" – כל אחת מהמטרות המפורטות בתקנה 4;

"מידע" – כל נתון שהתקבל במאגר המידע לפי החוק, וכן כל עיבוד שלו;

"עבירת מקור" – כמשמעותה בסעיף 2 לחוק;

"עבירה נוספת" – כל אחת מהעבירות המפורטות בתקנה 7.

2. גורם מוסמך רשאי להחליט, במקרה מסוים –

גורם מוסמך

(1) על שימוש במידע שהתקבל מהרשות לפי סעיף 30(ב3) לחוק, לשם חקירת עבירות נוספות ומניעתן או לשם גילוי עבריינים בעבירות האמורות והעמדתם לדין כמפורט בתקנה 3;

(2) על העברת מידע לגורם מחוץ לרשות ניירות ערך לפי סעיף 30(ח) לחוק וכמפורט בתקנות 3 ו-4, לפי העניין.

3. מצא גורם מוסמך כי יש יסוד סביר להניח שבמידע שהתקבל מהרשות לפי סעיף 30(ב3) לחוק יש כדי לקדם באופן ממשי, במקרה מסוים, חקירת עבירות נוספות ומניעתן או גילוי עבריינים בעבירות נוספות והעמדתם לדין, רשאי הוא להתיר את השימוש במידע לצורך זה, לרבות העברתו לשם כך, אם מצא שיש בכך צורך, לגורם אחר ברשות ניירות ערך או לגורם מחוץ לרשות ניירות ערך הקבוע בחלק א' לתוספת הראשונה, המוסמך לבצע את החקירה בעניין אותה עבירה.

שימוש במידע והעברתו לצורך חקירה ומניעה של עבירות נוספות

4. מצא גורם מוסמך כי לשם ביצועו של החוק או של חוק המאבק בטרור, פקודת המסחר עם האויב, חוק למניעת הפצה ומימון של נשק להשמדה המונית וסימן א' בפרק ב' לחוק המאבק בתוכנית הגרעין של איראן, לשם הגנה על ביטחון המדינה או לשם המלחמה בארגוני טרור, בארגוני טרור מוכרזים ובמעשי טרור, יש להעביר מידע שהתקבל לפי החוק מהרשות לגורם בישראל, המוסמך לפעול למען המטרות האמורות, כקבוע בחלק ב' של התוספת הראשונה, רשאי הוא להחליט על העברת המידע כאמור.

העברת מידע לצורך המטרות העיקריות

5. (א) הגורם המוסמך יתעד את החלטותיו כאמור בתקנות 3 ו-4 לפי הטפסים שבתוספת השנייה או השלישית, לפי העניין.

תיעוד החלטות

(ב) הגורם המוסמך ינהל רישום מרוכז של החלטות כאמור בתקנת משנה (א), ובו יצוינו כל אלה:

(1) מועד מתן ההחלטה;

(2) העבירה הנוספת שלשם חקירתה או מניעתה נעשה שימוש במידע לפי תקנה 3;

(3) תמצית המידע;

(4) היחידה או הגוף שאליו הועבר המידע לפי סעיף 30(ח) לחוק, אם הועבר, והחוק שלשם ביצועו הועבר המידע.

6. (א) לא יועבר מידע שהועבר ממאגר המידע לחוקר ניירות ערך, לגורם בישראל מחוץ לרשות ניירות ערך, ולא ייעשה במידע שהועבר ממאגר המידע לרשות ניירות ערך שימוש לחקירת עבירות נוספות ומניעתן או לגילוי עבריינים בעבירות נוספות והעמדתם לדין, אלא לפי תקנות אלה או אם נקבע אחרת בהוראת חוק מפורשת.

מגבלה על העברת מידע ושימוש במידע

(ב) אין באמור בתקנת משנה (א) כדי למנוע –

(1) מרשות ניירות ערך למסור מידע לצורך קבלת חוות דעת של מומחה, אם הדבר דרוש לצורך החקירה, או לשתף רשות הממונה על חקירת עבירת המקור בחקירת עבירה לפי החוק;

(2) מרשות ניירות ערך או מגורם שהועבר לו מידע לפי תקנה 3 או 4, להעביר מידע לגורם המוסמך לצורך העמדה לדין וניהול הליך משפטי.

7. העבירות הנוספות הן אלה, ובלבד שהעבירה הנוספת קשורה לחקירת העבירה שלגביה התבקש המידע כאמור בסעיף 30(ז2) לחוק:

העבירות הנוספות

(1) עבירה שהעונש הקבוע לה הוא חמש שנות מאסר לפחות לפי כל אחד מהחוקים האלה:

(א) חוק העונשין;

(ב) חוק מאבק בארגוני פשיעה, התשס"ג-2003;

(ג) פקודת הסמים המסוכנים;

(ד) תקנות ההגנה (שעת חירום), 1945;

(ה) חוק למניעת הסתננות (עבירות ושיפוט), התשי"ד-1954;

(ו) חוק השיפוט הצבאי, התשט"ו-1955;

(ז) חוק ניירות ערך;

(ח) פקודת מס הכנסה;

(ט) חוק מיסוי מקרקעין (שבח ורכישה), התשכ"ג-1963;

(י) חוק מס ערך מוסף;

(יא) פקודת המכס;

(יב) חוק השקעות משותפות בנאמנות, התשנ"ד-1994;

(יג) חוק הבנקאות (רישוי), התשמ"א-1981;

(יד) חוק ההגבלים העסקיים, התשמ"ח-1988;

(2) עבירת מקור, שאינה מפורטת בפסקה (1), אשר העונש הקבוע לה הוא שלוש שנות מאסר לפחות, ובלבד שהחקירה בעניינה החלה כחלק מחקירת עבירה לפי סעיף 3 או 4 לחוק.

8. (א) יושב ראש רשות ניירות ערך ידווח לשר האוצר, בכתב, מדי שנה בשנה, על כל אלה:

דיווח

(1) מספר ההחלטות על שימוש במידע לצורך חקירת עבירות נוספות ומניעתן או גילוי עבריינים בעבירות נוספות והעמדתם לדין;

(2) מספר ההחלטות על העברת מידע לגורמים מחוץ לרשות ניירות ערך לפי תקנות 3 ו-4, בחלוקה לפי הגורמים שאליהם הועבר המידע;

(3) העבירות הנוספות שלשם חקירתן או מניעתן נעשה שימוש במידע לפי תקנה 3, ומספר המקרים לגבי כל עבירה;

(4) הזמן שחלף ממועד העברת המידע מהרשות לאיסור הלבנת הון עד שהוחלט על השימוש במידע לשם חקירה או מניעה של עבירות נוספות.

(ב) עותק מן הדיווח יימסר לשר המשפטים ולוועדת החוקה חוק ומשפט של הכנסת.

9. תחילתן של תקנות אלה 30 ימים מיום פרסומן.

תחילה

**תוספת ראשונה**

(תקנות 3 ו-4)

**חלק א':רשויות שניתן להעביר אליהן מידע לפי תקנה 3 לצורך חקירת עבירות נוספות ומניעתן או גילוי עבריינים בעבירות נוספות והעמדתם לדין**

(1) משטרת ישראל;

(2) משטרה צבאית חוקרת;

(3) היחידה לחקירות פנים של המשטרה הצבאית;

(4) המחלקה לחקירת שוטרים במשרד המשפטים;

(5) רשות המסים;

(6) רשות התחרות.

**חלק ב':רשויות שניתן להעביר אליהן מידע לפי תקנה 4 לצורך המטרות העיקריות**

(1) משטרת ישראל;

(2) משטרה צבאית חוקרת;

(3) היחידה לחקירות פנים של המשטרה הצבאית;

(4) המחלקה לחקירת שוטרים במשרד המשפטים;

(5) שירות הביטחון הכללי;

(6) אגף המודיעין בצבא ההגנה לישראל;

(7) המוסד למודיעין ולתפקידים מיוחדים;

(8) יחידה במלמ"ב;

(9) שירות בתי הסוהר.

**תוספת שנייה**

(תקנה 5(א))

החלטה על שימוש במידע והעברתו לרשות אחרת לצורך חקירת עבירות נוספות ומניעתן או גילוי עבריינים בעבירות נוספות והעמדתם לדין

[סעיף זה מכיל טבלה או תמונה - לחצו לצפיה](https://www.nevo.co.il/laws/#/624bc3e8371f308484b959e9/clause/624bca2c371f308484b95b16)

**תוספת שלישית**

(תקנה 5(א))

החלטה על שימוש במידע והעברתו לרשות אחרת לצורך המטרות העיקריות

[סעיף זה מכיל טבלה או תמונה - לחצו לצפיה](https://www.nevo.co.il/laws/#/624bc3e8371f308484b959e9/clause/624bcb07371f308484b95b1d)

|  |  |  |  |  |  |
| --- | --- | --- | --- | --- | --- |
|  | גדעון סער  שר המשפטים |  |  |  |  |
|  |  |  |  |  |  |