תקנות איסור הלבנת הון (כללים לשימוש במידע שהועבר לפקיד מכס חוקר לשם חקירת עבירות נוספות ולהעברתו לרשות אחרת), תשע"ז-2017

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | גורם מוסמך | סעיף 2 |
| [Go](#h3) | שימוש במידע והעברתו לצורך חקירה ומניעה של עבירות | סעיף 3 |
| [Go](#h4) | שימוש במידע והעברתו לצורך המטרות העיקריות | סעיף 4 |
| [Go](#h5) | תיעוד החלטות | סעיף 5 |
| [Go](#h6) | מגבלה על העברת מידע ושימוש במידע | סעיף 6 |
| [Go](#h7) | העבירות הנוספות | סעיף 7 |
| [Go](#h8) | דיווח | סעיף 8 |
| [Go](#h9) | תחילה | סעיף 9 |
| [Go](#h10) | תוספת ראשונה |
| [Go](#h11) | תוספת שנייה |
| [Go](#h12) | תוספת שלישית |

תקנות איסור הלבנת הון (כללים לשימוש במידע שהועבר לפקיד מכס חוקר לשם חקירת עבירות נוספות ולהעברתו לרשות אחרת), תשע"ז-2017

בתוקף סמכותי לפי סעיפים 30(ז1), 30(ט) ו-32(א) לחוק איסור הלבנת הון, התש"ס-2000 (להלן – החוק), בהתייעצות עם השר לביטחון הפנים ובאישור ועדת החוקה חוק ומשפט של הכנסת לפי סעיף 30(ג) לחוק, אני מתקינה תקנות אלה:

1. בתקנות אלה –

הגדרות

"גורם מוסמך" – סגן מנהל כללי בכיר חקירות ומודיעין או פקיד מס בכיר שמנהל רשות המסים הסמיכו;

"הרשות" – הרשות לאיסור הלבנת הון ומימון טרור;

"מידע" – כל נתון שהתקבל במאגר המידע לפי החוק וכן כל עיבוד שלו;

"יחידה במלמ"ב" – יחידה באגף הממונה על הביטחון במערכת הביטחון, שקבע שר הביטחון בצו לפי סעיף 30(ג1) לחוק;

"עבירה נוספת" – כל אחת מהעבירות המפורטות בתקנה 7;

"עבירת מקור" – כמשמעותה בסעיף 2 לחוק;

"פקיד מכס חוקר" – כהגדרתו בסעיף 27(ב) לחוק;

"פקיד מס בכיר" – פקיד שומה חקירות, ממונה משרד חקירות מס ערך מוסף או גובה מכס.

2. גורם מוסמך רשאי להחליט, במקרה מסוים –

גורם מוסמך

(1) על שימוש במידע שהתקבל מהרשות לפי סעיף 30(ב1) לחוק, לשם חקירת עבירות נוספות ומניעתן או לשם גילוי עבריינים בעבירות האמורות והעמדתם לדין כמפורט בתקנה 3;

(2) על העברת מידע לגורם מחוץ לרשות המסים לפי סעיף 30(ח) לחוק וכמפורט בתקנה 3.

3. מצא גורם מוסמך כי יש יסוד סביר להניח שבמידע שהתקבל מהרשות לפי סעיף 30(ב1) לחוק יש כדי לקדם באופן ממשי, במקרה מסוים, חקירת עבירות נוספות ומניעתן או גילוי עבריינים בעבירות נוספות והעמדתם לדין, רשאי הוא להתיר את השימוש במידע לצורך זה, לרבות העברתו לשם כך, אם מצא שיש בכך צורך, לגורם אחר ברשות המסים או לגורם מחוץ לרשות המסים הקבוע בתוספת הראשונה, המוסמך לבצע את החקירה בעניין אותה עבירה.

שימוש במידע והעברתו לצורך חקירה ומניעה של עבירות

4. מצא גורם מוסמך כי לשם ביצועו של החוק או של חוק המאבק בטרור, לשם הגנה על ביטחון המדינה או לשם המלחמה בארגוני טרור, בארגוני טרור מוכרזים ובמעשי טרור (להלן – המטרות העיקריות), יש להעביר מידע שהתקבל לפי החוק מהרשות לגורם בישראל, המוסמך לפעול למען המטרות העיקריות, כקבוע בחלק ב' של התוספת הראשונה, רשאי הוא להחליט על העברת המידע כאמור.

שימוש במידע והעברתו לצורך המטרות העיקריות

5. (א) הגורם המוסמך יתעד את החלטותיו כאמור בתקנות 3 ו-4 לפי הטפסים שבתוספת השנייה או השלישית, לפי העניין.

תיעוד החלטות

(ב) הגורם המוסמך ינהל רישום מרוכז של החלטות כאמור בתקנת משנה (א), וברישום יצוינו כל אלה:

(1) מועד מתן ההחלטה;

(2) העבירה הנוספת שלשם חקירתה או מניעתה נעשה שימוש במידע;

(3) תמצית המידע;

(4) היחידה או הגוף שאליו הועבר המידע לפי סעיף 30(ח) לחוק, אם הועבר.

6. (א) לא ייעשה במידע שהועבר ממאגר המידע לרשות המסים שימוש לחקירת עבירות נוספות ומניעתן או גילוי עבריינים בעבירות נוספות והעמדתם לדין, אלא לפי תקנות אלה או אם נקבע אחרת בהוראת חוק מפורשת.

מגבלה על העברת מידע ושימוש במידע

(ב) אין באמור בתקנת משנה (א) כדי למנוע –

(1) מרשות המסים למסור מידע לצורך קבלת חוות דעת של מומחה, אם הדבר דרוש לצורך החקירה, או לשתף רשות הממונה על חקירת עבירת המקור, בחקירת עבירה לפי החוק;

(2) מרשות המסים או מגורם שהועבר לו מידע לפי תקנה 3, להעביר מידע לגורם המוסמך לצורך העמדה לדין וניהול הליך משפטי.

7. העבירות הנוספות הן אלה, ובלבד שהעבירה הנוספת קשורה לחקירת העבירה שלגביה התבקש המידע כאמור בסעיף 30(ז1) לחוק:

העבירות הנוספות

(1) עבירה שהעונש הקבוע לה הוא חמש שנות מאסר לפחות לפי כל אחד מהחוקים האלה:

(א) חוק העונשין, התשל"ז-1977;

(ב) חוק מאבק בארגוני פשיעה, התשס"ג-2003;

(ג) פקודת הסמים המסוכנים [נוסח חדש], התשל"ג-1973;

(ד) חוק המאבק בטרור, התשע"ו-2016;

(ה) תקנות ההגנה (שעת חירום), 1945;

(ו) חוק למניעת הסתננות (עבירות ושיפוט), התשי"ד-1954;

(ז) חוק השיפוט הצבאי, התשט"ו-1955;

(ח) חוק ניירות ערך, התשכ"ח-1968;

(ט) פקודת מס הכנסה;

(י) חוק מיסוי מקרקעין (שבח, מכירה ורכישה), התשכ"ג-1963;

(יא) חוק מס ערך מוסף, התשל"ו-1975;

(יב) פקודת המכס;

(יג) חוק השקעות משותפות בנאמנות, התשנ"ד-1994;

(יד) חוק הבנקאות (רישוי), התשמ"א-1981;

(טו) חוק ההגבלים העסקיים, התשמ"ח-1988;

(2) עבירת מקור, שאינה מפורטת בפסקה (1), אשר העונש הקבוע לה הוא שלוש שנות מאסר לפחות, ובלבד שהחקירה בעניינה החלה כחלק מחקירת עבירה לפי סעיף 3 או 4 לחוק.

8. (א) מנהל רשות המסים ידווח לשר האוצר, בכתב, מדי שנה בשנה, על כל אלה:

דיווח

(1) מספר ההחלטות על שימוש במידע לצורך חקירת עבירות נוספות ומניעתן או גילוי עבריינים בעבירות נוספות והעמדתם לדין;

(2) מספר ההחלטות על העברת מידע לגורמים מחוץ לרשות המסים לפי תקנה 3, בחלוקה לפי הגורמים שאליהם הועבר המידע;

(3) העבירות שלשם חקירתן או מניעתן נעשה שימוש במידע לפי תקנה 3, ומספר המקרים לגבי כל עבירה;

(4) הזמן שחלף ממועד העברת המידע מהרשות לאיסור הלבנת הון עד שהוחלט על השימוש במידע לשם חקירה או מניעה של עבירות נוספות.

(ב) עותק מן הדיווח יימסר לשרת המשפטים ולוועדת החוקה חוק ומשפט של הכנסת.

9. תחילתן של תקנות אלה 30 ימים מיום פרסומן.

תחילה

**תוספת ראשונה**

(תקנות 3 ו-4)

[סעיף זה מכיל טבלה או תמונה - לחצו לצפיה](https://www.nevo.co.il/laws/#/61a33840c178fa4ae9c6f92a/clause/61a3455bc178fa4ae9c6fa0e)

(1) משטרת ישראל;

(2) משטרה צבאית חוקרת;

(3) היחידה לחקירות פנים של המשטרה הצבאית;

(4) המחלקה לחקירת שוטרים במשרד המשפטים;

(5) רשות ניירות ערך;

(6) רשות ההגבלים העסקיים.

[סעיף זה מכיל טבלה או תמונה - לחצו לצפיה](https://www.nevo.co.il/laws/#/61a33840c178fa4ae9c6f92a/clause/61a345d4c178fa4ae9c6fa2a)

(1) משטרת ישראל;

(2) משטרה צבאית חוקרת;

(3) היחידה לחקירות פנים של המשטרה הצבאית;

(4) המחלקה לחקירת שוטרים במשרד המשפטים;

(5) שירות הביטחון הכללי;

(6) אגף המודיעין בצבא הגנה לישראל;

(7) המוסד למודיעין ולתפקידים מיוחדים;

(8) יחידה במלמ"ב;

(9) שירות בתי הסוהר.

**תוספת שנייה**

(תקנה 5(א))

[סעיף זה מכיל טבלה או תמונה - לחצו לצפיה](https://www.nevo.co.il/laws/#/61a33840c178fa4ae9c6f92a/clause/61a34842c178fa4ae9c6fa55)

**תוספת שלישית**

(תקנה 5(א))

[סעיף זה מכיל טבלה או תמונה - לחצו לצפיה](https://www.nevo.co.il/laws/#/61a33840c178fa4ae9c6f92a/clause/61a349a1c178fa4ae9c6fa62)

|  |  |  |  |  |  |
| --- | --- | --- | --- | --- | --- |
|  | איילת שקד  שרת המשפטים |  |  |  |  |
|  |  |  |  |  |  |