תקנות ארגון הפיקוח על העבודה (מועצת המוסד לבטיחות וגיהות), תשכ"ג-1963

תוכן ענינים

|  |  |  |
| --- | --- | --- |
| [Go](#h1) | תקופת כהונת המועצה | סעיף 1 |
| [Go](#h2) | הפסקת חברות במועצה | סעיף 2 |
| [Go](#h3) | כינוס המועצה | סעיף 3 |
| [Go](#h4) | קביעת סדר היום | סעיף 4 |
| [Go](#h5) | שינויים בסדר היום | סעיף 5 |
| [Go](#h6) | הזמנות | סעיף 6 |
| [Go](#h7) | מנין חוקי | סעיף 7 |
| [Go](#h8) | הנהלת ישיבות | סעיף 8 |
| [Go](#h9) | סדר הדיונים | סעיף 9 |
| [Go](#h10) | קבלת החלטות | סעיף 10 |
| [Go](#h11) | סדרי הצבעה | סעיף 11 |
| [Go](#h12) | פרוטוקול | סעיף 12 |
| [Go](#h13) | אישור הפרוטוקול | סעיף 13 |
| [Go](#h14) | זכות עיון | סעיף 14 |
| [Go](#h15) | מינוי ועדות | סעיף 15 |
| [Go](#h16) | כינוס ועדות וסדר עבודתן | סעיף 16 |
| [Go](#h17) | תפקידי המינהלה | סעיף 17 |
| [Go](#h18) | תחילה | סעיף 18 |
| [Go](#h19) | השם | סעיף 19 |

תקנות ארגון הפיקוח על העבודה (מועצת המוסד לבטיחות וגיהות), תשכ"ג-1963

בתוקף סמכותי לפי סעיפים 28(ג), 31 ו-43 לחוק ארגון הפיקוח על העבודה, תשי"ד-1954, אני מתקין תקנות אלה:

1. (א) תקופת כהונתה של מועצת המוסד לבטיחות ולגיהות (להלן – המועצה) היא ארבע שנים.

תקופת כהונת המועצה

(ב) תקופת כהונתה של המועצה אשר כיהנה ערב תחילת תקפן של תקנות אלה, תיתם ביום תחילתן.

2. כהונתו של חבר המועצה תיפסק אם חל בו אחד מאלה:

הפסקת חברות במועצה

(1) התפטר על ידי מסירת הודעה בכתב ליושב ראש;

(2) עבר עבירה פלילית שיש בה קלון;

(3) נמצא פסול-דין;

(4) נעדר משלוש ישיבות רצופות של המועצה ולדעת היושב ראש לא היתה סיבה סבירה להיעדרו;

(5) חדל לייצג את העובדים או המעבידים אשר, בהתייעצות עם ארגונם, מונה כנציגם במועצה, והדבר הובא בכתב לידיעת היושב ראש;

(6) היה לעובד המוסד.

3. היושב ראש יכנס את המועצה בכל אחד מאלה:

כינוס המועצה

(1) לא יאוחר מארבע חדשים לאחר הישיבה הקודמת;

(2) על פי בקשה בכתב המפרטת את סדר היום המוצע, חתומה על ידי לא פחות מחמישית ממספר חברי המועצה;

(3) כשהוא רואה צורך מיוחד בכך.

4. (א) סדר היום לישיבות המועצה ייקבע על ידי היושב ראש, ובלבד שיכלל בו כל ענין –

קביעת סדר היום

(1) שהמועצה החליטה להעמידו על סדר היום;

(2) שפורט בבקשה לכינוס המועצה לפי תקנה 3(2) בהתאם לסדר מסירת הבקשות ליושב ראש.

(ב) המועצה לא תדון בענין שלא נכלל בסדר היום.

5. (א) הצעה לשנות את סדר היום תוגש לפני ישיבת המועצה או עם פתיחתה; ההצעה תועמד להצבעה אם נמצא לה תומך; המציע רשאי להסבירה בקיצור לפני ההצבעה, ואחד המתנגדים לה רשאי להשיב.

שינויים בסדר היום

(ב) הצעה לשינוי בסדר היום תתקבל ברוב דעותיהם של כל חברי המועצה.

6. (א) הזמנה לישיבת המועצה תפרט את סדר היום שלה והיא תימסר לחברי המועצה לפחות 14 יום לפני המועד שנקבע לישיבה.

הזמנות

(ב) הזמנה לישיבה דחופה וכן הודעה על ביטול ישיבה, דחייתה או הקדמתה, מותר למסור בדרך הנראית ליושב הראש כיעילה, ובלבד שהודעה על ישיבה דחופה, דחיית ישיבה או הקדמתה, שנמסרה כאמור תאפשר למוזמן להשתתף בישיבה.

(ג) ישיבת המועצה תהא כדין גם אם הזמנה שנשלחה בעוד מועד לפי מען חברי המועצה לא הגיעה לידי חבר מחבריה.

7. (א) שליש מחברי המועצה וביניהם היושב ראש, הם מנין חוקי בישיבותיה.

מנין חוקי

(ב) לא היה בישיבת מועצה מנין חוקי, יהיו בישיבה הבאה ששית חברי מועצה וביניהם היושב ראש, מנין חוקי לגבי כל ענין שעמד על סדר היום של הישיבה הראשונה.

(ג) היושב ראש יקבע את המועד לישיבה השניה; ההזמנה לישיבה השניה תכלול אזהרה שהישיבה כאמור תתקיים גם אם מספר המשתתפים בה יהיה כאמור בתקנת משנה (ב).

(ד) פחת מספר המשתתפים במשך הישיבה והיה קטן מן המנין החוקי, לא תיפגע חוקיות ההחלטות בשל כך בלבד.

8. (א) היושב ראש –

הנהלת ישיבות

(1) יפתח וינעל את הישיבות;

(2) ינהל את הדיונים בהתאם לסדר היום שנכלל בהזמנה לישיבה או כפי ששונה לפי תקנה 5;

(3) יקציב לכל חבר שביקש את רשות הדיבור את הזמן שמותר לו לנאום;

(4) יקבע את תוצאות ההצבעות.

(ב) היושב ראש רשאי –

(1) להפסיק חבר מועצה החורג בדבריו מהענין הנדון, או הנואם מעל לזמן שהוקצב לו;

(2) לקרוא לסדר חבר מועצה אשר התנהגותו אינה כשורה.

9. (א) היושב ראש יתן לחברי המועצה רשות הדיבור לפי סדר בקשתם.

סדר הדיונים

(ב) מגיש הצעה רשאי לפתוח את הדיון בהצעתו ולסיימו.

10. החלטות יתקבלו ברוב קולות המצביעים באותה ישיבה; היה מספר הקולות שקול, יכריע קולו של היושב ראש.

קבלת החלטות

11. (א) ההצעות יועמדו להצבעה לפי סדר הגשתן; בהצעות שקבלת אחת מהן שוללת את קבלתה של האחרת, יצביעו קודם על המרחיקה לכת; נתעורר ספק בנוגע לסדר ההצבעה, יכריע היושב ראש.

סדרי הצבעה

(ב) ההצבעה תהיה בהרמת ידים.

(ג) על פי דרישת חבר מחברי המועצה יספור היושב ראש את קולות המצביעים בעד ונגד ההצעה וכן הנמנעים מהצבעה.

12. יירשם פרוטוקול מכל ישיבה שבו ייכללו לפחות פרטים אלה:

פרוטוקול

(1) שמות חברי המועצה הנוכחים בישיבה, וכן שמותיהם של הנעדרים;

(2) סדר היום;

(3) שמות המשתתפים בוויכוח ותמצית דבריהם;

(4) ההצעות;

(5) תוצאות ההצבעות;

(6) ההחלטות.

13. (א) היושב ראש יאשר בחתימת ידו את הפרוטוקול לא יאוחר מאשר בישיבה הבאה והעתק ממנו יישלח לכל חבר מועצה.

אישור הפרוטוקול

(ב) תוך חודש מיום קבלת העתק מהפרוטוקול רשאי חבר מועצה לבקש מהיושב ראש לתקן את תכנו.

(ג) על בקשה לתקן את הפרוטוקול יחליט היושב ראש. החליט היושב ראש לתקן את הפרוטוקול יישלח העתק מהתיקון לחברי המועצה.

14. חבר מועצה רשאי לעיין בפרוטוקול מישיבות המועצה בכל עת סבירה או להעתיקו.

זכות עיון

15. המועצה רשאית למנות ועדות מבין חבריה.

מינוי ועדות

16. (א) יושב ראש של ועדה יכנס אותה לפי הצורך או לפי בקשת יושב ראש המועצה.

כינוס ועדות וסדר עבודתן

(ב) הוראות תקנות 3(2) עד 6 ו-8 עד 12 יחולו על ועדות המועצה, בשינויים שהענין מחייבם.

17. הזמנות לישיבות המועצה וועדותיה יימסרו על ידי מינהלת המוסד והיא תנהל את פרוטוקול ישיבותיהן, תעבירם לחברים ותשמרם.

תפקידי המינהלה

18. תחילתן של תקנות אלה היא ביום ז' בניסן תשכ"ג (1 באפריל 1963).

תחילה

19. לתקנות אלה ייקרא "תקנות ארגון הפיקוח על העבודה (מועצת המוסד לבטיחות וגיהות), תשכ"ג-1963".

השם

|  |  |  |  |  |  |
| --- | --- | --- | --- | --- | --- |
|  | יגאל אלון  שר העבודה |  |  |  |  |
|  |  |  |  |  |  |