תקנות ביטוח בריאות ממלכתי (הכרה בקופת חולים), תשנ"ו-1995

תוכן ענינים

|  |  |  |
| --- | --- | --- |
| [Go](#h1) | בקשה להכרה בקופת חולים | סעיף 1 |
| [Go](#h2) | ידיעות והסברים | סעיף 2 |
| [Go](#h3) | הכרה על תנאי | סעיף 3 |
| [Go](#h4) | מתן הכרה | סעיף 4 |
| [Go](#h5) | תחילה | סעיף 5 |

תקנות ביטוח בריאות ממלכתי (הכרה בקופת חולים), תשנ"ו-1995

בתוקף סמכותי לפי סעיפים 25 ו-60 לחוק ביטוח בריאות ממלכתי, התשנ"ד-1994 (להלן – החוק), אני מתקין תקנות אלה:

1. תאגיד המבקש משר הבריאות להכיר בו כקופת חולים לפי סעיף 24 לחוק (להלן – התאגיד המבקש), יגיש באמצעות המנהל בקשה להכרה אשר תכלול פרטים אלה:

בקשה להכרה בקופת חולים

(1) המסמכים שעל פיו נתכונן התאגיד המבקש;

(2) תצהיר של רואה חשבון הנתמך במסמכים, כי לתאגיד המבקש הון ראשוני בסכום של 40 מיליון שקלים חדשים לפחות שיהווה הון קבוע לשלוש שנים;

(3) תכנית עסקית תלת-שנתית אשר תכלול:

(א) תחזית ביחס להצטרפות מבוטחים לקופת חולים כאמור בתקנה 3(א);

(ב) תכנית להבטחת מתן שירותי הבריאות לפי החוק;

(ג) תחזית פיננסית ביחס לתקציב, מאזן, דו"ח הכנסות והוצאות ותזרים מזומנים, והנחות העבודה שעליהן מתבססת התחזית;

(4) תכנית מערך בקרה רפואי, המוכן להפעלה מיידית, להבטחת איכות שירותי הבריאות שיינתנו לפי החוק;

(5) התקנון שתאמץ קופת החולים לכשתוכר;

(6) פרטי ההנהלה הרפואית של קופת החולים לכשתוכר; לענין זה, "הנהלה רפואית" – הגוף שיפעיל את שירותי הבריאות שתתן קופת החולים, שסמכויותיו נקבעו במסמכים שעל-פיו נתכונן התאגיד המבקש, שבראשו רופא מומחה במינהל רפואי הנושא משרה בכירה בקופת החולים, ושחברים בו בעלי מקצועות רפואיים ופארא-רפואיים נוספים.

2. המנהל רשאי לדרוש מהתאגיד המבקש ידיעות, מסמכים והסברים נוספים הדרושים לבירור קיומם של תנאי ההכרה בתאגיד לפי סעיף 25 לחוק.

ידיעות והסברים

3. (א) שר הבריאות רשאי להכיר בתאגיד מבקש כקופת חולים, אם מספר המבוטחים המיועדים אינו פחות מ-35,000 ביום הגשת הבקשה להכרה, ובלבד שלפי תחזית ההצטרפות יגיע מספר המבוטחים, תוך שלוש שנים מאותו יום, ל-80,000.

הכרה על תנאי

(ב) לא הגיע בתום שלוש שנים כאמור מספר מבוטחי קופת החולים ל-80,000, יראו אותה כקופת חולים שבוטלה ההכרה בה, לפי סעיף 37(ה)(4) לחוק ויחולו הוראות סעיפים 37(ו) ו-(ח) לחוק.

4. לאחר שבחן את פרטי הבקשה שהוגשה לפי תקנה 1 ושוכנע כי נתקיימו התנאים והדרישות לפי סעיף 25 לחוק, יכיר שר הבריאות בתאגיד המבקש כקופת חולים.

מתן הכרה

5. תחילתן של תקנות אלה חמישה עשר ימים מיום פרסומן.

תחילה

|  |  |  |  |  |  |
| --- | --- | --- | --- | --- | --- |
|  | אפרים סנה  שר הבריאות |  |  |  |  |
|  |  |  |  |  |  |