תקנות ביטוח בריאות ממלכתי (ניכוי ותשלום החזר בעד דמי ביטוח רפואי), תש"ס-2000

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | דרישה לקבלת החזר | סעיף 2 |
| [Go](#h3) | החזר למבוטח | סעיף 3 |
| [Go](#h4) | מסירת מידע למוסד | סעיף 4 |
| [Go](#h5) | תחילה ותחולה | סעיף 5 |

תקנות ביטוח בריאות ממלכתי (ניכוי ותשלום החזר בעד דמי ביטוח רפואי), תש"ס-2000

בתוקף סמכותי לפי סעיפים 3א(ה)(2)(ג) ו-60(ד) לחוק ביטוח בריאות ממלכתי, התשנ"ד-1994 (להלן – החוק), בהסכמת שר הבריאות ושר האוצר, אני מתקין תקנות אלה:

1. בתקנות אלה –

הגדרות

"בקשה" – בקשה לקביעת תושבות, כמשמעותה בסעיף 3א(א) לחוק;

"תשלום לקופה" – תשלום כמשמעותו בסעיף 3א(ה)(2)(א) ו-(ב) לחוק, ששילם מגיש בקשה לקופת חולים;

"החזר תשלום לקופה" – כל אחד מאלה לפי הענין:

(1) לגבי תשלום לקופה בעד תקופה שקדמה ליום הגשת הבקשה – סכום התשלום לקופה ובלבד שאינו עולה על סכום דמי ביטוח הבריאות שהמבוטח חייב בתשלומו לפי החוק בעד אותו חודש;

(2) לגבי התקופה שתחילתה ביום הגשת הבקשה – סכום התשלום לקופה ובלבד שאינו עולה על הסכום המרבי להחזר לפי תקנה 2 לתקנות ביטוח בריאות ממלכתי (החזר תשלום בעד ביטוח רפואי), התש"ס-2000 (להלן – תקנות ההחזר).

2. דרישה להחזר תשלום לקופה (להלן – דרישה) תוגש למוסד לפי טופס שקבע המוסד, בצירוף קבלות המעידות על ביצוע התשלום לקופה, התקופה שבעדה שולם, פירוט סכום התשלום לקופה בעד כל אחד מהחודשים שבתקופה האמורה, ומועד ביצוע התשלום לקופה.

דרישה לקבלת החזר

3. (א) החליט המוסד כי נתקיימו התנאים המזכים בהחזר התשלום לקופה, הוא ישולם למבוטח בתוך 30 ימים ממועד ההחלטה האמורה; ההחזר האמור יישא תוספת הפרשי הצמדה כמשמעותה בתקנה 3 לתקנות ההחזר.

החזר למבוטח

(ב) סכומים שהמוסד ישלם לפי תקנת משנה (א) ינוכו, כאמור בסעיף א(ה)(2)(ג) לחוק, מדמי ביטוח בריאות שגבה לפי פרק ג' לחוק.

4. מגיש דרישה ימציא למוסד, לפי דרישתו, כל מסמך או מידע הנחוצים לו לצורך מילוי תפקידו לפי סעיף 3א לחוק; לא מסר למוסד מסמך או מידע כאמור, רשאי המוסד לעכב את הטיפול בדרישה או לבקש ממנו כי ישלים את החסר בתוך 21 ימים; לא השלים את החסר עד למועד האמור, תידחה הדרישה.

מסירת מידע למוסד

5. תחילתן של תקנות אלה ביום ט"ו בניסן התשנ"ט (1 באפריל 1999) והן יחולו על תשלום לקופה בעד יום התחילה ולאחריו.

תחילה ותחולה

|  |  |  |  |  |  |
| --- | --- | --- | --- | --- | --- |
|  | רענן כהן  שר העבודה והרווחה |  |  |  |  |
|  |  |  |  |  |  |