תקנות בתי הדין הדתיים הדרוזיים (סדרי בחינות בכתב), תשע"ז-2017

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | זימון לבחינה | סעיף 2 |
| [Go](#h3) | מועד הבחינה | סעיף 3 |
| [Go](#h4) | נושאי בחינה בכתב | סעיף 4 |
| [Go](#h5) | שפת הבחינה | סעיף 5 |
| [Go](#h6) | תפקידי הוועדה הבוחנת | סעיף 6 |
| [Go](#h7) | הנוהג בבחינה | סעיף 7 |
| [Go](#h8) | משמעת | סעיף 8 |
| [Go](#h9) | תוצאות הבחינה | סעיף 9 |
| [Go](#h10) | עיון בבחינה ובדיקה חוזרת | סעיף 10 |
| [Go](#h11) | בדיקת הבחינה ובדיקה חוזרת | סעיף 11 |
| [Go](#h12) | נבחן עם מוגבלות | סעיף 12 |

תקנות בתי הדין הדתיים הדרוזיים (סדרי בחינות בכתב), תשע"ז-2017

בתוקף סמכותי לפי סעיפים 9(ג) ו-30 לחוק בתי הדין הדתיים הדרוזיים, התשכ"ג-1962 (להלן – החוק), ובהתייעצות עם נשיא בית הדין לערעורים, אני מתקין תקנות אלה:

1. בתקנות אלה –

הגדרות

"הבחינה" – בחינה בכתב כאמור בסעיף 9(א)(5) לחוק;

"הוועדה הבוחנת" – כמשמעותה בסעיף 9(ב) לחוק;

"המזכיר", "שאלון" – כהגדרתם בסעיף 1 לכללי בתי הדין הדתיים הדרוזיים (סדרי הדיון של הוועדה למינוי קאדים מד'הב), התשס"ח-2008.

2. (א) המזכיר יזמן לבחינה את מי שראה לגביו, לפי השאלון שהגיש, המסמכים שצורפו לו, או הצהרה שנתן, כי ביום הגשתם בפועל לידי המזכיר או ביום שליחתם בדואר רשום למזכיר, התקיימו בו כל אלה:

זימון לבחינה

(1) הוא דרוזי;

(2) מלאו לו 30 שנים וטרם מלאו לו 70 שנים;

(3) הוא אזרח ישראל;

(4) הוא בעל ותק של חמש שנים לפחות כאיש דתי דרוזי כאמור בסעיף 9(א)(1) לחוק;

(5) הוא בעל תואר אקדמי כאמור בסעיף 9(א)(4).

(ב) המזכיר ישלח את הזימון ובו מועד הבחינה בדואר רשום, ארבעה עשר ימים לפחות לפני מועד הבחינה.

3. הבחינה תתקיים במועד שקבעה הוועדה הבוחנת, אשר יחול בחלוף ארבעים וחמישה ימים לפחות מהיום שבו פרסם שר המשפטים הודעה ברשומות, לפי סעיף 12(א) לחוק, על הצורך למנות קאדי מד'הב.

מועד הבחינה

4. לא יאוחר משבועיים לפני מועד הבחינה ישלח המזכיר למי שזומן לבחינה, רשימת נושאים שהחליטה עליהם הוועדה הבוחנת.

נושאי בחינה בכתב

5. הבחינה תיערך בשפות הערבית והעברית.

שפת הבחינה

6. אלה תפקידי הוועדה הבוחנת:

תפקידי הוועדה הבוחנת

(1) לקבוע ולערוך את שאלות הבחינה;

(2) לקבוע את מועד הבחינה;

(3) לקיים את הבחינה;

(4) להחליט אם מותר להשתמש בחומר עזר בשעת הבחינה, ובאיזה חומר עזר מותר להשתמש;

(5) למנות מי שיפקח על הבחינה ומי שיבדוק אותה;

(6) למסור למזכיר את תוצאות הבחינה;

(7) להחליט בעניינים נוספים הנוגעים לניהול התקין של הבחינה.

7. הבחינה תיערך באופן ששם הנבחן לא יהיה ניתן לזיהוי; לכל נבחן ייקבע מספר אישי והמזכיר ירשום מספר זה על גבי מחברת הבחינה.

הנוהג בבחינה

8. (א) היה לוועדה הבוחנת או למי שהיא מינתה לפקח על הבחינה, יסוד להניח כי יש ברשותו של נבחן בשעת הבחינה, כל חומרי עזר שהחזקתם באותה שעה אסורה, או שהוא עוזר או מפריע לנבחן אחר או נעזר בו, רשאית הועדה הבוחנת, להפסיק את בחינתו, להוציאו מחדר הבחינה ולפסול את בחינתו.

משמעת

(ב) הוועדה הבוחנת תדווח לוועדת המינויים הקבועה בסעיף 11 לחוק, על הפסקת בחינתו של נבחן, הוצאתו של נבחן מחדר הבחינה ופסילת בחינתו.

9. (א) מי שקיבל ציון של 60 לפחות, יראוהו כמי שעבר את הבחינה.

תוצאות הבחינה

(ב) המזכיר יערוך את רשימת הנבחנים ואת ציוניהם.

(ג) המזכיר יצרף את תוצאות הבחינה לתיקו האישי של הנבחן.

(ד) המזכיר ישלח את תוצאות הבחינה לנבחנים, בדואר רשום, לא יאוחר מארבעים וחמישה ימים לאחר מועד הבחינה.

10. (א) נבחן רשאי לבקש לעיין בבחינתו ולקבל העתק ממנה בתוך שבעה ימים מיום משלוח תוצאות הבחינה כאמור בתקנה 9(ד); המזכיר יקבע מועד לעיון בבחינה.

עיון בבחינה ובדיקה חוזרת

(ב) נבחן רשאי לפנות בבקשה מנומקת בכתב, לוועדה הבוחנת, לבדיקה חוזרת של הבחינה בעניין או בעניינים מסוימים בה, בתוך עשרה ימים מיום משלוח תוצאות הבחינה כאמור בתקנה 9(ד).

(ג) הבדיקה החוזרת תיערך באופן ששם הנבחן לא יהיה ניתן לזיהוי, ומחברת הבחינה תסומן בידי המזכיר במספר אישי שונה מזה שלפי תקנה 7.

(ד) ההחלטה בבדיקה חוזרת תהיה סופית ותישלח לפונה בדואר רשום לא יאוחר משלושים ימים לאחר עריכתה.

11. בדיקת הבחינה או בדיקה חוזרת תיעשה בידי הוועדה הבוחנת או בידי מי שהיא מינתה לכך, ובלבד שבדיקה חוזרת לא תיעשה בידי מי שבדק את הבחינה לראשונה.

בדיקת הבחינה ובדיקה חוזרת

12. הוועדה הבוחנת רשאית, לבקשת נבחן שהוא אדם עם מוגבלות, כהגדרתו בסעיף 5 לחוק שוויון זכויות לאנשים עם מוגבלות, התשנ"ח-1998, לקבוע לו התאמות הנדרשות מחמת המוגבלות, ואשר יש בהן כדי להבטיח שייבחן בתנאים שווים, ככל האפשר, לשאר הנבחנים.

נבחן עם מוגבלות

|  |  |  |  |  |  |
| --- | --- | --- | --- | --- | --- |
|  | איילת שקד  שרת המשפטים |  |  |  |  |
|  |  |  |  |  |  |