תקנות האזרחים הוותיקים (שליחה ופרסום של חוברת מידע), תשע"ג-2012

תוכן ענינים

|  |  |  |
| --- | --- | --- |
| [Go](#h1) | הגדרה | סעיף 1 |
| [Go](#h2) | שליחת חוברת מידע לאזרח ותיק | סעיף 2 |
| [Go](#h3) | פרסום על אודות חוברת מידע | סעיף 3 |
| [Go](#h4) | תחילה | סעיף 4 |
| [Go](#h5) | הוראת מעבר | סעיף 5 |

תקנות האזרחים הוותיקים (שליחה ופרסום של חוברת מידע), תשע"ג-2012

בתוקף סמכותי לפי סעיף 15א(ג) לחוק האזרחים הוותיקים, התש"ן-1989 (להלן – החוק), בהסכמת שר האוצר ושר המשפטים, בהתייעצות עם שר הרווחה והשירותים החברתיים, ובאישור ועדת העבודה הרווחה והבריאות של הכנסת, אני מתקין תקנות אלה:

1. בתקנות אלה, "אמצעי תקשורת נפוץ" – עיתון יומי בעל תפוצה ארצית או שידורי רדיו בשידורים ארציים, היוצא לאור או המשודרים, לפי העניין, באחת מהשפות האלה: עברית, ערבית, רוסית או אמהרית.

הגדרה

2. (א) המשרד ישלח לאזרח ותיק, בהגיעו לגיל הקובע כמשמעותו בחוק חוברת המאגדת את תמצית המידע שנמסר למשרד לפי סעיף 15א(ב) לחוק (להלן – חוברת מידע).

שליחת חוברת מידע לאזרח ותיק

(ב) ראה השר כי נבצר מהמשרד לשלוח חוברת מידע במועד כאמור בתקנת משנה (א), רשאי השר לדחות מועד זה לתקופה שלא תעלה על שלושה חודשים; דחה השר את מועד שליחת חוברת המידע, המשרד יפרסם באמצעי תקשורת נפוץ בשפות העברית, הערבית, הרוסית והאמהרית הודעה על הדחייה כאמור, אשר תכלול גם פרטים כאמור בתקנה 3(א).

(ג) חוברת מידע תישלח בדואר לפי מענו של האזרח הוותיק, כפי שהוא מופיע במרשם האוכלוסין.

3. (א) המשרד יפרסם אחת לשנה הודעה לציבור על האפשרות לקבל חוברת מידע מהמשרד, את התנאים והאופן לקבלתה וכן את האפשרות לעיין בה באתר האינטרנט של המשרד; ההודעה תפורסם באמצעי תקשורת נפוץ בשפות העברית, הערבית, הרוסית והאמהרית.

פרסום על אודות חוברת מידע

(ב) חוברת מידע תפורסם גם באתר האינטרנט של המשרד.

4. תחילתן של תקנות אלה 180 ימים מיום פרסומן (להלן – יום התחילה).

תחילה

5. על אף האמור בתקנה 2, המשרד ישלח חוברת מידע גם לאזרח ותיק שהגיע לגיל הקובע לפני יום התחילה, וזאת בתוך 180 ימים מיום התחילה.

הוראת מעבר

|  |  |  |  |  |  |
| --- | --- | --- | --- | --- | --- |
|  | בנימין נתניהו  ראש הממשלה והשר לאזרחים ותיקים |  |  |  |  |
|  |  |  |  |  |  |