תקנות הבטיחות בעבודה (עזרה ראשונה במקומות עבודה), תשמ"ח-1988

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | חובת החזקת ארגז עזרה ראשונה | סעיף 2 |
| [Go](#h3) | ערכת החיאה | סעיף 3 |
| [Go](#h4) | ערכת חילוץ ומילוט | סעיף 3א |
| [Go](#h5) | סימון | סעיף 4 |
| [Go](#h6) | חובות הממונה על הציוד | סעיף 5 |
| [Go](#h7) | תנאים לשימוש בתיק עזרה ראשונה | סעיף 6 |
| [Go](#h8) | אמצעים | סעיף 7 |
| [Go](#h9) | ביטול | סעיף 8 |
| [Go](#h10) | תחילה | סעיף 9 |
| [Go](#h11) | תוספת |

תקנות הבטיחות בעבודה (עזרה ראשונה במקומות עבודה), תשמ"ח-1988

בתוקף סמכותי לפי סעיפים 147(א) ו-151 לפקודת הבטיחות בעבודה [נוסח חדש], התש"ל-1970 (להלן – הפקודה), אני מתקין תקנות אלה:

1. בתקנות אלה –

הגדרות

"ארגז עזרה ראשונה" – כל אחד מאלה: מיתקן לטיפול עצמי, תיק עזרה ראשונה וערכה ניידת;

"מגיש מאומן" – אדם שמונה על ידי המעסיק להגיש עזרה ראשונה במקום עבודה, בהתאם לסעיף 148 לפקודה;

"ממונה על הציוד" – אדם שמונה על ידי המעסיק כאחראי על הימצאותם של פריטי עזרה ראשונה הנקובים בתוספת במקום עבודה בהתאם לתקנות אלה;

"מקום עבודה" – מקום שהותו של עובד עקב עבודתו;

"מיתקן לטיפול עצמי" – ארגז המורכב באופן קבוע במקום עבודה והמצוי בהישג ידם של מרב העובדים המכיל את הפריטים המיועדים לטיפול עצמי והמצוינים בחלק א' של התוספת;

"עזרה ראשונה" – טיפול ראשוני בלבד שאפשר לתיתו במקום עבודה;

"ערכת החיאה" – ערכה המכילה מסכת כיס ונתיב אויר;

"ערכת חילוץ ומילוט" – ציוד שתכליתו מתן הגנה סבירה לאדם מפני אש, מסוג שאישר מפקח כבאות ראשי במשרד הפנים;

"ערכה ניידת" – ערכה לעזרה ראשונה מיועדת לצוותים ניידים ולכל העובד במקום פתוח, המכילה את הפריטים המצויינים בחלק ג' של התוספת;

"תיק עזרה ראשונה" – ערכה להגשת עזרה ראשונה על ידי מגיש מאומן המכילה את הפרטים המצוינים בחלק ב' של התוספת.

2. בכל מקום עבודה חייבים להימצא בכל עת ארגז עזרה ראשונה לרבות מיתקן לטיפול עצמי, תיק עזרה ראשונה וערכה ניידת שתכולתו תהיה בהתאם למספר העובדים כמצויין בתוספת.

חובת החזקת ארגז עזרה ראשונה

3. בכל מקום עבודה תימצא ערכת החיאה בהישג ידם של מרב העובדים, אחת לכל קבוצה של עד 25 עובדים.

ערכת החיאה

3א. (א) בכל מקום עבודה שבו מועסקים 50 עובדים או יותר תימצא ערכת חילוץ ומילוט בהישג ידם של רוב העובדים, ולפחות אחת לכל קבוצה של 50 עובדים או חלק מהם.

ערכת חילוץ ומילוט

(ב) במקום עבודה שמועסקים בו פחות מ-50 עובדים תימצא ערכת חילוץ ומילוט אחת לפחות, אם הסיכון בציוד או בתהליך העבודה מחייב זאת.

4. מיתקן לטיפול עצמי, תיק עזרה ראשונה, ערכה ניידת וערכת החייאה יסומנו באופן בולט במגן דוד אדום ובציון מטרתם.

סימון

5. הממונה על הציוד יוודא –

חובות הממונה על הציוד

(1) שהפריטים הנקובים בטור א' בתוספת יימצאו זמינים ובכמויות הדרושות לפי מספר העובדים כמצויין בטור ב' לצידם בכל עת;

(2) שמסכת כיס ונתיב אויר יימצאו בכל עת בערכת ההחייאה.

6. לא ישתמש אדם בפריטים שבתיק עזרה ראשונה אלא אם כן הוא מגיש מאומן.

תנאים לשימוש בתיק עזרה ראשונה

7. מפקח עבודה ראשי רשאי, לאחר שהתייעץ עם המחלקה לרפואה תעסוקתית של קופת חולים, להורות כי במקום העבודה יוחזקו אמצעים ופריטים נוספים למתן עזרה ראשונה או אמצעי החייאה נוספים אם הוברר לו כי עקב תנאי העבודה, תהליכי ייצור, חשיפות אפשריות, המרחק למרכז רפואי או קשיי פינוי יש בהם צורך.

אמצעים

8. תקנות הבטיחות בעבודה (עזרה ראשונה), התשל"ג-1972 – בטלות.

ביטול

9. תחילתן של תקנות אלה ששה חודשים מיום פרסומן.

תחילה

**תוספת**

(תקנה 1)

[סעיף זה מכיל טבלה או תמונה - לחצו לצפיה](https://www.nevo.co.il/laws/#/646474d07d3f8a1f7cb2d83c/clause/646477bb7d3f8a1f7cb2d8a1)

|  |  |  |  |  |  |
| --- | --- | --- | --- | --- | --- |
|  | משה קצב  שר העבודה והרווחה |  |  |  |  |
|  |  |  |  |  |  |