תקנות הגנת הצומח (סדרי דין בפני ועדת ערר), תשכ"ח-1967

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | הגשה | סעיף 2 |
| [Go](#h3) | פרטי הערר | סעיף 3 |
| [Go](#h4) | צירוף מסמכים | סעיף 4 |
| [Go](#h5) | חתימת הערר | סעיף 5 |
| [Go](#h6) | העברת כתב הערר למשיב | סעיף 6 |
| [Go](#h7) | תשובת המשיב | סעיף 7 |
| [Go](#h8) | חתימת התשובה | סעיף 8 |
| [Go](#h9) | העברת התשובה לעורר | סעיף 9 |
| [Go](#h10) | החלטה על יסוד חומר בכתב | סעיף 10 |
| [Go](#h11) | קביעת מועד לשמיעת הערר | סעיף 11 |
| [Go](#h12) | התייצבות לחקירה שכנגד | סעיף 12 |
| [Go](#h13) | שמיעת הערר | סעיף 13 |
| [Go](#h14) | התייצבות בעלי הדין לפני הועדה | סעיף 14 |
| [Go](#h15) | דחיית הדיון | סעיף 15 |
| [Go](#h16) | הגבלת הדיון לנימוקים בערר או בתשובה | סעיף 16 |
| [Go](#h17) | החלטת הועדה | סעיף 17 |
| [Go](#h18) | מיזוג עררים | סעיף 18 |
| [Go](#h19) | השם | סעיף 19 |

תקנות הגנת הצומח (סדרי דין בפני ועדת ערר), תשכ"ח-1967

בתוקף סמכותי לפי סעיף 2ד(ב) לחוק הגנת הצומח, תשט"ז-1956, ובתוקף שאר הסמכויות הנתונות לי לפי כל דין, אני מתקין תקנות אלה:

1. בתקנות אלה –

הגדרות

"ועדה" – ועדת ערר שנתמנתה לפי סעיף 2ד לחוק;

"ערר" – ערר לפי סעיף 2ד או 2ו לחוק;

"משיב" – ועדת ההדברה.

2. (א) העורר ימסור לועדה, או ישלח בדואר רשום לפי מענה שפורסם ברשומות, כתב הערר בארבעה עותקים.

הגשה

(ב) היה מענה של הועדה בבית משפט, יימסר כתב הערר במשרד הרישום של אותו בית משפט.

3. בכתב הערר יפורטו –

פרטי הערר

(1) שמו של העורר, משלח ידו, מענו והמען למסירת מסמכים;

(2) תמצית תכנית ההדברה שעליה עוררים, או תוכן הבקשה לפי סעיף 2ה לחוק או התנאים והסייגים שנקבעו על ידי המשיב ושעליהם מוגש הערר;

(3) התאריך שבו בוצעה התכנית להדברה והתאריך שבו נקבעו סייגים ותנאים לפי סעיף 2ה לחוק;

(4) נימוקי הערר, כל נימוק בפסקה מיוחדת ובקיצור;

(5) הסעד המבוקש על ידי העורר.

4. לכתב הערר יצורפו שני עותקים של תצהיר לאימות העובדות שעליהן מסתמך העורר ושל העתק ההודעה אם נמסרה לעורר בכתב.

צירוף מסמכים

5. כתב הערר ייחתם ביד העורר או בא-כוחו.

חתימת הערר

6. הוגש ערר לועדה, ישלח יושב ראש הועדה למשיב עותק אחד של כתב הערר ושל כל מסמך שצורף אליו.

העברת כתב הערר למשיב

7. המשיב יגיש לועדה, לא יאוחר מחמישה עשר ימים מהיום שנמסר לו עותק מהערר, תשובה מנומקת בשני עותקים בצירוף תצהיר לאימות העובדות שעליהן הוא מסתמך; יושב ראש הועדה רשאי להאריך את התקופה להגשת התשובה אם ראה לכך סיבה מצדקת.

תשובת המשיב

8. התשובה תיחתם ביד המשיב או ביד בא-כוחו.

חתימת התשובה

9. יושב ראש הועדה ישלח לעורר עותק אחד של התשובה ושל כל מסמך שצורף אליה.

העברת התשובה לעורר

10. ויתרו העורר והמשיב על השמעת טענותיהם לפני הועדה, רשאית הועדה לתת את החלטתה על יסוד החומר בכתב שהובא בפניה.

החלטה על יסוד חומר בכתב

11. לא ויתרו בעלי הדין כאמור בתקנה 10, או החליט יושב ראש הועדה להזמין את בעלי הדין, יקבע יושב ראש הועדה מועד לשמיעת הערר וישלח הזמנות לעורר ולמשיב; ההזמנה תימסר לבעלי הדין שבעה ימים לפחות לפני מועד השמיעה.

קביעת מועד לשמיעת הערר

12. (א) רצה אחד מבעלי הדין לחקור חקירה שכנגד אדם שמסר תצהיר לאימות העובדות שעליהן מסתמך בעל הדין השני, יודיע על כך בכתב לבעל הדין השני ארבעה ימים לפחות לפני מועד השמיעה וימסור העתק של הודעתו ליושב ראש הועדה.

התייצבות לחקירה שכנגד

(ב) הודיע אחד מבעלי הדין כאמור בתקנת משנה (א), לא ישמש התצהיר שעליו ניתנה ההודעה ראיה אלא אם היה המצהיר נוכח בשמיעת הערר כשהוא מוכן לחקירה שכנגד, זולת אם היתה הועדה משוכנעת שקבלת התצהיר דרושה למען הצדק.

13. (א) הועדה תשמע תחילה את טענות העורר ולאחר מכן את טענות המשיב.

שמיעת הערר

(ב) הועדה רשאית, ככל שהדבר ייראה לה, להתיר לעורר להשיב לטענות המשיב.

14. לא התייצב אחד מבעלי הדין לפני הועדה במועד הקבוע לשמיעת הערר, רשאית הועדה לדון בערר ולהחליט שלא בפניו או לדחות את השמיעה למועד מאוחר יותר.

התייצבות בעלי הדין לפני הועדה

15. הועדה רשאית לדחות את שמיעת הערר למועד אחר, ומשהתחילה בשמיעתו, לדחות את המשך הדיון בו, אם הדחיה דרושה, לדעתה, למען הצדק.

דחיית הדיון

16. (א) בשמיעת הערר לא תיזקק הועדה לכל נימוק שלא הוזכר בערר או בתשובה, אלא אם היא משוכנעת שהנימוק נשמט שלא באשמת בעל הדין המבקש להיעזר בו, או ששמיעת הנימוק דרושה למען הצדק.

הגבלת הדיון לנימוקים בערר או בתשובה

(ב) הועדה רשאית להורות על הגשת פרטים נוספים והמצאת ראיות נוספות בכל ענין הנזכר בערר או בתשובה או ביחס לכל נימוק שהועדה החליטה להיזקק לו כאמור בתקנת משנה (א).

17. (א) החלטות הועדה יתקבלו פה אחד או ברוב דעות.

החלטת הועדה

(ב) החלטת הועדה תיערך בכתב ותיחתם ביד היושב ראש וחברי הועדה.

(ג) העתק ההחלטה, מאושר ביד היושב ראש או ביד מי שהוא קבע לכך, יישלח בדואר רשום לעורר ולמשיב סמוך ככל האפשר למתן ההחלטה.

18. הועדה רשאית לאחד עררים התלויים ועומדים לפניה, לדון בהם במשותף ולתת החלטה אחת בכולם, באחת מאלה:

מיזוג עררים

(1) אם העררים הוגשו על הודעה אחת או על שימוש אחד בסמכות;

(2) אם כרוכות בהם בעיות משפטיות או בעיות עובדתיות זהות או שכרוכות בהם בעיות משפטיות או בעיות עובדתיות דומות.

19. לתקנות אלה ייקרא "תקנות הגנת הצומח (סדרי דין בפני ועדת ערר), תשכ"ח-1967".

השם

|  |  |  |  |  |  |
| --- | --- | --- | --- | --- | --- |
|  | יעקב ש' שפירא  שר המשפטים |  |  |  |  |
|  |  |  |  |  |  |